
Hosszú Toll Levele 

Ez a könyv nem a képzelet terméke, hanem igaz történet. A leírt események Észak-Kanadában 
zajlottak 1930 előtt, és egyes szereplők a mai napig is élnek. 

Apám, Magas Sas, továbbra is népünk főnöke, és ott él nővérem is. Ellenben emlékeim főhőse, 
Tanto már meghált. Fehérek ölték meg. 

Engem sorsom Lengyelországba, anyám hazájába vetett. Anyámat 1905-ben a cári hatalom 
Szibériába száműzte, onnan Alaszkán át Kanadába került, és hosszú évekig a sevanézok között lakott, 
akik megmen tették életét. Feleségül vette a törzs főnöke. Magas Sas, Leoo-karko-ono-ma. 

1937-ben Lengyelországba utaztam anyámmal, mert meg akarta látogatni szülőhazáját. A háború 
miatt ottrekedtünk, és már nem tértünk vissza Kanadába. Lengyelország így lett második hazám. 

Igazságot akartam szolgáltatni első hazámnak. Ezért elhatároztam, fiatál barátaim, hogy mesélek 
róla, elbeszélem az indiánok életét, mostoha sorsát. 

Remélem, hogy e könyv elolvasása után talán kissé jobban megértitek életüket, vágyaikat, az 
őserdő iránti szeretetiiket, szabadságharcukat. Szabadságuk már jóformán elveszett, pedig nagy 
szükségük volna rá. 

Sath-okh (Hosszú Toll) 


Az erdőkből üvöltés száll és elnyújtott rikoltás 
Az erdőkből dobolást hallok és harci kiáltást. 
Erdő - rejts el 
Tüntesd el nyomomat. 

Add belém medvének erejét, 

Puma fürgeségét... 

Ha egy sas felröpítene a Mackenzie folyótól, a Medvetótól és a Yukon nagy kanyarulatától délre 
elterülő Tolandi vidék fölé - a nyugatot eltakarná előled a Sziklás-hegység magas láncolata, dél felé 
pedig a tágas préri tárulna eléd. 

Ezen a prérin vezet a bölények útvonala, a kanadai Alberta és Saskatchewan államoktól a két 
Dakotán, Nebraskán, Kansason, Oklahomán át egészen a sziklás Texasig. 

A Mackenzie folyó és a Medve-tó, a Sziklás-hegység töve és a sztyepp határa, végül a Yukon nagy 
kanyarulata közötti térségben őserdőt pillantasz meg, amely nagy és sötét, mint az Északi-tenger, s 
ebből a tengerből kőszigetek meredeznek - magányos gránittömbök. 

Honnan kerültek oda ezek a tömbök? Vén harcosok mesélnek erről a tábortüzeknél. Az őserdőért - 
első lakosának, egy indiánnak a megszületése előtt - két szellem küzdött: Kanaha, a Sötétség Szelleme 
és Na-bash-cisa, a Fény Szelleme... 

Könyörtelen harc volt - olyan, mint a vadon egész élete. A Sötétség Ura igyekezett elfojtani a 
világosságot, a Fény Szelleme - legyőzni az árnyékot. 

A hatalmas Kanaha gránittömböket hajigáit az országot akkoriban sűrűn borító tavakba. Roppant 
ereje volt - ugyan melyik harcos tudná íját megfeszíteni úgy, hogy a nyílvessző elérje a sziklatömb 
csúcsát? Dobása nyomán a tó vize oszlopként tört az ég felé, és sötét felhőkkel borította el a 
mennyboltot. Akkor Kanaha eljárta a Győzelmi Táncot, és harsogó nevetésétől a vadon még jobban 
elsötétült. Nabash-cisa lesújtott villám nyilaival, amelyek megvakították Kanahát. Ekkor Kanaha ismét 
sziklákat kapott fel. Valahányszor így cselekedett, mindannyiszor új szikla bukkant fel az 
ősrengetegben. 

De íme, Nabash-cisa délre költözött, a folyók és patakok vékony pókhálójával átszőtt vidékre. A 
sötét harcos már nem hajigálhatta tavakba szikláit - ezért elkezdte a felhőket kergetni az északi égről. 
A fellegek kimerültek a hosszú úton, elgyengültek, és vereséget szenvedtek a Naptól, Nabash-cisa 
szövetségesétől. Könnyként hullottak alá, és a napsugár megcsillant a Föld felé tartó cseppekben. 
Északon - ott, ahonnan a felhők elindultak - szivárvány ragyogott fel. Világosság támadt, amelytől 
Kanaha, a sötét vasgyúró megvakult, Nabash-cisa pedig járta a Nap Táncát. 

A világtalan Kanaha máig is búvóhelyén, a hegyek közt él. 

Már nem harcol. Csupán, ha birodalmában, a csend és sötétség honában hangokat hall, kőlavinát 
zúdít feléjük ... 


Ha a sas röpítene, és lassan szállna veled a vadon fölött, az őserdő árnyékában nagy ezüst 




halászhálót fedezhetnél fel: rengeteg egymással összefüggő patakot, folyót, vízesést és tavat. 

De íme, a madár leereszkedik az egyik szikla fölé, lábaddal megérinted a követ. Búcsúzz el a sastól 
ennek az országnak a szokása szerint, emeld fel jobbodat. A nagy ragadozó elrepül a hegyek felé. 

Te pedig kövess engem a vadon szívébe. 

Körülöttünk félhomály és csend. Ha jó szándék vezet, bízzál: ha megérted a vadont, ő is megért 
téged. De ha oktalanul megzavarod békéjét, akkor jusson eszedbe: elpusztít téged. 

Azért vezettelek ide, hogy megismerd az őserdőt. Szívesen megtanítanálak arra, amit magam érzek 
iránta - tiszteletre és szeretette. A vadon az én otthonom, apám otthona, barátaimé, népemé - a 
sevanézoké. Táplál bennünket, és ruház, örömöt szerez szépségével, de félni is megtanít. Nézd csak, 
íme, ősi óriásfák, ágaikról egészen a földig érnek a zöld és barna mohapalástok. Napsugárban a fatörzs 
kérge ezüstösen csillan, akárcsak egy százéves harcos feje. Jusson eszedbe, hogy a vadon tele van 
szellemekkel, amelyek szelídek és jóindulatúak, de ha megzavarod békéjüket, irgalmatlanok. Az erdő 
él. Még a fatörzsek közt kis hálót szövő zuzi póknak is van lelke. Hát még a hatalmas fáknak és 
vadállatoknak! 

Megismétlem hát: légy óvatos, és tiszteld a vadon ősi törvényeit! Közösen ismerkedünk meg velük. 
Légy társam és barátom. Sok évet töltünk együtt, sok Nagy és Kis Napot, megtanítalak dalainkra és 
táncainkra, megismered törzsünk történetét - a mai napig is szabad sevanéz indiánok sorsát. 

Elvezetlek a falumba. Első ízben a Magasba Szálló Hold havában látogatjuk meg. Ez a hó és fagy 
hónapja. Hátrapillantgatsz? A sast keresed? Már visszatért fészkébe. 

Kövess hát az egyik tó palijára. 

A nap első sugarai havas tópartra hullnak. A tavat jég borítja, hó ropog a lábunk alatt, a Tó 
Szelleme békésen szunnyad a Magasba Szálló Hold hónapjában. Hangunk sem riasztja fel, noha közel 
lakunk a parthoz. 

Tipijeinket - bőrsáttainkat - félkörben állítottuk fel, és a tó felé nyitott, széles patkót alkotnak. 

A patkó tágas teret ölel át, amelynek közepén hársfából faragott totemoszlop magasodik. Faragása 
arról tanúskodik, hogy ez a Bagoly nemzetség tábora, amelynek tagjai az éjszaka is látó madártól 
származtatják magukat 

Az oszlop legtetejére Keserű Áfonya, a varázsló, kerek szemű, vörös csőrű, kitárt szárnyú baglyot 
vésett. Lejjebb a madárnak szárnyak helyett már emberi végtagjai vannak, de bagolykarmokban 
végződnek. A harmadik változat már teljes emberi test, bagolyfejjel; a meztelen férfialak a bagolytörzs 
atyját jelképezi. 

A nap első sugarai ferdén esnek. Ragyogásuk vöröses, a tipik hosszú árnyai pedig sötétkékek. Még 
csak pirkad, de a falu nem alszik. A totemoszlop előtti téren a napkeltével egyidejűleg tánc kezdődött. 
Keserű Áfonya varázsló vezeti. 

A rőt sugarak éles fényében világosan látom. Hátsó lábain ágaskodó szárnyas bölényre emlékeztet. 
Fején szétálló szarvú bölényskalpot visel. A szarvak vége - akárcsak a bagoly csőre a totemoszlopon 
- vörösben csillog. Arcára kék és sárga csíkokat festett. Kitárt szárnyaira szarvaspatákból készült 
csörgőket erősített, amelyek Csattognak, akárcsak a sziklás folyóparton vágtató karibuk. 

Övig meztelen harcos táncol vele: Nepemus - Erős Bal Kéz, törzsünk nagy vadásza és táncosa. 
Mindketten harcosok hatalmas gyűrűjében keringenek, amelynek tagjai dobokon és 
teknősbékapáncélból készült csörgőkön verik a ritmust. 

Az ütem egyre sebesebb. Nepemus medvezsírral bekent teste bronzként csillog. Néha úgy tetszik, 
mintha a táncosnak féltucatnyi lába volna, máskor meg kócsagként egy lábon pörög - farkas-karom és 
farkasfog füzérekkel díszített nyakán pedig mintha három fej imbolyogna... Nepemus tomahawkja 
láthatatlan ellenfelekre sújt. A harcos keze biztos, izma kemény, mint a medve agyara. A tomahawk 
minden csapása, élének süvítése Halotti Dal az ellenségnek. Egyre hangosabban zeng a harcosok 
éneke: 


Manitu, Manitu, 

Add nekik a medve erejét, 

Legyenek bátrak, mint a támadó farkas. 
Merészek, mint bátyánk, a hiúz... 


Ez a Nanan-cisa, az „Eltávolodás” napja, amikor a kisfiúkat felveszik a természet iskolájába. 




Ezért indul Nepemus, a törzsfőnök, Leoo-karko-ono-ma, a Magas Sas sátra felé, amikor váratlanul 
elhalkul az ének, és alábbhagy a tánc ritmusa. Nepemus lopakodik, néhány lépést tesz, majd ismét 
megtoipan. Magasba lendíti tomahawkját, egy helyben táncol, és figyeli a sátorból kiszűrődő 
hangokat. 

Nyomában halad a harcosok gyűrűje, köztük Keserű Áfonya. Nepemus megáll a sátor bejáratánál. 
De előlép két harcos, és tollal díszített lándzsájával megakadályozza, hogy belépjen a tipibe. Nepemus 
egyre-másra megpróbál betörni a sátorba, de mindannyiszor keresztezi egymást a harcosok dárdája, és 
Nepemus visszahőköl a bejárattól. 

Ötször keresztezték egymást a dárdák, ugyanannyiszor lépett vissza Nepemus a sátortól. Ez annyit 
jelentett, hogy a kisfiú, akiért jött, betöltötte ötödik évét, és elérkezett az ideje, hogy megkezdje életét 
a harcosok között, megtanulja bölcsességüket, megismerje a törzs és a vadon törvényeit. 

Az a kisfiú én voltam. 

Addig a napig anyám védőszárnya alatt éltem szüleim sátrában. 

Anyámat Ta-vahnak, vagyis Fehér Felhőnek nevezték. A haja ugyanis szőke volt - olyan szőke, 
mint senki másé a törzs női közül. 

A legkisebb fia voltam. Bátyám, akit még nem ismertem, és nővérem, aki anyámmal együtt addig a 
gondomat viselte, inkább apámhoz hasonlított. Fekete hajuk acélosan csillogott, mint az övé, és 
szemük sötét volt, akárcsak az amuké, vagyis hód testvérünké. 

Csak nekem volt olyan hajam és szemem, mint anyámnak. Talán azért, mert hasonlítottam rá, vagy 
talán egyszerűen azért, mert a legfiatalabb voltam, kedvencévé lettem. Gyengédebben viselte 
gondomat, és nagyobb szeretettel becézett, mint más nők a fiaikat. 

Addig a napig - és még sok hónapig - kis Útinak hívtak. Minden kisfiút így neveztek. Nekünk, 
kicsiknek még nem volt nevünk, mert azt keserves erőfeszítéssel kell kiérdemelni, és a győzelmet néha 
nemcsak verejtékkel, hanem vérrel is meg kell pecsételni. 

Mint minden Úti - én is álmodoztam a Nanan-cisa ünnepéről, amelynek elteltével a farkaskölykök 
táborába kellett kerülnöm, tapasztalt harcosok felügyelete alá. Ott a többi törzsbeli fiúval megtanulom 
a farkas-nyomok olvasását, kenu készítését nyírfa kérgéből, csapdák állítását vidrák ösvényén, sebesen 
szálló vadkacsák elejtését íjjal. Ott megismerem a vadon törvényeit és a harcos kötelességeit. Ott 
felnőtt leszek. 

Remélem, megértitek. Nemcsak ábrándoztam, hanem egyszerűen ábrándoznom kellett arról a 
percről, amikor sátrunk bejárata előtt felhangzik a harcosok dala, a dobok pergése és a 
teknősbékapáncélból készült csörgők lármája. 

Mégis szívembe markolt a rémület, amikor megütötte fülemet Nepemus lépteinek dobbanása 
közvetlenül a sátor előtt. Tudtam, hogy elválok anyámtól, hogy-sok évig nem láthatom az arcát, nem 
hallhatom a hangját. Nem néztem feléje, hogy sírva ne fakadjak, úgy, mint Tinahet - Karcsú Nyír -, 
anyám mellett kuporgó nővérem. 

A bejárati bőrfüggönyt félrehúzták, és feltornyosult előttem Nepemus alakja - ekkor egy csapásra 
megfeledkeztem álmaimról, a farkaskölykök táboráról és a harcosok szolgálatáról. Anyámhoz akartam 
rohanni, hogy karja közt elbújhassak az ismeretlen, félelmetes világ küldötte elől. 

Nepemus azonban nem hagyott időt sem sírásra, sem rettegésre, sem kesergésre. Karon ragadott, és 
máris ott álltam közte és a varázsló között - elvettek anyámtól, gyengéd keze alól. 

így tettem új életem első lépéseit a letaposott, csikorgó, fagyos havon. Szemem előtt farkas- és 
medveskalpok, a Keserű Áfonya karján csüngő szarvas-pata csörgők suhantak el. Arccal a nap felé 
fordultam, jeges borzongás futott végig a hátamon, a hideg a szívemig kúszott. 

Mégis, ekkor már leráztam rémületemet, már nem könnyeztem anyám után. Hiszen új útra léptem, 
olyan útra, amelyről már nem fordulok vissza. 

Nepemus megmutatta azt a sátrat, amelyben meg kellett várnom a hosszú út kezdetének pillanatát. 
A farkaskölykök tábora ugyanis messze esett a falutól. 

Egyedül voltam a sátorban. Nem sírtam. De jól emlékszem azokra a magányos órákra. Elvegyült 
bennem az aggodalom és bátorság, a nyugtalanság és a bizakodás, a bánat és az öröm. 

Jól emlékszem a Búcsúzás Dalára, amelyet anyám. Fehér Felhő énekelt, mielőtt Nepemus belépett 
volna szüleim sátrába: 


Ó, Úti, lelkemnek lelke, 



Messzi útra kélsz, 

Hogy rólam megfeledkezz. 

Utadon vezéreljen 
A Nagy Szellem, 

Híres, nagy vadász leszel. 

0, Úti, véremből vérem — 

Messzi útra kélsz, 

Hogy rólam megfeledkezz .... 

- Úti, eljött az időd. 

Nepemus hangja felvert mély álmomból. 

Már derengett. A falucska hallgatott - csak mi ketten készülődtünk a hosszú útra. Nem tartott 
sokáig. Néhány perc alatt felvettük hótalpainkat, vállunkra borítottuk a bőrtakarókat, és... ennyi volt 
az egész. 

Senki sem búcsúztatott bennünket. Csak a falu szélén vetettem utolsó pillantást szüleim sátrára. A 
függöny mögül két fej kandikált ki - búcsúzásul felemeltem kezemet. 

Nepemus haladt elöl. Beértünk a rengetegbe. A hó alatt roskadozó erdőre mélységes csend borult. 
Borókafenyő ágai alól wapoos nyúl, kis fehér gömb szökkent elő, és eltűnt a sűrűségben. Nem 
nézelődtem. Az út fárasztó volt, noha Nepemus törte a havat, hiszen tudta, hogy nem harcos jár a 
nyomában. 

Eltelt égy óra. A gyengén szemerkélő hóesés Sűrűsödik, gátolja a látást. Amikor végre megvirrad, 
úgy érzem, hogy süppedő ingoványbán, nem havas csapáson menetelünk. A lábunk egyre nehezebb, 
térdünk egyre lassabban hajlik meg. Lépésről lépésre öregszem, hamarosan aggastyánná válók, akinek 
a lába nehéz, mint a szikla. De hallgatok. Ki kell tartanom. Nem kérek Nepemustól pihenőt. 

Egy tágas tisztás szélén azonban szálfatermetű barátom megáll, és rám mered. Nem tudom elrejteni 
erőlködő zihálásomat. Nepemus rám mosolyog: 

- Úti most Nepemus vállán fog utazni - jelenti be. 

- May-oo, jó - sóhajtottam. 

Valószínűleg elszenderedtem Nepemus széles vállán. Amikor felnyitottam a szemem, már elmúlt 
dél. A havazás megszűnt. Közeledünk egy nagy nukewaphoz - vadászó harcosok kéregsátrához, 
amelyből az emberi léptek neszére egy sekusju, vagyis hermelin rohan ki. 

Nepemus letesz a hátáról, majd nekilát a tűzrakásnak. Amint elkezd rozsét szedni, mái - tudom, hogy 
itt töltjük az éjszakát. Magas halomra valót gyűjt a sátorba. Noha Úti vagyok, tudom, hogy az 
őserdőben mindig így kell cselekedni a hó és fagy hónapjaiban. Aki erről megfeledkezik - annak vége. 

Én közben rendbe szedem a nukewapot, puha fenyőgallyakkal hintem fel a padlót. Nepemus egy 
darab húst köt fel a közeli fenyőfára. Táplálék ez barátaink, a cinegék számára, amelyek mindig 
velünk tartanak az őserdei utakon. Azután rágyújt a kalutira, vagyis pipájára, és letelepszik a tűz mellé. 
Hallom, ahogy a távolban tompán visszhangozva zúg a fák között egy magányosan vadászó farkas 
üvöltése. 

Szörnyen fáradt vagyok, noha az út nagy részét nevelőm hátán tettem meg. Üggyel-bajjal levetem 
mokaszinomat, vállamra borítom a farkasbőrt, és leülök a harcos mellé. Nemigen kívánom az ételt, 
mégis darabka húst tűzök egy nyílvesszőre, és sütni kezdem a láng fölött. Üldögélek Nepemus mellett, 
és a tüzbe bámulok. Ugyanolyan vörhenyes aranyba játszó, mint az, amely szüleim sátrában 
melengetett engem - ott az anyám élesztgette. 

A láng magasra csap, jól megvilágítja Nepemus két mély sebhellyel barázdált arcát. A szürke 
medvével vívott harcának nyoma ez, a vadállat bőre most a harcos sátrában csüng. Vajon sikerrel 
szembeszállhatok-e valaha is a dühödt medve roppant erejével? Leszek-e vajon valaha is olyan híres¬ 
neves harcos, mint Nepemus? E percben semmire sem vágyódom forróbban. Hogyan érjem el? A 
Búcsúzás Dala szerint: „Híres, nagy vadász leszel.” 

A dal szövege felidézi anyám hangját. Ismét elszomorodom, noha most arról álmodozom, hogyan 
válhatok sátrát szürke medvék bőrével díszítő harcossá. 

A Búcsúzás Dala szép, de nem minden szava igaz. Mert bár „messzi útra kelek”, mégsem felejtem 
el őt - a Fehér Felhőt. Mindig emlékezni fogok rá, noha már egyedül vagyok, és noha mától kezdve 
magamnak kell helyet keresnem a tűz mellett, magamnak kell védekeznem az éjszaka hidege ellen... 

- Mi ez? - riadtam fel. - Üdvöz légy, Tauha, barátom! 



Térdemre fekteti mancsait, és végignyalja képemet egy nagy szürke kutya, Tauha, a barátom. 
Eljött. Nem hagyott magamra. Ez a hűséges lélek megértette magányosságomat - talán ő is átélte. 
Bizonyára anyám vezette a nyomunkra, s azt követve megérkezett az erdőben elrejtett nukewapba. 

Átöleltem nyakát, és sokáig csókolgattam barátom hegyes pofáját. Még arról is megfeledkeztem, 
hogy Nepemus figyel bennünket. És restelkedve be kell vallanom, hogy jó néhány könny hullt Tauha 
sűrű szőre közé - mintha még a családi sátorban ülnék, és jogom volna pityeregni, akárcsak egy 
Útinak, akitől anyja elvette fából faragott gyíkját. 

Nepemus hangja szigorúan csengett: 

- Úti aludjon, pihennie kell Holnap nehéz út vár fiatal lábára. 

És megint az út. A vadonban ér bennünket a pirkadat és a muhikoons farkasok üvöltése. Erre a 
kiáltásra Tauha behúzza farkát, felemeli fejét, és hosszú, jajgató üvöltéssel válaszol. Néha úgy tetszik, 
mintha hangja két különböző állat torkából törne fel. Először elnyújtott, állandóan emelkedő, átható 
üvöltés, el vékonyodik, mint egy magas fuvolahang. Majd - egy pillanatnyi szünet után - a kutya 
torkában fojtott, gyomra mélyéből kitörő hörgés kavarog. Vajon a kutyában szólal meg a farkasvér? 
Vagy a farkasban - a kutya? Tauha anyját a farkasok nászának idején apám kikötötte az erdőben, úgy, 
ahogy az szokás. Vajon melyik vérből van több Tauhában? Erre a kérdésre valószínűleg csak Nana- 
bosho, a Vadállatok Szelleme tudna válaszolni. 

Tauha keverék, mint minden kutyánk. Ugatni nem tud, csak üvölt, mint farkas-apja. Sötét, sürü, 
hátán örökké felborzolt szőrével, széles mellkasával és izmos lábával nemzetségének igazi vezére - 
sündisznó tüskéiből készült nyakörvében négy erdei farkassal is megbirkózott, s erre én roppant 
büszke voltam. Miben különbözött vadonbeli testvéreitől? Talán csak a pillantásában, amely 
becsületes, szinte nőies volt. Ah, igen - még abban is, hogy a vizet nem szívta, mint a farkas vagy a ló, 
hanem kutya módra nyelvével lefetyelte. 

A nap már delelőn járt, amikor furcsa, egyben pompás látvány tárult szemem elé. Egy pillanatra 
úgy tetszett, mintha álmomban a mondák országátjárnám - olyan különös volt az a szikla -, a kőóriás 
lehorgasztott fejjel üldögélt, és merengett valamin. Gránitkarját összefonta térde felett, és 
mozdulatlanságba dermedt 

Min elmélkedett? Senki sem tudja. Senki sem tudja, miért teremtett Manitu sziklát, amely egy 
indián harcos szakasztott mása. Vagy talán egyszerűen sziklává változtatta egyik gyermekét? Ha így 
van, már nem árulja el titkát. Pa-pok-kuna, a Néma Harcos Sziklája nem tud beszélni. 

Itt szánkók vártak ránk, és eljött tanítóm, Owases, a Ragadozó. Amikor megérkeztünk, úgy ült a 
szikla alatt, mint a „Néma Harcos”. Csak abban különbözött tőle, hogy üdvözölte Nepemust. 
Mozdulatlanságában úgy látszott, mintha kőből faragták volna. Kiálló arccsontú, sovány ábrázata és 
mélyen ülő szeme sziklára emlékeztetett. Arca fölött fehér mohaként világított ősz haja. Amikor 
felállt, háta enyhén meggörbült, mintha ugrásra készülne. Valószínűleg innen származott a neve - 
Ragadozó. 

Nem vesztegettük az időt, folytattuk utunkat 

Nepemus a havat taposta, Owases pedig a szánkókat követte. Körülöttünk a vadon szemmel 
láthatólag átalakult. Az erdő megritkult. Eltűntek a fenyők, a ten-kwe és a galagonyabokrok. Egyre 
ritkábban csillant fel az erdei fenyő kérge, s egyre gyakrabban mutatkozott a lucfenyő. A lombos fák 
közül már csak a hó súlya alatt nyápic legényként görnyedező nyírfát láttam. A nyírfák csúcsa szinte a 
földet érintette, mesebeli fehér íjakat alkottak, melyeken áthaladtunk. Csak a lucfenyők emelték 
továbbra is kevélyen ég felé fejüket, de súlyos mancsaikat Úgy lógatták, mintha valamiért 
lenyúlnának. 

Itt véget ért a síkság. A csapás gyakran a magasba emelkedett, majd szelíd völgy felé tartott A 
szánkók lágyan ringatóztak, és a vezérkutya csörgőinek egyhangú dallamától bizonyára megint 
elnyomott volna az álom, ha nem figyeltem volna fel Owasesra, aki haragosan ráncolta homlokát, és 
egyre gyakrabban kémlelte az eget. Nem értettem aggodalmát. Még nem tudtam, mit jelent, ha a 
mennybolton - úgy, mint akkor este - egyre több felhő gyülekezik, akárcsak egy láthatatlan íjász 
óriási nyilai, s egyre szélesebb, sötétebb boltozatot borítanak a vadonra. Nem tudtam, mit jelent, mert 
még sohasem kerültem szembe északi szél hordta, sűrűsödő hóförgeteggel, amely gyakran 
félelmetesebb, mint egy éhes farkascsorda. De megértettem, hogy Owases ok nélkül nem ráncolná 
szemöldökét. Még Nepemus hangjában is nyugtalanság csengett, amikor „hyrrr, hyrrr” kiáltásokkal 





hajszolta a kutyákat. 

Úgy emlékszem, mintha ma történt volna. A hó egyre sűrűbben kavargóit. A vihar fehér, az 
északnyugati szélben nedvesedő fürtöket sodort le a gallyakról. Az ösvény egyre nehezebben járható a 
szánkók számára, a fogatokból már nem hallatszik olyan vidám csaholás, mint amikor Nepemust és 
engem üdvözöltek a Néma Harcos Sziklája alatt. A szántalpak a rájuk fagyott hó miatt szinte 
ellenséges konoksággal állnak ellen, és süllyednek a gödrökbe. A kapaszkodókon egyre makacsabbul 
tapadnak a nedves hóhoz. Hallgatnak az elcsigázott kutyák, a hó nem csikorog Owases sítalpa alatt. 
Leszáll a szürkület, de nem verünk tábort. Lassan eltűnik szemem elől Nepemus és Owases. A hó az 
arcomba vág, leragasztja szememet, hallom Tauha kurrogását, bizonyára a fogat kutyáit hajtja, bele- 
belecsippentve fülükbe. Már koromsötét van, amikor váratlanul letérünk az útról. A szánkók most már 
percenként felágaskodnak vagy lezuhannak. Végül egy éles kanyarban egyszer csak kőcsikorgást 
hallok a szántalpak alatt, és mintha nyakon ragadtak volna, repülök egy nagy hóbuckába. 

Üggyel-bajjal tápászkodom, kezem a vállamig a hóban vájkál, küszködöm, mintha lidérces álom 
kínozna. Hallom az összegabalyodott fogat nyüszítését és vonyítását, Tauha dühödt morgását és az 
ostor süvítését. 

Mire felkászálódom, Nepemus már rendbe hozza a fogatot. Owases hajlik fölém, közvetlenül a 
szemem előtt villog pupillája és fogsora - kinevet engem. 

- Ülj vissza a szánra, Úti - biztatott. - A tábor már csak két nyíllövésnyire van. 

Nem mertem válaszolni, még csak mosollyal sem feleltem. De szavai igazán nagy örömmel 
töltöttek el. 

Ettől a pillanattól már nem voltam gyermek. Muhi-koons sit - farkaskölyök lettem. 

A fekete égbolt megérintette áfák hegyét. 

Harcosok! Gyülekező! 

Dobbanjon a nagydob, 

Tánc és dal, zengő 

Köszöntse Sisiaonét, a Sötétség Istenét. 

- Itt várj rám - szólalt meg Owases, amikor egy kis bőrtipi elé érkeztünk. 

A sátor a tó menti falum tipijeire emlékeztetett, csak kevesebb volt rajta a dísz és a festmény; a 
farkaskölykök falujának sátra volt. 

Beléptem. Meghitt meleg fogadott. A falak tövében egész halom farkasbőrt terítettek le 
fekvőhelynek. Leültem. Owases távozott, a csendet csak az erdő halk neszei és kutyaugatás törte meg. 

A bátyámat vártam. Még sohasem láttam - négy évvel születésem előtt ment el a farkaskölykök 
táborába. De anyám gyakran emlegette Tantót, mesélt róla, ha magunkra maradtunk. Olyankor abban 
reménykedtem, hogy valaha talán rólam is ilyen ragyogó szemmel, ilyen büszkén és boldogan beszél 
majd. És noha alapjában keveset tudtam bátyámról - még vadászatainak történetét sem ismertem, sőt 
pontosan még arról sem hallottam, hogyan szerezte meg nevét -, mégis szentül hittem, hogy a 
legbátrabb, a legügyesebb és legbölcsebb a farkaskölykök között. 

Sokáig vártam. Odakint a csillagok bizonyára jelezték, hogy már elmúlt az éj fele... 

Olyan nesztelenül érkezett, hogy az első pillanatban észre sem vettem, mikor állt meg a tipi 
bejáratánál. 

Csak amikor a kihunyó tűz kis fénykörébe ért, pillantottam meg, életemben először a bátyámat. 

Magas volt és jóképű - kiegyenesedve alig értem a melléig. Tarka korallokkal kivarrt farkasbőr 
zubbonyt viselt, prémnadrágot és lábközépig érő mokaszint. Zsírral bekent fedetlen haja a tűz fényénél 
ragyogott, akár a vízből felmerülő fóka bőre. 

Hát ilyen az én bátyám? A szívem kalimpált. Némán vártam, amíg elsőnek megszólal. 0 azonban 
csak állt a tűznél, mozdulatlanul, és hallgatagon meredt rám. Végül félénk mozdulattal, hellyel 
kínáltam a tűznél, ekkor szótlanul leült, és nem vette le rólam a tekintetét. 

Jól szemügyre vett, megérintette mellemet, és megtörte a csendet: 

- Úti, anyám fia, az én testvérem vagy ... 

- Igen. 

Néhány gallyat hajított a tűzre, és kissé halkabban megkérdezte: 

- Hogy van anyánk? 

Érett és rendíthetetlen harcos akartam lenni. Szerettem volna megőrizni nyugalmamat, közömbös 



tekintetemet, közömbös arckifejezésemet. De hiszen még csak tegnap búcsúztam el anyámtól, tegnap 
még hallottam hangját - és könny tódult a szemembe. Elfordultam a tűztől, mesélni kezdtem 
anyánkról, arról, mit mondott el őróla, hogyan búcsúzott tőlem, milyen az arca, a kedve, milyen 
dalokat énekel, milyen kék a szeme és szőke a haja. Befejezésül - és rövidre fogtam mondókámat, 
hogy hangom el ne árulja, kisfiú vagyok, s még fáj az elválás - idéztem sokszor hajtogatott szavait: „A 
szívemben lakik. Mindig rá gondolok.” 

Nem láttam Tanto arcát, mert a tűz már csak izzott. Bátyám nem válaszolt, egy pillanat múlva 
kinyújtotta kezét a parázs fölé, és apró, vörös fények viliództak ujjai közt, fonódtak tenyerére. Lassan 
visszahúzta kezét, elsimította haját a homlokából, és így szólt: 

- Úti, ugyanaz a vér csörgedezik ereinkben, öcsém vagy, és még csak az első lépéseket teszed a 
férfiak ösvényén. Én is Úti voltam, amikor Owases ide hozott Most már van nevem. Sok Nagy Nap 
múlt el azóta, hogy utoljára Útinak szólítottak. 

- Tudom. Tantónak hívnak, vagyis Vas Szemnek - helyeseltem. 

- Igen - Tanto komolyan bólintott - Tantónak neveznek, mert nyilam elől nincs menekvés, 
nyilaim a halál vesszei. Számomra a vadon az, ami számodra tegnap még anyánk tipije volt. Mielőtt 
ide jöttem, ugyanúgy, mint te, semmit sem tudtam. Még azt sem tudtam, hogy vannak jó és rossz 
szelek, amelyek eléd vezérlik vagy elűzik a vadat, vagy eltörlik nyomát, és idejében figyelmeztetik a 
vadászra. Most a szél a szövetségesem, és örülök, ha fúj a Key-wey-keen, az északnyugati vadász-szél. 
Most értek hozzá, hogy nyírfakéreg kürtömmel odacsaljam a jávorszarvast, amikor megszólal benne a 
vér szava... 

Jól agyamba véstem bátyám minden szavát, hogy sohase szálljon el emlékezetemből. Megtettem az 
első lépést a férfiak ösvényén. Bátyám egyenrangú félként beszélgetett velem, s vállamon nyugtatta 
kezét. A tűz egyre gyengébben pislákolt, bátyám hangja néha kissé elhalkult, időnként azt sem tudtam, 
valósága mindez, vagy talán álom, amelyet anyám tóparti sátrában álmodom. 

Egyszer csak Összerezzentem, a bejárati függöny hevesen meglendült, felfedeztem Tauha fejét, és 
a hatalmas kutya, az én barátom, egyetlen szökkenéssel a lábamhoz vetette magát. Bátyám felnevetett: 

- Felkutatott téged. Aggódik érted? Mondtad neki, hogy félsz az utazástól a farkaskölykök 
falujába? 

Én is kacagtam. Bátyám nem gúnyolódott Nevetése olyan barátságosan és vidáman csengett, mint 
Tauha Ujjongása. Boldog voltam, boldog, hogy nem vagyok itt egyedül, hogy itt van a bátyám, hogy 
rám talált Tauha, a jó, öreg, bölcs kutya. 

És így kezdődött új életem. 

Gyorsan, nagyon gyorsan szállnak a napok a farkaskölykök táborában. Bajos megragadni azt a 
pillanatot, jól megjegyezni, amikor az első tavaszi szél először sodor le az ágakról bolyhos hó-lepényt 
- majd ugyanazon az ágon megjelenik az első tavaszi rügy. Ki tudná leírni azt a percet, amikor a rügy 
kipattan, és virágba szökken. 

Időnk gyakorlatozások, őserdei vándorlások, vadászatok közepette telt. És ahogyan az évek során 
szaporodnak a festmények a törzs történetét ábrázoló bölénybőrön, úgy gyarapodtak a mi 
tapasztalataink. Minden kirándulás, minden vadászösvény megtanított bennünket valami újra, 
fájdalomra vagy örömre, ostobaságot leplezett le, vagy bölcsességre oktatott. 

Sokan voltak a hozzám hasonlók, akiket frissiben szakítottak el anyjuktól. De mindegyikünk érett 
férfi akart már lenni, hírneves harcos, és mindegyikünk vezetni akarta a többit. Ezért mindegyikünk 
okosabbnak, erősebbnek, szemfülesebbnek akart mutatkozni társainál. 

Legjobban egy nálam valamivel idősebb. Bagoly nemzetségbeli fiút kedveltem meg. Kuku-kuru- 
toonak neveztem, vagyis Ugráló Bagolynak, mert mindannyiunk közül ő tudott a legmagasabbra és 
legtávolabbra ugrani. Testi-lelki jó pajtások lettünk, de barátságunk furcsán kezdődött. 

Amikor én megérkeztem a telepre, Bagoly már a legifjabb farkaskölykök vezére volt. Egyébként a 
külseje is főnöki volt. A magas termetű, hosszú, erős lábú fiú fejét sűrű koszorúkban övezte nyíratlan 
haja, és szemének villanása néha alig látszott hajának sötét sávja alatt. Ezenkívül izmosabb és 
kitartóbb volt legtöbb társánál. 

Az érkezésemet követő napon bátyánkat kerestem, és napkeltekor kiléptem a Nagy Tűz Terére, 
amelyet körbefontak a tábor sátrai. Nyomban összeakadtam néhány fiúval, akik szótlanul, gyorsan 
körülvettek, és a fejemet bámulták. Nem tudtam, hogy mi a bajuk, csak éreztem, hogy makacsul a 
hajamra merednek, s némán, kissé dühösen, kissé aggódva ácsorogtam köztük. Több irányból újabb 




legénykék érkeztek, kezükben íjat szorongattak. Végül a legmagasabb - éppen ő volt Ugráló Bagoly - 
a gyűrűben állók elé lépett, és éles, magas hangján megszólalt: 

- Úti, mosd le hajadról a festéket. Olyan vagy, mint egy aggastyán. Ha velünk akarsz maradni, 
hajad olyan legyen, mint a miénk - és megsimogatta hollófekete, medvezsírtól csillogó hajfonatait. 

Falunkban senki sem csodálkozott azon, hogy hajam világosabb, mint a többi gyereké. Nálunk 
tudták, hogy anyám idegen nő, nem indiánlány. Itt azonban ezt senki sem tudta. Megértettem, Ugráló 
Bagoly és társai feltételezték, azért festettem be hajamat, hogy hasonlóvá váljak az öreg, tapasztalt 
harcosokhoz, akiknek haja az évek során a nyírfakéreg színét vette fel. De elhatároztam, hogy nem 
magyarázkodom. A fiúk megvető arckifejezése felbosszantott. Vállat vontam, és farkasszemet néztem 
Ugráló Bagollyal: 

- Mosd le a magad haját, hajólesik. Én a magamét nem festem. 

- Nem mosod le? 

- Nem. 

Ekkor Ugráló Bagoly intésére a fiúk rám vetették magukat. Kapálóztam, kiszakítottam magam, 
rúgtam jobbra-balra. Még haraptam is, hogy megszabaduljak. De tucatnyi kéz ragadott meg, és 
vonszolt a félig befagyott folyó partjára. Hiába védekeztem. Egy pillanat múlva a fejem a vízbe 
merült, s Ugráló Bagoly meg a többiek elkezdtek sikálni, homo kk al dörzsölni és hajamnál cibálni. 
Nagyokat nyeltem a vízből, dühömben és fájdalmamban a szemem könnybe lábadt. 

Végre elengedtek. 

Felhorzsolt bőröm sajgott, felrepedt homlokomról csörgött a vér, elkeveredett a vízzel, és lassan 
rám fagyott. Csak most éreztem meg a fagy fogát. Zubbonyom foszlányokban csüngött rajtam, 
előbukkant felsértett mellem és vállam, bőrig átáztam. Szememet végigjártattam a körben álló fiúkon, 
és noha még fuldokoltam a dühtől, váratlanul nevethetnékem támadt - olyan tanácstalanok voltak 
csalódottságukban -, rádöbbentek, hogy nem festem a hajamat 

De haragom legyőzte a nevetési ingert, a fájdalom pedig még olaj volt a tűzre. Nem bocsáthattám 
meg nekik, ha meg akartam őrizni méltóságomat. Megbántottak - és most egyiküknek ezért bűnhődnie 
kellett, annak, aki az egészet okozta. Annál is inkább, mert Ugráló Bagoly közvetlenül előttem állt, s 
ostoba arckifejezése, mérhetetlenül csodálkozó szeme még magasabbra lobbantotta haragom lángját 
ökölbe szorítottam kezemet, de mégis nyugodtan fordultam hozzá. 

- Bagoly nemzetségbeli Úti! Megsértettél, mert nem hittél szavamnak. Füled jól ügyeljen arra, mit 
mond neked a Magas Sas fia. 

Felemelt kezével jelezte, hogy figyelmesen hallgat. 

- E farkaskölykök jelenlétében - folytattam - megküzdök veled. Ha legyőzlek, bocsánatot kell 
kérned tőlem. 

Ismét felemelt tenyerével jelezte, hogy beleegyezik. 

Az egyik fiú medvezsírért rohant a sátorba, mi pedig harcra készülve övig levetkőztünk. Olyan 
fagy volt, hogy lépésünk csikorgott, mintha száraz rozsén jártunk volna. A kényszerű fürdő után még 
nem melegedtem meg, és biztosra vettem, hogy vérem jéggé dermed. Minden egyes perc a 
végtelenségig nyúlt, akárcsak a téli éjszaka menetelés közben. 

Végre... Elgémberedett kézzel egy darabka faggyút kentem mell enne és váltamra. Ugyanezt tette 
ellenfelem is, ugyanolyan ügyetlenül, mint én. Látszott, hogy őt sem kímélte a fagy. 

A ránk hulló csendben kerülgetni kezdtük egymást. Elsőként Ugráló Bagoly támadott, de rosszul 
számította ki az ugrást - megcsúszott, és estében elkaszálta a lábamat. Mindketten a hóba zuhantunk. 
Bajosan lehetne megállapítani, hogy melyikünk kerekedett felül. Ugráló Bagoly ugyan magasabb és 
erősebb volt, de bűntudattal küzdött, az én erőmet pedig megkettőzte a harag. 

Egyszer csak lankadni kezdtem, és már csak hajszál választott el a vereségtől, amikor váratlanul 
éreztem, hogy valami a magasba emel, és elszakít ellenfelemtől. Mindketten Owases hóna alatt 
kapálóztunk, aki megindult velünk a sátor felé. 

Hamarosan a bőrökön üldögéltem a tipiben, és lassan dörzsölgettem hátamat. Ugyanezt tette a 
velem szemben ülő Ugráló Bagoly. Sandán vizsgálgattuk egymást, hiszen nemrégiben még ellenségek 
voltunk. De most már harag nélkül, inkább némi részvéttel szemlélődtünk, mert mindkettőnk hátán 
egyre jobban dagadoztak Owases szíjának nyomai. Elsőnek törtem meg a csendet. 

- Bevallom, a folyónál már azt hittem, hogy nem bírom ki a hideget. Szerettem volna újra felvenni 
a bundámat. 

Bagoly fürkészve pillantott rám. Én nyugodtan és neheztelés nélkül beszéltem. Felállt, és hozzám 



lépett 

- Én is úgy voltam - kezdte félénken, és kezet nyújtott. 

így kezdődött barátságunk, a legtartósabb barátság. És erősödött a közös vadászkirándulások, az 
erdei és hegyi bolyongások alatt, a közösen töltött évek hosszú hónapjainak során. 

A tipi bejáratán keresztül bekandikált a fenyőfák hegye fölött mutatkozó hajnalpír. Beköszöntött a 
Fakadó Rügyek Hónapja. Itt az ideje a felkelésnek - pirkadatkor több vadat lehet elejteni, mint a nap 
egész hátralevő részében. 

Felpattantam fekvőhelyemről, és rohantam a folyópartra. 

Éjszaka Nanabun, az Álmok Szelleme gyötört, gúzsba kötve hevertem egy barlangban, és üvöltve, 
agyarát vicsorgatva tüzet fújtató medve hajolt fölém. Lidérces álom volt. Estére a testem forróságtól 
lángolt, és fájt a fejem. Owases megállapította, hogy valószínűleg a keowakes légy csípett meg, 
amelynek fullánkja lázat és nyugtalan álmot okoz. 

Most robogtam a folyó felé, mint minden reggel, de még nem kaptam erőre. Lábam meg¬ 
megroggyant, mintha a földet puha vadlibapihe borította volna. Fejemet kongó hordónak éreztem, sőt 
mintha víz is lötyögött volna benne. Testem pedig egy éjszaka alatt sok Nagy Nappal öregedett, és 
most le kellett ráznom gyengeségemet, még mielőtt elindultunk volna a rengetegbe. A gyengeség ellen 
legjobb orvosság a folyó hulláma. 

A vízbe vetettem magam. Testemet ezernyi éles tüske járta át. A Fakadó Rügyek Hónapjában a 
folyó még jócskán sodor jeget. A virágzó rétek és a zöldellő vadon melege ide még nem ér el. Még a 
jávorszarvas is kerüli a folyó sodrát, és úszás közben a part közelében marad. 

Karom szeli a békés, hajnali hullámokat, a víz felfrissíti arcomat, és lehűti homlokomat. Minden 
mozdulattal csökken éveim száma, és egyre fiatalabbá, egészségesebbé, erősebbé válók. A tipihez 
visszavezető út már sima és keskeny. A mögöttem ügető Tauha nyüszít és vakkant - kissé panaszosan, 
mert túlságosan sebesen szaladok előtte. Megint az erdőben kóborolt, a hoipasza beesett, és tavalyi 
fenyőtűket szedett fel sürü csimbókjaival. Úgy látszik, az éjszakai vadászat gyengén sikerült, és most 
nem volt kedve a versenyfutáshoz. 

Hajnalban késekkel és íjakkal felfegyverezve elindulunk a vadonba. Owases magas, görnyedt árnya 
mögött négy fiú vonul, Ugráló Baglyon és rajtam kívül még két névtelen Úti. Én vagyok a legkisebb, 
és hátul loholok. Jól ki kell lépnem, hogy lábam beletaláljon Owases nyomába. Ugyanis a harcosokhoz 
hasonlóan kell járnunk, és csak egy nyomot hagyhatunk az ösvényen. 

Kiértünk egy tágas tisztásra, amelyet a folyókanyar határolt. Az őserdő felől bokros sziklák védték 
a bejáratot. Itt Owases megállt. 

- Nézzétek meg azt a sziklát. Mire teljes egészében rásüt a nap, a tisztáson kell lennetek. Most 
induljatok vadászatra a folyó túlsó oldalán. 

Mi ketten Ugráló Bagollyal természetesen együtt iramodtunk el. Elhatároztuk, hogy ott kelünk át a 
túlsó partra, ahol legélesebb a kanyar. Itt volt legkeskenyebb a folyó. Szíjakkal átkötöttük ruhánkat, és 
fejünkre erősítettük, íjunkat, s tegezünket a nyilakkal hátunkra akasztottuk. Bagoly elsőnek készült el, 
és elsőként vetette magát a vízbe. A folyó sodra elragadta, és a kanyar mögé vitte. Utána ugrottam. 

Ezúttal már nem éreztem a hideget. Figyelmemet arra összpontosítottam, hogy ruhámat szárazon 
tartsam, és a víz ne sodorjon túlságosan lefelé. Az ár erős volt. A kiálló sziklák fölött habos 
vízcseppek fröccsentek. Óvatosan kellett úsznom a sodrásban, hogy sziklának ne ütközzem. Rosszul 
felerősített ruhám egyre jobban zavart, és az ár lefelé sodort. Még elég gyenge voltam, és az ár 
messzire ragadott volna, ha Ugráló Bagoly a szemközti partról nem nyújt egy hosszú ágat felém. 

Itt azonban útjaink elváltak. Parancsunk szerint egyedül kellett vadásznunk. 

A kijelölt helyen elsőként jelentkeztem, de üres kézzel. Bizonytalanul nézelődtem, de némileg 
megnyugodtam, amikor megpillantottam a két Útit. Nekik sem kedvezett jobban a szerencse, mint 
nekem. Tegezükben ugyanannyi nyíl meredezett, mint amennyivel nekivágtak a rengetegnek. 
Tapasztalatlan Úti bajosan tudja megközelíteni a vadat. Nana-bosho, a Vadállatok Szelleme, 
szövetséget kötött a magasan járó széllel, és gyakran figyelmezteti a szarvast, még mielőtt a vadász 
íjának húrja halkan megpendülne. 

Owases mozdulatlanul ült a sziklán, és a kő tövét szemlélte. Szoborszerű volt, akár a Néma Harcos 
Sziklája. Letelepedtünk körülötte, anélkül, hogy megtörtük volna a csendet 

- Nézzétek! - szólalt meg végül Owases. Kinyújtott karjának irányába tekintettünk, és a túlsó 
parton felfedeztük a közeledő Ugráló Baglyot Meggörnyedve haladt, valamit cipelt a hátán. 




- Nézzétek, Útik - ismételte meg Owases testvéretek kőszáli kecskét ejtett el. Éles szem és 
hosszú láb kell ahhoz, hogy kecskekoponyát akaszthasson fel valaki a tipijében. 

Intésére talpra szökkentünk, és ruhánkat útközben ledobálva, a folyó felé száguldottunk. Egy perc 
múlva már segítettünk Ugráló Bagolynak, hogy zsákmányával átúszhassa a folyót 

Szép, jól fejlett, legalább kétéves kecske volt Bal oldalán, a szíve közelében két lövés nyoma 
virított, olyan közel egymáshoz, mintha gyors kezű és tapasztalt vadász íjáról szálltak volna a nyilak. 

Ugráló Bagoly komoly volt és közömbös. Olyan komoly és közömbös, mint Owases, aki egyetlen 
szóval sem dicsérte: De barátom szeme csillogott, és lélegzete meggyorsult a büszkeségtől - még 
nekünk, hármunknak is dagadozott a keblünk, noha nem jártunk sikerrel. 

A nap már elérte útjának második felét, amikor beléptünk a táborba. Ezúttal Bagoly haladt az élen, 
zsákmányát a hátán cipelte. 

Ez volt az első kecskéje, és ősi szokás szerint, ha egy fiú először ejt kecskét, magának kell a 
táborba vinnie, megnyúznia, és végül úgy illik, hogy esti lakomára hívja barátait. 

Vadászat után a tábor közelében levő tisztáson gyülekezünk. Már ott vagyunk, amikor lóháton 
felbukkan Owases, mögötte szabadon egy másik musztáng üget. Ugyanis minden farkaskölyöknek el 
kell sajátítania a fegyverforgatás és lovaglás művészetét olyan tökéletesen, mint ahogy megtanult 
lélegezni, beszélni, járni és enni. Nehéz tudományra oktat bennünket Owases, s ennek vérünkké kell 
válnia, természetünkké, mint ahogy lélegzetet veszünk vagy megszólalunk. Nekem annál is inkább 
nehezemre esik a lecke, mert még nem egészen hegedt be csípőm, amelyről lehorzsolódott a bőr első 
zuhanásom után, és kezem még zsibbad, mert kifáradtam tegnap, amikor a tomahawk hajigálását 
gyakoroltuk. 

Owases intésére felpattanok a musztángra. Most, a lóháton már nem szabad az utánam száguldó 
Owasesnek utolérnie. Tudom, hogyha elér, hátamra záporozni kezdenek a bőrszíj suhintásai. 
Owasesnak pedig kemény a keze. De ha sikerül egyetlen csapás nélkül körülvágtatni a tisztáson, 
eredményesen álltam ki a próbát. 

A paripához rohanok, megragadom a hátát övező szíjat, és ráhasalok kinyújtott nyakára. 

Nyargalok, a ló magától kikerüli a tisztáson elszórt fákat. Mögöttem Owases hátasának patája 
dobog. Visszapillantok. Csak két lóhossz választ el tőle. Owases éppen felemeli szíjat szorongató 
kezét, és könnyedén felém hajlik. Érzem, hogy egy szempillantás múlva sajgó díjat kapok rossz 
lovaglásomért. Ezért még jobban musztángom nyakára borulok, és bordái közé vágom sarkamat. Már 
csaknem megtettük az út felét - Owases kissé hátra marad, de hamarosan ismét veszedelmesen, egyre 
veszedelmesebben közeledik. Már közvetlenül a fülemnél érzem paripájának ziháló lélegzetét, a tisztás 
szélén álló fiúk csoportjától pedig még teljes nyíllövésnyi távolság választ el. 

Mégis, amikor megüti fülemet a szíj éles süvítése, sikerül megrántanom a ló sörényét úgy, hogy 
félreugorva elszökik az üldözés irányából, én pedig a hevederbe fogódzkodva lecsúszok a musztáng 
hasára. 

A szíj elröppen fejem fölött, és Owases vágtató paripája elsuhan mellettünk. 

Először sikerült. Mire Owases megfordult, már a fiúknál voltam. Első ízben nyertem. 

A lovaglólecke után fegyverforgatási gyakorlat következik. íme, Ugráló Bagoly vad vágtában 
száguld egy fa felé, amelyre emberfej nagyságú kört festettek. Barátom magas homlokáról a rohanás 
szele hátrasimítja a kis fonatokba fűzött hajat. Szeme a körre tapad, felemelt kezében kést szorongat - 
és amint a fához ér, kiegyenesedik, és karjának váratlan mozdulatával a célba hajítja kését. A kés 
markolatát díszítő tollak halkan megzizzennek, a penge tompán a kéregnek csapódik. Bagoly odanéz, 
képe kissé elborul, a kés a körön kívül rezeg. Owases kihúzza, és egy másik fiúnak nyújtja. Én pedig 
nem tudom, vajon búslakodjam-e barátom kudarca miatt, vagy inkább annak örüljek, hogy ma csak én 
találtam háromszor a cél kellős közepébe... 

Sudár bükkfa hosszúságával vetekszik árnyékunk hossza, amikor visszatérünk a táborba, és alkonyi 
csend borul a vadonra. Fáradtan, de vidáman baktatunk. Kezünk sajog a kés- és tomahawk- 
gyakorlattól, lábunk remeg a ló oldalának szorításától. És noha néhány an szíj nyomokat tapogatnak 
hátukon a lovaglólecke után, és noha ma csak nekem sikerült késemmel háromszor a célba találnom - 
mégis tudjuk, hogy Owases elégedett tanítványaival. Hogy sokkal jobban igyekeznie kell, mint három 
hónappal azelőtt, hogy utolérjen valakit lovaglás közben, és legifjabb tanítványai közül már egyik sem 
véti el a fát, noha eltéveszti magát a célt, de sem késével, sem tomahawkjával nem lyukasztgatja a 
levegőt. 

Sok nap óta először ma egyikünket sem korholta meg Owases - és ez nála nagy dicsérettel ér fel. 



Nyugaton elsötétedik az ég, felragyog a holdvilág, s mi a tűz körül gyülekezünk. A tűz fölött 
szarvashús és felbontott tok füstölődik. Ugráló Bagoly átnyújtja Owasesnak az elejtett kecske szívét, 
tanítónk négy részre osztja, és mindegyikünket megkínál: 

- Egyétek, Útik, a fehér kecske szívét, és kérjétek szellemét, ne nehezteljen rátok. Ha harcossá 
cseperedtek, kívánom, egyetek minél több medveszívet, és sátratokat gyakorta ékesítsék 
medvekoponyák. 

Az ég felhőtlen, a füst illata keserű, a kecskeszív pedig a világ legjobb falatja s legízletesebb 
csemegéje. Lakománk hosszú hónapok óta a legvidámabb étkezés, noha néma komolysággal ülünk a 
tűz körül. Mindegyikünk a jövőbe bámul, és nagy vadászként látja magát, akinek tetteit megéneklik a 
tábortüzeknél. Owases hallgat, hallgatunk mi is. 

Én pedig magamban arról énekelek, hogy valaha olyan leszek, mint Nepemus, hogy szigorú 
képemet medvekarmok barázdálják majd, és Nepemushoz hasonlóan kézitusát vívok a szürke 
medvével - és győzök. Szép küzdelem lesz. Velem szemben felágaskodik az óriási, dühödt szürke 
medve, hatalmas agyaraival és karmaival - nekem pedig a bátorság és tőröm lesz a fegyverem. Tőröm 
pengéje rövidebb és gyengébb a medvekaromnál. A penge eltörhet egy faágon - a medve pedig sziklát 
tud hasogatni karmaival. De én legyőzöm a medvét, és nyakára teszem lábamat. Elveszem a nevét - és 
már nem hívnak majd Útinak, névtelen fiúnak, hanem Szürke Medvének, Hosszú Agyarnak vagy Éles 
Karomnak. 


Elfáradtam, sátorban hevernék. 

Ha csak egy éjre is - megpihennék. 

Vezess sátor felé, 

Fivérem, hívj pihenőre. 

A napsugarak takaróvá változtatják a, pázsitot, s ilyen mintát a legügyesebb asszony sem sző. A rét 
fölé magas szikla hajlik, amely összekuporodott, térdére borulva szunnyadó aggastyánhoz hasonlít. 

A sziklát széles folyó kerüli meg - itt élesen kanyarodik, és lustán a vadonba hömpölyög. 
Közvetlenül a sziklánál az ár mély teknőt vájt, s ebben, a tükör alatt gyűrűzve, kristálytiszta hullámok 
követik egymást. 

Ez volt a kedvenc helyünk. Itt találkoztunk - én, Tanto és Ugráló Bagoly. Itt tanított meg 
bennünket Tanto úszni és a szikláról fejest ugrani. 

Napnyugtakor a szikla körül, mint ezüstrét csillog a víz. Amikor először jöttem ide éjszaka, hogy 
vérszerződést kössek a folyóval és a Vizek Szellemével, az éjszaka csendes volt, akár a békés álom. 
Magam jöttem el - egyedül akartam szövetséget kötni. Megálltam a sziklán, és felemelt kézzel 
üdvözöltem a holdat, a vadont és a vízben tükröződő fákat. 

A szövetség megpecsételéséül megvágtam a kezemet, és vörös vércsepp hullott a békés 
hullámokba. Utána fejest ugrottam az ezüstös mélységbe. 

Ilyenkor már nem ember vagyok. Hal vagyok, a vizek szellemének leghívebb szövetségese és 
barátja. Szelem a hűvös vizet, lebukok a mélybe, majd ár ellen úszom, s váratlan fordulattal, mint 
ragadozó madár árnyától megriadt hal, oldalt vetem magam, és súrolom a vízinövényekkel benőtt 
sziklatömböt. Amint elrugaszkodom a folyó fenekétől, a fölöttem úszkáló halak pikkelye 
szentjánosbogárként világít - ragyogásuk tompa és titokzatos, noha barátságos, mint új 
szövetségesemnek, a Vizek Szelleméhek egész világa. 

Később partra úszom. Törpe vagyok a fölém tornyosuló kőalakhoz képest. És mégis nagynak 
érzem magam, amikor letelepszem a szikla peremére. És már ismét kisfiú vagyok, új testvérbarátságot 
kötöttem. Hallgatunk mind a négyen - a Hold, a Szikla Szelleme, a Víz Szelleme és én. 

Az Áfonyák Havának vége felé, egy verőfényes nap alkonyi óráiban, egész napos tanulás után 
kimerültén pihentünk a Néma Harcos Szikláján, amikor a nagy síkság felől lódobogás ütötte meg 
fülünket. Kezdetben csak halkan, úgy, hogy azt hihettük, csupán a fáradtság zúg agyunkban. Elsőként 
Tanto szökkent talpra - azután mi is meghallottuk a közeledő és egyre jobban kivehető dobogást. 
Aggódva pillantottunk egymásra. Arról, a falunk felől csak nagy ritkán hallatszott vágtató ló zaja. 
Tilos volt arra lovagolnunk, és a falu lakói csak igen fontos esetekben látogatták meg a farkaskölykök 
telepét Akkor hát ki lehetett? 



Először Tanto siklott le a szikláról. Bagollyal a nyomába eredtünk. 

Owases sátra előtt hatalmas, tajtékos fekete paripa várakozott. Nyugtalanul táncolt és toporzékolt, 
fülét hegyezve a magasba emelte fejét, és nyerített Karon ragadtam Tantót szívem nyugtalanul 
kalimpált - apánk hátaslova volt. Tekintetem követte Tanto pillantását, s vele együtt megindultunk 
egy óriási, vén bükkfa felé. A fa árnyékában apánk állt. A magas, szótlan férfi csupán rojtos nadrágot 
viselt amilyet általában csak vadászatra vagy harcra öltenek. 

Tanto, Bagoly és én már elébe értünk. Nem volt szabad megszólalnunk, amíg apánk elsőként meg 
nem töri a csendet. így hát mozdulatlanul és szótlanul ácsorogtunk, bár szerettem volna apám nyakába 
vetni magam, hozzábújni, hangját hallani. Hiszen nem láttam egy teljes Nagy Napnyi idő óta. 

Apám figyelmesen, komolyan szemlélt bennünket Végül hozzánk lépett, Tanto vállára tette kezét 
nekem pedig megsimogatta a hajamat. Egy pillanatra elgyengültem. A torkom elszorult, a szemembe 
könny szökött Rettentően elszomorodtam, ugyanakkor haragudtam magamra, hogy még mindig nem 
tudok harcosként viselkedni, és egy lány lelke kísért bennem. Szerencsére apám nem vett jobban 
szemügyre. Látszott, hogy átölel ugyan bennünket, de gondolatai messze járnak. Ezek a gondolatok 
viharosak lehettek. Ugráló Bagoly is észrevette, mert amikor oldalt sandítottam, láttam, hogy szeme 
rémült, és a keze enyhén remeg. Apám leültetett bennünket, ö is mellénk telepedett, és rágyújtott kis 
pipájára. Szavait jelenlétünkben mondta, de valószínűleg nem nekünk címezte. Elnézett fejünk fölött, 
és még Tantóra sem pillantott, pedig ő már csaknem ifjú harcosnak számított. Apám úgy beszélt, 
mintha csak a gondolatait akarta volna hallani. 

- Amikor olyan kisfiú voltam, mint te, Úti, és mint a Bagoly nemzetségbeli Úti, népünk 
ide vándorolt erre a tájra. Amikor kisfiú voltam, mint ti, népünk azért jött e folyó partjaira, hogy 
békésen éljen, hogy távol éljen a fehér emberek településeitől. Sok Nagy Nap szállt el falunk fölött, és 
béke honolt nálunk. Vidám dalok zengtek, és a harcosok a győztes vadászok táncait járták. 

Azt akarom, hogy fiaim a lehető leggyorsabban harcosokká váljanak, és karjukkal támogassák 
karomat. A fehér embereknek ismét eszükbe jutottak falvaink, és a mi napunk egyre inkább gonosz 
felhők mögé bújik. Az okimowok ismét meglelték a tipimhez vezető utat, és bajosan lehet őket e 
csapásról visszafordítani, bajossá válik a vadászat a szabad erdőben és a vándorlás a mi 
vadonunkban... 

Nem értettem apám szavait. Bagoly sem értette. Csak Tanto fürkészte figyelmesen apám arcát, 
mintha felfogta volna minden szavát, s azokat a gondolatokat is, amelyeket apám ki sem mondott. 
Kissé remegtem, de nem azért, mert a nap korongja nyugaton már megérintette a fákat, és a föld felett 
esti hideg terjengett. Noha apám, bátyám és barátom mellett voltam, mégis néha úgy éreztem, hogy 
magam vagyok, elvesztem, s könyörtelen ellenség kénye-kedvétől függök. 

Közvetlenül napnyugta után visszatért a rengetegből Owases. Apám szótlanul üdvözölte tanítónkat, 
és némán léptek be a sátorba. A tipiből csakhamar felhangzott a dob szaggatott pergése,. 
Tanácskozásra hívta a férfiakat. Ekkor Tanto karon ragadott engem és Baglyot: 

- Owasesnél tanácskozni fognak a harcosok. Ha nem lármáztok, mint a vadmalacok, magammal 
viszlek benneteket a sátorhoz, hogy kihallgassuk, mit beszélnek az öregek a tanácskozáson. 

Bagoly és én mukkanni sem mertünk, csak lázasan megszorítottuk kezét, igent bólintottunk, és 
szemünkkel esdekeltünk, hogy tartsa meg ígéretét. 

A nap már pihenőre tért, és a sátor körül sűrűsödött a sötétség, a magas fák homálya. Megvártuk, 
amíg a harcosok egy szálig összegyűlnek Owases tipijében, elbújtunk a legközelebbi bokrokban, még 
suttogni sem mertünk, még a hangosabb lélegzést is kerültük. 

Csak amikor az utolsó harcos is belépett a sátorba, kúsztunk Tanto nyomában kőtől kőig, s 
ügy éltünk, hogy ki ne kerüljünk a fenyőfák sötét árnyékából. Harminclépésnyire a tipitől 
végignyúltunk a magas fűben. De ekkor, mintha egy varázsló parancsára történt volna, a szúnyogok 
felfedeztek bennünket, s megbüntetve merészségünkért, martak, akár a csörgőkígyók. Egyszer csak 
nem bírtam tovább támadásukat, és intettem Bagolynak, törjön le egy borókaágat, hogy 
elhessegethessük őket. Bagoly ugyanolyan ostoba volt, mint én, és az esti csendben az ág reccsenése 
mennydörgésként hatott. Tanto megrugdosott bennünket mokaszinjával, de szerencsére az öregek 
közül senki sem figyelt fel a reccsenésre. 

A várakozást egyre hosszabbnak éreztük. Tanto elhagyott bennünket, és előrekúszott. Meg kellett 
várnunk jeladását, de nem jelzett. Néha úgy tetszett, hogy nemsokára beköszönt a hajnal, és a nap 
leleplez bennünket borókabokrok közti rejtekhelyünkön. Végül kikukkantottam a bokorból, hogy 



szemügyre vegyem Owases sátrát. A tipiben már tűz világított, és ugyanakkor oldalról éjszakai 
varangyos béka brekegése hallatszott. Bátyám jelezte, hogy másszunk a sátor felé. 

Talán félúton lehettem, amikor a hold kibújt a felhők mögül, s ragyogásával megvilágította a 
környéket. Ekkor szétnyílt a sátor bejárati bőrfüggönye, és a küszöbön feltűnt apám. Kővé dermedtem. 
Szerettem volna a föld alá süllyedni, vagy láthatatlanná válni, mint Manitu. Apám ugyan oldalával 
fordult felénk, de féltem rápillantani, hogy tekintetemmel magamra ne vonjam figyelmét, mint ahogy a 
vadászó farkas sem mered sohasem áldozatára, amely megérezhetné jelenlétét. 

Néha elállt a szívverésem, és megesküdtem volna, hogy apám egyenesen rám néz. Egy 
szempillantás múlva hozzám lép, és a magasba emel, akár egy nyúlfiókát. De apám nem fedezett fel. 
Halkan füttyentett. Nyerítés volt a válasz, majd könnyű vágta hallatszott. A paripa néhány méternyire 
nyargalt el mellettem, és megtorpant apámnál. Kisvártatva a hold ismét a felhők mögé rejtőzött, a 
derengésben felvillant a tűz a félrehajtott függöny mögül, és a vörös ragyogást megtörte a tipibe 
visszatérő apám árnyéka. 

Csak most gyengültem el igazában. Egész idő alatt fájdalmasan megfeszített izmokkal hevertem. 
Állkapcsomat úgy összeszorítottam, hogy amikor Tantóhoz kúsztam, nem bírtam megszólalni. Tanto 
dühös hiúzként villantotta rám szemét. 

- Úgy viselkedsz, mint egy sündisznó, amely hanyatt-homlok rohan, amerre lát. Szemed vak, mint 
a csecsszopó farkasé, fejedben pedig mókusok hintáznak. - Bátyám olyan halkan korholt, hogy alig 
értettem. - Hogyan bújhattál ki a kő mögül, amikor a hold ugyanabban a pillanatban akarta megnézni 
a világot? Vénasszony leszel, nem harcos ... 

Bűntudatosan hallgattam. 

Végül közvetlenül a sátor tövébe értünk, a bejárattal ellenkező oldalon. A felső nyílásból vékony 
szalagként gomolygott a füst. 

Bentről halk beszélgetés moraja szűrődött ki. Kis résen át látható volt a tipi belseje. A tűznél alig öt 
harcos ült: Owases háttal fordult felénk, mellette kétoldalt Tanone, Kettétört Kés, Owases bátyja, és 
egy tapasztalt harcos, Gichy-Wape, a Nagy Szárny. Apám és Keserű Áfonya varázsló szemközt ült 
velünk. Néhány más harcos a fénykörön kívül kuporgott. 

A varázsló farkas-süveget és vékonyra csiszolt bivalyszarvakat viselt, amelyek fejének minden 
mozdulatánál megrezzentek. Nyakában medveagyar füzér csüngött, vállára toliakkal ékesített, fekete 
medvebőr borult. 

Babonás félelem fogott el. Hátam mögött hallottam, hogy Ugráló Bagolynak vacog a foga. Tanto 
megszorította az állát, és öklével megfenyegette. Bagoly a fülembe lehelte: 

- Honnan került ide Keserű Áfonya? Ki látta őt nálunk? 

Valóban - hogyan kerülhetett ide? Már egy hónapja a tó menti faluban tartózkodott. Nem láttuk, 
hogy belépett volna Owases tipijébe, és apám érkezése előtt sem láttuk sehol. Reszkettünk a 
félelemtől. Még Tanto is hevesebben lélegzett. Tekintetemet nem bírtam levenni Keserű Áfonyáról. 
Biztosra vettem, hogy lát minket, tud rólunk, és egy pillanat múlva parancsára a holtak szellemei 
megbüntetnek minket merészségünkért. Bagolyhoz simultam, és vártam a csapást. Tanto látta, hogy 
mi kavarog bennünk, és kissé hátralökött minket. Még hallottuk apám hangját: 

- Hallgassatok meg, derék férfiak, és fületek fogadja be szavam. Négy Kis Nappal ezelőtt fehér 
ember érkezett hozzánk beszélő papírral. A papír megparancsolja nekünk, hogy hagyjuk el földjeinket, 
és lakjunk rezervátumban. így akarja a fehérek főnöke, Wap-nap-ao. 

A többit nem hallottam. Annál is kevésbé, mert kisvártatva Tanto erélyes intéssel megparancsolta, 
hogy húzódjunk vissza. Alig néhány szó ütötte meg fülünket, de jelentőségüket nem fogtuk fel. 

Tanto a sátornál maradt, és bizonyára megtudta mindazt, amiről a harcosok tárgyaltak. Egyre 
nagyobb aggodalom fogott el, mert megfigyeltem, hogy Tanto keze többször ökölbe szorul, sőt 
egyszer az övén csüngő tőr markolatához kapott. Apám néhányszor megismételte Wap-nap-ao nevét, 
majd megszólalt Owases és Keserű Áfonya. A süket Nagy Szárny hangosabban beszélt társainál, és 
pontosan hallottuk, amikor megállapította, hogy népünk faluja fölött, ugyanúgy, mint az ő ifjúkorában, 
fekete felhők gyülekeznek. Aztán megint apám szólt, de éppen akkor parancsolta meg Tanto, hogy 
vonuljunk vissza, és maga is követett bennünket. 

Amikor visszatértünk a fenyők árnyékába, megragadtam kezét. 

- Tanto - kérleltem -, miről beszéltek a harcosok? Tanto hozzánk hajolt: 

- Azt, amiről beszéltek, nem szánták se nekem, se nektek. Én nem emlékszem rá, hogy mit 
beszéltek. 



- Tanto... 

- Nem emlékszem - hajtogatta és eltávozott. Bagollyal visszamentünk tipinkbe. Bagoly csak itt 
kapott némi bátorságot. Hamarább lerázta félelmét és bánatát, mint én, és elárasztott 
szemrehányásaival: 

- Úti vagy, és Úti maradsz, s fejedben igazán mókusok hintáznak. Nem tudsz semmit kieszelni, 
hogy szóra bírjad bátyádat? Nem tudsz? 

Valóban nem tudtam. Fogalmam sem volt róla, hogyan lehetne valamit kiszedni fivéremből. Tanto 
látta a beszélgetést. Mi csak szófoszlányokat hallottunk, amelyek mozdulatok, taglejtések nélkül nem 
érthetők. Tanto hallotta apám egész szónoklatát, és látta, hogy milyen jelet alkalmazott a varázsló, és 
talán éppen ez volt a legfontosabb. De Tanto elkergetett minket, és maga is visszahúzódott, mielőtt a 
tanácskozás befejeződött volna. Nyilván úgy vélte, hogy egyikünknek sincs joga megismerni az 
idősebbek gondolatait. Nehezteltem Tantóra, de csak nehezteltem. Bizonyára tudta, mit cselekszik. 
Ellenben Bagoly felbosszantott 

- A te fejedben pedig gyáva görények hintáznak! - ripakodtam rá. - Velem voltál, és magad is 
megkérdezhetted volna, öregebb vagy valamivel, és bátyám hamarabb meghallgatott volna. 

Nagy ámulatomra Bagoly nem akart tovább civakodni. Bizonyára ő is inkább aggódott, mint 
haragudott, és dühöngésével csak leplezni akarta nyugtalanságát előttem és önmaga előtt. Sokáig 
ültünk a tűznél, s törtük a fejünket, miként védhetnénk meg a falut a fekete felhőktől, és találgattuk: 
miért fenyegetik földünket fekete felhők, ha fehér emberekről esik szó? 

De nem főztünk ki semmi okosat. Már majd leragadt a szemünk. Néhány friss borókagallyat 
vetettem a tűzre, hogy elűzzem az ismét felbukkanó szúnyogokat, s nyugovóra tértünk. Alighogy 
elnyomott az álom, váratlan dobpergés, éles sípszó riasztott fel bennünket. Talpra szökkentünk. 
Kirohantunk a sátorból a Nagy Tűz Terére. 

Itt három máglya lángjai csaptak a magasba, körülöttük már összegyűlt a tábor minden felnőtt 
harcosa. Egyelőre lassú zene hallatszott - lassú, mint valami fogadkozás, mint valami hívójel. 
Dobbantak a dobok, süvítettek a sastoll sípok és tiszafa furulyák, csattogtak a szarvas-patából és 
teknőspáncélból készült csörgők. 

Hirtelen sárga-fekete csíkosra festett harcos futott szökkenve a tisztásra. Lábát festett csillagok és 
félholdak, valamint a térdére és bokájára erősített lófarkak díszítették. Derekára hollótollakkal kivarrt 
öv simult... A harcos az éjszakát jelképezte. 

Nyomában óriási szökkenéssel egy másik harcos bukkant elő a sötétből - a nappal. Fehér 
sastoliakból készült fejdísze ragyogott, ábrázatát vidám, fehér és kék színekkel festette be, mokaszinja 
világos volt, és lábát fehér bagolytollakkal ékesítette. 

így kezdődött el a Nappal s az Ej küzdelmének tánca, amelyet a településre érkezett főnök 
tiszteletére jártak. 

Tágra nyílt szemmel bámultunk, a dobok egyre gyorsabban dobbantak, s egyre gyorsabban vert a 
mi szívünk. A Nappal és az Éjszaka küzdelmének láttán térdben hintázni kezdtünk, lábunkkal ütöttük 
a taktust, szemünk előtt elvillantak a fehér sas- és a fekete hollótollak, kezünk magától a magasba 
lendült, s a sípok és furulyák hangja, mint nyílfelhő süvített fejünk fölött. 

Jertek, eget szántó sasok, 

Jertek, szálljatok a mélybe, 
Lépjetek sátram belsejébe, 
Jöjjetek el, sasok. 

Sátrainkban lakjatok. 

Nyár végén wawa, a vadlúd, megindul dél felé. A rengeteg felett rázendít daléra Key-wey-keen, az 
északnyugati szél. Azután a hó ismét a föld felé hajlítja a fehér nyírfákat, a fagy jégpáncélt kovácsol a 
tó fölé. Télen felharsan a farkascsordák hold felé szálló üvöltése, amellyel vadászatra hívják egymást, 
a magányos jávorszarvasoknak és őzeknek zengik a Halál Dalát. 

Mi olyankor megtanuljuk, miként kell csapdát állítani, halászni a jégen vágott lékekben, miként 
kell magányosan menetelni a hóborította vadonban, és vezetni a kutyafogatokat. De nemcsak a napok 
telnek sebesen, rohannak a hetek és a hónapok. Bajosan győzi ezt az emlékezet, nem lehet mindent 
elmesélni. 

íme, visszatérő vadludak kiáltása hallatszik az őserdő fölött. Mokwe testvér, a medve, 




felkászálódik téli fekhelyéről. Nősténye kivezeti a bocsokat a nap meleg fényébe. Hódtestvérek kerek 
feje ismét feltűnik a gátjuk melletti árterületen. 

A farkaskölykök ismét elkezdik lovagló és csónaképítő leckéiket. A sebes, tavaszi árhullám 
szélvészként röpíti a nyírfa kenukat. Később a folyó megnyugszik, nyár van. Kiúszunk a zátonyokra, a 
forró nyári napon kövér csukák élvezik a langyos vizet. 

Már nem vagyunk olyan védtelenek, kis apróságok, mint amikor a táborba érkeztünk. Owases 
fukarkodik a szava kk al. Kevésbé takarékoskodik a szíjjal. De mindig bőkezűen és állandóan 
osztogatja tudományát; Azt is tudja, hogy legjobb tanító a szükség és a kényszerűség. Táborbeli 
életünk első és második évében még ellát bennünket élelemmel. De a harmadikban és negyedikben új 
rendet vezet be: aki nem tud vadat ejteni, az... nem eszik. Az efféle próbák előbb egy hétig tartanak, 
majd kettőig, háromig... 

A természet iskolájának ötödik évében, az Áfonya Havának kezdetétől az első hóig már csakis saját 
dárdánkra és íjunkra, nyomolvasó készségünkre és vadásztudományunkra vagyunk utalva. De a 
próbánál senki sincs egyedül. Egyes fiúk jobb nyomolvasók, mások nyila elől még a madár sem szökik 
meg, ismét mások ahhoz értenek, miként kell a vadat lépre csalni, vagy új horgászhelyeket felfedezni, 
így hát mindenki segít mindenkinek - és a saját kezűleg leterített nyúl százszorta jobban ízlik, mint az 
idősebbektől kapott medve-sonka. 

Hej, de sebesen száll az idő! íme, megint üvöltenek a farkasok, jeges északi szél süvít a hóborította 
sátrak fölött, és megint a víz zúgásával zengi dalát az első tavaszi olvadás. 

Már nem vagyok kisfiú, nem kell kőre kapaszkodnom, hogy feljuthassak a ló hátára. A táborba 
érkező kis Útikat lenézzük - úgy, ahogy valaha Tanto tette velünk. Tanto már csaknem igazi harcos... 
Emlékezetemben milyen sebesen suhannak azok az évek! 

Ismét elmúlt a Virágzó Fák Hava. A tavak fölött vízimadarak zsibongtak. A nap egyre forróbban 
sütött, egyre hosszabban időzött a vadon felett, és útja megnőtt kelettől nyugatra. Az Áfonya Hava 
volt - október. 

Ebben a hónapban - mint minden évben -, sokkal több időt töltöttünk a rengetegben, mint a 
táborban. És minél tovább maradt valaki egyedül az erdőben, tanítóink annál nagyobb elismeréssel 
illették. Az erdő már második otthonunk volt, egyre teljesebben fedte fel ösvényeit és titkait. 

Az Áfonya Havának vége felé a Mennydörgés Völgyének közelében szürke medve tanyájára 
bukkantam; a hegyes sziklák tövében Ugráló Bagollyal néhány farkas-vackot találtunk. A nyomokból 
már kiolvastuk, vajon ember haladt-e a csapáson, milyen sebesen szedte lábát, milyen volt a termete, 
egészséges volt-e, s vajon barátnak vagy ellenségnek kell-e tekintenünk. 

Az őserdő jóságos bátyánk, táplálónk és otthonunk lett. Belőle merítettük bölcsességünket, 
ismereteinket az élettől, az élet művészetéről. Mohekoos, a farkas barátunk volt, noha ellenségünkké 
válhatott, ugyanúgy, mint a medve, a menyét vagy a szarvas. A fák oltalmat adtak a 
felhőszakadásokkal szemben, mi pedig kértük a fák szellemét, ajándékozzon nekünk kérget kenura, 
vagy ágat az íjhoz. 

Medve leterítése után a fejét nem hagytuk a földön, hanem faágakra akasztottuk, 
korallgyöngyökkel, toliakkal díszítettük, a koponyába pedig dohányt szórtunk a medve szellemének 
szóló áldozatként. Az elejtett hód testét a folyónak kell visszaadni, mert eleme a víz. 

Ha szarvas a zsákmány, a vadászok úgy fektetik, hogy feje Key-wey-keen, az északnyugati szél 
felé forduljon, szája elé pedig ételt állítanak tálban, s megkezdődik a tánc: a vadászok utánozzák a 
szarvas futását, szökkenéseit, majd a vadászok lépteit, a menekülés, a támadás és a halál jelenetét. 
Végül az elejtett állathoz lépnek, megsimogatják, és megköszönik, hogy hagyta magát megölni. 

- Nyugodj, bátyánk - éne kl ik. 

A szarvasbőrbe öltözött, fején agancsot viselő varázsló így szónokol: 

- Elhoztad nekünk agancsodat, és ezt köszönjük. Nekünk adtad bőrödet, és mi köszönjük. 
Húsoddal megtöltötted gyomrunkat, véreddel ereinket, légy ezért boldog az örök Nyugalom Honában, 
ahol találkozunk halálunk után. 0, nagy, bölcs bátyánk, bocsásd meg, hogy meg kellett ölnünk. 

- Bocsáss meg, bátyánk - ismétlik a harcosok. 

Feleslegesen sohasem öltünk. Megtanultuk, hogy az indiánnak csak akkor szabad vadásznia, ha 
éhség fenyegeti, és tilos vadászatra indulnia, ha előző nap rosszat álmodott, vagy a varázsló eltiltotta a 
vadászattól. Mert az őserdőben is van ellenség - gonosz szellemek vagy rosszindulatú, barátságtalan 
kis erdei szellemek, amelyek a vad nyomáról mellékösvényre csalogatnak, hamis nyomra, mocsarak és 




ingoványok közé vezetnek. 

Ezért, ha a vadonban töltöttük az éjszakát, nem féltünk sem a vadállatoktól, sem a förgetegtől, sem 
a széltől, sem a sötétségtől. De elegendő volt, hogy fülünket megüsse egy hang, amelyet egyikünk sem 
ismert - s az éjszaka váratlanul pokollá vált, mégpedig nemcsak kisfiúk számára. Rettegéstől vacogva 
kuporogtunk a tűznél, mert úgy tetszett, hogy a sötétben az emberekkel, a fákkal és az állatokkal 
szemben ellenséges, gonosz szellemeket, Kanaha szolgáit látjuk: fejetlen csontvázakat, kibelezve 
száguldó szarvasokat, szarvas háton lovagló vak hiúzt, amely síró gyermeket tart karmai közt 

Néha úgy éreztük, hogy rémek keringenek közöttünk örvénylő kavargással, mindegyikünk látja 
őket, és már semmi sem ment meg bennünket. Az éjszaka álmatlanul telt - virradatkor elhagytuk a 
félelmetes helyet, s oda többé nem tértünk vissza. 

Az Áfonya Hava azonban szép hónap volt. A mi hónapunk. Naphosszat tartott a mulatság - 
egyébként bajosan lehetett volna elválasztani az örömet a tanulástól és a szórakozást az erőfeszítéstől. 

Owases, Kettétört Kés vagy Nagy Szárny meséltek a régi időkről, a törzsek közötti harcokról és 
háborúkról, így hát mi is csatákat és háborúkat vívtunk egymással, s utánoztuk a régi napok 
történelméből mindazt, amit szívesen emlegettek a vének. Rendszerint két csapatra oszlottunk, 
mindegyiknek csupa Úti, névtelen fiú volt a tagja. Arcunkra és mellünkre harci színeket festettünk, és 
mint a hadiösvényre lépő harcos, bezsíroztuk törzsünket a rovarok elleni védekezésként. Az idősebb 
fiúk kicsit kigúnyoltak bennünket, ezért Owases engedélyével szívesen megszöktünk a táborból 
néhány napra, hogy megvívjuk a „törzsek közötti” csetepatékat és háborúkat. 

Két vezér került ki sorainkból, Ugráló Bagoly - és én. Még ma is, ha lehunyom szemem, jól látom 
a Néma Harcos Sziklája alatti rétet, ahol indulás előtt gyülekezünk, hallom a tanácskozók hangját, 
látom harcosaim vörös, sárga és fekete festéktől ragyogó ábrázatát. 

Előttünk a folyó. A folyó mögött a rengeteg, amelynek tegnap nekivágott Ugráló Bagoly a 
csapatával; Owases parancsára őket kellett ma megtalálnunk. 

Tudtuk, hogy északi irányban hatolt be az őserdőbe. De túlságosan jól ismertem ahhoz barátomat, 
semhogy azt higgyem, arra halad, amerre csapata eltűnt. Ügyelnünk kellett a felderítőkre is, akiket 
agyafúrt ellenségem bizonyára a rengeteg szélén hagyott, hogy figyeljék mozdulatainkat. 

Átúsztunk a folyón, és megindultunk Ugráló Bagoly csapatának nyomában. Libasorban haladtunk. 

Amint elértük az erdőt, öt harcosomat előre küldtem, hogy igyekezzenek megtalálni a felderítők 
nyomát - jómagam pedig a csapattal nagy ívben dél felé indultam. 

Tauhát természetesen a táborban hagytam. Nem akartam, hogy a kutya szaglása segítse harcunkat, 
a magunk szemén, orrán és eszén kívül nem volt szabad semmi segítőeszközt használni. 

Szótlanul haladtunk. Úgy öltözködtünk, mint a hadra kelt harcosok - csak ágyékkötőt vagy 
vadásznadrágot viseltünk. Táplálékként csak porrá őrölt száraz húst vittünk magunkkal, fegyverünk fa 
tomahawk, tompított végű dárda és fahegyű nyíl volt. Vadászat esetére azonban mindegyikünk három 
hegyes nyilat kapott Owasestől a tegezébe. 

Már jókora utat megtettünk, mire a korán kelő nap a fák csúcsai fölé emelkedett, és én 
megállítottam csapatomat, hogy megvárjuk a felderítőket. Néma csendben teltek a hosszú percek - 
meg se moccantunk. Menyét rohant el mellettünk. Áfonyabokor mögül nyúl dugta ki hosszú fülét. 
Egyikünk sem rezzent, egyikünk sem nyúlt nyílvesszőért. Vártunk. Gyorsabban, mint hittem volna, 
néhányszor felhangzott a mókus csettintése, egyre közelebb és egyre halkabban. Felemelkedtünk - 
egyik felderítőnk hozta a hírt, hogy rábukkantak az ellenség jól kivehető nyomaira. 

Vajon Bagoly annyira vigyázatlan volt, hogy nem tüntette el a nyomát? Vagy talán lebecsült 
bennünket? 

Rövid tanácskozás után elhatároztuk, hogy két csoportra osztjuk csapatunkat. Én a fiúk egy 
részével a felfedezett nyomok irányában haladok - a másik csoport vezetését egy Kapót nemzetségbeli 
Úti veszi át, s feladata szerint tovább kell menetelnie dél felé. Jelünk a fiait hívó sas vijjogása lesz. 

A felderítő egykettőre elvezetett minket a megtalált nyomokhoz. Köves, hosszú szakadéko kk al 
barázdált, szikladarabokkal megtűzdelt terület volt. Az alacsony fák koronái annyira összeértek, hogy 
bajosan lehetett felfedezni a kék eget. A patakok itt örökké árnyékban csobogtak, partjukon coboly- és 
hiúznyomok látszottak. A felderítő megmutatta a kövek közti puha földbe többször is bemélyedt 
mokaszin nyomokat Három fiú ment erre. Ez világos volt, mint nap az égen és a folyóvíz e nap 
ragyogásában, 

Miféle felderítők voltak azok, akik a hadiösvényen ennyire nyugodtan, nyomaik eltüntetése nélkül 




ballagtak, mint a vénasszonyok, amikor felkerekednek, hogy kimossák a takarókat a tóparton? Miféle 
felderítő az, aki köveken haladhatna, anélkül, hogy nyomot hagyna, és ehelyett a nedves mohába 
tapossa mokaszinját? 

A nyomot figyelve halkan felnevettem. Ez túlságosan átlátszó csel volt, semhogy sikerülhessen, és 
engem csapdába csalhasson. De hamarosan elkomorodtam: hiszen a felfedezett nyomot négy 
felderítőm követte, és képesek besétálni Ugráló Bagoly kelepcéjébe. Ezért elindultam a nyomon az 
egyik Útival, a többieknek pedig megparancsoltam, hogy egy nyíllövésnyi távolságban kövessenek. 

Hamarosan egy meglehetősen lapos, de sűrű bokrokkal és fákkal borított szurdokhoz értünk. 
Mindkét nyom - Bagoly harcosainak és az én négy felderítőmnek nyoma - egyenesen a szurdok 
mélyébe vezetett. Visszahúzódtam csapatomhoz, és egyre erősebben aggódtam a négy fiúért - a szoros 
hiúzcsapdára emlékeztetett. Veszélyt szimatoltam. Megparancsoltam, hogy halotti csendben kerüljük 
meg a szurdokot, és lassan vizsgáljunk meg minden egyes fát, minden egyes bokrot 

- Ha a szurdok üres, mindenki sas-vijjogással jelez. 

Magamra maradtam az egyik felderítővel. A többiek elszéledtek, halkan, mint az árnyak. A percek 
elviselhetetlenül nyúltak - elkeserített felderítőim sorsa, akik úgy követték a veszedelmes nyomot, 
ahogy kisgyerek az anyja hívását. Haragudtam rájuk. Talán még beszélgettek is! Vagy talán, mint a 
legkisebb Útik, nótákat dúdolgattak zsíros tejről vagy fehér füstölt halról? 

Végül felhangzott a sas-vijjogás, előbb egy, majd a másik, harmadik... Tehát biztonságban 
bevonulhattunk a szurdok mélyébe. A sötét árnyék áthatolhatatlan volt ott, akárcsak egy feneketlen tó 
vize. 

A szurdok közepén már mindent tudtam. Szívem a torkomban dobogott veszett haragomban. Az 
ösvény kellős közepén rengeteg erős nyom látszott. Egy közeli bokorban törött tomahawk-nyelet 
találtam. Az egyik fiú nagyot szusszanva felkapta. 

- Uff. 

- Megismered? - kérdeztem. 

- Igen. A bátyámé. 

Testvére egyike volt a négy felderítőnek, akik kisegerekként hagyták, hogy Ugráló Bagoly 
meglepje őket. A nyomok világosak voltak, olyan világosak, mintha a fü, a moha és a bokrok 
elmesélték volna a történteket 

Ugráló Bagoly egyszerűen körülvette az egész szurdokot, amelybe szinte kezüknél fogva vezették 
be társainkat az áruló nyomok. No, és a küzdelem rövid ideig tartott, amikor besétáltak a kelepcébe, 
lecsapott rájuk, mint varjú a kiscsirkékre, és egykettőre foglyul ejtette őket. 

Most mit tegyünk? 

A csata színterétől a nyom hirtelen kanyarogni kezdett, el-eltünedezett. Már nem volt szembeszökő, 
jól a földhöz kellett hajolni, hogy egy erősebben benyomódott lábnyomot találjunk. A folyó felé 
tartott, és ott elveszett. Két fiút elküldtem a víz folyásával ellentétes irányba és lefelé, mindegyiket kis 
biztosító különítmény követte. A keresés nem volt könnyű, a nap már magasan járt, amikor az egyik 
nyomkereső futva egy tollat hozott. Bagoly foglyainak egyike vesztette el. Megleltük tehát a nyomok 
folytatását. 

Hosszú idő óta először pillantottunk egymásra harag és bosszankodás nélkül. Nem tévedtem - 
Ugráló Bagoly ugyan észak felé tűnt el, de nyoma most világosan dél felé vezetett. Keserves leckét 
kaptunk. Most a lehető legóvatosabban kellett haladnunk, úgy, mint ellenséges őserdőben, mint 
halálos veszély közepette szokás. A nyomot követő felderítő körül széles legyező álakban helyeztem 
el harcra kész csapatomat. Roppant lassan, de szüntelenül és halálos csendben meneteltünk. Nem volt 
szabad megállnunk sem azért, hogy igyunk, sem egyéb isteni vagy emberi ok miatt. Fizetnünk kellett 
társaink együgyűségéért. 

A nyomok az erdő délkeleti szélével határos Vörös Kanyon felé vezettek. Árnyakként suhantunk be 
a kanyonba. Ettől a pillanattól kezdve mái - kúsznunk kellett a szoros falainak tövében, a félhomályban. 
Közeledett a napnyugta. 

Végre szívem megdobbant az örömtől - szemem előtt kis tó terült el. Déli partján magas, messzire 
világító tűz lángolt. így hát, amiként én is elbíztam magam a nap első felében, úgy most Bagoly hitt 
túlságosan a maga bölcsességében s biztonságában, amikor hivalkodó tüzet gyújtott. 

A parti bokrok közt vártuk az éjszakát. 

Bagolynak azonban szövetségesei akadtak. A szúnyogok, a fejünk fölött nyugtalanul hintázó 
madár, néhány éjszakai varangyos béka, amely nehézkesen körülugrált bennünket. Remegtem, hogy az 



éjszakai madár kiáltása és a békák brekegése felkelti ellenfeleink figyelmét, de szerencsére Bagoly 
most már határtalanul bízott önmagában. Csak észak felől állított őröket, mi pedig lassan 
előrekúsztunk a tó mentén, hogy a védtelen déli oldal felől érjük el a tábort. 

Tudtam, hogy nem szabad egyszeriben megkezdenünk a csatát. Négy harcosom hiányzott. 
Kiszabadításuk nem lesz könnyű. De minél verejtékesebben szerezzük meg a győzelmet, annál 
édesebb lesz. Először ki kell szabadítanunk felderítőinket, csak azután lephetjük meg az ellenség 
táborát. 

Bagoly nem volt előrelátó. Túlságosan közel táborozott egy ligethez, a sudár fák alsó ágai az erdő 
széléig értek, és olyan mélyre hajlottak, hogy a kezünk felért hozzájuk. Ezenkívül a foglyokat nem a 
tábor kellős közepén helyezte el, hanem hanyagul a fénykörön kívül, közel a bozóthoz. 

Amikor a láng magasabbra csapott, jól láttam négy társunkat, egymás mellett hevertek, és a 
legkisebb Úti feléjük fordulva őrizte őket. 

Csupán egy dolog aggasztott - Ugráló Baglyot nem láttam a tűznél. Ez veszedelmet jelenthetett. 

De tovább nem várhattam. Éppen gomolygó felhők takarták el a ragyogó holdat. Tervem egyszerű 
volt, annyira egyszerű, hogy nem vallhatott kudarcot. 

Elhatároztam, hogy magam lopakodom a foglyokhoz. A parancsnokságot átadtam a Kapót 
nemzetségben fiúnak. Éles eszü, szemfüles legényke volt. Bízhattam benne, hogy nem tűr semmiféle 
elővigyázatlanságot. Csak egy dologtól félhettem, hogy túlságosan óvatos lesz. Néhány mondatban 
vázoltam tervemet; 

- A foglyokhoz osonok - suttogtam. - Megpróbálom elvágni köteléküket, hogy velünk együtt 
támadhassanak. Te mássz fel a tűzhöz legközelebb eső fenyőre, és figyelj. Ha látod, hogy valami 
veszély fenyeget engem, jelezz bagolyhuhogással. Ha megtámadnak, az egész csapat egyszeriben 
rohamozzon. Ha pedig látod, hogy a foglyoknál vagyok, az egész csapat készüljön két oldalról 
rajtaütésre: a part felől és ebből a ligetből. 

Hallottam, hogy kissé liheg. Valami a nyelve hegyén volt, éreztem, hogy habozik, de végül csak 
bólintott. 

- May-oo, jó - felelte halkan, és mászni kezdett a fára. 

Bagolynak átkozott szövetségesei voltak. Természetesen a szúnyogokra gondolok. A tűz felizgatta 
őket, a füst pedig elkergette Bagoly táborából, és csalódásukért rajtam álltak bosszút. Reméltem 
azonban, hogy a foglyokat is kínozzák - úgyhogy „felderítőim” nyugtalankodnak, őrük pedig 
megszokja, hogy izegnek-mozognak. Ez megkönnyíthette feladatomat. 

A szerencse rám mosolygott. A holdat felhők takarták el. A tűz alacsonyabban lobogott. Az 
erdőszélen, tőlem kissé távolabb-Bagoly két-három harcosa sürgölődött rőzseszedés közben. A 
szúnyogok kegyetlenül mardostak, én mégis hangtalanul nevettem. Ellenfeleim nagyon is 
biztonságban érezték magukat. 

Mégis hajszál híján másodszor is vereséget szenvedtem. Amikor éppen a tisztás kissé nyíltabb 
részénél tartottam, a fenyőfacsoport - helyettesem rejtekhelye - és a foglyok bokrai közt 
bagolyhuhogás ütötte meg fülemet. Végignyúltam a földön. Alig egy lépés választott el a győzelemtől 
- a foglyok egy sűrű borókabokor túlsó oldalán hevertek. És éppen ekkor sietett el mellettem Bagoly 
nagy köteg rőzsével a tűz irányában. Szerencsére annyit cipelt, hogy az ágak kissé eltakarták arcát, és 
nem vett észre. A dolgok ismétlődtek - éreztem, hogy az ő győzelme, de az enyém is inkább mások 
könnyelműségének, mint saját érdemünknek gyümölcse. 

Ez volt a legválságosabb óra. A tűz lángja magasra lobbant. Felém nem szállt füst, amely elkergette 
volna akárcsak a legkisebb szúnyogot is —. ehelyett a tűz fölött piruló nyúl illata terjengett, és már 
nem tudtam, mi rosszabb, a leleplezésemmel fenyegető fényes láng vagy a szúnyogok, vagy a sült hús 
illata, amely eszembe juttatta, hogy egész áldott nap egy falatot sem nyeltem. 

Keserves dolog a várakozás. Lehunytam szemem, hogy villogása el ne áruljon. A percek 
ólomlábon vonszolódtak, és hónapoknak éreztem őket. Mozdulatlanul lapultam, mint Mohekoos 
testvér, a farkas, amely mérhetetlen türelemmel várja ki az alkalmas pillanatot. 

Szerencsére Bagoly csapata már befejezte lakomáját, a tűz lángja ismét alábbhagyott, ellenfeleinket 
szorosabban körülfogta az árnyak gyűrűje, a beszélgetés mégsem csendesedett. A fiúk, az öreg 
harcosokat utánozva, még mindig tetteikkel dicsekedtek, elmesélték, melyikük rohanta meg elsőnek az 
én felderítőimet, ki kit tepert a földre, ki büszkélkedhetett a róka ravaszságával, a farkas vadságával, a 
szarvas gyorsaságával. Jól láttam őket, és megint nevethetnékem támadt. Csak Ugráló Bagoly 
hallgatott, de olyan gőggel, hogy egy szemvillanásra szinte megesett rajta a szívem - vajon ilyen 



dölyfös lesz egy óra múlva is? 

Végre ütött az órám. Lélegzetemet visszafojtva, végtelen lassúsággal befurakodtam a borókabokrok 
közé, Kellemetlen érzés volt, de a fenyőtűk kevésbé szúrtak, mint a szúnyogok. A tűznél semmit se 
vettek észre. Senki sem rezzent meg, amikor könyököm alatt megreccsent egy ágacska, és én 
mennydörgésnek hallottam. Ellenben tüstént megmoccant a hozzám legközelebb fekvő fogoly, és el 
kell ismernem, hogy ezúttal kissé okosabb volt, mint a szurdokbeli vereségnél. Úgy látszik, megérezte, 
hogy a gally barát lába vagy keze alatt reccsent, és mintha a szúnyogokat hessegette volna, kissé felém 
húzódott. Csak ki kellett nyúlnom, és késemmel megérinthettem hátán megkötözött kezét Mégis 
megváltam, amíg a tűznél ülő fiúk feje kókadozni kezd, a parázs elhalványodik, és kialszik a 
hamuban. 

Végül kinyújtottam késemet, a kötelek egykettőre engedtek. A kés az Úti szabad markában maradt 
Én megkezdtem a visszavonulást. 

Csapatom már felkészült a támadásra, mire visszatértem a fenyőfa alá. Én a folyóparton rohamozó 
csoportot vezettem. 

Higgyétek el, nagyszerű pillanat volt, amikor végre az erdő, a tó és a kanyon fölött szálló harci 
kiáltással, felemelt dárdákkal és tomahawkokkal rázúdultunk Bagoly álomittas, gyanútlan csapatára! 

A küzdelem kemény volt, és Bagoly meg én egy jó hónapig minden mozdulatunknál 
megemlegettük összecsapásunkat. Ez csak pirkadatkor fejeződött be - és csak napkelte után fogta el 
csapatom az erdőbe menekült utolsó ellenségeinket. Mámorító volt a győzelem, noha a reggeli 
fürdőnél, a győztesek és legyőzöttek közös fürdőjénél, a tomahawk- és dárdaütések nyomai erősebben 
sajogtak, mint százezer szúnyog csípése. 

A legpompásabb pedig a reggeli sült volt, amelyhez a nyulakat legyőzött ellenfeleinknek kellett 
elejteniük. 

Ezért a kalandért megdicsért Owases, sőt Tanto is, noha ezúttal is hiába rimánkodtam, egy árva 
szót sem árult él a harcosok kihallgatott éjszakai tanácskozásáról. De ez csak bárányfelhő volt a 
dicsőség ragyogó egén, amelynek fényében visszatérésem után két teljes napig sütkéreztem, és e két 
nap végén még nagyobb szerencse ért. 

Falunkban már felszítottuk az esti tüzeket, hogy megsüssük a Kettétört Kés zsákmányolta szarvast, 
amikor a Nagy Tűz Terére bevágtatott törzsünk egyik ifjú harcosa. Egyszeriben megismertem - Sárga 
Mokaszin volt. Egészen ellepte a végtelen síkság szürkés-vörös pora; kötőféken egy musztángot 
vezetett maga mögött. Mi, legifjabbak, tüstént körülvettük, és kíváncsian bámultuk a lovakat. 0 pedig 
ahelyett, hogy valamelyik érett harcost kérdezte volna, egyenesen hozzánk fordult: 

- Sárga Mokaszin vagyok - mutatkozott be. - Magas Sas küldött ide, hogy megkeressem 
legkisebb fiát. 

A szívem hevesen megdobbant. Kiléptem a fiúk gyűrűjéből, és felemelt tenyérrel köszönve, 
megszólaltam: 

- Én vagyok Úti, Magas Sas fia. Mivel küldte apám Sárga Mokaszint, a nagy harcost? 

Igaz ugyan, hogy kisfiú voltam, de szavaim nyilván megtetszettek a jövevénynek. Elmosolyodott. 

- Sárga Mokaszin - kezdte - nem kímélte lovát, és éjjel-nappal azért száguldott a farkaskölykök 
táborába, hogy Magas Sas fiának átadja apja ajándékát. 

És akkor, abban a boldog pillanatban, kezembe nyomta a musztáng kötőfékét! Az én lovam volt! 
Az én első lovam! 

Sárga Mokaszin már elporoszkált Owases sátra felé, és én még mindig dermedtem álltam, 
szorongattam a musztáng kantárját, és torkomat nevetés, sírás és ujjongás fojtogatta. Körben álló 
társaim is áhítatos bámulattal hallgattak. 

Az én lovam! Közönséges indián musztáng volt. Semmi sem volt rajta szép - semmi, ami 
leköthette volna vonalának szépségével és formájával az ember szemét De számomra ez volt a világ 
legpompásabb paripája. Úgy tetszett, mintha nem is ló, hanem madár volna, sebesebb, okosabb és 
kitartóbb, mint amilyet valaha is láttam. Valóban - nem volt túlságosan szép. Lehorgasztotta hatalmas, 
nehéz fejét, és nyugodtan álldogált rövid, erős lábain; térdei kissé befelé fordultak. De az indián lovak 
szakértője nagyra értékelhette. Hosszú szőre alatt a kitartó hosszútávfutók erős izmai rajzolódtak ki, 
széles szügye egyenletes lélegzetről tanúskodott, hosszú törzse pedig szelíd, hullámzó vágtáról. 

Természetesen megfeledkeztünk a tüzeinkről. A folyóhoz vezettem lovamat, s a nyomomban 
haladtak az összes, inkább elragadtatott, mintsem irigykedő Útik, hogy segítsenek megfüröszteni a 




paripát. Tudták ugyanis, hogy jóllehet a musztángot nekem ajándékozta apám, mégsem utasítom el 
egyiküket sem, ha ki akarja próbálni hátasomat. A musztáng békés volt és szelíd. Halkan nyerítve állt 
a vízben, amikor puha fűzfaágakkal csutakoltuk. Nagy, okos szeme és bársonyos orrlyuka volt. Olyan 
gyengéden szorítottam hozzá arcomat, mint ahogyan valaha anyám kezéhez bújtam. Ez a mi lovunk 
volt! 

Amikor megszáradt, díszíteni kezdtük, és sörényébe, farkába belefontuk legszebb tolláinkat 
Paripánk hamarosan díszesebb volt a farkaskölykök táborában levő összes musztángoknál - inkább 
emlékeztetett egy nagyfőnök hátasára, mint sok kis Úti egyetlen lovára. 

Csakhamar meggyőződtem róla, mit tud. Apám ügyelt rá, hogy okos barátot adjon nekünk. A 
musztángot kitűnően betörték, a legcsekélyebb bajunk sem volt a felszállással. Füttyszóra lefeküdt a 
földre, újabb füttyre felemelkedett, gyengéd érintésre lépést váltott, és irányt változtatott, vágtája puha 
volt és hosszú, s hátán elfért álcár három kiváló lovas is a farkaskölykök falujából. 

A nap éppen pihenőre tért, amikor feldíszített musztángon, a velem egyívásúak közepette, arany és 
vörös sugarak fényében Tanto sátrához ügettem, hogy megoszthassam bátyámmal büszke 
boldogságomat. Tanto tüzetesen szemügyre vette a lovat, elismeréssel bólogatott, majd a hátára 
pattant, és poroszkálástól vágtáig változtatva a lépést, megkerülte a Nagy Tűz Terét Sebes vágta 
közben hirtelen leültette előttünk, úgyhogy kapálózó patáit a fejünk fölött láttuk. 

Tanto elmosolyodott 

- Jó ló - jegyezte meg. - Becsüld meg, és barátod lesz, amely megbecsül téged. 

Egy pillanatra eltűnt sátrában, és farkasbőrt meg két kengyelt hozott ki. Feldobta lovam hátára. 0, 
milyen gazdag voltam! 

- Fogadd el ezt az ajándékot bátyádtól - biztatott Tanto -, és a Nagy Szellem segítse ifjú életedet. 
Holnap, mielőtt a nap eléri a fák koronáját - mutatott kelet felé a bükkfákra -, légy itt, addig pedig 
lovad legelésszen a többi harcos paripáival. 

Jóval a kijelölt idő előtt bátyámnál voltam. Néhány sátorból vékony, egyenes fonálként tört 
magasba a füst, a bőséges harmat és a folyó felé szállongó köd verőfényes napot ígért. Az erdő felől 
madarak éles kiáltása hallatszott a tiszta légben. 

Én pedig boldog voltam. Szerencsés hónap volt számomra az Áfonya Hava. Győzelmet arattam a 
Vörös Kanyon Tavánál. Owases és Tanto megdicsértek. Apám remek lovat küldött, és bátyám ma 
először visz magával a rengetegbe. Várakozás közben kölyökkutyaként futkároztam a sátor körül, a 
készülő vadászatról rikoltoztam, és ujjongva hadonásztam. Olyan eszeveszetten rohangásztam, hogy 
beleütköztem Fekete Kéz harcosba, aki éjszakai vadászatról tért vissza, és vadkecskét cipelt a vállán. 
Olyan hevesen rohantam neki, hogy csaknem levertem a lábáról, és tüstént meggyőződtem róla, hogy 
Fekete Kéznek kemény a tenyere. Sajgott, de azért sem a harcos, sem én nem vesztettük el 
jókedvünket. 

Sőt, Fekete Kéz elmosolyodott: 

- Nagy vadász vagy, Úti. Mégis azt ajánlom, vigyél magaddal fegyvert. A ragadozók most térnek 
vissza tanyájukra az éjszakai vadászatról, és mi lesz veled, ha magányos farkasra bukkansz? 

- Nem ijedek meg, Fekete Kéz. Egyébként pedig velem jön az erdőbe Tanto, a bátyám. És ő nagy 
vadász, nem fél a Mohekoostól. 

- Tanto derék ifjú - ismerte el Fekete Kéz. - De a legnagyobb vadász sem tud mindent, és a 
legnagyobb vadász nem a maga kárán tanul, mert minden nagy kár egyúttal az utolsó tévedés. Aki 
hibázik, eljárja a Haláltáncot az északi mennybolton. Ott - mutatta meg a látóhatár szürke csíkját - 
Vajh, ha minél később, találkoznánk ott, farkaskölyök. 

Fekete Kéz távoztában valamit még dörmögött az orra alatt, én meg természetesen nem hittem 
szavainak. Túlságosan szép nap volt, semhogy megfogadtam volna a józan ész szavát. Tovább 
futkároztam bátyám sátra körül, dalt zengtem mindarról, ami az utóbbi napokban történt, az útról a 
vadonon át, a diadalmas csatáról és a ránk váró vadászatról. 

Tanto némi csalódást okozott. Szekercéjétől és vadászkésétől eltekintve, fegyvertelen volt, nekem 
pedig csak egy kecskebőr zsákot nyomott a markomba. Élelmet nem hozott magával, és ebből arra 
következtettem, hogy nem áll előttünk nagy vállalkozás, csupán a közeibe készülünk. Nem illett 
kérdezősködnöm, noha oldalamat furdalta a kíváncsiság, de amikor a falu eltűnt a fák mögött, Tanto 
magától megszólalt: 

- Méhekre bukkantam. Mézért megyünk testvérem és barátaira részére. 



Csalódásom most birokra kelt boldogságommal. Igaz ugyan, hogy nagy vadászatról ábrándoztam, 
szarvasról, fehér kecskéről, sőt medvéről, de egy sötét lépes méznél finomabb falatot a vadonban 
elképzelni sem lehet. így hát egykettőre beletörődtem, hogy ma még nem vadászom Tantóval nagy 
vadászként, és összefutott szájamban a nyál, amint az erdei faodúban ránk váró ízre és illatra 
gondoltam. Csak egyszer borzongtam meg annak emlékétől, miként csíp a mézét védelmező kis erdei 
népség fullánkja. Ezen elmélkedve követtem bátyámat, és figyelmesen nézelődtem. Végre megleltem 
azt, amit kerestem: a kwanoni bokrot, amelyen sűrűn nőttek a sötét, hosszúkás bogyók. Tanto a földre 
telepedett, én pedig tépni kezdtem az áfonyát. Amikor elegendőt szedtem, mindketten bekentük 
testünket a vörös, átható illatú lével, amelynek szaga jobban megvéd a méhektől, mint a borókaág 
füstje. Ballagtunk az északi ösvényen, és ott, ahol a villámcsapás kettétört és elégetett egy vén fenyőt, 
keletnek fordultunk egy sürü, nem túlságosan magas erdőbe, amelynek buja aljnövényzete volt. 

Itt már óvatosabban kellett haladni, mint az ösvényen. Átléptük ugyanig ragadozó testvéreink 
országának határát; bár a nap már felkelt, még mindig megeshetett, hogy vadászatról hazatérő 
vadállatba ütközünk. Lábunkkal kerülnünk kellett a száraz gallyakat és leveleket, s ügyelnünk, meg ne 
lökjük a fiatal fák vékony törzsét, továbbá, hogy szél ellen haladjunk, s ezáltal - még mielőtt szimatot 
kap valamelyik ragadozó, mi egyszeriben észrevegyük. 

Bátyám fürkésző pillantásából megértettem, hogy közeledünk célunkhoz,. Elhagytunk egy kis 
patakot, amely nesztelenül kanyargód a mohlepte sziklák közt, majd virágzó áfonyabokrok és 
szorosan összefonódott gyertyánfák ligete mellett mentünk el. Amikor innen kiléptünk, váratlanul 
hasogatott ágak ropogását hallottam meg. Tanto pedig vállon ragadott, és úgy megszorított, hogy 
csaknem feljajdultam. Egy pillanattal később méhraj dühödt moraja ütötte meg fülemet, halk 
dörmögés és hangos csámcsogás kíséretében. 

Bátyám jól tudta, hogy ki előzött meg bennünket Karomnál fogva visszafelé húzott. De ugyanakkor 
én is felfedeztem egy alacsony tölgyfánál a barnamedvét, amely lépes mézet szorongatott a 
mancsában. 

Máig is restelkedve emlegetem, hogy elvesztettem nyugalmamat, józan eszemet és 
ítélőképességemet - kitéptem magam Tanto markából, és vakon, eszeveszetten eliramodtam. A rémült 
szem rosszul lát. Megbotlottam egy száraz gyökérben, és ijedt kiáltással elvágódtam. A hátam mögött 
felharsant a medve rövid, dühödt üvöltése. Embergyűlölő remete lehetett, amelyet már amúgy is 
felingereltek a méhek. 

Bátyám fölrántott a földről, és rohantunk a magasabb fák felé, Mögöttünk recsegtek-ropogtak a 
száguldó medve mancsa alatt a gallyak. Jól tudtuk, hogy a legsebesebb futás sem menthet meg 
bennünket, és ha nem tudunk feljutni egy magas fára, akkor ma eljárjuk a Haláltáncot az északi 
mennybolton. Rövid, de halálos versenyfutás volt. Szerencsére Tanto elkapta egy sudár gyertyánfa 
alsó ágát, villámgyorsan felkapaszkodott rá, és felém nyújtotta kezét. A medve lihegését már 
közvetlenül a hátam mögött hallottam. Valamit üvöltöttem, bátyám a magasba rántott, mint horgász a 
kis keszeget, megkapaszkodtam a fában, és csak annyit éreztem, hogy valami a lábamnak csapódik, és 
leszakítja mokaszinomat. Időmből nem futotta, hogy a történteken elmélkedjem s megértsem. 
Igyekeztünk fölfelé, mert a medve nem hagyta abba az üldözést. Utánunk mászott, és csak akkor 
hagyta abba, amikor a vékonyabb ágak már hajladozni kezdtek alatta. Bőgve megállt, agyarát 
vicsorgatta, és rázogatni próbálta a nekünk menedéket nyújtó gallyakat. Bundáján sok sebhely látszott, 
jobb füle rongyos volt, és dühödt szeme vérben forgott. 

Szaporán kúsztam, ahogy csak az erőmből futotta. Reszketve, görcsösen szorongattam a gallyakat. 
Tanto azonban már nyugodtan lélegzett. Letört egy jókora ágat, és ütni kezdte a támadó orrát. 

Tanto merészsége lelket vert belém. Kis gallyakkal én is hajigálni kezdtem a medvét, és 
rárivalltam: 

- 0, Mokwe, szőrös medvetestvér! Tágulj innen, mert megölünk, és lelkednek úgy kell majd 
mászkálnia a fákon, mint egy vörös mókusnak. Az pedig szégyen egy olyan nagy harcos számára, 
mint te vagy! 

Tanto pedig így fenyegetőzött: 

- 0, Mokwe, gonosz medvetestvér! Sátramban már van egy bőr, nagyobb és feketébb, mint a te 
bundád. De közeledik a tél hidege, és második medvebőrt keresek sátramba. Ha tehát kedves az irhád, 
távozz, és hagyj minket békében! 

A medve meggyőződött róla, hogy nem ér el minket, lassan visszavonult, leereszkedett a fáról. 
Mámoros hangulatban, fölváltva dicséret, fenyegetőzés és szitkok özönét zúdítottam utána. De megint 





elnémultam. Ravasz ellenségünk először a gyökereket tépkedte, majd megpróbálta az egész fát 
kidönteni súlyos testével. Tanto egyfolytában sértegette, és gallyakkal dobálta. A fa imbolygott, noha 
törzse jó vastag volt. 

Végül a medve elunta a meddő kísérletezést, néhányszor még felüvöltött, egyre lustábban és 
halkabban, majd négy lábra ereszkedett, ásított, és elballagott a fiatal gyertyánfák sűrűjébe. Némán, 
feszülten figyeltünk. A rőzserecsegés egyre távolabbról hallatszott. Tanto felnevetett, és amikor az 
erdőre ismét ráborult a rekkenő dél szelíd csendje, nesztelenül lecsusszant a földre, én pedig követtem. 

Még öt lépést sem tettünk azonban, amikor az ellenkező irányból, ugyanabból, ahonnan mi 
érkeztünk az előbb, szörnyű némasággal kirohant ugyanaz a medve. Szerencsére Tanto tüstént 
felfedezte. Engem felhajított egy ágra, és ő maga könnyed szökkenéssel elkerülte a vadállat agyarait. 
Inamba szállt a bátorságom - eszembe jutott Fekete Kéz figyelmeztetése, intése, hogy a vadász első 
tévedése rendszerint az utolsó is, nem hittem a menekülésben, nem bíztam már bátyám előrelátásában 
és bölcsességében. 

Tanto egyébként elsápadt a dühtől - először a szekercéjével vette célba a medvét, majd a késével. 
De a tomahawk nyele egy gallyba ütközött, és eltévesztette a célt, a kés pedig ahelyett, hogy telibe 
találta volna a felénk fordított medveszájat, végigcsúszott az agyarakon, felsértette ajkát, és átfúrta a 
vadállat mellső mancsát. 

Elszabadult a pokol - a remete dühöngött, üvöltése úgy szállt az erdő fölött, mint az augusztusi 
mennydörgés. Gyökerestül kitépett facsemeték repkedtek körös-körül, a hatalmas mancsok által 
felhajított föld elért bennünket, és elborította szemünket, szájunkat. Egy kavics eltalálta felső ajkamat, 
és megéreztem a vér sós ízét. 

Körös-körül csöndes volt az erdő. Semmi sem hallatszott, csak a szürke testvér ordítása és a 
derékba tört kis fák ropogása. Egy kis barázdabillegető szállt le mellettem az ágra, és a rémülettől úgy 
megkövült, hogy a kezembe vehettem. 

Fánk környéke olyan volt, mintha száz harcos vívta volna itt csatáját. A zöld mohában feketén 
sötétlettek a feltépett foltok, a levegőben még mindig szállongtak a gallyak, göröngyök és a 
szőrcsomók, amelyeket a medve önmagáról szaggatott le veszett dühében. Még Tanto is elnémult, és a 
remetére vetett pillantása inkább emlékeztetett az én - vagyis a megrettent Úti - tekintetére, mint a 
felnőtt vadászéra. 

A fák árnya ismét ferdén hullott. Nem tudom, nem emlékszem rá, mennyi idő telhetett el attól a 
pillanattól, amikor újra a fára menekültünk. Agakat markoló kezem elzsibbadt, szemem előtt foltok 
táncoltak. 

Egyszer csak feléledtem: Tanto kiegyenesedett, és két tenyerével tölcsért formálva, élesen 
felrikkantott. A medve pedig elhallgatott, és fejét a magasba emelve, már csaknem lecsillapodva, 
bizalmatlanul a levegőbe szimatolt. Egy percig még leheveredett fánk tövébe, sebesült mancsát 
nyalogatta és körbeszaglászott. 

És ekkor én is meghallottam: mintha lovak távoli prüszkölése és puha talajon vágtató paták 
dobbanása lett volna. Tanto ismét felkiáltott, hogy felhívja a figyelmet a veszedelemre. 

De úgy látszik, a medve önmaga számára veszélyesebbnek ítélte a helyzetet - felpattant, és halk, 
sebes ügetéssel eltűnt az erdőben. 

Owases és Nagy Szárny mentett meg bennünket Egyikük sem szólt egy szót sem, de Tanto, amikor 
beszámolt, lehorgasztotta fejét, és a földet bámulta, ugyanúgy, mint én, valahányszor ostoba 
gyerekcsínyt kellett megmagyaráznom. 

Owases nyomában tértünk vissza a faluba. Amikor már elértük a táborba vezető ösvényt, és 
visszatért a merszem, könnyedén megszólaltam: 

- Azt hiszem, bátyám, hogy még a legnagyobb vadász sem tud mindent, és a legnagyobb vadász 
nem a maga kárán tanul, mert aki téved, az nem ismétli meg hibáját, hanem eljárja a Haláltáncot az 
északi mennybolton. Miért nem hoztad magaddal az íjadat, okos bátyám? 

De ezúttal Fekete Kéz bölcsessége ellenem fordult Rosszkor idéztem szavait. Tantónak még 
keményebb keze volt, mint Owasesnak és Fekete Kéznek - istenigazában, testvériesen ellátta a 
bajomat. 

így hát megtanultam egy második igazságot - hogy mások hibáit sem ajánlatos rosszkor 
felhánytorgatni. 

Mindenesetre attól a naptól kezdve sem én, sőt ami még fontosabb, maga Tanto sem vágott neki az 
őserdőnek íj és hegyes nyílvesszők nélkül. 




Hallgatom erdei vad halk vonulását, 
Bámulom a légben vadludak húzását. 
Víz alatti ösvényen 
Űzöm halak raját, 

Híres-neves vadász leszek, 

Nyilaimmal halált zengek. 

Ezen az estén sokáig nem jött szememre álom. Kalandunkról nem sokat meséltem, még Ugráló 
Bagolynak sem, de csodálatosképpen sok fiú így is jóval többet tudott róla, mint ahogy Tanto és én 
szerettük volna. 

Odáig fajult a dolog, hogy összeverekedtem az egyik Szarvas nemzetségbeli Útival, mert 
rázendített egy nótára két nagy vadászról, akik a rengetegben saját félelmüket ejtették el. Ezért először 
álmatlanul hánykolódtam a még friss szégyen miatt, később pedig álmomban folyton felbukkant 
előttem a medve tüzet okádó, füstölgő pofája, és dobhártyám rezgett a medveüvöltéstől. 

Már sokszor megismétlődött a jelenet, amikor talpra szökkentem, mert szememet már kerekre 
nyitottam, az üvöltés mégsem szűnt meg. Elállt a szívverésem, és csak lassan fogtam fel, hogy távoli 
vihar zúg. A sátor bejáratánál a szarvasbőr széle világosan kirajzolódott a villámfényes mennyboltra. 

Félrehajtottam a függönyt. A mennydörgés elcsendesedett, csak új, lila villámok rezegtek és 
vergődtek az égen, akár a madár szárnya, ha utoléri a vadász nyila. A vihar széles ívben megkerült 
bennünket, a sötét vadon fölött felhők gomolyogtak, mint szellemek falkája, mint vízesések tajtékzó 
hulláma. Nem tudtam tekintetemet levenni róluk. Sebes, tiszta szél süvített lakóhelyünk fölött. 
Fokozatosan megnyugodtam, roppant fáradtságot és békességet éreztem ... A villámok még mindig 
beragyogták az ősrengeteget, de már olyan halkan és békésen, mint amilyen az ingoványból 
felemelkedő hattyú röpte. 

Visszatértem a sátramba, és a bejáratnál váratlanul halk nyüszítés ütötte meg fülemet. Tauha volt. 
Először megörültem, mert három napja elveszett a rengetegben. Ebben ugyan nem volt semmi 
különös, mert nyáron a kutyákat nem etetik, maguk szerzik meg táplálékukat, de mindig öröm 
viszontlátni hűséges barátunkat. Ám amikor föléje hajoltam, elszállt az örömöm. Az eb orra száraz 
volt és forró, keservesen lihegett, és egész testében remegett. 

- Mi bajod, Tauha? - kiáltottam föl. 

Föl sem pillantott. Megpróbált ugyan föltápászkodni, amikor mellé térdeltem és fölemeltem nagy 
fejét, de mellső lába tüstént megroggyant alatta. Megint visszahullt a földre, és tanácstalanul 
nyüszített, mint egy éhes kölyökkutya. 

Senki sem volt a közelünkben, úgyhogy egyszerűen sírva fakadtam. Az én Tauhám, a hatalmas, 
félelmetes farkas, amely elől menekültek a szürke ordasok, úgy vinnyogott, mint egy vak kutyakölyök. 
Mi pedig mindig jobban rettegtünk a betegségektől, mint a legfélelmetesebb ragadozóktól - a 
betegségektől, amelyeket a gonosz szellemek terjesztenek, és a mocsarak rothadó vize s állati dögök 
táplálnak. 

Könnyes szemmel rohantam a sátramba, és kicipeltem a saját farkasbőrömet. Kiterítettem a kutya 
mellett. Az eb hasát száraz levelek és fenyőtűk borították. A betegségtől elgyengülve bizonyára jókora 
darabon kúszhatott, hogy elérje urának sátorát. A kutyát a farkasbőrre gurítgattam, a pislákoló tűzhöz 
vonszoltam, és kötegnyi friss borókaágat vetettem a parázsra, mert füstje gyógyít. És azután? Azután 
elhatároztam magam a legmerészebb cselekedetre, amilyenre csak egy kis 

Úti elszánhatja magát: hívatlanul felkeresni Keserű Áfonya varázslót. 

Még egyikünk sem járt nála. Akár nálunk tartózkodott, akár a tó menti falucskában, rettegve 
elkerültük a sámán sátorát. Még a harcosok is kelletlenül közeledtek tipijéhez, mert tudták, hogy 
Keserű Áfonya bármikor kedve szerint farkassá, kígyóvá, medvévé változhat, vagy eltűnhet szem elől, 
akár a szél sodorta köd-gomolyag. 

Sátra felé settenkedtem, és ijedtemben meg-megbotlottam. De valahányszor visszahőköltem, 
felrémlett előttem barátom képe, és rettegésem ellenére folytatnom kellett utamat. 

A tábor álomba merült. Az éjszaka megint elcsendesült, lement a hold. Megálltam Keserű Áfonya 
sátra előtt, életemben először olyan közel, hogy megérinthettem a bejárati bőrt. A félhomályban, a 
csillagok bizonytalan fényénél a sátorra festett, félig emberi, félig állati alakok karmai kk al és 
agyaraikkal fenyegettek. A bejárat fölötti viharmadár csőréből villámok szálltak felém, fejem fölé 




felfüggesztett dárdák hajlottak. 

A hegyükre tűzött medvekoponyák szeme helyén korhadt fa foszforeszkált. 

Nem - nem tudtam rászánni magam, hogy megérintsem a függönyt. Már-már visszahúzódtam, 
amikor hirtelen megrezzent a bőr, és elém toppant Keserű Áfonya, toronymagasban villogott a szeme 
fehérje. Felkiáltottam, ö pedig fölém hajolt, és szemügyre vett. Végül megszólalt: 

- Vártalak, fiam. 

Nem jött ki torkomon hang, nem tudtam lélegzeni, sőt moccanni sem. Szerettem volna megszökni, 
de kővé dermedtem. 

Keserű Áfonya bólintott. 

Honnan tudta a varázsló, hogy odamegyek? 

- Tudtam, hogy eljössz - ismételte meg, és elharapta szavát, mintha az én mondókámra várt volna. 

Erőt vettem magamon. 

- Az én Tauhám - suttogtam -, az én Tauhám ... 

- Tudom - Keserű Áfonya kiegyenesedett, s én rettenetesen magasnak láttam -, tudom, a te 
Tauhád beteg. 

Megint itatni kezdtem az egereket. 

- Atyám! - szipogtam. - Atyám... Ne engedd, atyám, hogy elnyelje az örök sötétség. 

- Menj a sátradba, és várj rám. Elkergetem tőle a Halál Szellemét. 

Eltűnt a tipiben, én pedig visszarohantam a kutyához, és lábamnak szárnyat adott egyrészt a 
rettegés Keserű Áfonyától, másrészt az öröm, hogy meghallgatta kérésemet. 

Tauha továbbra is a farkasbőrön hevert, az oldalára fordult. Nyitott szájából kilógott a nyelve. 
Melléje térdeltem, és gyorsan, szaggatott mondato kk al nyugtattam, hogy hamarosan minden jóra 
fordul, hogy eljön Keserű Áfonya, s meggyógyítja, hogy futkározunk még együtt a vadonban, 
vadászunk, kutatjuk a szarvas, a farkas és a szürkemedve nyomát. 

De Tauha nem hallotta szavaimat, egyre hevesebben, egyre kínosabban zihált... Noha a tábor 
legéberebb kutyái közé tartozott, meg se rezzent, amikor a varázsló fölébe hajolt. 

Keserű Áfonya megtapogatta. Jól megvizsgálta a szemét, kinyitotta a száját, kihúzta a nyelvét, 
megnyomogatta a hasát. Amikor Tauha felnyikkant a nagy tenyér szorításától, a varázsló bólintott, és 
valamit mormogott az orra alatt. Én nem mertem moccanni. Áhítatos félelemmel figyeltem, hogy 
Keserű Áfonya egy csipetnyi gyógyfüvet szór a tenyerére, porrá dörzsöli, vékony hússzeletbe tekeri, 
és kis hurkát gyúr belőle. Ezt követően a tűz fölött pirítani kezdte a húst, és ismeretlen nyelven, halkan 
énekelgetett. A hús összezsugorodott, furcsa, átható illat terjengett. Keserű Áfonya félbeszakította 
dalát, és a húsgolyót Tauha szájába erőszakolta, majd keményen összeszorította a kutya állkapcsát, 
amíg az le nem nyelte az orvosságot. 

Végül elkotorta a parazsat, és Tauhát a forró hamuba fektette. 

Teltek a hosszú percek, mindketten mozdulatlanul várakoztunk. 

A hála érzete egyre erősödött bennem. 

Tauha abbahagyta a nyüszítést, lélegzete lecsillapodott, lassan elnyomta az álom. 

Amikor elszunnyadt, a varázsló felemelkedett, és váltamra tette a kezét. 

- Holnap friss nyúlmájjal kell etetned, fiam. 

- May-oo, jó - feleltem. Sarkon fordult és távozott. 

Az éjszakai vihar után a hajnal tiszta volt, mint hegyi patak vize. A jó szellemek kedveztek nekem. 
Szélcsend volt - könnyen megközelíthetem a nyulak üregeit. Ugráló Bagoly szívesen velem tartott 
volna, de visszautasítottam: tudtam, hogy én, és csakis én menthetem meg barátomat, és csakis az a 
nyúlmáj gyógyíthatja meg, amelyet én zsákmányolok. így parancsolta Keserű Áfonya. 

A legtöbb nyúlfészek az Ugráló Kecske Sziklájánál volt. így hát arrafelé tartottam, íjjal és öt 
hegyes nyíllal felfegyverkezve. 

A nap első sugarainál már az Ugráló Kecske sziklás oldalának tövénél jártam. 

Elhagytam két jéghideg patakot, majd egy fekete vizű tavacskát, és végül elértem azt az emelkedőt, 
ahol leggyakrabban bukkantak fel a nyulak. Itt megálltam, letettem íjamat, nyílvesszőimet, és a 
végtelen vadon felé fordulva fohászkodni kezdtem Nana-boshóhoz, az Erdő Szelleméhez és a 
vadállatok pártfogójához: 

- 0, Nana-bosho! Engedd meg, hogy országodban egészséges fehér nyulat ejthessek el, vezess 
utamba egy állatkát. Szükségem van rá, hogy megmenthessek egy nagy és okos kutyát, Tauha 



barátomat. Légy ma kegyes hozzám, kegyesebb, mint bármikor, ó, nagy Nana-bosho! Vezesd 
lépteimet nyulak ösvényére, vezesd a nyulak lépteit nyilam útjába. 

Az Erdők Szelleme azonban csak nagy sokára hallgatta meg szavaimat. 

A nap egyre magasabbra hágott, én pedig tanácstalanul bolyongtam a hatalmas sziklatömbök 
között Hosszú percekre mozdulatlanná dermedten, tekintetemmel végigpásztáztam az Ugráló Kecske 
Sziklájának legkisebb részletét is, és egyfolytában kérleltem Nana-boshót. Az idő mégis 
eredménytelenül telt. Ráadásul enyhe szellő kerekedett, és meg kellett kerülnöm a hegyoldalt, hogy a 
széllel szembe jussak. Már elcsüggedtem, hogy Nana-bosho nem hallgat meg, és többre becsüli egy 
gyáva nyuszi életét az én derék Tauhámnál. De amikor már csaknem kétségbeestem, váratlanul, tőlem 
két nyíllövésnyire, egy jókora kőtömb mögül nyúl bukkant elő. Kissé kábán körülnézett, mintha 
megrészegítette volna a nap ragyogása, elszökdelt a legközelebbi bokorig, és megbújt árnyékában. 

Nagy ívben kellett megközelítenem, hogy állandóan széllel szemben legyek. Szerencsére a nap is 
az én irányomból tűzött, úgyhogy nekem segített, a nyulat pedig elvakította. 

Földre vetettem magam, és lopakodni kezdtem. Lassan, szinte centiméterenként kúsztam előre. 
Nem emelkedtem föl, noha az éles kövek felsértették mellemet és könyökömet. Tudtam, hogy csakis 
szívóssággal nyerhetek, és bár minden egyes lépés végtelenül elhúzódott, s ijedeztem, hogy a nyúl 
elillan a bokor alól, és eltűnik üregében, mégsem volt szabad kapkodnom, amíg biztos nyíllövésnyire 
nem érek. Végül eljutottam egy alacsony borókabokorig, amely elfedett a kis állat elől, úgyhogy 
óvatosan felemelkedtem, feltérdeltem, lassan megfeszítettem íjamat. 

Ebben a pillanatban a nyúl őrült szökkenéssel oldalt vetette magát. De egy szemvillanással 
megkésett. Egy töredék másodpercre én is megkövültem. Ugyanis nem sejtettem, hogy rajtam kívül 
más is vadászik nyulamra. 

Óriási szürke gömb vágódott le az állatka szürke hátára. Meghökkenve bámultam, egy hatalmas 
kőszáli sas miként vájja karmait a rémülten sivító nyúl oldalába, és széles szárnycsapással a magasba 
emeli zsákmányát. 

íjamat azonban már megfeszítettem, nyílvesszőmet a húrra helyeztem. Vad haragra lobbantam, 
hiszen a rabló az én nyulamat ragadta el. Még egy szárnycsapás, majd a második, harmadik... - és 
íjam húrja magas hangon megpendült. Mielőtt a sas biztonságos magasságba emelkedhetett volna, 
utána suhant nyilam. A felháborodástól és a váratlan örömtől elakadó lélegzettel vettem észre, hogy a 
nyílvessző utolérte, és jobb szárnya alá fúródott. Az óriás madár csapkodó szárnnyal, maradék erejét 
összeszedve, még kissé magasabbra szállt, de már egy pillanat múlva széttárt szárnnyal, lassan a föld 
felé hullott. 

Odasiettem. Még élt, és harcolni akart. Tolla felborzolódott. Jobb szárnya bénán csüngött, de a 
mási kk al teljes erejével csapkodott, nem hátrált, veszettül sziszegve felém vagdosott csőrével; 
csaknem akkora volt, mint én. Az első percben visszahőköltem, ő pedig rettenthetetlenül, félelmetesen 
és dühösen támadott csőrével s ép szárnyával. Ügyelnem kellett - az óriási csőr egyetlen ütése 
összezúzhatta volna kézcsontjaimat Előkaptam tomahawkomat. 

A küzdelem rövid ideig tartott. Az élettelen madár karmai közül kitéptem a nyulat, amelynek már 
kegyelemdöfés sem kellett, és váltamra hajítottam a kettős zsákmányt. A sas igen nehéz volt. Két 
szárnya szétnyílt, farktol Iáit a földön vonszoltam. Milyenek lehettünk? Valószínűleg, mintha a nagy 
madár a karmait belém vágta s lépteimet irányította volna. Megrettentem közös árnyékunktól - a 
totemoszlopunkon levő szörny alakokra emlékeztetett. Óriási madárember árnya. 

A rekkenő hőségben üggyel-bajjal vánszorogtam el a táborig. Erőt öntött belém a boldogság és a 
váratlan győzelem. Lelkem mélyén mégis kissé bánkódtam, hogy ilyen pompás, nagy és félelmetes 
harcost, mint ez a sas, egy érdemtelen kisfiú nyila terített le. Szüntelenül szemem előtt lebegett a 
sebesült madár képe; a sas utolsó leheletéig küzdött, nem húzta be szárnyát, nem rejtette alá fejét. 

De egy csapásra megfeledkeztem mindenről, amikor a tábor bejáratánál barátaim boldog 
üdvrivalgással fogadtak. Kiáltozva, kacagva futottak elém. Észrevettem, hogy szemük kerekre nyílik 
az ámulattól. Természetesen - a vadászzsákmánnyal hazatérő érett harcosok szokása szerint - ügyet 
sem vetettem a kis Útik zsivajára, hiszen ők még sohasem ejtettek el kőszáli sast. 

Egyenesen Owases sátra felé tartottam. 

A fiúk zsibongása kicsalta az öreg harcost a sátorból. Lába elé fektettem a madarat. A sas fölé 
hajolt, figyelmesen szemügyre vette szárnyát. Csak amikor felfedezte nyílvesszőmet, fordult felém, 
komolyan rám meredt. Mindnyájan elhallgattak körülöttünk, ő pedig kirántotta a nyilat a madár 
testéből, és felém nyújtotta: 




- Úti, véghezvitted első férfi tettedet. Eredj, etesd meg kutyádat, úgy, ahogy Keserű Áfonya 
parancsolta, és utána jöjj vissza hozzám. 

Tauha már so kk al jobban volt. Keserű Áfonya nagy varázslónak bizonyult. Bűvös igéiben és 
füveiben gyógyító erő rejlett. Elfelejtettem, hogy csak az előbb hajtottam végre első férfitettemet, és az 
üdvözlésemre feltápászkodó Tauha láttán, kis híján felzokogtam, mint egy lány. Kutyám vinnyogva 
köszöntött, tántorogva indult felém rogyadozó lábaival. Visszatereltem a fekvőhelyére. Kacagva 
meséltem neki vadászatom történetét, gyorsan megnyúztam a nyulat, és kivágtam a máját 

Tauha egészséges, éhes ebként vetette rá magát Úgy látszik, már nem fenyegette veszély. 
Megkönnyebbültem, ujjongtam, hogy most már biztosan meggyógyul, de egyidejűleg nehezteltem is 
barátomra. Amikor befejezte a lakmározást, és gyógyfüves vizet lefetyelt csípőre tett kézzel megálltam 
felette. 

- Tauha - korholtam -, nagy és bölcs kutya vagy, de gyenge voltál és ostoba. Mit követtél el, hogy 
rád szálltak a betegség gonosz szellemei? Talán dögöt vagy beteg vadat faltál? Az orrod nem 
figyelmeztetett, nem tudtál uralkodni éhségeden? Én ma véghezvittem első férfitettemet, és most 
engedelmeskedned kell nekem. Többet nem vadászhatsz, Tauha. 

Kutyám azonban nem értékelte kellőképpen a sas legyőzését, és szavaimat nem vette túlságosan 
komolyan. Feje a mancsaira kókadt; és még mielőtt az utolsó mondatot kiejtettem volna - 
elszunnyadt. De csak egy csöppet haragudtam rá. A nap gyönyörű volt, a világ gyönyörű volt, Owases 
kezéből jutalom várt. Átvágtam a téren sátra felé, s igyekeztem fékezni magam, hogy ne pislogjak 
jobbra-balra, s ne áruljam el lángoló boldogságomat, amely úrrá lett rajtam, mint száraz borókafenyőn 
a tűz. 

Owases a tipi bejárata előtt várt Barátságosan karon fagott és bevezetett Első ízben jártam itt és 
áhítattal néztem körül - a sátort betöltötték a medve-, farkas- és szarvas-koponyák, szép, öreg 
fegyverek, faragott nyelű tomahawkok, vénségtől megfeketedett íjak, tolldíszes lándzsák, csillogó és, 
sima bőrök, gonosz szellemek ellen védelmező varázsjelek. 

Tanítóm parancsára letelepedtem az egyik medvebőrre, ő pedig leült velem szemben, puha 
támasztékot helyezett háta mögé, és rágyújtott kis pipájára. Végül intett, hogy kezdjem el történetemet. 

A harcosok tisztelik szavaikat. Ezért nem engedelmeskedtem tüstént a parancsnak, és nem kezdtem 
csevetélni, mint a folyópartról visszatérő lányok. Lehunyt szemmel felidéztem a nyúl becserkészését, a 
sas váratlan támadását, nyilam útját. 

Végül belevágtam - de előbb, vendéghez illően megdicsértem Owases - saját vadász-hőstetteit, az 
elejtett vadak koponyáit, nevezetes tusa ját a szürkemedvével és tanítói bölcsességét. Az öreg lehunyta 
szemét, és figyelmesen, mozdulatlanul, szótlanul hallgatott, néha úgy tetszett, hogy alszik, csak 
pipájának füstje szállt szakadatlan apró fellegekben. Csak akkor nyitotta fel szemét, amikor 
elmeséltem, miként pillantottam meg nyulamat az Ugráló Kecske Sziklájának lejtőjén, és ettől a 
perctől már le nem vette rólam a szemét, noha időnként elakadt a szavam. Még ha szerettem volna is 
valamit hozzátenni, egy kissé túlozni, sejtetni, hogy nem nyúlra, hanem sasra vadásztam - nem vitt rá 
a lelkem. Nem bírtam tekintetemet elszakítani Owases fekete, villogó szemétől. Hangom egyre jobban 
elhalkult, mondataim vontatottan követték egymást. Amikor befejeztem, gyengének, kimerültnek 
éreztem magam, mint egy étlen-szomjan megjárt hosszú út után - egész férfi tettemet most 
jelentéktelen apróságnak véltem. De Owases felemelkedett, és arcán ritka vendég - mosoly jelent 
meg. Felém hajolt, és térdemen nyugvó kezemre helyezte tenyerét. 

- Szemem - kezdte - boldog, hogy Leoo-karko-ono-ma derék fiára tekinthet. 

Szívemben győzelmi ének zengett. 

- Atyám - feleltem büszkén - Tecumseh nemzetségéből származott. 

- Tecumseh - bólintott Owases - nagy főnök volt A legnagyobb volt népünk összes főnökei közt. 
Úgy, mint Pontiac, a harcosokat győzelmes csatákba, a vadászokat nagy vadászatokra, a véneket 
fontos tanácskozásokon vezette. Szavát megfogadta minden törzs, és amíg élt, vereség árnya sohasem 
hullott a harcosok ösvényére, és a szerencse vendégeskedett minden nemzetségnél. Halálakor az 
összes sátrakban gyászdalokat énekeltek róla. 

És ekkor Owases, aki szükségtelenül sohasem lépett gyorsabban, nem húzta el száját, és nem 
emelte meg hangját, hirtelen felpattant, és ökölbe szorította kezét. Hangja most tompán kondult, mint 
közelgő vihar visszhangja. 

- Tecumseh-t, atyád nagyapját a fehérek ölték meg. Bőréből fenőszíjat készítettek. Tetemét nem 
engedték eltemetni a Halál Völgyében, hogy a nagy főnök szelleme ne találja meg útját az örök 



Nyugalom Honába. Nagy tanácskozásra hívták, hogy elszívják vele a békepipát, és a béke szava 
helyett a halál várta. 

Nem mertem megszólalni, még suttogni sem. De Owases haragjától nekem is felborzolódott a 
hajam, hideg szaladt végig a hátamon. A harcos zihálva elnémult, végül leült velem szemben, és 
fáradtan folytatta: 

- Tecumseh az örök Nyugalom Honában van. Mindig büszkén tekintett atyádra. Ma először pillant 
rád. Törzsein kr e borús napok járnak. Több a fehér ember, mint levél az őserdőben. Erősebbek nálunk. 
Erősebbek minden törzsnél és népnél. De minden fiú, aki a férfiak ösvényére lép, új vércsepp 
ereinkben. Te ma megtetted. Lábad sohase térjen le a harcosok ösvényéről. 

így még soha senki sem beszélt velem. Úgy illett volna, hogy boldog legyek. Mégsem voltam az. 

Aznap irtóztam minden hangtól. Még Ugráló Bagolyétól is, még Tauha ugatásától is. Megszöktem 
a településről, és elrejtőztem a Néma Harcos Sziklájánál. Felkapaszkodtam az oldalán, és egy magas 
kiugrón lekuporodtam, közvetlenül a mélyben zúgó víz felett. Elnéztem a vadont, a fák csúcsai 
hajladoztak a közelgő északi szél talpa alatt. íme, ez volt az én ősrengetegem, az én barátom és az én 
otthonom. 

Valaha ezeket az ösvényeket rótta apám nagyatyja, a nagy Tecumseh. Szavának visszhangjától a 
szürkemedvék meghunyászkodtak, mint a kölyökkutyák, és a legfélelmetesebb ellenségek elsápadtak 
rémületükben. Hogyan pusztult el Tecumseh? Megjelent szemem előtt a nyílsebezte hatalmas sas, 
amely felemeli görbe csőrét, és nem hajt fejet a csapás előtt. Könnyek égtek szememben. Az északi 
szél alacsonyan gomolygó, fekete felhőket kergetett, a nap lebukott a rengeteg mögött. 

Már koromsötét volt, amikor a közelből makacs huhogást hallottam; ezzel a jellel gyakran 
hívogattuk egymást Ugráló Bagollyal. 

Lesiklottam a szikláról, és a homályból előbu kk ant barátom árnya. 

- Miért bánatos az én barátom szíve? - suttogta hevesen Bagoly. - Vajon Bagoly már nem 
barátod? 

Nem tudtam férfi módjára viselkedni. Vállon ragadtam. Almélkodva elnémult. Én pedig sebes, 
egymást kergető szava kk al magyarázkodtam. 

- Nem, Bagoly. Az vagy számomra, ami sasnak a levegő. Fülem mindig meghallja szavadat, 
Bagoly. De ma a nap sem süt rám, noha hatalmas sast öltem meg. Szomorú vagyok. Bagoly. 

Barátom még hallgatott egy kis ideig, és gyengéden levette kezemet válláról. Láttam, hogy 
elmosolyodott 

- Owases - törte meg a csendet - jutalomképpen megengedte, hogy ma éjszaka halászni menjünk. 
Ne bánkódj. 

Szóljak neki Tecumseh-ről? Nem. Legalább az ő nyugalmát ne háborgassa a keserűség és a harag, 
amely csak annyit ér, mint a kisfiúk karja. Bólintottam, és a nyomába szegődtem. 

Különben is - a tavaszi eső, a lány sírása és a kisfiú bánata kurtább a fecske röpténél. Mire elértük 
a folyópartot, ahol kenuink hevertek, már ugyanúgy kacagtam, mint Bagoly, és dicsekedtem hajnali 
hőstettemmel. Bagoly elhozta íjainkat, nyilainkat és némi élelmet, úgyhogy nyomban elindulhattunk. 
Owases még azt is megengedte, hogy az ő csónakját vigyük. Belöktük a kenut a part menti nyugodt 
áramlásba. 

Evezőinkkel sebesen csapkodva ár ellen haladtunk, és a kanyar belső oldalát követtük. Itt 
különösen ügyelni kellett, mert az erős hullámok átsodorhattak volna bennünket a szemben levő 
oldalra, a hegyes sziklákra. Elszántan, némán dolgoztunk, amíg elhagytuk a kanyart, és a csónak orra 
szelni kezdte az ismét szélesen elterülő folyó sima tükrét. 

A magas erdő egészen a partig húzódott. A sűrű aljnövényzetben kitaposott itatóhelyek mellett 
haladtunk el. Az éjszakai csendben néha hallottuk a part menti sűrűségben eliramló vad neszét. 
Lapátjaink hangtalanul szelték a vizet, úgyhogy könnyen megkülönböztettük a lapulva futó róka 
léptét, a kissé gyorsabb és hangosabb farkas-ügetést vagy a szarvas-paták súlyos dobbanását. Az egyik 
kanyar mögött egész mosómedvecsaládra bukkantunk; ezek a mulatságos kis állatok minden falatjukat 
gondosan vízbe mártják, mielőtt elfogyasztanák. Csak harsány hahotázásunk riasztotta el őket. 

Sokáig eveztünk, óvatosan kikerültük a folyóból óriási mohagombákként kimeredő sziklákat és az 
örvényeket. 

A folyó világosabbá vált, a csillagok kibújtak a felhők mögül, az északi szél már régen elvágtatott 
dél felé. 

Célunkat, a Fehér Vidra Tavát, csak akkor értük el, amikor a mennybolt keleti része anyám égkék 




szeméhez hasonlóan felragyogott 

Elérkezett a várva várt napkelte - mert pirkadatkor a legjobb horgászni és a vízben ezernyi 
szikra villogott, sűrűbben, mint csillag az augusztusi égen. Homokpadok felé igyekeztünk, 
amelyeknek közelében kövér, jól megtermett csukák melegszenek a korai verőfényben. 

Egyszer csak Bagoly ledobta evezőjét, és felkapta íját. Követtem tekintetét - a parton szarvas 
család vonult az itatóhoz. Elöl a sziklához hasonló, hatalmas bika baktatott - a napsugár fehér 
lángokban táncolt agancsán. Dobogó patával ballagott, gondtalanul felverte a környéket, kevély volt, 
akár egy nagyfőnök. A mögötte haladó szarvastehén oldalához apróka borjú simult, amely ügyetlenül 
botladozott vékony, remegő, meg-megroggyanó lábain. 

Karon ragadtam Baglyot. 

- Tedd le az íjat! - suttogtam. 

- Micsoda?! 

- Tedd le, ha mondom! 

A szarvas megtoipant Felénk bámult Úgy helyezkedett el, hogy testével védje a tehenet és a borját 

- Tedd le az íjat! - ismételtem meg. 

Bagoly fürkészve rám pillantott, majd vállat vont, és az íjat a csónak fenekére hajította. 

Egyre távolabb kerültünk. A bika a víz fölé hajolt — a borjú fölsírt, mint egy gyerek. 

- Úgyis túlságosan messze volt ahhoz, hogy rálőhess - jegyeztem meg közömbösen, de Baglyot 
bosszantotta, hogy nem engedtem kipróbálni íjának erejét, és ezért rám se hederített. 

A nap már a fák csúcsai fölé ért, amikor eljutottunk az első zátonyig. Csónakunk árnya azonban 
fölriasztott egy halcsapatot, amely hirtelen eliramlott, hogy kenunk körül szinte fortyogott a víz. 
Meggondolatlanul odaeveztünk, akár a zöldfülű kölykök! Csónakunkat vissza kellett fordítanunk a 
mély víz felé. 

A tó lassanként megnyugodott. Hosszú percek teltek el várakozással, és a nap meleg sugarai ismét 
a zátonyhoz csalták a halakat. Ezüstös hátuk késpengeként csillogott a víz alatt. 

A megnyugodott és magabiztos kövér csukák ismét mozdulatlanságba dermedtek; csak ekkor 
kerültük meg halk evezőcsapásokkal a zátonyt, és ezúttal a csónak árnya már nem riasztotta el a 
halakat. Végre nyíllövésnyi távolságra értünk. 

Aznap nem fült a fogam a halászathoz. Bagoly ellenben tobzódott. Minden egyes nyila halba 
fúródva merült fel a víz színére. Amikor ütött a visszatérés órája, a csónak fenekét elborították a nagy, 
kövér csukák. Bagolynak aznap kedvezett a szerencse. 

Bagollyal közös sátrunk kicsi volt ahhoz, hogy lakomát rendezhessünk benne csukáinkból. 
Napnyugtakor jókora máglyát gyújtottunk a tipi mögött, és itt gyülekeztek a tábor legifjabb farkasai. A 
zsákmány egytől egyig válogatott, kövér példány volt. A sült szaga nemcsak a farkaskölyköket, hanem 
a település összes kutyáit is a tűzhöz csalta. 

A csukákat mogyorónyársakra vagy nyílvesszőkre tűzve sütöttük, és Ugráló Bagoly elmesélte 
utunkat a tó felé, a halak csapatát, a szarvast az hatónál - hencegett zsákmányával. Egyébként 
jogosan, mert fiatal gyerkőcöknek csak ritkán sikerült ennyi halat fogniuk a Fehér Vidra Taván. 

Engem a sasom felől faggattak. De nem volt kedvem sem hősi dalt zengeni e tárgyról, sem 
túlságosan részletesen beszámolni. Kiválasztottam egy jókora kövér csukát, és szótlanul átadtam 
magam a jól megérdemelt pihenés, falánkság és henyélés gyönyörének. 

A fenyők csúcsa fölött megjelent a hold keskeny sarlója, amikor telepünk fölött váratlanul 
megdördültek a dobok. Talpra szökkentünk. Ünnepélyesen hangzott - mély, basszus hangú 
dobbanások, amilyennel általában vadászünnepségekre vagy haditáncra hívták a harcosokat. 
Természetesen már senki sem gondolt a halakra. Csukám felét Tauha vette pártfogásába, mi pedig 
elrohantunk a Nagy Tűz Terére. 

Már lángolt a máglya. Mellette, kerek sziklán óriási vadászdob hevert, amelyet csak olyankor 
vonszoltak ki a térre, amikor Keserű Áfonya a Nagy Szellemek vagy az Istenek tiszteletére táncolt. 

A tűz körül összesereglett a telep minden díszbe öltözött harcosa - sas- és bagoly tollas 
fejdíszekben, családi és totem jelekkel kivarrt zubbonyokban és nadrágokban. Mi, kisfiúk izgatottan 
vártuk hátuk mögött a pillanatot, amikor feltűnik Keserű Áfonya, és bevonul a térre. A harcosok a 
Tollak Dalát énekelték. 


Ó, vitéz harcosok. 




Tollak Dalát halljátok! 

Bátorságról zengenek. 

Tollak Dalát halljátok, 

Sasmadárt énekelnek. 

Csitt, a bagoly mit huhog: 

Úgy suhanjon lábatok. 

Mint halk röptű nagy baglyok. 

0, vadászok, harcosok, 

A dalra hallgassatok. 

A mély, halk hangokkal megkezdett ének egyre magasabbra emelkedett, egyre erőteljesebben 
harsogott. Hallgattuk a dalokat sasok és baglyok, fecskék és vadludak, hattyúk és héják tolláiról. 

Elhalt az ének, és ekkor váratlanul vadászó sas vijjogása hallatszott, és a harcosok gyűrűjébe 
bependerült Keserű Áfonya. Ezúttal tetőtől talpig madártollak ékesítették. Első lépésekor a dobok és 
sípok vadul, kurtán felharsantak, és megint elnémultak. 

A szívem megdobbant, a lélegzetem elakadt, amikor megpillantottam Keserű Áfonyát, mert az én 
sasom szárnyait erősítette vállához. Egyelőre még bátortalan, de reménykedő gondolat villant át 
agyamon. De nemcsak nekem, mert Ugráló Bagoly is, amint felfedezte a szárnyakat a varázsló vállán, 
megragadta és keményen megszorította tenyeremet. Szavakat azonban nem váltottunk. Férfihoz nem 
méltó, hogy fennhangon kifejezze reményét, mielőtt az teljesülne. 

Befurakodtunk a harcosok első sorába. Közvetlenül előttünk keringett Keserű Áfonya a tűz körül, 
mint egy óriás madár. Ismét csend támadt - csak a tollak suhogtak Keserű Áfonya vállán, lélegzete 
zihált, a lángoló gallyak pattogtak a máglyán. 

Végül, mintha felröppenne szárnyain, a varázsló felszökkent a hatalmas dobra, amelyet nyomban 
nyolc harcos ragadott meg. Bal kezükkel forgatni kezdték a dobot, jobbjukkal pedig a taktust verték. 
Kezem görcsösen ökölbe szorult - Keserű Áfonya a vadászó sas táncát járta. Lassan lebegett kitárt 
szárnyain, majd sebesen körözött, majd meg bevont szárnnyal villámgyorsan térdre hullott, hogy egy 
pillanattal később ismét a magasba szökkenjen, és megint széles köröket írjon le, mint a nagy szirti 
sasok. 

A dobpergés egyre-másra erősödött, egy-egy másodpercre elhalkult, majd ismét sebesebbé, 
erőteljessé vált. Egyre gyorsabb ritmusába új hang keveredett - sípok magas, fülsértő süvítése. 

És ekkor a harcosok köréből előbukkant Keserű Áfonya segédje, Kék Paripa. Megmarkoltam 
Ugráló Bagoly kezét, összenéztünk. Kék Paripa nyúllábakat kötött a térde alá, az arcán pedig, 
közvetlenül a fülénél, kétkötegnyi nyúlfül csüngött a tolldíszéről. 

Ez tehát a nyúlra vadászó sas tánca volt. 

Keserű Áfonya még mindig a nagy dobon keringett. Talpának dobbanása folyvást erősödött. A 
sípok hangja belehasított az éjszakába. A lángnyelvek egyre magasabbra csaptak. 

És íme, egyszer csak Keserű Áfonya „sas” rávetette magát Kék Paripa „nyúlra”. És ekkor 
megértettem, hogy reményem teljesül. Éppen abban a pillanatban hosszú, tompa nyílvessző zizzent a 
harcosok gyűrűjéből, és a varázsló tollai közé fúródott. A varázsló-sas a földre zuhant. 

Mélységes csend támadt. Csak távoli visszhang emlékeztetett bennünket a tompa dobszóra. Senki 
sem mert moccanni, még lélegzeni sem. Úgy tetszett, hogy még a vörös lángnyelvek is 
mozdulatlanságba dermedtek. És. amikor a síp éles süvítése ismét megtörte a csendet, és megint 
föléledtek a dobok, a varázsló felszökkent, arcát a hold felé fordította, és karjait magasba tárva 
felrikkantott: 

- Sat-okh! 

- Saat-ookh! Saat-ookh! 

Mindnyájan megismételtük a varázsló kiáltását. A név első ízben szállt a telep, a tisztás, a folyó és 
az erdő fölött. 

A varázsló pedig utoljára perdült. Majd hozzád rohant - kézen ragadott, a kör közepébe vont 

- Sat-okh! Sat-okh! Sat-okh! - harsogták egyre sebesebben a harcosok, egyre élesebben süvítettek 
a sípok, egyre hangosabban dobbantak a dobok 

Engem pedig boldogság és büszkeség töltött el, mert íme, Keserű Áfonya, a nagy varázsló az egész 
telep előtt eltáncolta az én történetemet a sassal, és nevet adott nekem! Sat-okhnak, Hosszú Tolinak 
nevezett el. Már senki sem hív Útinak - Kicsinek! 




Nevem van! 

Elkezdtem járni a győzelem és boldogság táncát. 

Csak amikor már elfogyott a lélegzetem, és az egyik szökkenés után térdre hullottam, és nem 
bírtam felemelkedni, úgyhogy valaki fölém hajolt és felsegített - csak ekkor fedeztem fel, hogy a 
nevemet első ízben harsogó harcosok körében ott volt apám. Magas Sas, a nagy Tecumseh unokája. 

Manitu, Manitu, Manitu, 
Gyenge vagyok és lassú. 
Manitu, Nagy Szellem, 
Segíts meg, óvj engem. 

Két nappal azután, hogy nevet kaptam, a nap delelőn állt, és mi farkaskölykök éppen befejeztük 
napi gyakorlatozásunkat Owasesszal, amikor a dombról többszörös mormotafütty ütötte meg fülünket. 
A tábor őre jelezte, hogy idegen lovas közeledik. A kapuhoz rohantunk, kisvártatva már az ösvényen 
dobogtak a lópaták. Arcának festéséről és a ló díszítéséről megismertük, hogy a jövevény népünknek 
dél felé legmesszebb lakó törzséből származik. A paripa éppen a mi csoportunk közelében torpant 
meg, patájával porfelhőt vert fel, lovasa pedig kimerültén lesiklott hátáról. Üdvözlésül felemelte jobb 
kezét, csak azután lépett felénk. Vártunk, amíg megszólal. 

- Vezessetek a főnökhöz, farkaskölykök - kérte rekedten -, Magas Sast akarom látni. 

Előléptem. 

- Magas Sas még a telepen van. Én a fia vagyok. Kövess! - feleltem, és az idegent Owases sátra 
felé vezettem, mert apám mindig ott szállt meg, ha a táborban időzött. 

A nyomomban haladó ifjú harcos zihált, tetőtől talpig vastag porréteg borította, száraz ajka 
kicserepesedett, mereven lépkedett, mint aki hosszú órákat töltött lóháton. Sőt, néha kissé 
megtántorodott, és hátát csak a sátor bejárata előtt egyenesítette ki. 

Harminc év körüli, magas, karcsú férfi volt Koponyáján az átkötött hajcsomóból két bagolytoll 
meredezett. A lecsurgó verejték patakocskái sötét vonalakat rajzoltak a meztelen mellét és vállát borító 
porban, hány napot töltött a nyeregben? Mi űzte? 

Apám Owases sátrában a házigazdával és Tantóval várakozott. Amikor a futár belépett a tipibe, 
apám észrevette, hogy támolyog, tüstént helyet mutatott maga mellett, és égő pipával kínálta. A 
vendég mohón szippantott, szólni akart, de nyelve nem engedelmeskedett Én a bejáratnál álltam, 
mozdulatlanul, szótlanul, és imádkoztam, hogy el ne kergessenek. 

A felnőttek egytől egyig közömbösséget színleltek. De jól láttam, hogy aggasztja őket a váratlan 
látogatás. Különösen Owases hunyorgott félrehajtott fejjel úgy, hogy elárulta, nehéz gondok 
nyugtalanítják. 

- Milyen híreket hozol? - kérdezte apám az idegent 

- A tanók törzsének vissza kellett térnie népünk központi táborába. A tanók törzsének völgyeibe 
behatolt Wap-nap-ao a Királyi Lovascsendőrség fegyveres sápadt arcúinak csapatával. 

Tehát ismét meghallottam a Wap-nap-ao nevet, és megint halkan, gyűlölettel ejtették ki. Mit 
jelentett ez a név? Ki volt a viselője? Az idegen folytatta: 

- Wap-nap-ao a központi tábor felé igyekszik, és papír van nála, amely megparancsolja népünknek, 
hogy vonuljon rezervátumba. Felderítőink már látták Wap-nap-aót a Kövér Kereskedő házánál, ahol a 
Királyi Lovascsendőrség emberei rendszerint tábort ütnek. 

Apám felemelkedett. 

- Menj, táplálkozz és pihenj - biztatta a Tano törzsbeli vendéget. Majd intett bátyámnak: - Szólj 
Keserű Áfonyának, hogy rendeljen mindenkit a Nagy Tűz Terére. 

Kisvártatva a nagydob tanácskozásra hívta a tábor minden lakóját Ilyen ritmusú dobolást még nem 
hallottam. Nyilván félelmetes híreket közvetíthetett, mert ezúttal a harcosok nem jöttek lassan, 
méltóságteljes léptekkel, hanem rohantak, mintha riadót hallottak volna. Még a sátrak körül 
megbéklyózva legelésző lovak is aggódva forgolódtak, tágra nyílt orrlyukkal fújtattak, és fülüket 
hegyezték. 

A többi fiúkkal bizonyos távolságban telepedtünk le a Nagy Tűztől, mert mi nem vehettünk részt a 
tanácskozáson, sőt tilos volt hallgatóznunk. Némán szemléltük az idősebbek körét, amelyben apám és 
Keserű Áfonya elnökölt Először a Tano törzsbeli Hasadt Szíj szónokolt, majd atyám, majd Nagy 
Szárny. Az egyik ifjabb harcos éles hangon kiáltott valamit, de szavait nem értettük. Csak annyit 




láttunk, hogy rikkantása után néhány ifjú magasba emeli kését. Ezután ismét atyám beszélt Az ifjú 
harcosok lehorgasztották fejüket Végül még egyszer Keserű Áfonya szólt. 

Már lement a hold, kigyulladt a tábortűz, és a tanácskozás még mindig tartott Bagolyhoz bújtam. 
Az est langyos volt, mi medvebőrrel takaróztunk, és mégis borzongtunk, mintha jeges szél fújt volna. 

Végre felhangzott az ifjakat összehívó sas sípfüttyentése. A tanácskozás befejeződött. A 
mozdulatlanul álló harcosok elé járultunk, és apám így szólt hozzánk: 

- Jól figyeljetek szavaimra, farkaskölykök. A mi vadonunkba, a mi prérinkre idegen ember hatolt 
be harcosaival. Az idegen el akarja venni tőlünk az erdőt és a síkságot, és azt akarja, menjünk másfelé, 
egy olyan erdőbe, amelyet rezervátumnak hívnak, és amelyből, akárcsak a csapdából, nem lehet 
kilépni. De a mi népünk a szabad sevanézok népe, és szabad is marad. A fehérek túlságosan sokan 
vannak ahhoz, hogy megküzdhessünk velük. Erejük akkora, hogy a miénk nem mérkőzhetik vele. 
Olyan fegyverük van, amilyet nálunk nem ismernek, és egy megölt helyébe újabb tíz jelenik meg. 
Mégis fel kell tartóztatnunk, és nyomunkról el kell téríteni őket. Ti visszamentek a központi táborba, 
és az asszonyokkal, gyerekekkel elindultok a Sós Sziklák Völgyébe. Owases vezet titeket. A harcosok 
velem maradnak. Szürkületkor indultok. Befejeztem. 

Mi, fiatal fiúk nem sokat értettünk apám szavaiból. Életünkben először hallottuk a rezervátum 
kifejezést. Először tudtuk meg, hogy van erdő, amely nem ad életet, amely nem szabad törzsek 
otthona. Számunkra az egész ügy homályos volt. Nem fogtuk fel, mit jelent ez - sem Ugráló Bagoly, 
sem én, sem az ikrek a Kapót nemzetségből. Még túlságosan keveset hallottunk a fehérekről, csak 
annyit tudtunk, amennyit atyáink és nagyatyáink csatáiról énekeltek, amennyit Owasestól 
Tecumsehről hallottam, és hogy az idegen sápadt arcúak ismeretlen, félelmetes ellenségeink. 

Ha törik, ha szakad, még azon az estén beszélnem kellett bátyámmal, Tantóval, ő biztosan sokat 
meg tud magyarázni. Fültanúja volt az Owases sátrában lezajlott tanácskozásnak, amikor először 
hangzott el a Wap-nap-ao név. 0 bizonyára érti, mivel fenyeget minket az idegen „rezervátum” szó, és 
megmagyarázza, hogy a mi hatalmas népünk, sok-sok vitéz harcosával, miért nem szállhat szembe a 
fehér emberek törzsével, azokkal a harcosokkal, akikről tudtuk, hogy ritkán mutatkoznak 
vadonunkban, és a Királyi Lovascsendőrségnek nevezett törzsből származnak. 

Beszélnem kellett bátyámmal. Ugráló Bagollyal szélsebesen összecsomagoltuk holminkat, majd 
Tanto sátrához loholtunk. 

Szerencsére egyedül volt Amikor hozzáléptem, még rám is mosolygott. Ez felbátorított. 

- Tanto bátyám - kérleltem -, mondd meg nekem és Bagolynak, kicsoda Wap-nap-ao, miért nem 
harcolhatunk a fehérekkel, miért kergetnek el minket zárt erdőbe, kik a fehérek? Tanto, két nappal 
ezelőtt nevet szereztem. Mondd meg nekünk mindezt, hogy ne legyünk csecsemők, akik számára a 
világ nem nagyobb anyjuk keblénél. 

Bátyám először meghökkent, valamit dörmögött, hogy most nincs itt az ideje, és szét kell szedni a 
sátrakat. De végül engedett. 

Nem akarta, hogy a tipiben találjon bennünket a vele lakó két másik ifjú harcos, ezért kimentünk a 
folyóhoz, a Néma Harcos Sziklája alatti kanyarhoz. 

Már sötét éjszaka volt. A hullámok halpikkelyként villogtak a holdfényben. Távolról magányos 
farkas vonítása hallatszott. 

Tanto belefogott: 

- Sok nemzedékkel apám nagyapjának, a nagy Tecumsehnek születése előtt, törzseink népesítették 
be az egész földet, amelyen lakunk, az egész földet, amelyet a fehérek Amerikának neveznek, egyik 
tengertől a másikig, az északi havas tájtól a déli óriás hegyekig. 

Minden törzsünknek bőven volt erdeje a vadászatra, ösvénye a vándorlásra, tágas síksága, amelyen 
bölénycsordák legelésztek. Ha egyik törzs összeakadt a másikkal, ha küzdöttek a vadászterületért, a 
harc nemes volt, hazugság és árulás nélkül. Ezért nem üdvözöltük nyilakkal, sem szekercecsapásokkal 
az első fehér embereket, amikor megjelentek földünkön. 

De nekik megtetszett a mi országunk. Egyre többen érkeztek. Elkezdték építeni a maguk telepeit, 
elvették tőlünk a mi erdeinket és rónáinkat. Megerősödtek, és utána már nem voltak sem alázatosak, 
sem szelídek. Irgalmatlanul irtottak bennünket. Olyan fegyverük volt, amilyet mi nem ismertünk. 
Hatalmuk egyre nőtt. Kihasználták a törzsek közti ősi viszályokat, egyiket a másikra uszították, majd 
megölték a győzteseket. Végeztek minden indiánnal, aki az útjukba akadt. Számukra jó csak a holt 
indián volt. A föld gazdáinak meggyilkolásáért magas vérdíjat fizettek harcosaiknak. Lenyúzták az 
indiánok fejbőrét, és a skalpokért vezéreik jutalmat adtak. A legnagyobb jutalmat harcosok skalpjáért 




fizették, de megvették az asszonyok és gyerekek fejbőrét is. Amikor védekeztünk, hadseregük 
megindult a törzsek ellen, és úgy irtotta őket, ahogyan télvíz idején farkascsorda mészárolja a 
szarvasokat. Már akkor is, amikor a Nagy Tecumseh élt, ezerszer erősebbek voltak nálunk. Tecumseh 
vezetésével törzseink megvívták utolsó nagy csatájukat a fehérekkel, és alulmaradtak. És Tecumseh 
elpusztult, amikor felkereste a fehérek vezéreit, hogy egyezkedjék az asszonyok és gyerekek 
megmentéséről. Azóta annyira meggyengültünk, a fehérek pedig annyira erőre kaptak, hogy már nem 
is gyilkolnak minket, és már nem fizetnek jutalmat a skalpokért. De még mindig többet akarnak 
földünkből és erdőnkből. Kiválasztották a legrosszabb erdőket - amelyekben már alig akad vad - és a 
legszegényebb folyókat - amelyekben már hírmondónak sincs hal -, és ezeket kijelölték a szabad 
törzsek számára, anélkül, hogy megkérdezték volna, akarnak-e ott élni, és jut-e számukra elég 
táplálék. Azt a földet rezervátumnak nevezik, és odahajtják az összes törzseket, az összes még élő, 
szabad nemzetségeket. A rezervátumban éhség uralkodik, a fehérek behurcolta betegségek szedik 
áldozataikat, kisfiúk vért köpve haldokolnak, még mielőtt nevet szereznének. És a Királyi 
Lovasésendőrség harcosai a még szabadon levőket úgy hajtják a rezervátumokba, mint vadállatokat a 
csapdába, Ken-Manitu, a Halál Szelleme pártfogásába. 

Tanto elhallgatott, mi mégsem szóltunk egy szót se. A folyóban hal ugrott a víztükör fölé. Egy 
nagy bagoly szárnyai suhogtak. Tanto folytatta: 

- Mi vagyunk az utolsó szabad nép, amelyet a Királyi Lovascsendőrség még nem bírt 
rezervátumba kényszeríteni. Amióta atyánk a főnök, és már régebben az, mint amennyi évet te és én 
számlálunk, üldözi őt a fehér főnök parancsa, hogy fogadjon engedelmességet nekik, és népével 
vonuljon rezervátumba. De atyánk kijelentette, hogy amíg él, nem engedelmeskedik, és senkinek sem 
esküszik hűséget. Atyánk kifejtette, hogy szabadnak született, és szabadnak született a családja, a 
törzse és a népe. És amióta ő a vezér, nyomoznak utánunk a Királyi Lovascsendőrség emberei. 
Túlságosan kis nép vagyunk ahhoz, hogy a fehéreknek megérné hadsereget küldeni ellenünk. De 
szüntelenül szaglásznak utánunk. Néha sikerül több évre is tévútra vezetni őket, elveszni a vadonban, 
eltűnni a fehér főnökök szeme elől. Egyes fehér vadászok és egyes kereskedők, úgy, mint a Kövér 
Kereskedő, a mi barátaink, és nem jelentik a Királyi Lovascsendőrségnek táboraink és falvaink 
hollétét. De időnként költöznünk kell, és el kell tüntetnünk nyomunkat. Most megint ránk akadtak. 
Wap-nap-ao vezeti őket. A fehérek királya, aki a nagy sós vízen túl lakik, ránk szabadította. És maga 
Wap-nap-ao, a Fehér Kígyó, a Királyi Lovascsendőrség kis főnöke. Nagy jutalmat ígértek neki, ha 
elfogja népünket, és a déli, Alberta állambeli rezervátumba kényszeríti. Egyszer már vadászott ránk, 
amikor kétéves Úti voltam. De akkor utolérte őt Nagy Szárny nyila, és azt hittük, hogy elpusztult. 
Sikerült eltüntetnünk a nyomunkat. És a te születésed óta népünk békében élt. És most Wap-nap-ao 
ismét visszatért. És megint útra kell kelnünk... 

A keleti ég halványkékre fordult, és az utolsó csillagok a rengeteg mögé hulltak, amikor 
felkerekedtünk. Minden holminkat travois-kon helyeztük el, vagyis sátorkarókból készített 
hordágyakon, amelyeknek egyik végét a ló hátához erősítettük, másik vége pedig a földön csúszott. 
Még a kutyák is vontatták a maguk kisebb csomagjait - gyorsan kellett menetelnünk. 

Betemettük a tüzeket, és libasorban követtük Owasest a központi tábor felé. 

Szellemek, távoli völgyekből jöjjetek. 

Jöjjetek, mutassatok új ösvényeket. 

Jöjjetek, szellemek, mert a szél halálról beszél, 
És róla susog minden levél. 

Jertek hát, szellemek, s vezessetek 
A Nagy Nyugalom Honába fényes úton. 

Már második napja vonultunk. Erőltetett menetben vágtunk át a rengetegen, csak imitt-amott 
álltunk meg, hogy táplálkozzunk, és a pihenő, noha késő éjszaka kezdődött, jóval pirkadat előtt 
befejeződött. Reggel óta egyre erősödött a dobok visszhangja, melyek a Rohanó Patak Völgyébe 
hívták össze népünk minden törzsét. Már közeljártunk a völgyhöz. 

Elhagytuk az őserdő határát, és sziklás hegyoldalak tárultak szemünk elé. Az óriási sziklák úgy 
hajoltak felénk, mint fenyegető szürke kőöklök. Az ösvény széles, magasba törő kígyóvonalban 
kanyargóit, és végre délfelé, amikor a nap már forrón égette fáradt vállunkat és vakította szemünket, a 



sziklavölgy szélén keskeny szoros nyílt meg előttünk. 

Itt kezdődött a Rohanó Patak felé vezető kanyon. 

Úgy látszott, mintha egy óriási harcos tomahawkjával kettéhasította volna a sziklát, és mély, 
homályt árasztó hasadékot vájt volna belé. Mintha az árnyak világába hatoltunk volna be. Kétoldalt a 
sziklafalak minden lépésünkkel nőttek. Először a mi termetünkkel voltak azonosak, majd egy felnőtt 
harcoséval, és néhány száz lépés után úgy a magasba szökkentek, hogy alig-alig pillanthattunk meg 
egy darabka eget. Hűvös sötétség uralkodott itt, a falakról víz csörgött, és kis tavat alkotott Az 
elcsigázott lovak szomjukat oltották. Mi is a hideget sugárzó víztükör fölé hajoltunk. 

Végre két sziklafal között feltűnt a völgy világossága. 

Talán fél mérföld széles volt. Közepén folyó hömpölygött, és táplálta két partja mentén a buja 
reteket. A völgy észak-déli irányban húzódott, s a környező sziklafalakon mintha repedés sem lett 
volna. Csak szemközt velünk, a folyó túlsó partján, bukkant elő jókora hasadékból egy széles 
csermely. Erre vezetett az út a tulajdonképpeni völgybe, ahol találkozniuk kellett népünk törzseinek - 
a kapótoknak, a tanóknak, a wikminczoknak és a sampiczoknak. 

A gázló valamivel feljebb volt. Ebben az évszakban a víz még a lovak hasáig sem ért, így 
könnyűszerrel átkeltünk, és elértük a messze környéken illatozó, zsályával borított tágas, füves rétet. 

Nekivágtunk a második kanyonnak. Jobb kéz felől a patak, bal kéz felől a fal állandóan dél felé 
tartott. Csak egyórai menetelés után fordult a völgy keletnek, bal felől a szi kl afal pedig váratlanul 
megszakadt, és éles szöget alkotott egy másik, észak felé haladó fallal. 

Egy tisztás szélén álltunk, amely mögött az erdő fáinak koronái olyan sűrűn összefonódtak, hogy a 
tövükben örök árnyék honolt. 

Ezen a tisztáson, az erdő előtt terült el a sevanéz nép központi tábora. 

Másnap este apám vezérletével megérkeztek a harcosok. A Királyi Lovasésendőrség még nem 
kerekedett fel, ezért apám és a harcosok hatalmas ívben kerülték el a farkaskölykök telepét, a központi 
táborral ellentétes irányban. A támadókat ugyanis a lehető legtávolabb akarták csalni a központi 
tábortól. Csak tegnap este kanyarodtak felénk, most már anélkül, hogy nyomot hagytak volna maguk 
mögött; céljuk az volt, hogy sok harcos egyesüljön, és vagy felvegye a harcot, vagy hónapokon át 
hamis nyomokkal félrevezesse az ellenséget. 

A harcosokkal visszatérő főnököt ezúttal nem üdvözölte dal, sem örömtánc. Elkülönültek az összes 
törzsek immár hadiszíneket viselő harcosai, elkülönültek a málhás lovak közelében összegyűlt 
asszonyok és gyerekek, és külön helyezkedtünk el mi, farkaskölykök, akiknek Owases még nem 
engedte meg, hogy üdvözöljük anyánkat és családunkat. Az egész tábor hallgatott, összegöngyölítették 
a nők tarka virágos sátrait, és még a tipegő gyerekek is némán játszottak. 

Apám és a harcosok visszatérése után csakhamar megjelent a tábor terén Keserű Áfonya, és színes 
homokból fehér emberek alakjait rajzolta ki, sámánjeleket helyezett el rajtuk, és összefűzte őket Wap- 
nap-ao, a Fehér Kígyó ábrájával. 

Az összes törzsek széles kört vontak körülötte. Az első sorban a haditánchoz kifestett harcosok 
álltak. Hátuk mögött az ifjúság tolongott és a nők - akik közül sokan vörösre sírták szemüket -, 
továbbá a kisgyerekek és a reszkető fejű aggok. 

A harcosok gyűrűjéből kilépett atyám, és a síri csendben Keserű Áfonya hol sasként vijjogva, hol 
kígyóként sziszegve megkezdte táncát a tarka homokfigurák körül. Ilyen táncot még nem láttam. Kis 
ideig meglapult, majd előreszökkent, mint a nyuszt. Előbb háromszor megkerülte a figurákat, majd 
rájuk vetette magát. Lázas mozdulatokkal félresöpörte a homokot, végül felmarkolta, és mint a hamut, 
a négy világtáj felé szórta. 

Ekkor idegenül csengő, vékony, szinte nőies hangon, apámhoz fordult: 

- Vezesd harcosaidat a fehérek ellen. Kezdjék meg a küzdelmet. Atyáink és atyáink atyáinak 
szellemei azt mondják nekem, hogy győzelemre visznek benneteket. 

De apám hallgatott. Jól láttam az arcát, és úgy tetszett - noha Keserű Áfonya szavaira egy izma 
sem rezzent -, hogy a szemében rettenetes harag lángja lobbant 

Keserű Áfonya atyám felé lépett és megismételte: 

- Vezesd harcosaidat a fehérek ellen... Atyáink szellemei és atyáink atyáinak... 

De ekkor váratlan dolog történt. 

Apám felemelte kezét, és félbeszakította a varázslót Ez még sohasem esett meg. Miért cselekedett 
így apám, éppen akkor, amikor a szellemek a varázsló útján felszólították, hogy kezdje el a győzelmes 
küzdelmet? Úgy látszik, ezt senki sem értette, mert még a harcosok is aggódva megmozdultak. 






Apám pedig így szólt: 

- Nem, Keserű Áfonya, nem győzelemre küldesz minket. A harcosok tanácsa másképp határozott 
Nem vállalunk nyílt csatát. Nem a szellemek segítenék rajtunk, hanem saját izmos karunk és 
rókaravaszságunk. - Biztos vagyok benne, hogy ekkor atyám hangja vidámabban csengett. - Ha pedig 
velünk akarsz tartani a veszedelmes tusában, örömmel töltőd el szívünket, mert karod ugyanúgy 
hasznunkra válik, mint varázslataid és párbeszédeid a szellemekkel. 

Elhült bennem a vér. Azt hiszem, hogy mások is megdermedtek, mert a halotti csendben még 
lélegzet sem hallatszott Első ízben szállt szembe egy törzsfőnök a varázsló szájából szóló 
szellemekkel. Pedig Keserű Áfonya, élet és halál ura, egyetlen gondolatával, egyetlen intésével 
villámot zúdíthatott rá. Roppant haragra gerjedhetett apám amiatt, hogy a szellemek a varázsló útján 
másképp szóltak, mint ahogy a harcosok tanácsa döntött. Farkasszemet néztek, s továbbra is 
hallgattak, apám és a sámán. 

Rémületem haragba csapott át - bármely pillanatban ugrásra készen álltam, hogy megsegítsem 
apámat, még a szellemek és villámok ellen is. Hiszen már volt nevem! 

De Keserű Áfonya meghajolt apám akarata előtt Felemelte tenyerét, és kijelentette: 

- Furfangos vagy, mint a róka, bölcs, mint a bagoly, és erős, mint a medve. Úgy lesz, főnök, ahogy 
akarod. 

Apám mosolyogva bólintott. Háború idején a harcosok tanácsa és ő döntöttek mindenről. 
Szavazatuk most erősebb volt a szellemeknél, és bölcsebb azoknál. Keserű Áfonya engedett. Lassan 
visszavonult a harcosok gyűrűje mögé. 

Ekkor, apám intésére meggyújtották a harci tánchoz előkészített hatalmas máglyát. A gyorsan 
magasba csapó láng megvilágította a harcosok övig meztelen testét, megcsillant a tőrök és 
tomahawkok élén, és visszatükröződött a szemekből. Apám a tűz mellett állt, földig érő tolldísze 
lengett a vállán, villogtak a halántékára erősített, vékonyra reszelt bivalyszarvak. Harántcsíkos, 
feketére és sárgára festett mellkasa mintha egyetlen lángcsóva lett volna. 

Ismét felemelte kezét, és erre a jelre megszólaltak a dobok, sípok és fuvolák. Kezdetben lassú 
ritmusuk újabb és újabb harcosokat csábított a táncolok széles körébe. Megkezdődött a harci tánc. 

A harcosok vonulnak, hosszú, kitartó léptekkel, most az ellenség táborához lopakodnak, és 
meglapulnak a sötétben, megfeszítik íjukat, hajításra készítik dárdájukat és szekercéjüket. Azután 
minden elhal, úgy várja a vezér parancsát, majd vérfagyasztó harci üvöltés száll a völgy felett, a 
dobok, fuvolák és sípok eszeveszett ritmusba csapnak át, a harcosok rohamoznak, és megkezdődik a 
kézitusa. Megpendült már az íjak húrja, elsüvítettek az éjszakában a halálos nyílvesszők, elröppentek a 
lándzsák és tomahawkok, és most tart a közelharc, villognak a tőrök, csapásra csapás, szökkenésre 
szökkenés a válasz, a csatakiáltás megzavarja a csillagok nyugalmát, és mennydörgésnél hangosabban 
terjeng a völgy sziklafalai közt. 

Végül a nők közül kilép a nép legidősebb asszonya, és elnyújtott harci dalt énekel, dicséri fiai 
bátorságát és tetteit. Minden versszak után megáll a táncoló harcosok köre - amelyhez már mi, fiúk is 
csatlakoztunk -, mindnyájan magasba lendített karral háromszor felkiáltunk: 

- 0, Manitu! Tinghaw-susima! Tinghaw-susima! 0, Manitu! Segíts győzelemre! Segíts 
győzelemre! 

És megint elkezdődött a halálos küzdelemhez hasonló, gyors tánc, és az öreg indián asszony megint 
elénekelte dalát a vitéz harcosokról, akik nagy hőstetteket hajtottak végre, és most az örök Nyugalom 
Honában pihennek. 

Pirkadt, mire kihunyt a tábortűz lángja, mire véget ért a tánc és a dal. A két csapatra, gyalogos és 
lovas különítményre oszlott harcosok mélységes csendben távoztak a kanyon árnyékába, és 
nesztelenül eltűntek, akár az éjszaka szellemei. 

Kora hajnalban a málhás lovak hosszú sora megindult észak felé. Nem volt már köztünk egyetlen 
harcos sem, csak mi, farkaskölykök viseltünk fegyvert, és mi védtük a fehérek elől menekülő aggok, 
asszonyok és gyerekek menetét. Mielőtt felkerekedtünk volna, Owases bejelentette, hogy mától 
kezdve meglátogathatjuk családunkat, és szólhatunk rokonainkhoz. 

Boldogan fogadtuk a hírt. Egyszeriben mindenki szeretett volna végigrohanni a menet hosszában, 
fölkutatni az anyákat, akik messziről már tegnap üdvözöltek bennünket integetéssel, pillantásukkal és 
mosolyukkal. Szerettük volna megérinteni kezüket, közelről hallani hangjukat, és hajunkon érezni a 
simogatásukat. De megfékezett bennünket az öreg harcos enyhe mosolya és gúnyos tekintete. Ezért a 



nap első felében megengedtük, hogy először a legifjabbak széledjenek szét a karaván mentén. Mi csak 
visszatérésük után vágtattunk előre. 

Tudtam, hogy anyám valahol a csapat élén halad. Megsarkalltam lovamat úgy, hogy vágta közben 
többször megbotlott. Megütötte fülemet néhány lány kiáltása, kellemetlen nevetése és csúfolódása. 
Anyámat azonban sehol sem fedeztem fel. Pedig pitymallatkor tisztán láttam magas alakját valahol a 
menet élcsoportjában. A lányok csúfolódásától elbátortalanodva, még egyszer megelőztem a menet 
elejét, amelyet egy óriás termetű, görnyedt aggastyán vezetett; az öreg olyan kis musztángon lovagolt, 
hogy lába szinte a földet súrolta. 

A csapatot vezető aggastyánt két másik követte - a Tano törzsbeli süket Nagy Szem és az egykor 
hírneves harcos, Fekete Medve, aki éppen a medvével vívott küzdelemben vesztette el - már a késői 
öregség küszöbén - bal karját könyöktől. Mögöttük néhány málhás ló kocogott, amelyek rudakon 
összegöngyölt sátrakat vonszoltak. Utánuk következett az asszonyok, gyerekek, fiatal lányok menete. 

A málhás lovak lassan bandukoltak, cipelték a súlyos csomagokat, amelyeken a gyerekek szelídített 
szarkái, csókái és varjai üldögéltek, és himbálóztak a lépések ütemére. 

íme, egy törzsbeli kislány két szelíd hódot tart a karján. Mellette nővére, bolyhos farkával takarózó 
vörös mókust visz a vállán. Néhány lépésnyire négy év körüli kisfiú ballag, akit még én, a nevet 
szerzett farkaskölyök is irigylek - hosszú szíjon nálánál jóval nagyobb barnamedvét vezet. A ragadozó 
méltóságteljes lustasággal szedi a lábát, orra szinte érinti ura vállát, és himbálózik, mint fatörzs a folyó 
hömpölygő hullámain. 

Most nők nagyobb csoportja közeledik, és végre világos arcot, kétoldalt napsugárszínü 
haj fonatokat látok, rám téved az északi ég színére emlékeztető szempár. Anyám! 

Feléje vágtattam, és sarkamat olyan hevesen vágtam a ló oldalába, hogy néhány asszony 
rémületében vagy haragjában felsikított, és paripám annyira felágaskodott, hogy csaknem hátrazuhant. 
Még mielőtt leült volna, a földre siklottam, és anyám kitárt karjába futottam. Gyönyörű volt anyám, a 
sevanéz nép híres főnökének felesége. Különbözött a többi nőtől, fehér volt és szőke - ezért hívták 
Fehér Felhőnek -, magas és karcsú, vékony őzbőr ruháját gazdagon borították a rávarrt nemzetségi 
jelek és színek, rojtokkal díszített ruhaujján arany karpereceket viselt. Nevetett mély hangján, és a 
nevemen szólított. Életében először hallottam férfinevemet anyám szájából: 

- Sat-okh! Tudtam, hogy eljössz, Sat-okh! 

Fiúhoz, akinek már neve van, nem illik, hogy túlságosan érzékenyen üdvözölje anyját, ő azonban a 
karjába kapott úgy, ahogy a régmúlt években tette. Ügyelnem kellett, hogy a szemem könnybe ne 
lábadjon, és egyetlen, de igazán egyetlen szó sem jött ki a torkomon. 

- Flamarosan férfi leszel - jegyezte meg anyám. - Voltaképpen már csaknem férfi vagy. Neved 
van... Nagyon szép neved. Vártam rád, Sat-okh. 

Akaratlanul feltartóztattam a menetet. A többi asszonyok körülvettek bennünket, pergett ,a 
nyelvük, kacagtak, és mint afféle asszonyok, sok felesleges, elragadtatott szót és haszontalan kifejezést 
bocsátottak útjára. Végül is a csapatot vezető egyik öreg észrevette a kavarodást, megállította lovát, 
mintha vissza akarna fordulni, valamit kiáltott, sőt megfenyegetett öklével. 

Tüstént lovam hátára pattantam, az asszonyok elnémultak, mindenki folytatta útját. Anyám mellett 
lovagoltam, és nem tudtam betelni a látvánnyal. Mégis hallgattam, mert sejtelmem sem volt róla, mit 
szóljak, miről beszéljek. Hiszen anyám maga mondta, hogy már csaknem férfi vagyok - nem 
fecseghettem tehát gyermekként arról, hogy régen nem láttam, hogy sóvárogtam utána, hogy ő a 
legdrágább szívemnek. Mint férfinak keménynek és komolynak kellett lennem. De mégsem tudtam 
megállni, hogy ne mosolyogjak. Miről meséljek? Az Ugráló Kecske Sziklájánál lelőtt nagy, nagy 
sasról? A Fehér Vidra Tavához tett kirándulásokról? Owases tanításairól? Annyi mesélnivalóm gyűlt 
össze, hogy végül semmiről se szóltam. 

Anyám azonban sokat beszélt mély hangján, pergő szavaiból néha mintha kacagás vagy sírás 
csendült volna. Elmondta, hogy nagyon hiányoztam neki, hogy leste azt a pillanatot, amikor végre újra 
meglát, hogy apám beszámolt rólam, és elégedett volt fiával, amikor nevet szereztem, és amikor 
Owasestól hallotta, milyen jól tanulok a farkaskölykök táborában. 

- És Tanto - kérdezte anyám -, Tantojó volt hozzád? Pártfogásba vett? 

- Tanto - feleltem - jó testvér, és nagy harcos lesz. Azt beszélik, anyám, hogy a legderekabb ifjú 
vadász. 

Anyám elhallgatott. Aggódó szemén, mint felhő árnya, suhant át a bánat. Megértettem. Hiszen 
most apám is, Tanto is olyan utat jártak, amelyen nemcsak a Királyi Lovascsendőrséggel, hanem a 



csendőrök puskagolyóival is összeakadhatnak. 

Ekk or két fiatal lány csatlakozott hozzánk. Anyámhoz hasonló öltözéket viseltek, de fejükön a pánt 
jelezte, hogy még nincsen férjük. Az elsőt tüstént megismertem - a nővérem volt, Tinahet, a Karcsú 
Nyír. A másikra is emlékeztem: nagy, mélyen ülő szemére, hosszúkás arcára és felvillanó mosolyára. 
Igen, ez nővérem barátnője volt - Tinglit, vagyis Nyírfalevél. 

Mosolyogva üdvözöltek. Én azonban még sohasem váltottam szót fiatal nőkkel, ezért nemigen 
tudtam, hogyan köszöntsem őket, és mit szóljak. Felemeltem kezem: „Üdv nektek” - hebegtem, és ... 
semmi többet. 

Tinahet gyengéden megsimogatta a karomat, Tinglit pedig feléje hajolt, és halkan kacagva valamit 
a fülébe pusmogott. Általában mind a hárman mosolyogtak, rám meredtek, én pedig éreztem, hogy itt 
nem segítenek Owases tanításai, sem a vadászatok az őserdőben - a vér az arcomba tódul, és sem 
anyámnak, sem a lányoknak nem mondhatok semmi érdekeset. 

Végül, hogy megtörjem az egyre sutább csendet, megmarkoltam a jobb térdemnél felerősített 
kötélcsomót. 

- Ezt a lasszót tőled kaptam, Tinahet... - kezdtem bizonytalanul. Nővérem egyszeriben rábólintott. 

- Igen, testvérkém. Magam fontam lószőrből. Azt akartam, hogy öcsémnek jó erős lasszója legyen, 
mert háromszor is megmártottam forró hódzsírban. 

És megint csend támadt. 

Elviselhetetlenül nyomasztott. Nagy szerencse volt, hogy találkoztam anyámmal, nővéremmel, sőt 
Tinglittel is, aki - most már jól emlékeztem - gyakran hozott édes lépes mézet sápunkba. De nem 
tudtam velük csevegni, és noha még nem akartam elválni tőlük, mégis könnyedén visszatartottam 
lovamat, hogy kissé hátramaradjak. 

De Tinglitnek esze ágában sem volt, hogy békén hagyjon, ő is megrántotta a kantárszárát, és egy 
vonalba került velem. Kezét paripám nyakára támasztotta, és váratlanul elkomolyodva megkérdezte: 

- Hol van Tanto? 

- Tanto? - mosolyogtam büszkén. - Tantót kitüntette a Vének Tanácsa, és megengedte, hogy a 
felnőttekkel egy csapáson járjon. Tanto vitéz, ifjú harcos. 

- Beszélj róla. Vállat vontam. 

- Hiszen nem testvéred. Minek beszéljek? 

- Te... - csattant fel, mintha bosszankodna, de szokása szerint hirtelen elnevette magát - Hiszen 
megteheted. 

Makacskodtam. 

- Mondd meg: miért? 

Tinglit megint elkomolyodott. Felém hajolt, és közelről láttam nagy szemét, amely fekete volt, 
mint a folyó mélye, s az alján világosabb lángocskák viliództak. 

így felelt: 

- Szeretném, ha mesélnél róla, mert gondolataim mindig körülötte keringenek, mint bíbicek a 
fészkük körül. Kértem az isteneket, hogy térjen vissza a faluba, hadd pillanthassak a szemébe, mint a 
tóba, amely mellett táborozunk. És most, amikor biztosra vettem, hogy Manitu meghallgatta a 
kérésemet, bátyád, akire szüntelenül gondolok, elment a harcosokkal. 

Gyorsan, halkan, éles hangon beszélt. Nem értettem, miről szól, de felfogtam, hogy számára ezek 
roppant fontos dolgok. 

- Anyám, nővérem és én - válaszoltam komolyan - büszkék vagyunk, hogy Tanto az érett 
harcosok ösvényére léphetett Erősebb ő sok erős vadásznál, és bölcs, mint a Vének Tanácsának 
harcosai. Ha behatol az őserdőbe, meghajolnak előtte a medvék és a szarvasok. A fák kitérnek útjából. 
Nem fél sem a sasoktól, sem a szikláktól. Sőt, a medvék is... - itt azonban felötlött emlékezetemben 
egy bizonyos mézszerző kirándulás, ezért félbeszakítottam a dicshimnuszt, és önmagámra dühöngve, 
élesen megjegyeztem: - De miért beszéljek egy fiatal lánynak egy vitéz harcosról? 

Tinglit szeme lelvillant, mintha megütöttem volna. Végül felkacagott, és vállat vont 

- Ostoba vagy, Sat-okh - suttogta, megsarkallta lovát, és nővéremhez ügetett. 

És lányok módjára megint gyorsan csevetéltek valamit, suttogásukat meg-megszakította nevetésük, 
a kacagást pedig csóka röptéhez hasonló sebes és idétlen mozdulatok kísérték. 

Dühöngtem. Hogy merészelt? Forrt bennem a harag. De... de, ugyanakkor sejtettem, hogy valamit 
nem tudok. Végeredményben Tinglit nemcsak hogy nem származott családunkból, de még a 
nemzetségünkből sem. Akkor hát mit akarhatott a bátyámtól? És gondolatai miért keringenek 




körülötte, mint bíbicek a fészek körül? 

Úgy éreztem, mintha ismeretlen állat nyomára bukkantam volna a vadonban, vagy ismeretlen 
madár tolla akadt volna elém. 

Karavánunk egyre nagyobb sziklák között haladt A nap már túljutott a delelőn, és kevéssel utóbb 
kövekkel és hitvány sárga fűvel borított kis tisztásra érkeztünk. A csapatot vezető vének megálltak, és 
elrendelték a táborozást, én pedig visszatértem a farkaskölykökhöz. 

A pihenő nem tartott sokáig. A legtöbb bajt a sziklák közt futkározó gyerekek okozták. Állandóan 
hallatszott az anyák hívogató szava. Ezen jól mulattunk - sőt vidám vadászatot rendeztünk egy Tano 
törzsbeli kövér kisfiúra, akinek a jelek szerint életcélja volt, hogy állandóan eltűnjön az anyja szeme 
elől; mamája még gömbölydedebb volt, mint ő, és egyfolytában kerepelt vékony, fiatalos hangján. 

A kisfiú egyébként ügyes volt. Okos mormotaként bújt el a sziklák között, lépten-nyomon 
meglapult egy-egy beugróban. Végre anyja a szíjhoz folyamodott, éles üvöltés szállt a tábor fölött, így 
fejeztük be egyetlen vadászatunkat ezen a tisztáson. 

Mégis lógott az orrom. Bántott a szóváltásom Tinglittel. Már nem is a sértései, hanem maga az ok, 
amely haragra lobbantott. És mert megszoktuk, mi farkaskölykök, hogy minden bajunkkal Owaseshoz 
forduljunk; és kétségeimre sem Ugráló Bagoly, sem a Kapót nemzetségbeli ikrek, sem két másik Úti 
nem tudott válaszolni - végül Bagollyal felkerekedtem, hogy megkeresem tanítónkat. 

A menet ismét útra készülődött, így hát Owasest a lovaknál találtam. Az öreg harcos ellenőrizte a 
bőröket, amelyekbe lovaink patáit burkoltuk a köves út idejére. Megvártuk, amíg befejezi. 

A karaván elindult, s az első lépések után Owases megkérdezte, mit kívánunk. 

Voltaképpen alig tudtam megmagyarázni. Mégis néhány kurta szóval elismételtem párbeszédemet 
Tinglittel, és egy pillanatra ismét dühbe gurultam, mert még Owases, az örökké szigorú Owases sem 
bírta visszatartani mosolyát, amikor elbeszélésem végén megkérdeztem: 

- Miért nevezett ostobának, atyám? És miért kérdezősködik, miért érez barátságot egy idegen lány 
bátyám iránt? 

Szerencsére Owases nem gúnyolt ki. 

- Fiatal lányok - kezdte - könnyen ejtenek ki ostoba szót a szájukon. De te sem voltál okos. 
Megesik, hogy idegen lánynak joga van ifjú férfi felől kérdezősködni. Olyankor teszi, ha nagy 
barátságot érez iránta, és férjül akarja választani. Ilyen barátság fűzi a férfit a nőhöz, és ezt minden 
harcos tiszteli. Tinglit olyan barátja akar lenni bátyádnak, mint amilyen anyád a te atyádnak. Ezért 
kérdezősködött felőle. 

Szörnyen kínos érzés fogott el, és jól megértettem a lány haragját. Nem tudtam, mit szóljak, de 
ekkor Bagoly megkérdezte Owasest: 

- Atyám, neked volt-e női barátod? 

- Igen. 

- Mesélsz róla? 

- Nem. 

Hallgattunk. Szemben velünk, magasan a völgy felett, két hegyi héja lebegett. A lovak bőrbe 
burkolt patája halkan dobogott a sziklaösvényen. 

- A tanítótok vagyok - kezdte újra Owases. - Nem mesélek nektek a nőről, akiről a Bagoly 
nemzetségbeli Úti érdeklődik. De úgy illik, hogy a tanító válaszoljon a kérdésekre. Ezért elmondok 
nektek egy történetet, amelyet gyakran énekelnek a nők, de ti még nem ismeritek, én pedig sokszor 
hallottam éppen annak a nőnek a szájából, akit Bagoly emlegetett. 

íme, Owases története: 

- Széles folyam partján fiatal lány áll, Samakh - a Szépséges. Haja, mint a holló szárnya, homloka, 
mint a hold korongja, szeme, mint az éjszaka csillaga. 

Egy szabad törzs leggyönyörűbb lánya. Két ifjú főnök, két nagy harcos áll a két oldalán. 
Mindegyikük a sátrába akarja vinni. Ezt akarja Vörös Róka, aki hatalmas, mint egy szikla, és erősebb 
a bölénynél. Ezt akarja Idaho - az Óriás, akinek nyila elől a fecske sem menekül, és akinek késétől 
elpusztulnak a medvék. 

Vörös Róka a Nagy Síkságokról jött a lányhoz, Idaho a magas, hólepte hegyekből ereszkedett alá. 

Útközben Vörös Róka tíz paripát lovagolt halálra, és egymaga legyőzött egy farkascsordát. 

Idaho a lány folyója felé igyekezve, hóviharokon küzdötte át magát, és harcolt a szürkemedvével. 

Amikor összeakadtak Szépséges lábánál, egymásnak szegezték íjukat, és felvillantak a hosszú 




tőrök. A lány azonban lefogta karjukat, ő Idahóra vágyódott, róla dalolt, és őt várta. De a szabad törzs 
törvényei tiltották, hogy próbatétel nélkül válasszon férjet a két nagy harcos közül. 

Visszatartotta nyilaikat és késeiket 

„Nem akarok - mondta - férjem sátrába vérpatakon keresztül lépni. Elég vér omlik bánatos 
földünkön, mióta a fehérek rátették lábukat 

íme, a folyó - mutatott rá. - Ne egymással küzdj etek, hanem a vízzel. Nézzétek, főnökök, te, 
Vörös Róka, és te, Idaho. Ma hajnalban a túlsó parton pirosló áfonyabokrot pillantottam meg. Ágai a 
víz fölé hajlanak, és szebben csillognak a vércseppeknél. Aki elsőnek hoz közületek egy gallyacskát 
eljegyzési koszorúmba, az vezet engem a sátrába.” 

És jelt adott. A két főnök a széles folyó hullámaiba vetette magát És Szépséges felzokogott, 
hollófekete hajával eltakarta arcát, mert ismét feltámadt szívében szerelme Idaho iránt és 
reménykedett, rettegett - fohászkodott, hogy ő tépje le elsőként szerelmük tiszteletére a vöröslő 
áfonyaágat 

Figyelte, miként úsznak a vízen a Vörös Róka tolldíszébe font rőt rókafarkak, és miként lobog a 
hullámok fölött Idaho fehér tolldísze. Hallgatta a hömpölygő hullámokat és csobbanásukat a part 
mentén. Hallgatta saját szívének dobbanását 

A fehér tolldísz elsőnek villant meg a vörös áfonyabokornál, és ekkor Szépséges átkiáltott a folyó 
habjai fölött: 

„0, nagyszerű Idaho! 0, nagy Idaho, térj vissza hozzám! Térj vissza, mint sas a fészkébe! Téged 
választalak, rólad zengtem dalaimat.” 

De Idaho egyre lassabban és egyre gyengébben szeli a hullámokat És mellette nemcsak a Róka rőt 
farka csillog, hanem a víz is vértől piroslik. Erősebben piroslik, mint az áfonya bogyói. A hegyi főnök 
hátából Vörös Róka tőre áll ki. Kitépte Idaho kezéből az áfonyagallyat, és felmutatta. Ekkor Szépséges 
a part fölé hajolt, a vízbe eresztette hosszú, fekete hajfonatait, és kezét nyújtotta a visszatérőknek. 

Elsőként Vörös Róka úszott a parthoz. Ekkor a lány felkiáltott: 

„Jöjj a vízen, főnök! Jöjj hozzám! Üdvözöllek! Nyújtsd át az áfonyagallyat, és nyújtsd a késedet, 
hogy koszorút metszhessek az ágból.” 

És amikor Vörös Róka a gallyal együtt átadta neki az Idaho vérétől még pirosló kést, a lány az 
áruló ellen fordította a fegyvert. Keze erős volt, a szerelem ereje vezette. Kétszer is megsebezte Vörös 
Rókát, és a mély vízbe lökte. 

És hosszú hajfonatait Idaho kinyújtott keze felé hajította, és kezével kisegítette. Amikor pedig a 
főnök elgyengülve lábához térdelt a parton, Szépséges homlokára fűzte az áfonyakoszorút. 

Ettől a naptól kezdve Idaho és Samakh sátra fölött a szerelem dalát búgó vadgalambok keringtek. 

Owases elnémult. Mi is hallgattunk. A lovak békésen kocogtak, mint mindig, szürkületkor 
elcsendesült a völgy hosszában kanyargó menet zsibongása. Owases kissé megbiztatta lovát, mi 
azonban hátramaradtunk. 

Nem tudtuk, miről beszéljünk. Eddig a nőkről, a lányokról megvetően gondolkodtunk, kinevettük 
fecsegésüket, kigúnyoltuk, hogy nem értenek a férfidolgokhoz. És íme, ezúttal maga Owases ismételt 
el egy dalt, amelyből először hallottunk lányról, először győződtünk meg arról, hogy nő is lehet 
történetek hőse. 

Már megérkeztünk a Sós Sziklák Völgyébe. Szörnyű és félelmetes vidék volt ez, hatalmas 
hegygerincek között terült el. Közepén csak egyetlen árva, csendes patakocska csörgedezett, amelynek 
partján imitt-amott alacsony, kicsavart ágú törpefenyők nőttek, s tűlevelűket elborította a sós por. 

A szürke, sós por jelen volt itt mindenütt - ellepte a sziklákat és a vöröses, gyér füvet. Már 
könnyed fuvallat is a magasba emelte, s függönyt vont a nap elé. Ritkán bukkant elő fekete nyúl vagy 
csillogó szemű mormota - egyetlen lakói e vidéknek, amelyet elkerültek az emberek és az állatok, 
mert keserves volt itt az élet, és kínos a lélegzés; különösen a rekkenő hőség idején kellett elkerülni e 
tájat, mert az ember szemlátomást sorvadt, köhögött, vért köpött, elpusztult - a só szétmarta a tüdőt. 

Aggódó szemmel fürkésztük a Sós Sziklák Völgyét De emlékezetünkben még mindig fel¬ 
felbukkant a nagy folyó fölé hajló Szépséges képe. Milyen volt? Hogyan csengett a hangja? 

Bagoly bizonyára szintén ezt forgatta fejében. Komoly volt, komolyabb, mint bármikor azelőtt 
Végül rám pillantott. 

- A te Tinahet nővéred - jegyezte meg félénken - nagyon szép. 

Tinahet? Szerettem. Szerettem vidám hangját és dalait, de mégis jobban szerettem anyám kék 





szemét és aranyszőke haját 

Anyám szép volt, de másként, mint Idaho felesége. És ekkor eszembe jutott Tinglit óriási fekete 
szeme, a mélyében villogó kis lángokkal s a lány hangja, mosolya. 

Megráztam fejem. 

- Bagoly - feleltem Tinglit sokkal szebb. 

A Sós Sziklák Völgyének három kijárata volt, de csak az egyiken lehetett átkelni lovakkal és 
gyerekekkel. Ennek a hágónak a tövében vertünk tábort. 

A völgyben csend honolt. Nem volt ez vidám tábor. Nem gyújtottunk vígan pattogó óriási tüzeket, 
nem zengett a szarvas-szőrből takarót szövő asszonyok és. lányok jókedvű, vagy néha rosszmájú dala. 

Owases parancsára az élet visszatért a rendes kerékvágásba. Már másnap összegyűjtötte a 
farkaskölyköket, és gyakoroltuk a tomahawk-dobálást, s már az érkezésünket követő napon a nők 
visszatértek köznapi foglalatosságukhoz. De mindez némán, a sevanézok szokásos dalai nélkül történt 

Mi fiúk gyakran kimerészkedtünk a nagy kanyon és a régi tábor irányába, s kémleltük, jönnek-e a 
harcosok. A mi kötelességünk volt az is, hogy ellássuk élelemmel a tábort 

A Sós Sziklák Völgye jól elrejtett és biztonságos búvóhelynek bizonyult - Owases szerint még 
sohasem érintette fehér ember lába. De szegény vidék volt Naphosszat, néha késő éjszakáig 
barangoltunk a környéken, úttalan utakon és hegyoldalakon, vadásztunk mindenre, ami ehető - nyúlra 
és mormotára, mókusra, mosómedvére, sündisznóra... Annyi húst zsákmányoltunk, amennyit csak 
lehetett. De mindig kevés volt Annál is inkább, mert Owases megtiltotta a nőknek, hogy 
hozzányúljanak a szárított és porrá őrölt húshoz. A tetejébe a vidéken alig akadt áfonya, gomba és 
ehető gyökér. Az éhség még nem kezdődött meg, de a bőség már véget ért 

így teltek a napok. Véget ért a Vörös Levelek és a Nagy Harmat Hónapja, s a harcosok még mindig 
nem tértek vissza. 

Bagollyal gyakran fohászkodtunk a sziklás hegyoldalakon a Nagy Szellemhez, hogy legalább 
egyszer engedje meg, hadd ejtsünk el nagy szarvast vagy jávorszarvast ebben a kegyetlen völgyben. 
Megfogadtuk, hogy cserébe felkeressük a Szent Hegyet és Manitu tiszteletére öt napot, öt éjszakát 
töltünk ott étlen-szomjan. De hiábavaló volt a könyörgés, a fogadalom. 

Nem találtunk szarvasra. Nem bukkantunk jávorszarvasra. 

Végül a Sós Sziklák Völgyében töltött tizenkilencedik napon a Tano törzsbeli őr egyik harcosunk 
érkezését jelezte. Ez déltájt volt, az asszonyok éppen az ebédet készítették. 

Elébe rohantunk a hírnöknek. Sárga Mokaszin volt, aki egykor elhozta nekem a farkaskölykök 
táborába a lovamat; apám rendszerint őt küldte futárként 

Sárga Mokaszin csaknem halálra hajszolta lovát Maga a harcos, mintha sok, sok nap óta nem 
érintett volna sem ételt, sem italt Ujjongó kiáltásokkal üdvözöltük, ő azonban ellovagolt mellettünk, 
mintha észre sem vett volna bennünket, még kezét sem emelte fel. 

Csak akkor szólalt meg, amikor a tűzhöz érkezett, amely mellett Owases ült három aggastyán 
társaságában. 

- A harcosok - kezdte mérhetetlenül elcsigázott hangon - estefelé érkeznek. Az asszonyok 
készítsenek háncsot és tölgyfakéregből falisztet és sok forró vizet. Sebesültjeink vannak. 

Mindenki némán hallgatta. Az egyik aggastyán mormogott valamit, amit senki sem értett. A süket 
Nagy Szem fölállt, és feszülten Sárga Mokaszin ajkára meredt, hogy megértse szavait Sárga Mokaszin 
azonban annyira kimerült, hogy nem bírt hangosan beszélni - tulajdonképpen suttogott 

- Halottak? - kérdezte Owases. 

Éles hangja életet vert Sárga Mokaszinba. Ismét kiegyenesedett, érthetően és hangosan beszélt: 

- Halottak nincsenek, csak sebesültek. 

Owases ételt és vizet adatott neki. Senki sem törte meg a csendet A törzset megcsapta a 
szerencsétlenség előszele. 

A nap már lebukott a sziklák csúcsai mögé, és a völgyben egyre sötétebbé vált az árnyék, amikor 
ismét felharsant az őr kiáltása. A völgy mélyén feltűnt apám hazatérő csapata. Ezúttal nem rohantunk 
az üdvözlésükre. Az egész törzs összegyűlt a tábor terén, és némán várta az apákat és testvéreket. 

Az érkezők ügetésre biztatták kimerült hátasaikat. Az arcukra ugyan győzelmi jelek voltak festve, 
de sem ők, sem mi nem harsogtunk örömkiáltásokat. A lovak közé feszített takarókon sebesültek 
hevertek. Amikor a csapat megállt, versengve segítettünk a nőknek, hogy a betegeket a sátrakba 
vigyék, és az öregek, valamint a varázsló gondjaira bízzák. Sebeik furcsák voltak - mintha sas tépett 
volna ki testükből egy-egy darabkát. A fehérek lőfegyverének nyomai voltak. 



Csak amikor az összes sebesültek sátrukba kerültek, engedte meg Owases a farkaskölyköknek, 
hogy szétoszoljanak, és üdvözöljék atyjukat, testvérüket. Én lassan, tétovázva igyekeztem sátrunk felé. 
Roppant büszke voltam apámra, aki győzelemre vezette a csapatot, és bátyámra, akinek már 
megengedték, hogy az idősebbekkel együtt csatasorba állhasson, noha még nem esett át az avatáson. 

Az előbb segítettem sátrába cipelni Sebes Nyilat - annak a kövér kisfiúnak az apját, aki állandóan 
megszökött az anyjától, a holdvilágképű, hangos és vidám asszonytól. Most nem hangoskodott, nem 
kacagott - a gyerkőc pedig lekuporodott a tipi sarkába, és belefúrta fejét medvéjének bundájába. 

Sebes Nyíl hátán kéttenyérnyi seb éktelenkedett. A golyó elölről találta el - Sebes Nyíl nem 
fordított hátat az ellenségnek. De a testéből távozó golyó akkora húst szakított ki, mint egy 
medvemancs csapása. 

Sebes Nyíl nem jajgatott. Szemét félig lehunyta. Zihálva lihegett, és arcáról kövér verejtékcseppek 
csorogtak. Felesége hangtalanul zokogott. A hájas Úti szeme riadt kis állatra emlékeztetett. 

Csak közvetlenül a sátor előtt iramodtam neki, ujjongva felkiáltottam, apám karja közé vetettem 
magam, majd megöleltem bátyámat Fáradtan hallgattak Tinahet is némán sürgölődött a vacsora 
készítésénél. Csak anyám beszélt. Elmesélte, miként vártuk visszatértüket, hogyan vadásztak a fiúk, 
hogyan szedtek bogyót és gombát a nők, miként töltötte be a völgyet állandóan a kis Útijaikat kereső 
asszonyok zsivaja. Mély hangja galambbúgásként zengett. Bár jelentéktelen dolgokról szólt, jól 
tudtam, hogy kimondatlan kérdéseket kerülget Nem illett ugyanis, hogy akár ő, akár nővérem, akár én 
a vállalkozásról kérdezősködjünk, ha atyám magától nem akart beszámolni. Éreztem azonban, miként 
tódulnak a kérdések anyám ajkára, miként vet lépten-nyomon segítségkérő pillantásokat hol Tinahetre, 
hol rám, hol Tantóra, és várja a legfontosabb szót Végül elszánta magát: 

- Vajon Tanto - kérdezte -, vajon Tanto rászolgált-e, hogy továbbra is a harcosok ösvényét járja? 

Tanto meg se rezzent de atyám elképedve és elégedetlenül meredt anyámra. A család tudta, hogy 

anyám mindig másképp viselkedik, mint a többi törzsbeli, igazi indián nő. Azt is tudtuk, hogy más 
asszonyokat, akik megpróbálták utánozni Fehér Felhő magatartását, férjük szigorúan megdorgált 
Apám soha még a hangját sem emelte föl anyám ellen. De mégis, valahányszor anyám megsértette a 
törzs ősi szokásait, apám mindig akaratlanul elárulta fojtott haragját. 

Anyám azonban már felbátorodott, és mosolyogva megismételte kérdését: 

- Tehát, vajon Tanto ... 

- Tanto - vágott szavába színlelt szigorúsággal apám -, Tanto rászolgált a legderekabb harcosok 
elismerésére. Ennyi az egész. 

Tanto úgy tett, mintha mindez nem őrá vonatkozna, és jobban érdekelné a Tinahet készítette 
nyúlmáj, mint az égvilágon bármi más. De nem állta meg, hogy lopva anyámra és rám ne pillantson, és 
büszkén magasba ne emelje fejét. És én? Én már megfeledkeztem Sebes Nyílról. És most már csak 
bátyámat irigyeltem, úgy irigyeltem, ahogy még soha semmit és senkit az életben. Az, hogy apám 
komolyan, nyersen megdicsérte a nők előtt, mindent megért. Még a szenvedést is. Talán még annál is 
többet. 

Sóvárogva vártam, hogy gyorsan befejezzük az étkezést, félrehúzhassam bátyámat - és jól 
kikérdezzem mindenről. Biztosra vettem, hogy apám elismerése megoldja a nyelvét, és legalább én 
megtudom a vállalkozás teljes történetét. Egy dologra azonban nem számítottam. Egyszerűen nem 
sejtettem, hogy... félrehúzódik a függöny, és kéretlenül, hívatlanul megjelenik Tinglit, 

Mert Tinglit valóban belépett. Anyámhoz és Tinahethez hasonlóan ünneplőt viselt, csillogó, tarka 
gyöngyökkel kivarrt, finomra cserzett szarvasbőr ruhát. Haj fonatába élénk színű erdei virágokat tűzött, 
homlokát fehér lószőrből készült szalag övezte. Keresztezte terveimet, mert csak rá kellett pillantanom 
bátyámra, és már tudtam, hogy Tanto számomra elveszett, mégsem haragudtam Tinglitre. Egyszeriben 
eszembe jutott a Szépséges. Tinglit valóban a kora tavaszra emlékeztetett. Tekintetem nyilván nagyon 
is beszédes volt, mert Tinahet nem bírta tovább, és kitört belőle a kacagás: 

- Sat-okh, testvérkém. Úgy bámulsz Tinglitre, mint medve a lépes mézre! 

Restelkedés és harag forrósága árasztott el, mert még apám is elnevette magát mély hangján. 

- Sat-okh, Sat-okh - hahotázott -, vigyázz! Az efféle mézhez könnyű hozzáragadni, de elválni tőle 
még a harcosnak is nehéz. 

Erre már felülkerekedett a szégyenkezés. Megfeledkeztem a legelemibb óvatosságról. 

- Engem ez nem fenyeget! - kiáltottam, és Tantóra mutattam. - Nyírfalevél nem hozzám tapad! 
Nem felőlem kérdezősködnek a szép lányok! 

Tanto és a két lány tekintete szúrt, akár a nyílvessző. Még anyám is szemrehányó pillantást vetett 



rám. Kényesebb témát érintettem, mint gondoltam volna. Most Tinglit és Tanto arca lángolt. Apám 
elkomolyodott, és figyelmesen szemügyre vette őket. Végül szigorú, nyers hangon megkérdezte: 

- Tanto! 

- Igen, apám. 

- Találkoztál ezzel a lánnyal az utóbbi időben? 

- Igen, apám. 

Most aztán meghűlt bennem a vér. Az ősi törzsi törvények szerint avatás előtt álló ifjú harcosnak 
három holdváltozásig nem szabad nővel találkoznia. Avatáskor az ifjú harcosnak tisztának kell lennie, 
mint a patak vize. Tanto azáltal, hogy bevallotta, találkozott Tinglittel, annak a veszélynek nézett 
elébe, hogy az avatást hosszú időre elhalasztják, és szégyenbe kerül az egész törzs előtt. Elállt a 
lélegzetem, még anyám is elsápadt. 

Apám pedig, mintha nem értette volna meg Tanto szavait. 

- Azt kérdem, hogy találkoztál-e vele? - ismételte meg. 

Tanto lehorgasztotta fejét. 

- Csak... csak messziről, apám. 

A sátorban csend támadt. Mindez az én hibámból! Az én hibámból. Tantót miattam nagy sérelem 
érheti, Tinglitet pedig szörnyű szégyen. Miért baj az, hogy találkoztak? Ez volt az a barátság, amelyről 
Owases mesélt. Olyan, mint Szépséges és Idaho között 

Mit határoz apám? 

Már mindnyájan megfeledkeztek rólam. Csakis az ő arcát fürkészték. Apám felemelkedett, a tűzhöz 
lépett, pipára gyújtott, végül megállt Tinglit előtt, és hosszan rámeredt. A lány meg se rezzent, 
lesütötte óriási fekete szemét - a táncoló lángocskákkal a mélyükben -, csak sötét orcája pirult ki 
egyre jobban. Anyám is felállt, megmoccant, mintha szólni akarna. De apám egy intéssel 
visszatartotta, és Tantóhoz fordult: 

- Kijelentettem itt anyádnak, húgodnak és öcsédnek, hogy rászolgáltál a harcosok dicséretére. 
Elismerted, hogy találkoztál ezzel a lánnyal. Messziről történt? 

- Igen, apám. 

- Szót nem váltottatok? 

- Nem, apám. 

- Nem érintettétek egymást? 

- Nem, apám. 

Felsóhajtottam, mintha nagy veszedelem suhant volna el a fejem fölött. Apám arca kissé 
megenyhült. Bólintott. 

- Akkor hát megbocsátok neked. Húsz nap múlva lesz az Avatás Ünnepe, ezért bocsátók meg. 
Átesel az avatáson, és férfi leszel. Még ma vonulj egy hétre a sziklák közé, és az emberektől távol kérd 
a Nagy Szellemet, hogy segítsen kiállni a vérpróbát Te pedig, lányom - fordult Tinglithez -, távozz 
innen. 

Megindult a sátor kijárata felé. De a küszöbön még egyszer megállt egy pillanatra, és... 
rámosolygott Tinglitre. 

- Ha akarod... ha mindketten akarjátok, visszatérhetsz a sátorba. De akkor már ennek a harcosnak 
a sátrába - mutatott Tantóra, és szinte hangosan nevetve kifordult a tipiből. 

így tehát először bajt kevertem, majd később Tanto és Tinglit éppen nekem köszönhette, hogy 
Tinglit sokkal hamarabb, mint ahogy álmodhatták volna, atyám engedélyével bevonulhat Tanto 
sátrába. Végeredményben tehát örömet szereztem. Tanto a lány távozása után kétszer végigvágott 
rajtam a szíjjal, de csak színlelte a haragot. Anyám pedig egyszerűen megcsókolt. 

Csak Tinahet nem akart hozzám szólni. De megígértem neki, hogy vörös hangyákat eresztek a 
ruhájába. Ekkor Tanto még egyszer rám vetette magát, és dulakodni kezdtünk. Tüstént felülkerekedett, 
de hangjában boldogság csengett, és ütései csak simogattak. 

Apám azonban megparancsolta, hogy bátyám nyomban induljon. Anyám és nővérem távoztak, 
hogy előkészítsék a lovat Én pedig vele együtt átnéztem a nyílvesszőket, segítettem megtisztítani a 
kését, előszedni ünnepi öltözékét - és végül beleegyezett, hogy elkísérjem egy darabig. Sugárzott a 
boldogságtól. Már húsz nap múlva harcos lesz. És atyám megdicsérte, s hozzájárult, hogy 
megnősüljön. Ki kellett használnom bátyám jókedvét. Ezért, amikor felkerekedtünk, félénken 
megkérdeztem: 

- Elmondod nekem, Tanto? 



- Mit? - tettette, hogy nem érti. 

- A... a vállalkozást, a csatát 

- Apa megtiltotta. 

- Tanto! 

Elkísértem a völgy mélyébe, a Fekete Sziklák felé. Tanto alacsony, ideges musztángon poroszkált, 
és a hold fölöttünk ragyogó korongjára bámult. Szerettem volna félbeszakítani gondolatait, újra 
kérdezősködni, de mindig elfogyott a bátorságom. Végül ő maga állította meg a lovát. 

Letelepedtünk egy óriási fekete sziklára, körülöttünk az éjszaka csendje, mintha a felhők fölött 
szállt volna. 

Sokáig vártam bátyám első szavaira. Végül elkezdte: 

- Jegyezd meg, hogy a Királyi Lovascsendőrség fehér emberei nem vakok és nem süketek. Azért 
mondom, mert mielőtt a hadiösvényre léptem, azt hittem, hogy azok. Feltételeztem, elegendő 
harcosaink vitézsége ahhoz, hogy Wap-nap-ao és a legényei gyermekekké változzanak, akik sírva 
menekülnek a sevanézok népe elől. Nem tudtam, Sat-okh, hogy a golyó gyorsabb a nyílnál, hogy az ő 
lovaik ugyanolyan erősek, mint a mieink, hogy szemük elég éles ahhoz, hogy felfedezze a célt és a 
nyomokat a vadon útjain. 

Apa azt akarta, hogy csaljuk el őket messze a rengetegbe, a mocsarak felé, ahol az ösvény gyakran 
az ingovány fenekén végződik, s ahol még a jávorszarvasok is gyakrabban lelnek halálukra, mint az 
útra. De Wap-nap-aót nemhiába hívják Fehér Kígyónak. Mérges, mint a vipera, és agyafúrt, mint a 
kígyó. Amikor megindultunk a láp felé, nem szegődött a nyomunkba, csak őröket állított azokon az 
utakon, amelyeken visszatérhettünk. És amikor visszafordultunk a mocsarak felől, Sat-okh, engem 
küldtek előre, mint felderítőt. Rábukkantam az egyik őrre. Ekkor embert öltem. 

- Megölted? 

- Igen. Hallottad, hogy apa ma megdicsért. Nagy Szárny és Kettétört Kés is megdicsértek azért, 
hogy az őrnek még kiáltani sem volt ideje. Elvettem a fegyverét. Tudtam, azért teszem, hogy védjem a 
népünk szabadságát, hogy ne hajtsanak bennünket rezervátumba, ahol sorra halnak a gyerekek és az 
asszonyok; s az éhség kiveri az íjat a harcosok kezéből. Gyűlöltem a Királyi Lovascsendőrségnek azt 
az emberét. De a szívem, Sat-okh, aggódik. Rossz dolog embert ölni. Még akkor is, ha ellenség. 

- Harcos vagy, Tanto - szakítottam félbe, 

- Az vagyok - felelte élesen -, az vagyok, és az leszek. És soha senki sem mondhatja, hogy hátat 
fordítottam az ellenségnek. De a halál vonzza a halált. Megöltem egyet. De nem vesztették el a 
nyomunkat, nem repültünk a levegőben. Wap-nap-ao követett minket Sok, sok napon keresztül. Nem 
tévesztette el nyomunkat sem a nagy folyó hullámaiban, sem a tavak vidékén, sem a síkságon. És 
ekkor megértettük, hogy a halál vonzza a halált, és vállalnunk kell a harcot. Ezt nem tehettük sem a 
rengetegben, sem a síkságon, mert az ő fegyverük annyival erősebb a mi íjainknál, amennyivel 
erősebb a medve csapása a szarvasborjú öklelésénél. És a hegyek felé kellett fordulnunk, noha így a 
fehéreket az egész törzs nyomára vezettük. De csakis a hegyek lehettek szövetségeseink. 

Elhaladtunk a Sós Sziklák Földjének bejárata előtt. Behatoltunk a Bagoly Hegységben levő Suttogó 
Sziklák Völgyébe. Nem tüntettük el nyomainkat, de csak azért, mert űzött minket a sietség, mert 
kifogyóban voltak készleteink, mert vissza kellett térnünk hozzátok. A Vének Tanácsában Kék Madár 
kijelentette: „A fehéreket csak saját vérük tartóztathatja fel. Wap-nap-ao már nem veszti el 
nyomunkat, de a saját vérén nem lép át egyszeriben. Várni fog, újabb harcosokat hív össze. Ezalatt 
eltelik egy hónap, talán kettő is. És mi talán elvezethetjük az egész népet más, biztonságosabb tájakra. 
Ha lehullott a hó, Wap-nap-ao kutyái elvesztik a szimatot és a nyomot. Talán csak tavaszra térnek 
vissza. Akkorra mi már árkon-bokron túl leszünk.” A Vének Tanácsa elfogadta, hogy csak vér 
tartóztathatja fel a Királyi Lovascsendőrséget. 

A Suttogó Sziklák Völgyében vártuk őket. A lovakat a völgy mélyébe hajtottuk, mi pedig a 
kanyargó folyó hullámai és a partjai mentén haladó út fölött, a magas sziklákon várakoztunk. Egész 
éjszakán át, a hideg szürkületig leselkedtünk. A folyó fölött köd gomolygott. Addig a percig 
várakoztunk, amíg az őrködő Sárga Mokaszin felüvöltött, mint az éhes sakál, amely eredménytelenül 
vadászott az éjszaka. Ezzel jelezte, hogy jönnek a fehérek, Amikor megpillantottam őket, egy 
szemvillanásig nem voltam harcos. Egy kis Úti szíve dobogott bennem. Nem önmagamat féltettem. De 
amikor láttam őket az első napsugarakban csillogó puskáikkal, magas, kövér lovaikon, megértettem, 
hogyha meg is öljük őket, újak jönnek. Hogy úgy követik a törzs nyomait, mint farkasok télen a 
szarvas nyomot, és hogy képesek áthatolni a véren. De azután apám kihajolt a szikla mögül, és intett. 





Elröppentek az első nyilak. Ekkor öltem meg a második embert. Nyilam a sereghajtó sápadt arcú 
nyakába fúródott. Apám hatszor emelte fel kezét, hatszor zizzentek nyílvesszőink az íjainkról. A 
fehéreknek nem volt fedezékük, de az ő golyóik is célba találtak. A fehérek a mennykőcsapásnál is 
erősebben dörgő fegyverekkel tüzeltek. Ez a dördülés felriasztotta a Hegyek Szellemét, felébresztette a 
szunnyadó köveket, amelyek legördültek a hegyoldalakról, és Wap-nap-ao - jól megtermett, rőt hajú 
férfi, elrendelte a visszavonulást. Utánuk küldtem nyilaimat, de célt tévesztettek. Meggyengült az 
íjhúr. Megszöktek. Csak a közeibe menekültek. Mi már nem érhettük el őket, ők pedig egész áldott 
nap golyózáport zúdítottak a völgy mindkét falára. Egész nap várakoztunk, hallottuk, a golyók miként 
csapkodnak körülöttünk, miként pattognak a köveken, és semmit sem tehettünk. Mindnyájan 
rettenthetetlen harcosok voltunk, és mégis tehetetlenek. Fegyverünk tehetetlen volt és gyenge, mint az 
aggok keze. A szunnyadó sziklák legördültek a hegyekről, de már nem őket fenyegették, hanem 
minket. Lesodorták a völgybe Kettétört Kést. A fogságukba esett és mi nem moccanhattunk, amíg el 
nem múlt a nap, életem leghosszabb napja. 

A fehérek visszavonultak. Nem lépték át a saját vérüket. Eltelik vagy két holdváltozás, amíg Wap- 
nap-ao visszatér, hogy felkutassa nyomunkat a hegyekben. Győzelmi színeket festettünk az arcun kr a. 
Győztünk. Óriási győzelmet arattunk, Sat-okh. így mondta apánk, így mondták az Összes idősebb 
harcosok. A bátyád büszke rá, hogy kése nem tétlenkedett, és nyilai a Halál Énekét dalolták. De a halál 
halált vonz. Népünk az utolsó szabad nép, amely nem fogadott hűséget a fehér királynak. A Néma 
Sziklák Völgyében győzelmi színekkel festettük ki magunkat, és a győzelem dalait zengtük, de a 
fehérek többen vannak, mint a csillagok az augusztusi égen. Érted-e, Sat-okh? 

- Értem. 

Már pirkadt a mennybolt keleti fele, amikor elbúcsúztam bátyámtól. És amint a táborhoz 
közeledtem, olyan dal ütötte meg fülemet, amilyet ritkán énekelnek a nők béke idején. 

A Halál Éneke volt. 

Az éjszaka folyamán meghalt Sebes Nyíl, a hangos, vidám asszony férje, annak a kövér kisfiúnak 
az apja, aki oly szívesen bújt el a sziklák között. 

A felkelő napból hosszú, fényes sugár hullott a patak hullámaira. Ez volt a Nap Útja. Figyelmesen 
és hosszan elnézegettem, mert valaha magam is rálépek. Ezen az úton távozik az örök Nyugalom 
Honába a nagy sziklák, a harcosok, a nagy vadállatok, medvék, szarvasok és jávorszarvasok lelke, az 
ősi óriásfák lelke. 

Ha a hold süt a vízre, és gyenge fénye visszaverődik a folyó vagy a tó hullámairól, a Hold Utján 
távoznak a nők, a kisgyerekek, a bokrok, a virágok, a bogyók és a kis állatkák lelkei. Férfiláb számára 
a holdsugár túlságosan gyenge. Meghajolhatna és betörhetne alatta. Mi a Nap Útján távozunk - azon, 
amely éppen most csillog szemünk előtt, és amelyen ma pitymallatkor elment tőlünk Sebes Nyíl. 

Mire a nap megtette útját az egész mennybolton, és megint fényes Ösvényt rajzolt a völgyben 
csobogó patakra, a Szarvas családbeli asszony haláldalához egy második ének csatlakozott - és aznap 
a Nap Útján eltávozott egy másik harcos is a szabad sevanézok népéből. 

0, jöjj, sötétség, borulj ránk, 

Fény ne bontsa homlokunkat, 
Csöndesüljön minden lárma. 
Lelkűnknek már nyugalom a vágya. 

Ezen az éjszakán nem jött szememre az álom. Rettenetesen fáradt voltam, és mégsem bírtam 
elaludni. A völgy felett egyfolytában szállt a Halál Éneke. Fejemre húztam a bőrtakarót, betömtem a 
fülemet. És mégis a dal mindenfelől behatolt, megakasztotta szívem dobbanását, hirdette, hogy a halál 
vonzza a halált. 

A dallal együtt látomások érkeztek - ismeretlen harcosok szétnyílt mellkassal, tenyérnyi sebekkel. 
Néma szájuk ordításra nyílik. Kezük kapaszkodik valami után, amit nem bír elérni. Karjuk és válluk az 
erőlködéstől annyira megfeszül, hogy szinte kiserked a vérük. Az őket figyelő fehérek sápadt arca 
mosolyog, és annyian vannak, mint csillagok az augusztusi égen. Sötét szemgödrükben hiúzra vagy 
farkasra emlékeztető szempár csillogott. Egyre közelebb jöttek hozzám. Megtelt velük az ég, megtelt a 
föld, fölém hajoltak, szemük, mint a farkasé, szemük, mint a hiúzé, szemük, mint a bagolyé... 
felüvöltöttem, és kiáltozva kirohantam a sátorból. 





Itt észre tértem, az éjszaka hűvös volt és tiszta, de nem szívderítő, amely megvigasztal és elűzi a 
gonosz látomásokat. Rám zúdult a dobok és a siratóének hangjának széles hulláma. Időnként az ének 
fölé emelkedett a fuvola magas hangja, eltévedt madárként rezgeti a levegőben, és a tábortüzek 
füstjével együtt eltűnt a sziklák csúcsai fölött. A tér közepén, a megölt harcosok körül ott ültek a törzs 
összes asszonyai. A harcosok gyűrűt vontak körülöttük. Már szürkült, a hunyorgó tüzek csak gyenge 
fényt vetettek a tetemekre. A két özvegy már levágta hajfonatát, fejük már fehérlett a rászórt hamutól. 

A kövér fiú az apja mellett kuporgott, és nem sírt. Kerekre nyílt szeme mozdulatlanul villogott. És 
az arca már nem volt Úti arca. Amikor tekintetünk összeakadt, elszorult a szívem, mert ez Sebes Nyíl 
szeme volt.” Tehát nem távozott el egészen. Lelkének egy része megmaradt ebben a kis kövér Útiban, 
aki egykor, apjához hasonlóan, szekercét emel a medvére, hogy húst szerezzen családjának, és aki, ha 
kell, elállja a fehérek elől a falujába vezető utat. 

Reggel a völgy erdő felőli oldalán négy harcos bukkant fel a varázslóval. A sámán irányításával 
éjszaka készített hordágyakat cipelték vállukon, ezeken teszi meg Sebes Nyíl és a másik elhunyt 
harcos utolsó útját a Kensket, a Holtak Sziklája tövében levő barlangig. 

A harcosok láttán az elhunytak feleségei öltöztetni kezdték férjüket az utolsó útra, és halkan 
énekeltek. 

Ó, dicső férjem! Szarvasbőr mokaszint adok rád, hogy lépted könnyű és puha legyen, s meglásd az 
örök Nyugalom Honát. 

A szeretet és a barátság színeit festem arcodra, mert Giche Manitu elszívja veled a szent pipát. 

Ez a zubbony mindig eszedbe juttatja majd földi hőstetteidet. 

Élj boldogan a Nagy Szellem mellett, és sastollak zengjék életed dicséretét. 

Keserű Áfonya végigjárta a körben álló harcosok és farkaskölykök sorát, és kiválasztotta a menet 
tagjait, amely a két elhunytat a búcsúzás színhelyére kíséri. A menetben részt vehetnek az apák és fiúk, 
a legidősebbek és a legfiatalabbak közül azok, akiknek már van nevük, hogy mindenki meglelje útját a 
Néma Harcosok Barlangjába, még akkor is, ha egyedül találna maradni e földön. 

A gyászmenetet apám vezette, és én voltam a legfiatalabb azok közül, akiket Keserű Áfonya 
kijelölt 

Virradatkor indultunk. Elöl fekete toliakba öltözött harcos lépkedett. Dobot vitt, amely egyenletes, 
lassú dobbanásaival vezetett bennünket. Utána két másik harcos következett facsörgőkkel; a 
bokájukhoz erősített lófarkok eltörölték az ösvényen a mokaszinok nyomát. 

Szótlanul, beszélgetés és dal nélkül haladtunk, hallgattuk a dobot és a csörgőket Az elhunytak 
rokonai bekormozták arcukat, és késsel megsebezték mellüket: vérüket felajánlották az elhunytak 
lelkének ... 

Elértük a Sós Sziklák belsejét. Körös-körül pusztaság terült el. Ez már a hallgatás, a szárazság és az 
éhség földje volt. A bokrok közül csak néha lopakodik elő egy sakál, a sziklák fölött ritkán repül el 
lustán a keselyű, ők a Sós Sziklák szívének egyedüli lakói. Távolabb már csak az örök hóval borított 
hosszú hegyláncok húzódnak. Madár nem vág át a fölöttük levő puszta égen, élőlény nesze nem 
zavarja meg hallgatásukat. 

Napnyugtakor megálltunk két sötét szikla előtt, amelyek az egész hosszú völgy utolsó szurdokába 
vezető bejáratot védték. Ezt őrizték a sziklák tövébe helyezett medvekoponyák is. A menet minden 
tagja egy csipetnyi áldozati dohányt hintett a koponyákba, és kérte a medvék lelkét oltalmazzák meg 
az élőket a gonosz szellemektől. Itt a karaván megszakította útját. 

Testünkre népünk színeit festettük, és az összes harcosok elszívták a kalumetet vagyis a békepipát, 
és a szent füstöt az ég, a föld és a négy égtáj felé fújták. A szellemek jóindulatának biztosítása után 
most már folytathattuk utunkat. Szurdokban haladtunk, amelyben egyre gyakrabban bukkantunk nap 
szárította, esőverte állatcsontvázakra. Jaj volt annak, aki a Sós Sziklák Völgyének utolsó szorosába 
tévedt, és nem találta a kijáratot - élelem és víz hiányában el kellett pusztulnia. Itt csak kövek voltak 
és sós por. A Kusketa - a halált hirdető sziklák. íme, itt a szakadék, amely kettéosztja a szoros utolsó 
részét. 

Hátunk mögött a Fekete Sziklák, a Kusketa. Előttünk a szakadékon túl a Kensket, a Holtak 
Sziklája. 

Apám a szakadék szélén magasba emelte kezét, és a halottak felé fordulva rázendített az egyetlen 





dalra, amelyet ez a szurdok valaha is hallott. Ezt a dalt csakis itt, a Kensket küszöbén éneklik: 


Ó, jöjj, sötétség, borulj ránk, 

Fény ne bántsa homlokunkat, 

Csöndesüljön minden lárma, 

Lelkűnknek már nyugalom a vágya. 

0, jöjj, sötétség, és lépj a szívünkbe, 

Takarj előlünk falut, folyót, tavat, 

Örök nyugalomra vágyunk, 

Örök nyugalomra vágyunk. 

Vezess bennünket. Nagy Szellem, 

A te néma országodba, 

Örök nyugalomra vágyunk, 

Örök nyugalomra vágyunk. 

Atyám énekére nem válaszolt visszhang. Roppant csend honolt itt, a holtak országának csendje. 

Ismét felkerekedtünk. Hallgatott már a dob és a csörgő. A menet szinte nesztelenül vonult a 
keskeny, közvetlenül a szakadék fölött kanyargó ösvényen. Egy kiszélesedő helyen pihenőre tértünk. 

A Néma Harcosok Barlangja már közel volt. Az éjszakát azonban itt kellett töltenünk, mert a 
holtakat csak pirkadatkor szabad meglátogatni. 

A barlang bejáratát nagy sziklatömbök takarták el. 

Alacsony kőfolyosón haladtunk. A hajnal halovány sugarai hamar eltűntek a hátunk mögött, 
szuroksötétben lépkedtünk, és még nekem is fejet kellett hajtanom, hogy a mennyezetbe ne ütközzem. 

A folyosó végén meggyújtottuk a fáklyákat. Lángjuk meg se rezdült - annyira csendes és 
mozdulatlan volt itt a levegő. Óriási barlang küszöbén álltunk, úgyhogy a fáklyafény a falakat el sem 
érte. A felhőtlen éjszakáknál is feketébb sötétség alkotta a falakat és boltíveket. Mozdulatlanul álltunk 
- csak a hordágyakat cipelő harcosok helyezték az elhunytakat a földre, és melléjük tették minden 
földi vagyonukat, fegyverüket, öltözéküket, élelmet. A Néma Harcosok nagy csapatához két új testvér 
érkezett. 

A fáklyafény nem terjedt a falakig és a boltívekig, de megvilágította a sevanéz nép sok fiát, 
akiknek lelke már régen eltávozott a Nap Útján. Egykor mindannyian járták a haditáncot, vágtattak a 
tágas síkságon, nyíllal lopakodtak az őserdőben. Most mozdulatlanul ülnek itt évek, évtizedek, sőt 
talán évszázadok óta - úgy, ahogy leültették őket; és bizonyára mellettük alszanak már azok is, akik 
idehozták őket. 

A totemoszlopnál két harcos ül, egy főnök és egy varázsló. Kezüket felhúzott térdükre támasztják, 
arcuk a barlang bejárata felé fordul, vagyis az északnyugati szél irányába. Testükön a gazdag öltözéket 
még mindig élénk színű, jól kivehető díszek ékesítik, a főnök hosszú, fehér tolldísze a földig csüng, 
mint egy lelőtt sas szárnya. Mindegyikük előtt ott a fegyver, a kalumet és tálakban élelem. 

Mögöttük - mások. Többségük térdére támasztott kézzel, lehorgasztott fejjel kuporog. De egyiket- 
másikat, a kiválóságokat úgy helyezték el, ahogy a halál érte őket. Vannak, akik lóháton ülnek, 
másokat csónakjukban, nyírfa kenukban fektettek le ... 

Mindezek az emberi és állati testek a hosszú évek során kiszáradtak, szinte kővé változtak, 
sziklatömbök lettek a sziklafalak között. A láng finom villódzással verődik vissza hajukról, ruhájukról 
és fegyverükről. Mindent elborítanak az apró, áttetsző sókristályok. Itt minden kiszárad, mindent átjár 
a só - ilyen ez a föld és ezek a sziklák, ilyen a Néma Harcosok Barlangja. 

A barlang falára feljegyezték a nép történelmét, a nagy és nevezetes tettek, a harcok, vadászatok, 
vándorlások történetét. 

Apám körbejárta a barlangot, és fáklyájával megvilágítja a titokzatos jelekkel borított falakat. 
Minden egyes rajz és festmény a sevanézok történelmének egy napja. De ezek a jelek ugyanúgy, mint 
az elhunyt harcosok, nekünk már semmit sem mondanak. Nyelvük elnémult az évszázadok során - 
elfelejtették a fehérekkel vívott irgalmatlan harcok idejét, amikor a főnökök és varázslók olyan 
gyorsan pusztultak, hogy a jelek nyelvét nem adhatták át utódaiknak, fiaiknak. És népünkből szinte 
már senki sem tudja őket megfejtem. Még Keserű Áfonya és apám is csak néhány jelet ismernek. 

Vajon mi is elnémulunk úgy, hogy egykor fiam fia vagy unokám unokája már nem tudja megfejteni 




a jeleket, amelyekkel én majd itt elbúcsúztatom apámat? 


Add, hogy erős legyek, 

Mint Michy-Mokwe, a hegyi medve, 
Add, hogy fürge legyek. 

Mint Sekusju, a menyét, 

És dicsérni fogom neved 
Táncolva, dalolva Nagy Szellem! 
Engedd meg, hogy férfivá legyek. 

Adj nekem harcos hírnevet... 

Ma reggel megszólaltak a dobok. Hajnal óta szállt hangúk a négy égtáj felé. Hírül adták, hogy a 
sevanéz nép visszatért tó menti erdejébe, nagy harcosai elűzték Wap-nap-aót s a Királyi 
Lovascsendőrséget, és most megint szabadok. Közhírré tették az Avatás Ünnepét és a főnökök nagy 
tanácskozását. 

Közeledik a vadászat ideje. A fehéreknek se híre, se hamva. Nemsokára föltámad Key-wey-keen, 
az északnyugati szél, és jelzi a küszöbönálló telet. Itt az ideje, hogy kijelöljék az egyes törzsek 
vadászterületét, gondoskodjanak a takarmányról és a húskészletekről. A munka és a bőség napjai 
következnek. A főnökök tanácsa kijelöli azokat az ifjakat, akiket a vadászatok befejezése után a vér 
próbájára, avatásra bocsátanak. 

A dobok pitymallattól szürkületig dübörögtek, és nagy ünnepre hívták az összes törzseket Key- 
wey-keen messzire vitte hangjukat, meghajlította a fenyőfák csúcsát. A vadon fölött mozdulatlan, 
szürke héja lebegett. Végül meglendítette szárnyát, és lassan, mintha szelíd vízesésen siklana le, eltűnt 
az erdő fala mögött 

A nap követte példáját. Egyre lejjebb bukott, átvilágította az erdei és vörösfenyőket, a bükkfákat és 
lucfenyőket Az alkonyi sugarak felriasztották a barna-medvét, hiúzra figyelmeztettek egy kis 
szarvascsordát. A napkorong végül a tóra borult, ivott ezüstös vizéből, utolsó villanásával üdvözölte a 
szürke farkasokat, kiterítette a Nap Útját, s eltűnt nyugaton - az örök Nyugalom Honának irányában. 
Azután feljött a hold - a nap legyőzője. De győzelme nem lesz hosszú, pirkadat előtt ismét eltűnik, 
mert kiszorítják a mi nyílhegyeinkhez hasonló, hegyes napsugarak. Este pedig ismét visszatér - 
legyőzhetetlenül. 

Owases szerint ez a küzdelem már évszázadok óta tart, és a legöregebb harcosok legvénebb ősei 
sem emlékeztek kezdetére. Csak annyit meséltek, hogy két fiatal testvér, a nap és a hold, a föld 
szülöttei, még kora ifjúságában közös útján összeakadt a Horkohanosszal, a hajnalcsillaggal. 
Beleszerettek. És azóta egyfolytában küzdenek a csillagnőért, aki ellopta szívüket. 

Néha a nap vörösen kél. Ilyenkor mondják a harcosok: „A holtak lelke háborúba vonul a 
napvezérrel.” Néha a holdnak csak a fele mutatkozik. Ilyenkor suttogja a varázsló: „A nap 
tomahawkjával lehasította a hold korongjának felét, jaj nekünk!” És ha a nap sápadtan ébred, falvaink 
vidámak. Ez ugyanis azt jelenti, hogy a nap megsebesült a csatában, sok vért vesztett, és ezért 
összegyűjti őseink lelkeit, s velük megerősödve indul nagy vadászatra. Nekünk pedig halottaink 
szelleme jobban segít a vadászatban, mint bárki más. Az északnyugati, szél magasan az őserdő felett 
viszi a dobok hangját - hallgatják a hold és a vadon, a medve, a szarvas és a hiúz, hallgatják az összes 
sevanézok. 

Szürkület óta sorra érkeztek a tó partjára a kisebb-nagyobb kenuk. A harcosok némán a homokos 
partra húzták könnyű nyírfa csónakjaikat, asszonyaik felállították a bőr tipiket. A szárazföld felől 
lópaták dobogása hallatszott. Lovasok érkeztek a síkság felől, ők is gyorsan, hallgatagon verték fel 
sátrukat. A tábor egyre nőtt, tódultak az emberek, de a nagy ünnep előtti éjszaka - a hallgatás 
éjszakája. Elnémultak a dobok, csak néha nyerített fel imitt-amott egy ló, vagy csattant hangosabban 
egy tűzifát aprító szekerce. 

Reggel a tó partja virágos erdei tisztásra emlékeztetett rengeteg tarka tipijével. A tábor szívében 
levő tágas téren vörösre festett óriási sátor emelkedett, amelyet az összes törzsek totem jelvényei 
díszítettek. Ez a sassza tipi, amelyben a vérpróba zajlik. 

Tauhával és Bagollyal pirkadat óta a táborban csatangoltam. Éppen akkor érkeztek a Tano, Kapót, 
Wikminczo és Sampicz törzsek, és megjelentek a Siwas harcosok is, akik hozzánk hasonlóan nem 



akartak a fehéreknek szolgálni, és csatlakoztak a mi népünkhöz. Alacsonyabbak voltak, mint a mi 
férfiaink, arccsontjuk erősen kiállt, és felső ajkuk fölött gyér bajusz sötétlett. Nem tolldíszt, hanem 
jókora rókabőr sapkát viseltek, amelyről kétoldalt rókafarkok csüngtek vállukra. Testvérként fogadtuk 
őket, noha régebben - Owases szerint - harci kiáltásunk gyakran megzavarta a siwasok békés álmát 

Napnyugtakor megkezdődtek az első táncok. Ez még nem volt az igazi ünnepség, de a téren már 
összecsődült szinte az egész telep, hogy megtekintse a harcosok bemutatóját. 

íme, kiugrik a tömegből egy lóbőrbe burkolt magas férfi. Utnacz, vagyis Merész Madár, a 
wikminczok törzséből. Hatalmas szökkenéssel a tér kellős közepén terem, majd puha léptekkel 
lopakodni kezd, mint a puma. Megállt - kezében megvillant a kés, mint holdsugár a víz tükrében. 

A szemközti oldalról nehézkesen cammogva, medvebőrrel takaródzó harcos lép elő - Merész 
Madár barátja. 

A két harcos - a medve és a vadász - kerülgeti egymást, puhatolja ellenfele erejét. A mélyen 
meggörnyedő Merész Madár hol lassabbra fogja, hol szaporázza lépteit, kisebb-nagyobb körben 
kerülgeti a hatalmas, ágaskodó medvét. Egyszer csak Merész Madár, miután kivárta az alkalmas 
pillanatot, előreszökken, akár a hermelin. Egy szempillantásig úgy látszott, hogy halálra sújtja a 
felemelkedő medvemancs, de elhajolt előle, és első ízben belevágta kését a barna bundába. A hatalmas 
Mokwe felüvöltött, megtántorodott, a támadó után kapott mancsával, de az megint biztonságos 
távolságban kering körülötte, és várja a kellő pillanatot a következő ugrásra. És megint végigfut az 
elismerés moraja a nézők között Utnacz ismét kitör, ismét eltűnik a medvemancsok közt. 

Némán folyik a küzdelem. Csak a birkózók lihegését hallani. A medve lehajtaná pofáját, de Utnacz 
fejével felszorítja alsó állkapcsát, nehogy fentről elkapják az agyarak. Egymásnak feszül a két mellkas. 
A ragadozó megpróbálja mellső mancsának karmaival széttépni a vadász hátát, de ellenfelét megvédi 
vastag lóbőrből készült kettős zekéje. 

Végül a harcos mindkét karjával átöleli a medvét, s hátulról szívébe döfi kését. És verejtéktől 
csorogva, lihegve és sápadtan, villámgyorsan hátraugrik. A medve egy percig még hátsó lábán áll, 
majd dobbanva végigvágódik a földön. 

így mesélte el Utnacz táncolva, Michy-Mokwéval vívott tusaját... 

Ezen a hajnalon Tanto és hat másik fiú megkezdte utolsó háromnapos felkészülését az avatás 
próbája előtt, amely után a felnőtt harcos ösvényére lép. Elkülönített sátrakban tartózkodtak a tábor 
szélén, és jóformán nem mutatkoztak. Étlen-szomjan fohászkodtak teljes három napon át a nagy 
Manituhoz, hogy ajándékozza meg őket bátorsággal és férfiassággal, ügyességgel és erővel, adja, hogy 
megvessék a fájdalmat és szenvedést, amely férfinapjaik küszöbén vár rájuk. 

Végre a harmadik napon elérkezett az igazi, ünnep. 

A pirkadattal egyidejűleg feldübörögtek a dobok, és megszólaltak a csörgők, minden teremtett lélek 
ünneplőbe öltözött, még mi, fiatal legénykék is tarka gyöngyökkel kivarrt, fehér szarvasbőr 
zubbonyokat vettünk fel, amelyeket rojtok díszítettek a mell- és ujjrészen. 

Azon a napon Tanto és hat vele egykorú fiú elhagyta a sátrat. Déltől estig rajtuk kívül senki sem 
lépett a Nagy Tűz Terére. Csak nekik volt joguk bemutatni ügyességüket és erejüket. Ez az ő ünnepük 
volt, Thanu-Tukhau, vagyis az Avatás Ünnepe. 

A tágas téren dobogtak a türelmetlen kézzel serkentett paripák patái, villogtak a célba hajított 
tomahawkok és kések pengéi, süvítettek a tollas nyílvesszők. Ha az egyik abbahagyta, a másik 
elkezdte. Teljes vágta közben átlódultak a ló hasa alatt, átugrottak egyik musztáng hátáról a másikra, 
íjukból célba lőttek, a ló oldalán csüngve, vagy hasa alatt rejtőzve - úgy, hogy fejük csaknem a földet 
érintette -, késüket fára akasztott húsdarabba hajigálták. 

Tanto, a mi Tantónk mái - hatodszor fordul meg, s elvágtat a cél mellett - és íme, kése hatodszor is a 
célba fúródik. 

Tanto a legcsinosabb és a legügyesebb köztük. Bizonyítja ezt az elismerő mormogás, amely 
gyakrabban nyugtázza bemutatóját, mint a többiekét, megállapítja ezt Bagoly is, bólogatnak a Kapót 
törzsbeli ikrek, meglátszik ez apám és Owases tekintetén, legfőképpen pedig Tinglit szemén. 

Végül a nagydob mennydörgése félbeszakítja az ifjúság jeleskedését. A dob parancsára a 
harcosoknak, az ifjaknak és a farkaskölyköknek a vörös sátorban, a sassza tipiben kell gyülekezniük, 
hogy tanúi legyenek hét sevanéz avatásának. 

Ez volt életem első avatási ünnepsége, amelyet megtekinthettem. Annál is fontosabb, mert a mi 
Tantónk is ajelöltek közt volt. 

Annyira elfogódott voltam, mintha magamnak kellene kiállanom a vérpróbát - természetesen 






mozdulatlanul és közömbös arccal álldogáltam, de szívem a torkomban dobogott, úgy, mint amikor 
megpillantottam nyilam útjában a nagy sast, vagy mikor első ízben várakoztam Keserű Áfonya 
sátrának küszöbén. 

Kavargód bennem a rémület és az öröm, a meghatározatlan remény és a bátyám miatti szorongás. 
Még mindig nem tudtam, hol van Tanto. 

Erősen össze kellett szorítanom a számat, hogy ajkam remegése el ne áruljon, és megfékezzem 
kapkodó lélegzetemet Egyébként Bagoly is, aki hozzám hasonlóan először lépte át a sassza tipi 
küszöbét, kerekre nyílt szemmel bámulta a totemoszlopot és az előtte álló varázslót - és láttam, hogy 
barátom megborzong. 

Keserű Áfonya aznap a szokásosnál szerényebben öltözött Csak egy sastoll öv volt rajta, hátán 
bölénybőr, fejét pedig bölényfej és szarvak díszítették. De szigorú, öreg ábrázatát ma különösen éles 
és félelmetes redők barázdálták, és szeme még sohasem csillogott ennyire szúrósan. Bizonyára ilyen 
volt Kanahának, a sötétség urának, a gonosz szellemnek a képe. 

Váratlanul elnémult az odakint dübörgő nagydob, és a bejáratnál feltűnt apám a bátyámmal. 

A meztelen Tanto mintha átlátszó kis fellegben állt volna. Apám az avatás előtt kenkenik füsttel 
tömjénezte, és a fiukat avatásra vezető atyák, dalát énekelte: 

A Nagy Szellem füstje 
Adjon testednek 
Bátorságot, s erőt, 

A szenvedést vesd meg, 

Férfiasán viseld. 

Eredj tehát. 

Eredj, táncolj, énekelj, 

Es rálépsz a harcosok ösvényére. 

Apám elnémult, s nyomban megszólaltak a harcosok sas-sípjai, csörgői és dobjai. Tanto lassan a 
várakozó varázsló felé igyekezett. Az arcát nem láttam, noha egyenesen felém tartott a tűz teljes 
fényében. Nem láttam, noha tágra nyüt szemmel meredtem rá. 

A varázsló a dobok és sípok zajában, a csörgők nyekergése közepette gonosz madárként táncolt 
Tanto körül. Kezében csillogó markolatú hosszú, vékony kés villogott 

Bátyám végül megállt közvetlenül a totemoszlop előtt. 

Ekkor Keserű Áfonya gyors mozdulattal ujjai közé csippentette bátyám mellén a bőrt, és belevágott 
a késsel. A penge átfúrta Tanto bőrét. A késen vércseppek csorogtak. Annyira meresztettem szemem, 
hogy szinte fájt, hogy lássam, megrezzen-e bátyám arca, behunyja-e szemét a vágás előtt, de csak 
ködös alakját láttam. A dobok, sípok és csörgők nem hallgattak el. Ez annyit jelentett, hogy Tanto 
méltóképpen állja az avatás próbáját. 

A varázsló egy pillanatra elugrott tőle, mint gonosz madár az áldozatától, és a tekintetem kitisztult. 
Már jól kivettem, hogy Keserű Áfonya vékony bőrszíjakat fűz át az átszúrt bőrön, és a szíjak végét a 
totemoszlophoz köti. Láttam, most már jól láttam, hogy bátyámnak még a szempillája sem rebben, 
hogy olyan nyugodtan, olyan közömbösen áll, mint szirti sas a fészke peremén. Keserű Áfonya pedig 
Tanto lábához hajolt, csonthorgokkal átszúrta lábikráján a bőrt, és szent medvekoponyákat erősített 
testvérem lábához. 

Ekkor ismét elhalt a zsibongás, a küszöbön ismét két férfialak jelent meg. A Tano törzs főnöke 
vezette avatásra fiát, Paipusiut, a Kis Baglyot. Paipusiu hamarosan már Tanto mellett állt, és 
bátyámhoz hasonlóan, nyomát se mutatta félelemnek vagy fájdalomnak a kés metszései és a 
csonthorgok szúrása alatt. 

Ők ketten kezdték az ünnepséget, mint legfiatalabbak a vérpróbát aznap kiálló sevanézok között. 

Csak homályosan emlékszem táncukra, az est aggodalmában valahogy elmosódott előttem atyám 
arca, Keserű Áfonya félelmetes figurája. Tanto és Paipusiu alakja. Mintha sűrű ködön át látnám, 
miként közelednek és távolodnak a totemoszloptól, érzem a földet borító tülevelek illatát, barátom 
ujjainak szorítását a karomon, a mozdulatlan árnyakat a sátor falán. Csak egy dolog világos előttem - 
az ifjak énekének szavai és dallama. 


Mcinitu, add, hogy utunk a rengetegben, 




A sztyeppén mindig szabad legyen, 

Add, hogy karunk izmosodjék. 

Szemünk sassal vetekedjék. 

Öntsd belénk medvének erejét, 

Farkas merészségét, 

Puma fürgeségét. 

És megint felderül a kép. Látom, hogy Tanto szapora, apró léptekkel az oszlophoz fut. Egy 
pillanatra mindkét ifjú szinte szoborrá merevedik, majd hevesen hátraugrik, és elszakítja kötelékét. A 
vékony szíjak feltépik mellükön a bőrt. Vérük széles szalagban csorog, csörögnek a lábukról leszakadó 
medvekoponyák, és a csörgők zaja annyira felerősödik, hogy saját gondolataimat sem hallom. Végre 
Keserű Áfonya felemeli kezét, és a sátorban csend támad. Tanto és Paipusiu kirohannak a sátor elé, 
hallom háromszoros kiáltásukat: a győztes sas vijjogását Férfiakká váltak. Előttük már csak a harcosok 
és vadászok útja, a férfiak és aggok útja - és végül... a Nap Útja. 

Nana-bosho - Vadon Nagy Szellemei 
Segíts nekünk és táplálj minket. 

Add, hogy húsban ne ismerjünk hiányt. 

És gyermekeink, asszonyaink 
Éhségtől ne szenvedjenek. 

Vezess bennünket vadnyomra — 

Ö, Nana-bosho - Erdők Nagy Szelleme! 

Beköszöntött az ősz - az indián nyár, a nagy vadászatok ideje. Megváltozott az erdők színe, 
megsárgult, vörhenyessé vált. Key-wey-keen erős lélegzete leveleket tépett az ágakról. A kis pókok 
ezüstfonalaikon megkezdték utazásukat a vadonban. A fatörzsek egyre gyakrabban verték vissza az 
egymást hívó farkascsordák elnyújtott üvöltését. Az erdei ösvényeken falevelek zizegtek lábunk alatt. 
A harcosok megjegyezték: „Key-wey-keen nővére, Unatis, a Tél, tarka mintájú takarót sző Földanya 
számára. Anyánk nem fagy meg a hó alatt.” 

Az északnyugati szél hónapja volt ez. Esténként, amikor a hold feljött, tánc és dalolás kezdődött a 
Nagy Szellem tiszteletére, hogy segítsen a vadászatban, és védelmezzen a ragadozó testvérek 
agyaraitól. A vigasság egyébként rövid ideig tartott, mert pirkadat előtt már kiürült a falu. A férfiak 
elvonultak, és eltűntek az erdő árnyai közt. Néha felvert álmomból a parti homokon végigvont kenu 
nesze, az evezők csobbanása. Sátrunkat a folyó közelében vertük fel. 

Az erdőben illatozott az avar. Ebben az illatban a nagy vadászatok nyugtalansága rejlett. A kutyáik 
tágult orrlyukkal, éles csaholással száguldoztak. Tauha minden éjszaka eltűnt, farkasszuka távoli 
hangja csalogatta. A tiszta mennybolton ék alakban madarak húztak dél felé. 

Ezekben a napokban csak az asszonyok maradtak a táborban, és többet szorgoskodtak, mint 
bármikor máskor. Kereteket készítettek a bőrök felfeszítésére, késeket élesítettek a nyúzáshoz, 
ketreceket építettek a hús füstöléséhez, a közeli forrásokból só darabokat gyűjtöttek és zúztak porrá. 

- Jegyezzétek meg, ha derengéskor vadludak kiáltása riaszt fel benneteket, ne habozzatok, hanem 
tüstént induljatok vadászni. 

Mindig ezt hajtogatta Owases. Most én ismételgetem, majd elismétli fiam és unokám. A vadludak 
kiáltása jó vadászatot ígér. 

Ez ébresztett fel engem és Baglyot azon a napon, amikor... - de sorjában mondom el... 

A csendet megtörő kiáltás vert fel bennünket. A harcosok nyilván már elhagyták a tábort, az 
asszonyok még nem kezdték meg munkájukat. A távoli, remegő madárkiáltás felriasztotta mind 
Baglyot, mind engem. Mindketten felpattantunk fekvőhelyünkről. Az álom egyszeriben elszállt a 
szemünkről. 

- Hallod - suttogta Bagoly -, a ludak gágognak. 

- Hallom. 

- Megyünk? 

- Megyünk. 

Az északnyugati széllel szemben haladtunk. Hűvösen fújdogált. Úgy ittuk, mint a hegyi patak 
vizét. Szél ellen haladtunk, hogy meg ne szimatoljon bennünket az erdő valamelyik éber, ebben a 



hónapban különösen éber lakója. Egyébként mi is feszült figyelemmel, szemünket körbejártatva 
ballagtunk. Mégpedig nemcsak azért, hogy el ne riasszuk a vadat, hanem azért is, hogy magunk ne 
essünk zsákmányul. Ügyelnünk kellett, mert a Királyi Lovascsendőrséggel vívott csata óta alig egy 
hónap telt el, és tudtuk, hogy Wap-nap-ao nem feledkezik meg rólunk. Biztosan visszatér a régi 
nyomra. 

Parancs szerint az első dobszóra mindenkinek a lehető leggyorsabban vissza kellett térnie az 
őserdőből a táborba, hiszen a telep a vadászat idején szinte teljesen védtelen maradt. A rengetegben 
pedig figyelni kellett barátainkat, a kis állatkákat és erdei madarakat. Náluk jobban senki sem jelzi az 
idegent a vadonban. 

Vajon a szerencse ma hozzánk szegődik-e? Olyan irányt választottunk, amerre - a nyomok szerint 
ítélve - felnőtt vadászok ma nem indultak. Az út egy régi tűzvész helyén kinőtt fiatal erdőn keresztül 
kanyargód. 

Némán meneteltünk, nagyobb vad nyomát fürkésztük, de lépten-nyomon felpillantottunk a földről. 
Vajon a közeli fatörzs mögül nem leselkedik-e ránk egy tagbaszakadt csendőr? Vajon nem szisszen-e 
fel a Fehér Kígyó? Vajon egy kis madár éles rikkantása nem figyelmeztet veszedelemre? 

Hajladoztunk a gyenge faágak alatt, kikerültük a zörgő, száraz leveleket. 

Elhagytuk a fiatal erdőt, újra vastag, mohlepte fatörzsek közé kerültünk, amikor Bagoly lába szinte 
a levegőben megállt. 

Egymásra pillantottunk. Key-wey-keen rekedt szarvas-bőgést hozott. Füleltünk. Kisvártatva, jobb 
kéz felől mélyebb, jobban kivehető hang szállt felénk. Bizonyára hatalmas, vetélytársai számára 
félelmetes vén bika volt. 

A kihívásra senki sem felelt. Kövessük hangját? Fogas kérdés volt. A bőgés aránylag közelről 
hangzott és azon az oldalon, amerről a szél figyelmeztethette közeledésünkre a szarvast. Szavak 
nélkül, tekintetünkkel is megértettük egymást: folytatjuk utunkat egyenesen Okh-wan-as felé, a 
Hosszú Tóhoz. 

Az erdő egyre nyirkosabbá vált, párolgott, a szél sodorta fehér ködfoszlányok szellemmadarakként 
szálltak a fejünk fölött. 

Jól döntöttünk - az elöl haladó Bagoly hirtelen lehajolt. Jávorszarvas nyoma keresztezte utunkat. 
Néhány lépéssel odébb felfedeztük az állat ürülékét. Még meleg volt, a vad az előbb baktatott erre. 
Késedelem nélkül, halálos csendben indulnunk kellett. 

Most én vezettem. Megálltunk egy kis tisztás, a sűrű rengeteg egyik vágata előtt. A talaj besüppedt 
lábunk alatt- Izgatottan nézelődtünk, de körülöttünk semmi sem zavarta a csendet. Mókus üldögélt 
egy ágon, és tobozt hántott, távolabb két vörös hasú barázdabillegető pletykázott unottan. Semmi sem 
jelezte, hogy a jávorszarvas valahol a közelben pihen. Pedig tudtuk a szarvasról, hogy igen gyakran 
visszafordul útjáról, nagy kört jár be, és régi nyomának, közelében heveredik le. A szarvasok önmaguk 
őrei. 

Szerencsére az ingovány között egészen a tóig nyúló keskeny homoknyelvre leltünk. Itt nem 
csikordul meg lábunk alatt a talaj, és a víz sem csobban. A homokban ismét ott virított a jávorszarvas 
nyoma. 

És íme, halljuk a hangját. Már hosszú út van mögötte, sokáig kereste párját. Bőgése gyakran 
megszakad, kelletlen nyögésbe fullad, majd újra rázendít. Megismétli a hívást. Elnémul. Fülel. A 
hallgatás perceiben mozdulatlanná kell merevednünk. Amikor újra felharsan a makacs bömbölés, 
rohanunk, nem törődünk a csenddel. A bőgés állandóan ugyanarról a helyről érkezik. Egyre közelebb 
kerülünk. 

Ilyen hangjuk csak a fiatal, izmos jávorszarvasbikáknak van. Bíznak erejükben, Nem ismerik a 
vereség-keserűségét. 

Megtorpantunk, mert megint csend támadt. Senki sem válaszol a bikának. Tekintetünk 
Összevillant, mit tegyünk? Próbáljunk közelebb lopakodni, vagy csaljuk magunkhoz? Már 
előkészítettük íjunkat. Megnyálaztuk a nyílvessző tolláit - vajon a szarvas nem hallja meg szívünk 
hangos kalimpálását? 

A bika ismét felbődült, mindig ugyanarról a helyről. Még néhány lépéssel közelebb surrantunk, és 
itt feltartóztatott minket egy vastag kérgü, vén nyírfa. Nyilván egy erdei szellem állította utunkba, és 
most már ő döntötte el helyettünk, hogy lopakodjunk-e vagy csalogassunk. 

Átöleltük a fatörzset, és a kérgébe suttogtuk: „Ó, nyírfa nővér, add nekünk kérgedet. Kürtöt 
csinálunk belőle, amellyel idecsaljuk a nagy jávorszarvast. Add nekünk kérgedet, mi pedig cserébe 





megitatunk vérével, és megtartunk emlékezetünkben.” 

Bagoly jobban értett a csalogatáshoz, mint én. Ezért ő metszett két hosszanti és kereszthasítással 
sávot a fatörzsbe, nesztelenül lehántotta a kérget, villámgyorsan kürtté tekerte, és szájához emelte. 

Ismét felhangzott a jávorszarvas bőgése. De ezúttal, amikor elnémult, már nemcsak a visszhang és 
a csend válaszolt. Mély bőgés, a szarvastehén szerelmes üzenete szállt felé. Bagoly képe kipirult az 
erőlködéstől, én pedig bólintottam, úgy, mint Owases, ha valakit megdicsért. Valóban, volt miért. 
Bagoly úgy értett a csalogatáshoz, mint egy tapasztalt vadász. 

Sikerült! Amint elhallgatott Bagoly sípja, a tó felől megütötte fülünket a szarvasbika diadalmas, 
most már kevély és boldog hangja. Megyek - felelte -, megyek! 

Fák mögé ugrottunk. Én egy vastag fenyőtörzs mögé rejtőztem. Bagoly pedig a homoknyúlvány 
másik oldalán levő sűrű bokrok közé. 

A szél először még egy tompa nyögést hozott. Azután megdobbant a föld, ágak reccsentek, 
cuppogott az ingovány a nagy paták alatt. 

És végül, a homokos út legszélén pompás lapátagancsokkal koronázott óriási fej bukkant elő a 
bokrok közül - alig egy gyenge nyíllövésnyire tőlem. 

A vad saját nyoma fölé állt. Lassan lehajtotta fejét - a talaj menti szelet szimatolta. Végre nyaka 
visszahajlott, és tátott szájából újabb bőgés tört elő, amely még sokáig rezgeti fehér lélegzetén. 

Ezúttal azonban „a szarvastehén” hallgatott. A bika tekintete a legközelebbi fenyőfa 
összecsavarodott gyökereire tévedt, amelyek nekiszegezett szarvasagancshoz hasonlítottak. 
Megremegett, lehorgasztotta fejét. Háta kidomborodott, mint a megfeszített íj, és... előreszö kk ent. 

Agancskoronája tompa dobbanással a földbe fúródott. Repkedtek a fadarabkák és a homokszemek. 
A jávorszarvas megingott, és oldalt tántorodott. Megállt szétvetett lábain, és megcsóválta fejét, 
amelyen mulatságosan hintáztak az agancsok közé fonódott gyökerek. 

A bika lassan magához tért, lustán lerázta a homokot, felemelte fejét, orrlyuka kitágult, újabb 
bődülésre készült... 

Tovább nem várhattam. 

- 0, Nagy Szellem, segíts! - suttogtam. 

Kiugrottam az ösvényre. A szarvas köztem és az összefonódott fák között volt. Útja a tó felé nyitva 
állt, de már ott várta Bagoly a dárdájával. Ahhoz, hogy visszavonulhasson, a bikának csaknem teljesen 
meg kellett fordulnia. 

Amint előszökkentem a fatörzs mögül, a vadászszokásnak megfelelően kiáltással figyelmeztettem. 
Ez a kurjantás ütésként hatott rá. Megrezzent, ugrásra készült, de csak félig fordulhatott meg, mert 
abban a pillanatban nyílvesszőm egész a toliig oldalába fúródott. Utoljára hallottuk bődülését. A 
messze szálló hangban a végső percek fájdalma és kínja vibrált. 

Kétségbeesetten előreszökkent. Már tudta, hogy a halállal versenyez. De most Bagoly állta az útját, 
és lándzsáját a vad másik oldalába döfte. A szarvas ennek ellenére tovább menekült, a homok porzott 
patái alatt... 

Elhajítottam íjamat. Futás közben előkaptam késemet, és a homoknyelv, illetve az erdő legszélén 
utolértem a jávorszarvast. Sikerült bal kezemmel megragadni agancsát, és ráakaszkodni. Késem puhán 
a torkába hatolt. Felhasított nyakából kifröccsent a vér. Még idejében elugrottam, mielőtt első 
jávorszarvasunk nehézkesen mellső lábára rogyott 

Gyorsan vége volt. A halál fiatal farkaskölykök szökkenésével érte utol. 

Eljártuk a győzelmi táncot, majd megköszöntük a bikának, hogy engedte megölni magát, és 
felajánlotta nekünk a húsát. Hosszan és kedvesen kértük bocsánatát, kértük szellemének elnézését 
Tartsa meg emlékezetében a sevanéz farkaskölyköket, ne feledje, most van a nagy vadászat időszaka, 
és a törzsnek élelmet kell gyűjtenie télire. Boldogságot kívántunk neki az Örök Nyugalom Honában, 
mert tudtuk, hogy még ma naplementekor eltávozik arra a tájra, a Nap Útján, nyugatra, a Hosszú Tó 
hullámain keresztül. 

Owases úgy még sohasem dicsért meg bennünket, mint aznap, és a többi fiúk, bár erőnek erejével 
leplezték, mégsem tudták elrejteni irigységüket. Owases nem kevesebb, mint tíz farkaskölyköt küldött 
zsákmányunkért Csak azt sajnáltam, hogy nem találom Tantót, és nem dicsekedhetem neki 
diadalommal. 

Aznap Owases megengedte, hogy az ő kenujával evezzünk ki a Zöld Tóra, ahol vadkacsafészkek 
voltak. 



Owases kenuját a telep legfürgébb csónakjának tartották. Mintha maga a Vizek Szelleme építette 
volna. Erőlködés nélkül, könnyedén eveztünk, szinte suhantunk a Zöld Tó szelíd hullámai fölött, 
siklottunk a víz fölé hajló fák ágai alatt. A sötét víztükörből visszaverődött a mennybolt és a felhők 
képe. Mintha az égben haladtunk volna, és íme, magunk körül, a tavon megpillantottuk a vadludak 
vonuló ék alakját. Bánatos gágogással búcsúztak vidékünktől, és nagy magasságban húztak Key-wey- 
keennel. 

A rezgőnyárfás part közelébe igyekeztünk. Itt már nesztelenül kellett eveznünk. Közeledtünk a 
nádashoz, amelyből már felénk szállt a lármás vadkacsák zsivaja. Kiemeltük a lapátokat a vízből, a 
szinte láthatatlan sodrás már magától a nádas felé vitt bennünket; nyílvesszőért nyúltunk tegezünkbe... 

De a sors nem engedte, hogy a napot kacsacombok és szárnyak vidám lakmározásával fejezzük be, 
mert a víz nyugodt csobogását és a madárhangok zsibongását váratlanul gyors, rezgő dobszó szakította 
meg. Tolakodóan pufogott, alacsony, monoton hangon. Ha elhallgatott egy percre, előbb a visszhang 
válaszolt rá, majd a visszhangnál is gyengébb nesz - távoli települések dobszava. 

Nyomban lemondtunk a vadászatról. Evezőnkkel szeltük a lágy hullámokat, és út még sohasem 
tetszett ennyire hosszúnak, Owases remek csónakja ennyire nehéznek. Úgy éreztük, hogy egy helyben 
állunk, a vízhez ragadtunk, hogy a part menti fák mögül idegen kezek nyúlnak felénk, idegen, sápadt 
arcok leskelődnek ránk. A tó hirtelen elnémult, megriasztotta evezőink csobogása. 

A partot olyan sebességgel értük el, hogy csónakunk orra kiugrott a homokpadra. Rohantunk a 
térre, a varázsló sátra elé. 

Keserű Áfonya a tipije előtt ült, és dobot szorongatott térdei között. Az egész tábor köréje gyűlt. 
Percenként újabb csónak ért partot, az erdőből futólépésben tértek vissza a vadászok. 

A mi dobunk most ritkán szólalt meg. Keserű Áfonya ugyanis az első jelek után most főleg a déli 
dobok híreit hallgatta. Lehorgasztotta fejét, tekintetét nem láthattuk, de a dob peremére támaszkodó 
keze - bár enyhén - mégis szüntelenül reszketett 

Végül a tömeg gyűrűjén apám furakodott át, és Keserű Áfonya csak ekkor emelte fel fejét Apám 
pillantására - komor és kérdő pillantására - egyetlen bólintással válaszolt Mindenki feszülten figyelte 
őket, mert csak kevesen értették a dobok nyelvét Még senki sem tudta, mit ad hírül a dobszó, bár 
voltaképpen nem lehetett más, csakis új szerencsétlenség hírnöke. 

Senki sem mert azonban hangosan kérdezősködni. Csak anyám lépett apámhoz. Gyengéden 
megérintette vállát 

Atyám dél felé fordult, és egyetlen szót ejtett ki: 

- Fehérek! 

Azután anyámra pillantott Az őszi délután éles fényében ragyogott anyám szőke haja, fehér bőre, 
égkék szeme. Mindenki rámeredt. Atyám szemében elkeseredett harag lángolt Megismételte: 

- Fehérek! 

Anyám lesütötte szemét Sarkon fordult, és szótlanul eltávozott sátra felé. 

Körülnéztem, mert ez igaz volt: olyan rémületes félelem fogott el, amilyen csak lázálmában 
kínozza az embert. Nekem is világosabb volt a bőröm és a hajam, mint a többieké. Mennyire 
gyűlöltem most a fehéreket, és mennyire szerettem az anyámat. Nem tudtam, megszökjem-e innen, 
vagy egyszeriben pusztuljak el, vagy rohanjak a folyón, a tavon és erdőn keresztül, lepjem meg Wap- 
nap-aót, és döfjem torkába a késemet úgy, mint a nagy jávorszarvassal tettem. De az enyéim közt 
voltam. Biztosított erről Bagoly forró, száraz tenyerének szorítása. 

Abban a pillanatban elhalt a dobok hangja dél felől. Ekkor apám megparancsolta: 

- Keserű Áfonya dobja szólítsa az összes törzsfőnököket tanácskozásra, egyetlen percet se 
késlekedjenek. 

A tanácskozás még napnyugta előtt lezajlott. Elhatározták, hogy nem harcolunk. Úgy döntöttek, 
hogy a Wap-nap-ao embereivel való találkozásra három harcos indul - Owases, Tanone és Tanto, aki 
a küldöttek futára lesz. Lehetséges, hogy a fehérek a követeket megbüntetik a Néma Sziklák 
Völgyében vívott ütközet miatt. így mondta Kék Madár, és ettől óvott Nagy Szárny. A Vének 
Tanácsának többsége azonban úgy vélte, Wap-nap-ao ehhez nem folyamodik, mert nemcsak mi 
szegtük meg a törvényt, amikor szembeszálltunk a Királyi Lovascsendőrséggel, hanem ők is, hiszen az 
első pillanatban rálőttek a sevanézokra, sokat megsebesítettek, és két harcos halálát okozták. 

A déli dobok szerint Wap-nap-ao tárgyalni óhajt. A biztonság kedvéért a Vének Tanácsa 
elhatározta, hogy nem küldi ki a legjelentősebb főnököket, de eléggé tapasztalt és bölcs harcosokat 



ahhoz, hogy eszükön ne járhasson túl a Fehér Kígyó. 

Ezen az éjszakán egyetlen lány sem dalolt a tóparti faluban. 

Manitu! Népünk pártfogója, 

Az egész világtól száll feléd hódolat 
Fogd hát a jobbomat, 

Meg ne remegjen. 

Fogd hát a jobbomat, 

Hogy ellenségünk hada 
Préri nek fii vét fogává l ha rapja. 

Lelkemből távozzék szánalom írmagja. 
Manitu! Nagy Szellem! Világnak Ura, 
Ellenségünk legyen sakál martaléka. 

Azon a napon falunk ünneplőbe öltözött. A főnökök felvették tolldíszüket, leggazdagabb 
öltözéküket, a harcosok vörös festékkel jelölték meg a bátorságukról tanúskodó sebhelyeket. 
Mindegyikük annyi sastollat tűzött a hajába, ahány nevezetes cselekedettel büszkélkedhetett élete 
során. 

Mi, farkaskölykök, a többiekhez hasonlóan kék-fehér csíkokat, az üdvözlés színeit festettük 
arcunkra. Mi is tollakat, de bagolytollat tűztünk a hajunkba. A harcosok közelében lábatlankodtunk, 
igyekeztünk elkapni egy-egy kurta megjegyzést, mert gyötört bennünket saját tudatlanságunk és 
szorongásunk, amelyet még az idősebbek is csak üggyel-bajjal lepleztek. Ezúttal ugyanis - noha a 
férfiak és fiúk üdvözlőszíneket festettek magukra, és ünnepi díszt öltöttek - dal és mosoly nélkül 
vártuk a vendégeket. Gyűlölettel várakoztunk. A nők eltűntek a sátrakban, egyetlen lány sem font 
hajába tarka szíjacskákat. 

A faluba ugyanis a fehérek küldötteit vártuk. Wap-nap-ao arra kérte követeinket, hogy 
tárgyalhasson a Vének Tanácsával, és a Tanács hozzájárult Minden vendéget - még az ellenséget is - 
egy szabad nép szokásai szerint illett üdvözölni. Ezért viseltek ünneplőt a harcosok és a 
farkaskölykök. 

De az ünnep keserűnek ígérkezett. 

Életem folyamán még sohasem láttuk vendégül falunkban a Királyi Lovasésendőrség embereit. 
Először kerülök szemtől szembe sápadt arcú férfiakkal, ugyanúgy, mint Bagoly és többi kortársaim. 
Jobban aggódtunk, mintha szürkemedvével készültünk volna találkozóra. Tudtuk, hogy a fehérek 
többen vannak, mint folyóban a homokszem és levél az őserdő fáin. Nem szabadulhattunk 
aggodalmunktól, annál is kevésbé, mert apám parancsai az első pillanattól félelmetesen hangsúlyozták 
az üdvözlés jelentőségét. Mintha csata előtti parancsok lettek volna. Védekeznünk kellett a fehérek 
ravaszsága, mindig kíváncsi tekintete ellen - ezért a sátrak felét lebontották, a lovak felét elvezették a 
Sós Sziklák Völgyének sziklái mögé. A meghagyott sátrakban el kellett rejtőzniük az összes 
asszonyoknak és lányoknak, a harcosok egy része pedig eltávozott a lova kk al. Csak a farkaskölykök 
maradtak egy szálig, sőt parancsot kaptak, hogy egész idő alatt ténferegjenek a fehérek közelében. 
„Minél több kisfiú mutatkozik - jegyezte meg a tanácskozáson Owases annál védtelenebbnek 
tetszenek a törzs harcosai.” 

Népünk nyolc törzsének főnökei már megérkeztek, és a kijelölt sátrakban pihentek. Az asszonyok 
befejezték az idegenek fogadtatására szánt lakoma előkészületeit. Csúcsukon levágott fiatal nyírfákról 
hátsó lábuknál fogva felkötött, élettelen szarvas-borjak csüngtek. A nyírfák ív alakban hajoltak a tűz 
fölé - ahogy a hús kisült, és egyre könnyebbé vált, a nyírfák kiegyenesedtek, és a magasba emelték a 
pecsenyét. A lányok falétrákon nagy, fehér húsú tokokat füstöltek. Micsoda pompás lakoma volna, ha 
igazi jó baráto kk al fogyasztanánk! Mert végeredményben még Wap-nap-ao neve sem tudta teljesen 
elnyomni a tábor fölött szálló ízes pecsenye és füstölt hal illatának gyönyörűségét. 

Dél felé lódobogást hallottunk. Tajtékzó musztángon Sárga Mokaszin vágtatott be a faluba. Apám 
sátra előtt megrántotta a kantárt; és lóháttól kiáltotta: 

- Wap-nap-ao umakhanaucz! Fehér Kígyó közeledik! 

Azután úgy megrántotta a kantárt, hogy a táncoló ló fölágaskodott, és egy helyben megfordulva 
visszafelé iramodott 

Tehát egy perc múlva meglátjuk a Királyi Lovas-csendőrség fehér követeit, főleg pedig 




megpillantjuk népünk legnagyobb ellenségét, magát Wap-nap-aót Az anyák az ő nevével ijesztgették 
gyermeküket, a harcosok pedig haragos szemvillanással emlegették. Végre szemtől szembe kerülünk 
vele, Bagoly is, én is. 

Jól emlékeztünk rá, mikor ütötte meg fülünket először Wap-nap-ao neve. Akkoriban fejünk alig ért 
Owases övének magasságáig. De azóta Key-wey-keen sokszor megváltoztatta irányát, és a hó sokszor 
borított fehér takarót a vadonra. Owasesnak ma már egyenesen a szemébe nézünk, izmaink 
megkeményedtek, és egyre jobban ellenállnak fájdalomnak, fáradtságnak. Sőt, már avatásunk napja 
sincs annyira távol, és csak most pillantjuk meg végre Wap-nap-aót... 

Apám és a varázsló már kilépett a főnöki sátor elé, és a leterített medvebőrre telepedett. Bagollyal 
tipink bejáratánál álltunk, és jól láttuk komor arcukat 

Az erdő szélén lovasok tűntek fel. Tanto vezette őket Balján vörös zubbonyos, furcsa fejfödőt 
viselő férfi lovagolt. Mögötte Owases ügetett szokása szerint a ló nyakára hajolt. Ott volt még 
Kettétört Kés és két másik, vörös zubbonyos fehér. 

Az asszonyok és lányok elbújtak a sátrakban, a dobok tompán dobbantak, a menet szapora 
ügetéssel közeledett. Amint elhaladtak mellettünk, megpillantottam Owases arcát és először fedeztem 
fel rajta érzelmeket Owases, még maga Owases sem tudta ezúttal elrejteni fájdalmát és a bánatát Ajka 
olyan lenézően biggyedt le, mintha megvetette volna a vendégeket, minket, sőt önmagát 

És a fehérek? Az első közülük, a bátyám mellett lovagló férfi, azonos termetű volt a mi 
harcosain kk al. Sőt, arca hasonlított a mieinkhez - éles volt, akár a késpenge, majdnem annyira szőkén, 
mint anyám aranyhaja. Arca kővé dermedt. De nem tudott nyugodtan és egyenesen nézni. Szeme a 
sátrakat fürkészte, megszámlálta a lovakat, végigsiklott rajtunk. Úgy szimatolt a szemével, mint 
valami éhes, rühes farkas. Mégis félelmetes volt. Férfias erő és merészség sugárzott belőle s még 
veszedelmesebb ravaszság. 

Ellenben a másik kettő láttán vállat vontunk - fehér bőrük fénylett, alatta csak háj rejlett, arcuk 
kerek, mint a torkos fiúké, válluk gömbölyű, könyökük és térdük gömbölyű, mintha naphosszat csak a 
sátrukban heverésznének. FIol voltak izmaik, hol háborús sebhelyeik, ábrázatukról az üdvözlő színek? 
Mi kék-fehér csíko kk al díszítettük magunkat tiszteletükre, és ők? Képük meztelen és szégyentelenül 
fehér volt. Hogyan nevelték őket? Mire oktatta őket tanítójuk? Éreztem, hogy elönt a harag. Bagolyból 
is kitört a megvetés: 

- Miért félnek a mieink ezektől a kövér patkányoktól? 

- Nem tudom - dörmögtem. - Most nem tudom. Talán azért, mert sokan vannak... Azt mondják, 
hogy rettentő sokan. De hiszen egy harcosunk ellátja a baját öt ilyen malacnak. 

Bagoly ezt kevesellette. 

- Tíznek - javított ki nyomatékosan. 

Fitymálva, összehúzott szemmel bámultunk a lovasok után. Túlságosan sokat aggódtunk várakozás 
közben, úgyhogy most, a közönséges, kövér férfiak láttán megvetően nevetnünk kellett 

Azt hittük, hogy szálfatermetü, félelmetes harcosok jelennek meg - izmos karú óriások, vérben 
forgó szemmel, mint a szürkemedve. De ezek a férfiak jobban hasonlítottak hájas vénasszonyokhoz, 
mint igazi harcosokhoz. Közülük egytől kellett tartani - ez tüstént meglátszott. De a másik kettő? 
Vajon pótolhatja-e akár a legjobb fegyver is az izmos kart és éles szemet? Megfeledkeztünk 
ijedezésünkről. „Meglátjuk - gondoltam -, meglátjuk, mit szólnak a fehérek, ha mi felnövünk, és 
kezünkbe vesszük a harcosok fegyverét” 

Az idegenek már megérkeztek apámhoz, a sátor elé, leszálltak a lóról, és felemelt jobb kezükkel 
üdvözölték a főnököt Apám és a varázsló körül szép számmal összegyűltek a falu lakói, de a szokástól 
eltérően főleg a mi kortársaink mutatkoztak - a farkaskölykök. Ebből látszott, hogy a követeket ugyan 
a nép kiválóságai fogadják, de nem túlzott tisztelettel. 

Bagollyal az ülők közelébe furakodtunk, hogy jól megfigyelhessük a fehérek arcát. Akkor éppen az 
a küldött szónokolt, aki elöl lovagolt Tantóval, és a mi nyelvünkön szólt. Ajkán a szavak keményen 
csengtek, de lehunyt szemmel azt hihettük volna, hogy a mieink közül beszél valaki! 

- Üdvöz légy, Magas Sas főnök - kezdte. - A Nagy Fehér Atyától jöttem hozzád, aki üdvözöl 
téged, és egészséged iránt érdeklődik. 

- Mondd meg neki, Wap-nap-ao - felelte apám -, hogy Magas Sas a szabad vadon levegőjét 
szívja, és ezért jól érzi magát. 

Hát ez volt Wap-nap ao? 0 volt az! Az az egyetlen fehér, aki hasonlított harcosainkhoz. A cserzett 
képű, széles vállú férfi. Ez volt Fehér Kígyó? 





Rámeredtem, és nem éreztem semmit, nem hallottam egyetlen gondolatomat sem, csak a gyűlöletet 
Mit tegyek? Nem volna helyesebb megszegni népünk törvényeit és nyilat ereszteni a bennünket évek 
óta üldöző ellenség szívébe? Akkor saját apám parancsára halnék meg. De Wap-nap-ao előttem 
pusztulna el, és népem békében élhetne! 

De vajon csak egy Fehér Kígyó van a világon? „Annyian vannak, mint csillag az augusztusi égen” 
- mondogatta Tanto. 

És csak ekkor értettem meg, nevetségesen viselkedtünk, amikor lebecsültük a Királyi 
Lovasésendőrség két hájas követét. Népünk harcosai értettek a harchoz - és mi haszna? A sevanézok 
szabad népének már csak egy lehetősége maradt - a menekülés. A védekezés és menekülés. Olyan 
végső menekülés, mint a vén jávorszarvas futása a téli rengetegben, amikor körülfogja az éhes 
farkascsorda. 

Már hallgatni sem akartam, miről tanácskoznak. Nem akartam hallgatni, miként üdvözli apám 
nyugodtan azt a férfit, aki sok év óta vezére a népünket hajszoló farkasoknak, aki megölte Sebes 
Nyilat és a Tano nemzetségben harcost, és aki már évekkel ezelőtt sokak halálát okozta. A fehérek 
lovaihoz léptem. Azok is különböztek a mieinktől. Magasabbak voltak, lábuk egyenes és vékony, tehát 
gyorsabbak, de kevésbé kitartók, mint a mi musztángjaink. A fejük is szebben formált. De nem tudtam 
értük lelkesedni. Túlságosan kényelmesek, túlságosan gyengék voltak, rosszul viselték volna a pusztai 
vándorlást, a fagyot és a tavaszi viharokat. 

Miféle titok rejlett mindebben? Mi a magyarázata, hogy gyenge és kényelmes férfiak, szép és 
hasonlóképpen gyenge lovai kk al erőt jelentettek, amelytől reszketett a sevanéz nép? Ezt nem tudtam 
felfogni. Szégyen mardosta szívemet. Talán a gonosz szellemek szolgálják őket. Ki látja el őket azzal 
a fegyverrel, és hol bújik meg erejük, amely hiányzik a mi izmainkból? 

A legnagyobb sátorban néhány asszony készítette a lakomát. Kiterített takarókra agyagtálakat, 
szarvakból faragott kanalakat és késeket helyeztek el. 

Minden tál mellett dohánnyal telt bőrzacskó hevert. 

Apám röviden üdvözölte a követeket. Megszólalt a lakomára hívó dob. 

Elsőként a fehérek érkeztek Tanto vezetésével, majd megjelentek a törzsfőnökök - Hasaló Medve, 
akiről az a hír járta, hogy puszta kézzel fojtott meg egy medvét, utána a pumánál is halkabban 
lopakodó Fekete Kéz, majd az összes törzsek leghíresebb vadásza, népünk legifjabb törzsfőnöke, 
Törött Nyíl. Megjöttek a czikornok, a wikminczok és kapótok vezetői is. Végül feltűnt apám és Keserű 
Áfonya, ők azonban nem vettek részt a lakmározásban, csak arra ügyeltek, hogy bőségesen ellássanak 
minden vendéget. 

Bagollyal sikerült a fehérek közelébe telepedni. Már elment a kedvem a gúnyolódástól, pedig a fiúk 
még kinevették a jövevényeket, noha a túlságosan kivehető és hangos csúfolódásért Owases nyomban 
szíjjal büntette őket. Étvágyam sem volt. A fehérekre meredtem. Egyenesen Wap-nap-aóra. Semmit 
sem értettem, és már nem is akartam érteni. 

A mellette ülő Tanto sem érintette az ételt, bár ezzel megsérthette a vendégeket. A fehérek azonban 
ügyet sem vetettek rá. Látszott, hogy ízlik nekik a szarvassült. 

A lakoma szürkületkor ért véget. 

Apám tüzet gyújtatott. Ekkor Kék, Madár, Keserű Áfonya segédje, a varázsló elé helyezte a nagy 
pipát, a barátság kalumetjét, amelyet madár- és állatfigurák díszítettek és a testvériség jelei, a fehér 
nőstény sas tollai ékesítettek. Lesütöttem szemem. Nem akartam látni a barátság jelét, amely a sevanéz 
varázsló kezéből átkerül Wap-nap-aóhoz, a Fehér Kígyóhoz, még akkor sem, ha ez csak annyit 
jelentett, hogy a fehér követeket ma nem fenyegeti falunkban semmiféle veszedelem. 

Csend támadt. Mindenki várt Mindennek ellenére még bizonytalan volt, vajon Keserű Áfonya 
meggyújtja-e a békepipát, vagy az utolsó pillanatban - a szellemek sugallatára - megtagadja. Vajon 
lesz-e tanácskozás, vagy a fehérek a lakoma után szótlanul ellovagolnak? 

A varázsló meg se moccant. Nem bírtam tovább, ismét kinyitottam szemem, és a többiekhez 
hasonlóan Keserű Áfonya mozdulatlan ábrázatát fürkésztem. A növekvő csendben szinte hallottam a 
szívek dobogását. A főnökök is mozdulatlanul vártak. Wap-nap-aónak egy izma se rezdült. A másik 
kettő azonban nézelődött, sőt sugdolódzott. Izegtek-mozogtak, mint a gyáva görények. Végül egyikük 
mondott, valamit, sőt volt mersze kiköpni, de Wap-nap-ao egyetlen mozdulattal leintette - a 
sápadtarcú nyomban elnémult. 

Keserű Áfonya felemelkedett. Megszólalt a dob. A varázsló pedig kinyújtotta kezét, a tűz fölé 
hajolt úgy, hogy tenyere érintette a lángot. Ezután tűz tisztította karját az ég felé tárta és fohászkodott: 



- Ó, Manitu, neked hatalmad van mindenek fölött, és látsz minket, gyámoltalanokat. Segíts 
nekünk. Nagy Szellem, mondd meg, mit tegyünk. Könyörgünk, segíts rajtunk. 

így állt, és kis ideig még érthetetlen szavakat és varázsigéket mormolt. Végre leült, kezébe vette a 
pipát, és egy kis izzó zsarátnokkal meggyújtotta benne a dohányt. 

Tehát lesz tanácskozás. 

Amikor az utolsó főnök is visszaadta a békepipát Keserű Áfonyának, minden szem apámra 
szegeződött. Először neki kellett szólnia. 

Apám hangja nyugodtan csengett. 

- Mit hozott fehér testvérünk a vörös harcosoknak? - fordult apám Wap-nap-aóhoz. 

A Fehér Kígyó kinyitotta vadásztarsolyát, és fehér papírlapot vett ki belőle. Meglobogtatta, és így 
szólt: 

- íme, a Nagy Fehér Atya ezt a beszélő papírt küldi nektek, amellyel délen új vadászterületeket 
bocsát rendelkezésetekre. Ott nem fogtok éhezni. Ingyen kaptok ruhát és élelmet. A fehér és vörös 
harcosok nemrégiben találkoztak a Néma Sziklák Völgyében. Senki sem tudja, kik voltak azok a 
harcosok. Három fehér pusztult el a kanyonban, előzőleg pedig kettő a vadonban. A Sós Sziklák fölött 
szálló madarak azt mesélték, hogy a sevanéz népnek is meghaltak harcosai, noha senki sem tudja, 
miért. A Nagy Fehér Atya megkérdezhetné, hol vannak megölt szolgái, óriási seregeket küldhetné, és 
fölégethetné az egész őserdőt. De a Fehér Atya kegyes, és ha a sevanézok és siwasok békésen az új 
területre vonulnak, ha hajlandók ott megtanulni a fehérektől a földművelést és az állattenyésztést, a 
Fehér Atya megfeledkezik arról, hogy elpusztultak harcosai. 

Elhallgatott, mintha arra várt volna, hogy valaki válaszol. De senki sem tette. 

így hát Wap-nap-ao folytatta: 

- Ha a Fehér Atya írását ellátjátok totem jeleitekkel, és vállaljátok, hogy az új területekre vonultok, 
rengeteg pénzt is kaptok, amelyért sok jó dolgot vásárolhattok. A Fehér Atya javatokat akarja, ő nemes 
és kegyes. De nem szabad vele ellenkezni, mert senki sem szállhat vele szembe. Ereje mindenkit 
engedelmességre kényszerít. És ha bárki harcolni próbálna vele, annak sátrában gyászdalokat 
énekelnek az asszonyok, az illető pedig vagy elpusztul, vagy sok-sok Nagy Napra kő-sátorba költözik, 
amelybe csak belépni lehet, de kijönni soha. 

Wap-nap-ao nem sziszegett kígyóként. Hangja nem volt gyenge. Éreztem, hogy olyan férfi beszél, 
akinek szíve nem ismeri a félelmet. Szeme visszaverte a tűz vörös ragyogását. 

Jól láttam, hogy két főnök, Üvöltő Farkas, a czikornok vezére és Vad Vidra, a wikminczoké, 
lehorgasztotta fejét, mintha ama kősátor vetné rájuk árnyékát. Úgy látszott, hogy megint válasz nélkül 
maradnak Fehér Kígyó vakmerő szavai. Miért nem felel neki senki - miért nem nevezik ellenségnek, 
kutyának és sakálnak? Vajon a harcosok kebelében megállt a szívverés? 

De végül megszólalt Nagy Szárny. Hangja remegve erőlködött, mert aggastyán volt, akinek gyenge 
keze már a madarat sem öli meg, de gondolata bölcs, mert sokat tapasztalt. 

- Szemem sokat látott, fülem gyakran hallott halotti éneket. Sokszor hallott győzelmi dalt is. Wap- 
nap-ao nem először jött el hozzánk. Tanácskozott már népünkkel, amikor én még vadászni jártam, és 
dárdám elől menekültek a szürkemedvék. Egyszer már mutogatta a sevanéz népnek a Fehér Atya 
beszélő papírját. És előtte már mások is megtették. Fehér Kígyó idősebb testvérei. Gyakran jöttek 
fehérek, hogy parancsoljanak a szabad sevanéz népnek. Csontjaikat széthurcolták a farkasok a 
rengetegben és a pusztán, és a sevanéz nép szabad. Wap-nap-ao sok Nagy Nappal ezelőtt már járt 
nálunk. Azt mondta, amit ma. És a sevanéz nép még mindig szabad. Wap-nap-ao hátán pedig nagy 
sebhely van nyílvesszőmtől, Wap-nap-ao akkor ifjú harcos volt, az én kezem pedig már gyengült. 
Ennek ellenére Wap-nap-ao menekült előlem. Wap-nap-ao megfeledkezett erről? 

Sértő szavak voltak. A sápadtarcú azonban csak mosolygott. 

- De megint itt vagyok - folytatta szónoklatát -, és mindaddig eljövök, amíg szót nem fogadtok. 
Vagy... vagy eljön valaki más, de már nem papírral, hanem nagy puskákkal, amelyeknek egyetlen 
golyója porrá zúzhat, elégethet egy egész falut. A sevanézok népe szabad. De a Fehér Atya erejével 
szemben olyan, mint az apró madár a szürkemedvéhez képest. Jobb lakodalmi dalokat énekelni ott, 
ahová a Fehér Atya küld benneteket, mint halotti énekeket az egész nép sírja felett. Nagy Szárny 
hangja gyenge, szava remeg az öregségtől. Mit felelnek más erős férfiak a Fehér Atyának? 

De ezúttal sem kapott választ. Fátszott, hogy türelme fogytán van. Két társa pedig már régen nem 
viselkedett férfihoz méltóan. Egyfolytában sugdolództak, mint vénasszonyok a pataknál, amikor 
tavasszal a takarókat mossák. 



Végül Wap-nap-ao egyenesen az apámhoz fordult: 

- Főnök, a te hangod a legerősebb, és szavadat mindenki megfogadja. Nem akarsz válaszolni a 
Fehér Atya papírjára? Ne válaszolj. De itt van egy másik papír. A Néma Sziklák Völgyében elfogtuk a 
te egyik harcosodat. Ez akkor volt, amikor fehérek pusztultak. A te harcosod gyilkolta meg őket. 
Halálra ítélhettük volna. De azt mondtuk: „Ha elmész a kijelölt területre, életben maradsz.” A te 
harcosod ellátta ezt a papírt totemjeiével engedelmessége bizonyítékául, hogy hajlandó az Ontario-tó 
melletti rezervátumba vonulni. Nézzétek meg jelét. 

De ekkor... ekkor Tanto talpra szökkent. Úgy ugrott, mint a menyét. Kitépte Wap-nap-ao kezéből a 
papírt, és a tűzbe hajította! 

A papír összezsugorodott, és egy szempillantás alatt megfeketedett. Az egyik fehér megpróbálta 
vállon ragadni bátyámat, kezében vasholmi villant - rövid puska volt, amelyet a sápadtarcúak 
revolvernek hívnak. De Wap-nap-ao, anélkül, hogy felemelkedett volna, rettenetesen rárivallt, és a 
csendőr nyomban visszaült. Wap-nap-ao pedig ismét felnevetett. Nevetésében azonban nem csengett 
vidámság. így „nevetnek” a kutyák, ha körülveszik őket a farkasok. 

- Sok ilyen papír van a világon - jegyezte meg. - Harcosotok beleegyezését sok-sok papírra 
leírtuk. És lépteit már senki sem fordítja vissza. Én a magamét megmondtam. Jól tudjátok, hogy a 
Fehér Atya számára semmiség egész népetek ereje. Egyetlen mosolya többet jelent, mint a ti összes 
íjatok. Békés életet ajánl nektek. Válasszatok. Én pedig megígérem nektek, főnökök, hogy a 
rezervátumban megtartjátok hatalmatokat, és a Fehér Atya minden hónapban pénzt ad nektek. 

Tekintetét a tűz mellett álldogáló Tantóra szegezte, és megvetően vállat vont. 

- Neked, Magas Sas fia, neked is adhatunk pénzt, ha okos leszel, és megérted, mennyire gyenge a 
kezed. 

Éreztem, hogy egy pillanatra mindannyiunknak elakadt a lélegzete. Úgy látszott, hogy Tanto a 
sápadt arcúra veti magát. De csak rákiáltott: 

- Elég! 

Azt hiszem, még valamit hozzá akart fűzni, de apám egy intéssel megállította. Heves, haragos intés 
volt. Tanto kiáltani merészelt a tanácskozáson, amikor a főnökök hallgatnak. Tanto leült, és lesütötte 
szemét, hogy ne lássa Wap-nap-ao képén a gúnyos mosolyt. Atyám pedig végignézett a főnökök 
arcán. Nyugodt, kissé fáradt hangon megkérdezte: 

- A főnökök hallották, mit mond Fehér Kígyó? Én, Magas Sas, várom szavaikat. 

Ekkor rettenetes dolog történt. 

Két neves harcos, két főnök, akiknek tetteit messze földön ismerték, kivette övéből kését, és a 
földbe szúrta. Először Üvöltő Farkas, majd kisvártatva Vad Vidra. 

Üvöltő Farkas kijelentette: 

- Testvéreim tudják, hogy nem ismerem a félelmet, és sohasem fordítottam hátat a fenyegető 
halálnak. Wap-nap-ao szavai a gonosz ellenség szavai. De Wap-nap-ao igazat beszél. Népünk gyenge 
a sápadtarcúak erejéhez képest Fegyverük van, amely villámokat szór, s ezektől úgy pusztul mindenki, 
mint hangyák az erdőtűzben. A czikornok törzsének főnöke vagyok, és azt akarom, hogy törzsem 
éljen, ne semmisüljön meg... Asszonyai inkább zengjenek nászdalokat, mintsem halotti énekeket 
Ezért ráteszem jelemet a Fehér Atya beszélő papírjára. 

Vad Vidra felemelt kezével jelezte, hogy ő is szólni kíván. Csak ennyit mondott: 

- Én ugyanezt teszem. 

Még sohasem tapasztaltam, milyen szörnyűséges lehet a hallgatás. Lehunytam szemem. Bagoly 
megmarkolta a karomat, és úgy zihált, mint egy súlyos sebesült. Szülei Vad Vidra törzséhez tallóztak. 
Mit tegyünk? Kétségbeesésen és szégyenkezésén kívül nem maradt számunkra semmi ezen a földön. 
A vadon nem volt vadon, a tó nem volt tó. A szabad sevanézok tábortüze körül Wap-nap-ao hangjától 
megriadt vénasszonyok ültek. Nem mertem kinyitni a szemem, mert féltem, hogy megindulnak 
könnyeim, úgy, mint a nők szeméből, az elkeseredés és a szégyen könnyei. 

De ekkor meghallottam apám hangját Bár iszonyatos dolog történt, apám megőrizte nyugalmát. 

- Vajon a czikornok és wikminczok főnökei látták-e valaha azt a földet, amelyet nekünk ajándékoz 
a Fehér Atya? Szemük látta-e az ott lakó embereket? Felelj, Üvöltő Farkas. 

Amaz nemet intett. 

- Nem, Magas Sas. Hallottam, hogy azokon a földeken ritkán akad szarvas és medve, ott az 
emberek kis állatkák és sárga foltos bölények húsával táplálkoznak - és a kezük meggyengül. De 
ismétlem, nem akarom egész törzsemet a Néma Harcosok Barlangjába vezetni. Azt akarom, hogy 



férfiaink, asszonyaink és gyermekeink éljenek. 

Apám Keserű Áfonyára pillantott Ez felemelkedett helyéről, és valamit jelzett a sátra felé. Apám 
pedig csak ennyit mondott: 

- Azt kívánod, hogy törzsed férfiai, asszonyai és gyerekei éljenek. Én ugyanezt kívánom, nemcsak 
egy törzsnek, hanem az egész népnek. De a fehér emberek által kínált földeken az élet rosszabb, mint a 
coyot farkasok élete a Sós Sziklák Völgyében, ahol megrühösödik a pofájuk, és hasuk a bordájukra 
szárad. Ezt se feledjétek, főnökök. 

A tűz mellett ülők körében enyhe mozgás támadt. A tanácskozókat övező embergyűrűn hangos 
moraj futott végig. íme, Keserű Áfonya sátrából két harcos egy leírhatatlanul sovány férfit vezetett elő, 
akit eddig senki sem látott táborunkban. Bizonyára apám parancsolta meg a varázslónak, hogy rejtse el 
tipijében. 

Az idegen korát nem lehetett megállapítani. Haja még koromfekete volt, de arca és alakja, mint egy 
aggastyáné. Szeme csillogott, mint állóvíz tükre, de vakon bámult. A harcosok támogatták, mert lába 
rogyadozott és reszketett, mint egy százéves asszonyé. Nyomorúságos rongyaiban olyan volt, mint egy 
derékba tört, szél tépte rezgő nyárfa. A varázsló intésére megszólalt: 

- A cree népből származom. Hosszú Késnek neveztek. Hét Nagy Nappal ezelőtt főnökünk aláírta a 
Fehér Atya papírját, és odaköltöztünk, ahová a Királyi Lovasésendőrség parancsolta. Akkoriban fiatal 
harcos voltam, nemrégiben vezettem asszonyt a sátramba. Harc nélkül mentünk, mert a 
sápadtarcúaknak nemcsak az erejében, hanem a jóságában is bíztunk. De ők szögesdróttal vették körül 
a számunkra kijelölt földet, megtiltották, hogy fegyvert viseljünk, megtiltották, hogy vadásszunk. Ott 
egyébként gyakrabban találhattál emberi hangon beszélő patkányra, mintsem vadász nyilához méltó 
vadra. A fehérektől kaptunk élelmet, de ettől a gyerekeknek kihullott a foga, és mire felnőttek, már 
aggastyánok voltak. Különböző sápadtarcúak kerestek fel bennünket Rábeszéltek minket, hogy 
öltözzünk ünnepi díszbe, és fekete dobozokban képeket készítettek rólunk, ezért pénzt adtak, és az 
emberek elfogadták, mert az élelem sohasem volt bővében, noha előzőleg sokat ígértek. Megkaptuk a 
fehérek betegségeit, amelyektől a férfiak vért köptek, az asszonyok pedig gyenge, korcs gyerekeket 
szültek. 

Úgy tetszett, hogy megdermedt a föld, és még a hold is megállt a maga útján, hogy meghallgassa a 
creet. Csak a két fehér hadonászott és sugdolódzott. Wap-nap-ao pedig felemelt kézzel félbeszakította: 

- Honnan jössz? 

A cree feléje hajolt, kinyújtotta kezét, és ujjával feléje bökött, akár egy késsel. 

- Megszöktem. Megszöktem az Ontario mellől. Soha többé nem térek vissza. 

- Megszöktél? - ismételte halkan Wap-nap-ao. A cree pedig üvölteni kezdett. 

- Ti átkozottak! Elloptátok a földünket! Erőszakkal megtörtetek, hazugsággal megvásároltatok 
bennünket! Rabszolgává aláztatok minket, és azt akarjátok, hogy szabad népek rabszolgák halálával 
dögöljenek. Talán kevés a földetek? Még mindig kevés a folyótok és tengeretek, síkságotok és 
hegyetek, hogy a másét kell elvennetek? A Fehér Atya követei vagytok vagy a Halál Szelleméé a 
sevanézok szabad népe számára? 

A creenek elfogyott a lélegzete, köhögés fogta el, hogy szinte kettégörnyedt. Arccal a tüzbe zuhant 
volna, ha a harcosok el nem kapják. 

Wap-nap-ao megvetően legyintett. 

- Ide figyelj, cree! Te. .. - kezdte, de ekkor méltósággal, fenyegetően megdördült apám hangja. 

- Hallgass, Wap-nap-ao! Te a magadét már elmondtad. Most én beszélek, a sevanézok főnöke. 

Minden tekintet atyám felé fordult, ö pedig előkapta övéből kését, kinyújtotta bal karját, és a 

pengével megvágta csuklóját. A vér vékony fonalként lecsordult, a föld beszívta. Atyám ekkor 
kijelentette: 

- Én, a Magas Sas, a sevanézok szabad népének főnöke, még egyszer vérszövetséget kötök 
földemmel, és fogadom, hogy csak a halál választhat el tőle. 

Néma csendben, egyetlen szó nélkül nyújtotta ki kezét Üvöltő Farkas. Követte apám példáját. 
Ugyanezt tette Vad Vidra - és utána az összes törzsfőnökök. A föld, a szabad indiánok földje beszívta 
a vércseppeket, és a vérszövetséget megerősítették a harcosok és a vezérek, a törzsfőnökök és a fiatal 
fiúk. 

Wap-nap-ao mozdulatlanul ült, csak a szeme repdesett - még a másik két fehér is elnémult. 
Figyelték, hogy a fehérek törvényére miként válaszol a sevanézok szabad népe. 




At sziklán, át folyón. 

Erdőn keresztül és bozóton, 

Kerülve a ravasz Pan-puk-keewist, 
Erdei forrásokon és patakokon át 
Rohant a hódok gátjához. 

A békés víz tavához, 

Ahol liliomok virultak, 

Ahol hullámzott a nád. 

Ott lakott szerelme, 

A hollóhajú lány, akinek szeme 
Fekete, mint mély tó vize ... 

A fehérek követei még aznap éjjel ellovagoltak. Owases és Tanto elkísérte őket A többi törzsfőnök 
is eltávozott Az elrejtőzött harcosok is visszatértek a lovakkal, de már kora reggel elszéledtek a 
rengetegben. Abban az évben nem sok időnk maradt a vadászatra, tudtuk, hogy Wap-nap-ao 
hamarosan ismét megjelenik, és népünknek megint el kell tüntetnie nyomát az erdőkben és hegyekben. 
Vérszerződést kötöttünk földünkkel, de falunkban nem hallatszott nóta, sem vidám kiáltás. 

Vártam bátyám hazatérését még Bagolyt sem kísértem el az erdőbe, noha a Kapót fiúk egész 
szarvascsorda nyomára bukkantak. Reggel óta a sátra előtt vártam Tantót lestem, bár tudtam, hogy 
legkorábban délben érkezhet meg. Miket forgattam a fejemben? Nem emlékszem. Gondolataim vadul 
kergetőztek, mint a tavaszi szél sodorta esőfellegek. Lehunytam szemem, sorra vettem életem, 
hallottam anyám dalait, mely éket még a kis Útinak énekelt harcoltam a jávorszarvassal a Hosszú 
Tónál, láttam a farkaskölykök táborához vezető utat, vadásztam a sasra, rám meredtek a Néma Sziklák 
barlangjának harcosai, Owases mesélt Szépségesről és Idahóról... 

A nap elérte útjának felét, majd lassan nyugat felé siklott Még mindig vártam Tantót Többször 
észrevettem, hogy bátyám sátrával szemben, a három nyírfa közt, feltűnik Tinglit ő is várt 

Owases és Tanto csak este tért haza. Rövid látogatást tettek apámnál és a varázslónál, majd 
elváltak, és a sátruk felé tartottak. Tanto megbéklyózta lovát, elengedte a három nyírfa melletti kis 
réten, majd felém indult. Némán elhaladt mellettem, belépett a tipibe, és látszott, hogy nem akar velem 
beszélni. Én azonban makacsul követtem. Rám se hederített. Tüzet, gyújtott Megfigyeltem, hogy arca 
beesett a fáradtságtól. 

Segítettem néki a tüzet felszítani. Letelepedtünk egymással szemben. Végül Tanto megkérdezte: 

- Mit kíván testvérem? 

- Hamarosan visszatérnek a fehérek? 

- Nem tudom. 

- A fehérek táboráig kísértétek őket? 

- Nem. Wap-nap-ao nem akarta, hogy lássak, milyen messze van a táboruk, és hány embere van. 
De összeakadtunk a Kövér Kereskedővel, ő elárulta, hogy Wap-nap-ao tábora még nyolcnapi járásra 
van, és új harcosokat csak sokára gyűjthet össze. 

Nem tudtam elkezdeni azt a beszélgetést, amelyre vágyódtam. Elfogyott a merszem. És 
voltaképpen magam se tudtam pontosan, mit akarok. Csak hallani akartam, hogy mit gondol bátyám. 

Egyszer már belefogtam: 

- Tanto... 

De megint ínamba szállt a bátorság. Egészen másképp fejeztem be. 

- Tinglit egész áldott nap kijárogatott a nyírfák közé. 

Bátyám el sem mosolyodott, csak figyelmesen rám tekintett és odavetette: 

- Gyere velem. 

Már leszállt az alkonyat. Süvített a Key-wey-keen, lélegzete egyre hűvösebbé vált Megálltunk a 
három fa között, törzsüknek támaszkodtunk. Tudtam, hogy csakhamar megjelenik Tinglit. Bátyám, 
amikor kilépett a sátorból, nem függönyözte el a bejáratot - így jelezte, hogy várja Tinglitet. Ezért 
nem volt értelme, hogy elkezdjük a beszélgetést. De én egész nap Tantót lestem. És már nem bírtam 
tovább. Most felbátorított a sötétség. Megszólaltam: 

- Tanto, a te ereidben és az enyéimben fehérek vére csörgedezik. 

Nem válaszolt. 

- Tanto - erősködtem -, ez az igazság. 



- Hallgass! 

- Tanto - kiáltottam anyánk nem nővére Wap-nap-aónak? 

Megállt mellettem, és úgy beszélt, mintha forróság rázta volna. 

- Nem, nem nővére. De a mi ereinkben rossz vér csörgedezik. Neked még a bőröd is világosabb, és 
fakó a hajad. Mindenki tudja, hogy anyánk nem nővére Wap-nap-aónak. És nem is jut eszükbe. De 
neked eszedbe jut. És én sem bírom elfelejteni. Mit jelent ez? Azt jelenti, hogy mérgezett a vérünk. 
Hogy mások vagyunk. 

- Nem igaz! - tiltakoztam. 

- Igaz. Én jobban emlékszem rá, és régebben, mint te. Wap-nap-ao rövidesen a nyomunkba 
szegődik. Mit teszünk mi, a fehér asszony gyermekei? 

Nem hallottuk Tinglit lépteit. Már mellettünk állt Közelről láttam nagy szemét. A lány átvette a 
szót: 

- Tinglit hallotta szavaitokat, és a szíve bánatos. Bánatos a szíve, mert gondolataitok tévelyegnek, 
mert hangotokban harag cseng. Én, Tinglit, azt mondom nektek, amit mindannyian beszélnek. Mi 
szeretjük Fehér Felhőt, és ő szeret minket, ő közülünk való, ugyanúgy, mint én, mint atyám, és ahogy 
közülünk való lesz fiam. Egyféle az emberi jóság, és egyféle az emberi gonoszság, bár az emberek 
bőrének színe különböző. De mindenki egyforma. Felkel, mint a nap, és lenyugszik a sírba, megjelenik 
a földön, mint a tavasz, és pihenőre tér, mint a tél. 

Elhallgatott. Felettünk rezegtek a nyírfalevelek. És Tinglit, a Nyírfalevél már csak Tantónak 
suttogta: 

- Holnap, Tanto, felkeressük a Magányos Fenyő Dombját. Onnan szemed megpillantja földünk 
erdeit Gondolataid kitisztulnak és felvidulnak. Én veled tartok. Én mindig veled tartok. Ismered a 
magas erdőt, és úgy olvasol benne, mint Keserű Áfonya a csillagokban. Mindig hű leszek hozzád, 
Tanto. Egy tűz melegít majd bennünket, és egy állatbőr takar majd hűvös éjszakákon, Tanto! 

A sátrakban hunyorognak és kialszanak a tüzek, helyettük az égbolton kigyúlnak a csillagok. 
Roppant közel vannak. Csak a kezünket kell értük kinyújtanunk. A hold sarlója is idáig ér - egy fekete 
fenyőfa csúcsára támaszkodik. Ismét hallani a vadludak gágogását Dél felé húznak, mert Key-wey- 
keen lélegzete egyre hűvösebb. 

Halványulnak a csillagok. A hold sziklák mögé menekül. Fagyos ragyogás támad. Valahol a 
bokrok közt nyúl nyikkan. A tópartról csattogás, mormogás, lihegés hallatszik. Pézsmapatkányok és 
hódok nyüzsögnek hangya módra, valamit harapdálnak és hántanak. Együtt kezdjük a napot, ök az 
erdőben, éppúgy, mint mi, egyre jobban igyekeznek, hogy télire elegendő készletet halmozzanak fel 

Látom, hogy Owases kiballag sátrából. A felkelő napba bámul. Aggódva ráncolja homlokát 

Bagollyal a tópartra sietünk. Ma ködben evezünk, vad nyomát kutatjuk. A kenu vízre eresztésekor 
rúddal kell tördelnünk a jeget Az éjszaka folyamán a part mentén már dér borította kéreg nőtt 

Tudom, hogy Owases miért ráncolta homlokát Bűnhődnünk kell azért, hogy kevés időnk jutott az 
idén vadászatra - menekülnünk kellett, és harcolnunk a fehérekkel. Megkésett vadászat és hosszú tél - 
éhséget jelent. 

Most már késő. A gonosz Észak Szelleme bármely pillanatban vékony jégpáncélba verheti a tavat. 
Akkor a vadászoknak meg kell várniuk, amíg a jég járhatóvá vastagodik. így áll bosszút Ka-peboan- 
ka, Key-wey-keen ura, a tapasztalatlan vagy megkésett vadászokon. 

Tarsolyában akad még hófúvás, öles hó és förgeteges szél. De Észak Szelleme lassú, nem fenyeget 
egyszerre mindennel. Először zúzmarával hinti be vékonyan a dombokat, hogy a megrakott ember 
elcsússzék, és estében kezét-lábát törje. Azután gyenge jégréteggel borítja be a tavat. Talán valamelyik 
vadász rámerészkedik és elsüllyed. Megesik, hogy Ka-peboan-ka a tó közepén befagyasztja a kenut. A 
jég túlságosan vastag ahhoz, hogy a megrekedt csónak áttörhesse, és túl vékony ahhoz, hogy elbírja az 
embert. 

Egyre rövidebb az égen végighaladó nap ösvénye. A szürkemedve a magas hegyekbe húzódott- 
téli álomra - a vadonban már csak fekete és barna remeték kóborolnak. A távoli északról megérkeznek 
az első hópihék. Elfedik a vadont borító vastag avarszőnyeget. Key-wey-keen ura fehér köpenyt 
terített vállára. Táncra perdül örömében, és a rengeteg megtelik örvénylő, havas fehérséggel. Reggel 
ismét kisüt a nap, de fáradt - nem melenget. 


Mióta Tinglit apja, Könnyű Láb, Tantót fogadta sátrában, és négy medvebőrért neki ígérte lányát. 





hajnalonként vadászni indultunk. Már késő volt. Az erdőben fehér foltok jelezték az első hófúvások 
nyomát De Tantónak már három fekete medvebőre volt. 

Apám megajándékozta volna a negyedikkel, de Tan-to elhatározta, hogy maga szerzi meg, noha ő 
is, Tinglit is már hevesen vágyódtak rá, hogy a lány gyújtsa meg naponta bátyám sátrában a tüzet. 

Kutattuk a nyomot északon, nyugaton. Még a hegyek lábáig is előrenyomultunk, de a vadon 
szellemei nem voltak kegyesek hozzánk. Kétszer sikerült medvemancs nyomait felfedeznünk, de az 
elsőt elvesztettük az Ugráló Kecske Sziklái közt, a második nyom pedig elvezetett bennünket arra a 
helyre, ahol előző napon a medvét körülvették a siwas vadászok. A csata színhelyét már csak 
vértócsák jelezték és egy aranyfenyő ágai közé akasztott koponya, csipetnyi áldozati dohánynyal a 
szemgödrökben. 

A következő napon nem hagytuk el a falut, mert Key-wey-keen az északi hófúvással táncolt a 
rengetegben. Mikor pedig másnap szürkületkor ismét felkerekedtünk, mély hó lepte az erdei 
csapásokat. 

Ezúttal kelet felé indultunk, noha a harcosok szerint arra zsákmány már aligha akad. Sítalpunk 
könnyedén vitt minket még a meredek emelkedőkön is, mert - mint mindig, ha friss hó esett - 
szarvasbőrt erősítettünk rá. 

A vadon hallgatott, a hóval együtt leszállt az álom csendje. Hosszú órákon át kelet felé futottunk, 
mindig kelet felé. Bal vállunkat a Key-wey-keen lökdöste, és miatta szaporábbra kellett fognunk 
léptünket Tanto úgy rohant, mintha meg akarna szökni előle, nekem azonban már elment a kedvem. 
Nem hittem, hogy sikerüljön még valamelyik fekete testvért elcsípnünk ebben az évszakban, amikor 
az őserdő már téli álomra hajtja fejét De Tanto száguldott egyre csak előre, előre - szembe a felkelő 
nappal. Mögöttünk az árnyékunk cikázott. 

Ügy látszik, Tinglit kieszközölte a Fák Jó Szellemének segítségét, mert amikor a nap már elérte a 
legmagasabb fenyők csúcsát, és mi a folyó felé törtetve elhagytuk a hódok szurdokjának hóbuckáit, 
Tantónak hirtelen szinte a levegőben állt meg a lába. 

A folyó partján hóborította kis halmot pillantottunk meg. Óvatosan nézelődve megközelítettük. 
Igen - Tanto nem tévedett -, gallyakból és kövekből ügyesen felépített dombocska volt. Csak néhány 
ágat kellett ledobnunk a tetejéről, és máris felfedeztük a medve fagyott hala kk al telt éléskamráját 

A hó itt két rétegben feküdt. Úgy látszik, a hófúvás nem ért el idáig, mert a régi havon csak vékony 
réteget alkottak a friss pihék. Ezáltal könnyűszerrel felfedeztük a régi, jeges rétegben a medvemancs 
valószínűleg előző napi lenyomatát. 

- Nem hagyom - súgta Tanto még akkor sem, ha örökké itt kell rostokolnunk miatta. 

Bólintottam. Ezúttal medvebőrrel kell hazatérnünk. 

Követtük a folyót fölfelé, és nagy íveket írtunk le, hogy lehetőleg szél ellen haladjunk. Kemény 
feladat volt, mert egyes helyeken már semmit sem találtunk a friss hó alatt 

Déltájban rábukkantunk a második halomra. Ezt már nagyon jó jelnek véltük. Kétségtelenül 
frissebb volt Tehát helyes irányban tartottunk. Ez azt jelezte, hogy a medve állandóan a folyó 
közelében kóborol, és nekünk a legjobb halászhelyeket kell keresnünk. 

Végre észrevettük a legfontosabb dolgot és Tanto arca kipirult, akár egy örvendező lányé - egy vén 
fenyő törzse alatt felfedeztük a medve vackát és friss, a folyó mentén fölfelé vezető nyomát. 

Ettől kezdve egyre óvatosabban nyomultunk előre. Szemünknek jóval meg kellett előznie 
bennünket - tekintetünket pedig orrunknak és fülünknek. Tanto már felkészült a harcra. Levetette 
zubbonyát, vállára akasztotta sóval telt tarsolyát, megmarkolta tomahawkját Én az íjhúrra helyezett 
nyílvesszővel követtem. 

Fülünk előbb figyelmeztetett, mint ahogy szemünk bármit is jelentett volna. 

Előttünk a kopár, magas part meredeken lejtett a folyó felé. Csobogást, hangos lihegést hallottunk: 
Mokwe halászik. 

Ismét félkört írtunk le, hogy megkerüljük a szelet. Végre lesurrantunk a folyópartra, a hóban 
nesztelenül lopakodtunk. 

A hatalmas, fekete Mokwe a sekély vízben állt, odahajtott a gázlóból egy csapatnyi halat. 
Pillanatonként megcsobbant a medvemancs szelte víz, és új zsákmány repült a partra, ahol már jókora 
halomban hevertek a korábban kifogott halak. 

Mokwe hátat fordított nekünk. Erősen lihegett. Nem hallotta a közelgő vadászokat. A szívem 
kalimpált, de nemcsak a reménykedéstől, hanem a rémülettől is. Megértettem, hogy Tanto nem akarja 
elhúzni a vadászatot, sem tovább várni a medvére, mert a nappal már végéhez közeledett. Elhatározta, 




hogy itt vívjuk meg a küzdelmet. A hely pedig nem volt biztonságos. Ha menekülésre kerül a sor, 
mindkettőnknek egyfelé kell rohannunk - a keskeny part menti sávon és enyhe emelkedőn. Ebben az 
esetben a futás csakis halállal végződhetik. 

Tanto rám parancsolt, hogy jócskán maradjak hátra. De nem engedelmeskedtem. Tudtam, hogy 
nyílvesszőmnek itt jobban hasznát veheti, mint bármikor azelőtt. 

A medve még mindig nem hallott meg bennünket 

Végül Tanto megfeszítette íját, és rákurjantott: 

- Mokwe testvér, nézz körül! 

A medve lassan, mintha nem hinne a fülének, felénk fordult. Ekkor zizzent Tanto nyila, és a 
hatalmas ragadozó szemébe fúródott. Veszett üvöltés töltötte be a rengeteget Az én nyílvesszőm 
kitátott szájába talált 

A medve egyenesen felénk száguldott Mi kétfelé ugrottunk, ezért egy pillanatra megtorpant, hogy 
kiválassza ellenfelét - a nagyobbik, a zubbonyát lengető Tanto mellett döntött. Felágaskodott. Ebben a 
pillanatban bátyám tenyérnyi sót szórt a szemébe, és fejére hajította bőrzubbonyát. Mokwe abban a 
percben elvesztette a csatát. Megvakult - orrával sem találhatott meg bennünket, mert szaglását 
elnyomta Tanto ember-illattal átitatott zubbonya. A medvék hallása pedig elég gyenge. Rárivalltam, 
hogy megtévesszem: 

- Itt vagyok, Mokwe! 

A ragadozó felém fordult, ekkor Tanto rárohant, és dárdáját az oldalába döfte, másik oldalába pedig 
az én újabb nyílvesszőm fúródott. 

Kemény csapások voltak, mert Mokwe váratlanul panaszosan felbődült ijedtében. Mellső 
mancsaira zuhant, megcsóválta fejét, mintha keresné a menekülés útját. És ez már a tusa vége volt. 
Tanto magasra emelt tomahawkkal hozzáugrott, és rettenetes ütést mért le-horgasztott fejére. 

A medve utolsó szökkenésre készült, majd a földre rogyott. 

- Bocsáss meg, Mokwe testvér - kérlelte Tanto -, de meg kellett szereznem bőrödet, hogy 
sátramba vezethessem a legszebb sevanéz lányt. 

Mokwe hallgatott. Key-wey-keen friss hó illatát hozta. Sietve vissza kellett térnünk a faluba. 

Húst nem vittünk magunkkal, mert mire megnyúztuk a medvét, kelet felől már az esti szürkület 
terjengett. A hatalmas bőr igen nehéz volt. De vitt minket az öröm. Még mielőtt álomba merült volna 
minden sátor, elértük a falut. Az újabb havazással egyszerre érkeztünk. A szél kissé alábbhagyott. Az 
éjszaka mélyéből fehér csillagocskák forgataga hullott, szelíden a földre terült, elnyomta lépteink 
zaját. Tinglit apjának sátrában még lángolt a tűz, és magas leányhang hallatszott. Megálltunk. Tinglit 
énekelt: 


Én hősöm, te távol vagy, 

De szíved nálam hagytad, 

Esti szellő rólad mesél. Hogyan telik napod s az éj. 

Bíznám szerelmemet 
Repülőre madárra, 

Vigye el szívemet 
Hősömnek útjára, 

De jaj, gonosz Ka-peboan-ka 
Szivem meg ne fagyassza, 

Én vitézem, térj vissza. 

Tanto kiegyenesedett, kinyújtott karral a magasba emelte a negyedik medvebőrt. - Tinglit! - 
kiáltotta. - Tinglit... 

Tegnap este lakoma volt bátyám sátrában, és első ízben szolgált fel asszonya, eljövendő fiainak 
anyja, Tinglit, a Nyírfalevél. 

Ma reggel pedig nem akaródzott kimennünk a rengetegbe. Lustán ébredtünk, mert pompás volt a 
bőséges lakoma. Bagollyal egész délelőtt hótalpakat fontunk. Tauha a lábunknál szunnyadt Új téli 
bundájában most szürke farkasra hasonlított. Csak ha felnyitotta szemét, látszott, hogy hű baráttal, 
kutyával van dolgunk. 

Délután mégis nekivágtunk az erdőnek, hogy kipróbáljuk az új hótalpakat. Bebizonyult, hogy jól 
sikerültek. Még a legnagyobb hóbuckákon is gyorsan és könnyedén átkeltünk. 



Tauha kelletlenül vánszorgott a nyomunkban. Hamarosan megértette, hogy szándékosan a 
legnagyobb buckákat keressük, amelyeken ő alig bírt átfurakodni. Ezért maga választotta meg útját, 
kisvártatva elhagyott minket, és beleveszett a rengetegbe. 

Némán ballagtunk. Egyikünk sem kívánta a beszélgetést. Gondolkodnivalónk sem akadt. 
Céltalanul kódorogtunk. Először kelet felé tartottunk, majd dél felé kanyarodtunk egy kis patak 
mentén, amelynél a legkisebb fiúk gyakran állítgatták csapdájukat Az erdő mélyén nyúl nyikkant, 
majd kutyacsaholás magyarázta meg, hogy Tauha nyulat zsákmányolt Rákiáltottam. Csak késlekedve 
ügetett elő. Úgy látszik, senkivel sem óhajtotta megosztani zsákmányát, mert az utolsó darabkát falta, 
amikor felbukkant Pofája tele volt nyúlszőrrel, mégis olyan közömbösen nézelődött és viselkedett, 
mintha legalább két nap óta egy falatot sem nyelt volna, ét legalább egy év óta egyetlen nyúllal sem 
akadt volna össze az erdőben. 

Most már a sarkunkban maradt, mi pedig visszafordultunk a falu felé, és lustán azon elmélkedtünk, 
hogy nem is volna rossz, ha naponta akadna esküvői lakoma, és naponta végigkóstolhatnánk a 
medvesonkákat, sült szarvasborjúgerincet, füstölt lazacot, nyárson pirított és barna mézbe mártogatott 
csukát Arról is csevegtünk, hogy egyszer majd mi is fiatal lányokat vezetünk sátrunkba. Eri 
kijelentettem, hogy az én squawomnak ugyanolyan nagy, fekete, táncoló tüzű szeme lesz, mint 
Tinglitnek. Bagoly ellenben azt kívánta, hogy asszonya olyan vidám legyen, mint a nővérem, Tinahet 
Sőt, megjegyezte, hogyha Tinahet fiatalabb volna, ő pedig idősebb, akkor már apám elé járulna, és tíz 
medvebundát is hozna, hogy sátrába vihesse. Rávágtam, hogy tőlem is engedélyt kellene kérnie, 
továbbá segítségemet a bőrök megszerzéséhez, mert különben már az első medve, ahelyett, hogy a 
bundáját Bagolynak adná, barátom bőrét vinné a maga tanyájára. 

Bagoly nem válaszolt Ahelyett, hogy szavakra vesztegette volna az időt, váratlanul rám vetette 
magát, és fejemet a hóba nyomta. De ő sem úszta meg szárazon. Csakhamar mindkettőnk nyaka, 
ruhaujja és haja tele lett hóval. Hol egyikünk, hol másikunk kerekedett felül, egyikünk sem akarta 
megadni magát. Szép dolog a barátság, de már éreztem, hogy bedagad a szemem, a kedves Bagoly 
pedig orra vérével vörösre festette a havat ... 

Egyszer csak talpra szökkentünk. Tauha az előbb megint eltűnt a rengetegben, de most hirtelen 
felüvöltött farkashangján. Mi volt az? Mit jelentett? Nekiiramodtunk Tauha irányába. Rendszerint 
akkor üvöltenek így a kutyák, ha emberi testre bu kk annak. 

Tauha embert talált. A patak partján rövid hajú indián hevert arcra borulva, öltözéke foszlányokban 
csüngött félelmetesen sovány alakján. Hátára fordítottuk. Alig ismertük fel. A vér és mocsok rétegei 
alatt azonban mégis mintha ismerős lett volna. 

- Kettétört Kés! - kiáltott fel Bagoly. 

Igen, Kettétört Kés volt. Az a harcos, akit a fehérek elfogtak a Néma Sziklák Völgyében, és Wap- 
nap-ao szerint hajlandó volt a rezervátumba vonulni. 

Dagadt lába és tenyere csupa seb volt Egész testét elborították a horzsolások és fehéredő szélű 
sérülések. 

Letört gallyakra helyeztük a sebesültet, majd Bagoly segítségért rohant a táborba. Én a harcos 
mellett őrködtem. 

Megint lebukott a nap, megint közeledett kelet felől a szürkület De bizonyára sokkal félelmetesebb 
sötétség közeledik dél felől, a fehérek táboraiból. Elnéztem Kettétört Kés éhségtől beesett arcát. Minek 
volt a hírnöke? Vajon milyen sors hírét hozza népének? 

És akkor még egyszer megvágtam bal karomat hogy néhány vércsepp hulljon a szabad sevanézok 
földjét borító hóba - hogy szövetséget kössek e földdel az év minden szakára. A fagy és a hőség, az 
északi szél és a déli szél idejére. Egész életemre, bármeddig is tart. 

Legyen bár e világ bejárhatatlan. 

Lihegve szomjazom a bosszút, 

Fel nem tartóztathat göröngyös, rossz út. 
Még megérem azt a dicső napot. 

Karom lesújtja - Wap-nap-aót! 

Mióta Kettétört Kés fogságba esett, családja, anyja, felesége és két kicsi fia a tanok törzsének 
táborában lakott. Ebből a törzsből származott felesége, ezért fivérei pártfogásukba vették húgukat A 
sebesültet a táborba szállítottuk, és apám futárt küldött a tanókhoz az örömhírrel. Kettétört Kést 




Owases fogadta be sátrába. 

Az első napokban senki sem látogathatta meg a beteg harcost. Keserű Áfonya gyógyította. Owases 
viselkedéséből, abból, hogy még a felnőtt harcosok sem léphettek be sátrába, látszott, hogy Kettétört 
Kés valóban súlyos beteg. 

Ötödnapra megjelent a családja. Az asszonyok felállították totemjeleivel díszített sátrát, de nem 
ujjongtak, noha a fiú és férj oly távoli útról tért vissza, mintha magát a Nap Útját járta volna be. 
Kettétört Kés ugyanis fogságból jött haza. Úgy üdvözölték és úgy ápolták, mintha küzdelemből, 
csatából érkezett volna, amellyel büszkélkedhetik a harcos, ő azonban másképp vélekedett, és 
másképp ítélte meg az esetet. 

Owases fiúkat hívott, köztük engem is, hogy segítsenek átvinni a beteget abba a sátorba, amelyet 
már felvert Kettétört Kés anyja és felesége. így hát tanúja voltam találkozásuknak. Azt hittem, hogy ez 
a nagy, bár csendes boldogság pillanata lesz. Kettétört Kés már lábadozott. Már megállt a maga lábán, 
de Keserű Áfonya megtiltotta neki, hogy felkeljen. 

Amikor apám, Owases és Keserű Áfonya jelenlétében sátrába szállítottuk a beteget, Kettétört Kés 
feleségének szemében örömkönnyek csillogtak, és anyja szaggatott szavakat suttogva borult rá. 
Kettétört Kés azonban elfordult tőlük. 

- Feleségem - szólalt meg - vágja le hajfonatait a gyász jeléül, mert Kettétört Kés meghalt Együtt 
lakom majd veletek ebben a sátorban, de anyám ne emlegesse, hogy fiat szült, és feleségem énekeljen 
halotti dalt. 

Szavai még apámat is meglepték, még Owases is meghökkent. Kettétört Kés felesége váratlanul 
felzokogott, de apám szigorú intéssel félbeszakította. 

- Testvérünk rosszul döntött. Mi harcosként üdvözöltük, hiszen nem gyávaságból, nem férfihoz 
méltatlan gyengeség miatt esett fogságba. Sok éve ismerjük, ismertünk, amikor még kis Úti voltál, és 
most kijelentem, hogy nem vesztetted el nevedet, és mindenki vitéz harcosként emleget. 

Kettétört Kés hallgatott. Ekkor Owases vette át a szót. 

- Vezetésemmel tetted első lépéseidet a harcos és a vadász ösvényen. Amikor úgy megerősödtél, 
hogy fél kezed ujj ai közt eltörted az acélkést, magam adtam neked nevet. Most, mint testvéremet, nem, 
mint gyáva szolgát fogadtalak sátramba. Számomra Kettétört Kés nem halt meg. 

A beteg lehunyt szemmel hallgatta, arcizma se rezzent. Csak az asszonyok szemében ragyogott fel 
új remény és boldogság. Most Keserű Áfonya felé fordultak. Vajon ő mit mond? 

A varázsló azonban még várakozott A beteg, úgy látszik, megértette, hogy újra az ő szavaira vár. 
Hangja tompán kongott a szenvedéstől, amelyet nem bírt leplezni. 

- Kettétört Kés talán még nem halt meg. De jobban szeretném, Owases atyám, ha a te nyilad 
fúródna szívembe, mintsem hogy a fehérek kötözzék gúzsba kezemet, és tűzzék totemjelemet a 
beszélő papírra. 

- Kettétört Kés nem halt meg. El, és továbbra is harcos marad - ismételte meg élesen Owases. 

- Kettétört Kés jelét - kérdezte meg ekkor Keserű Áfonya - a fehérek tették a beszélő papírra? 

-Igen. 

Keserű Áfonya a beteg vállára helyezte tenyerét 

- Ebben a sátorban az asszonyok nem fognak halotti dalt énekelni. Üdvözöljétek férjeteket és 
fiatokat - fordult az asszonyokhoz két nap múlva a Vének Tanácsa üdvözli, és ott Kettétört Kés, a 
harcos elmondja, milyen utat járt meg, mielőtt visszatért hozzánk, 

Utolsónak hagytam el a sátrat Kettétört Kés felesége ura mellett térdelt ő pedig magához ölelte két 
apró fiát, és mosolygott - mosolygott valószínűleg először a Néma Sziklák Völgyében vívott csata óta. 

íme, Kettétört Kés elbeszélése a Vének Tanácsának ülésén, amelyet Owases engedélyével azok a 
fiúk is meghallgathattak, akik már nevet szereztek. 

- A Néma Sziklák Völgyéből fél holdváltozásnyi ideig meneteltem Wap-nap-ao lova mögött Wap- 
nap-ao hallgatott, a fehérek pedig átkozták népünk vakmerőségét Földbe temették halottaikat úgy, 
ahogy a sakál elássa a dögöt és állandóan dél felé tartottak. Elvezettek lakóhelyükre, amelynek minden 
sátra kőből van, és tízszer tíz a számuk, annyi, amennyi a sátor összes törzseink táborában. Mint 
vadállatot hurcoltak a ló mögött, és a fehérek ordítoztak s kigúnyoltak. 

Láttam asszonyaikat és gyerekeiket láttam mindazt amit a mi szemünk még sohasem látott, és amit 
soha többé nem akarok megpillantani A sápadtarcúakat a gonosz szellemek szolgálják. Gonosz 
szellemek húzzák a ló nélküli kocsikat beszélnek fennhangon, anélkül, hogy ember volna jelen. 
Rettenetes a fehérek ereje, kemény, mint a kőtipi fala. Nagy, mint a mi egész földünk. 




Hatalmas, magas fallal körülvett kőtipibe vezettek, amelynek minden ablaka és minden ajtaja zárva 
volt, és amelybe a fehérek engedélye nélkül senki sem léphetett be, és senki sem távozhatott. Sok 
napig és sok éjszakáig tartottak ott megszakítás nélkül, és senkit sem láttam egyetlen sápadtarcún 
kívül, aki nyitotta és csukta az ajtót és hozta az ételt Vastag, sötét lepényeket hozott, amelyek 
agyagként ragadtak a szájamban, és azt mondta, hogy ez kenyér. 

A kőbarlangban a halált kívántam. De nem volt mivel megölnöm magam. Szerencsére a vadon jó 
szellemei nem feledkeztek meg rólam, és éjszakánként eljöttek, álmomban minden éjszaka eljöttek, 
elhozták a rengeteg hangját és a ti hangotokat. Hallottam a farkasok üvöltését, és hallottam a viaskodó 
szarvasok agancsának reccsenését Sok, nagyon sok füstöt láttam tipijeinkből fölszállni, és hallottam a 
dob szavát a Nagy Tűz Teréről. Éreztem lábam alatt a száraz avart és az ágakat, követtem a 
jávorszarvasok nyomát, és esténként veletek táncoltam a tábortűznél. Azután felriadtam, és megint 
nem volt semmi, amivel megölhettem volna magam. 

A kőtipi falnyílásait vaskosarak takarták el, de tudtam, hogy a hold egyszer változott, amikor a 
sápadt-arcúak két cree indiánt küldtek hozzám, akik már régen a fehérek rezervátumában éltek. Attól 
kezdve naponta meglátogattak. Amikor észrevettem, rá akarnak venni, hogy velük menjek és velük 
lakjak, többet nem szóltam hozzájuk. Nagy gazdagságot ígértek, mutogatták a fegyverüket, amely a 
fehérek fegyverének szakasztott mása, egyre biztattak, hogy térjek vissza népemhez, adjak pénzt a 
főnököknek, és vezessem a népet rezervátumba. És amikor egyszer megkérdeztem, minek jönnek, 
mikor szóba sem állok velük, kijelentették, hogy továbbra is meglátogatnak, mert ezért pénzt kapnak, 
én pedig akár így, akár úgy, megteszek mindent, amire a sápadtarcúak kényszerítenek, mert a fehérek 
erősebbek a Nagy Szellemnél, és senki sem szállhat velük szembe. És amikor megmondtam, hogy nem 
hallgatok rájuk, sem a fehérekre, kinevettek, és kis Útihoz hasonlítottak, aki nem érti a saját szavát 
sem. 

Tüzes vizet is hoztak magukkal, és kínálgattak engem. Tudjátok, hogy mit csinál a tüzes víz az 
emberekkel, ha szelleme beléjük költözik. A gondolatok megzavarodnak, mint a veszett farkasoké, a 
kéz pedig meggyengül, mint az aggastyánoké. Ezért nem akartam elfogadni tőlük a tüzes vizet, és 
amikor erőnek erejével kényszeríteni akartak, mindkettőt eldöngettem úgy, hogy rimánkodtak és 
sírtak, mint a kisfiúk apjuk keze alatt. 

Ekkor megjelentek a fehér őrök, és megvertek, a vezetőjük elvette tőlem totemjelemet, saját 
kezűleg meggyalázta, és a beszélő papír aljára tűzte. Azt mondta, hogy vakmerő vagyok, de ő megtör 
engem, mint egy száraz nádat. És kijelentette, hogy a fehérek irgalmassága végtelen, mert harcoltam 
ellenük, és ezért megölhetnének, de mégsem teszik, csak vasbéklyóba verve rezervátumba küldenek, 
és ott fogok lakni Azt is mondta, hogy Wap-nap-ao, akinek nagy jutalmat ígértek, nemsokára az egész 
sevanéz népet a rezervátumba vezeti, és megint az enyéim között leszek. 

Ekkor megértettem, hogy mit sem ér a harcos ereje, sem bátorsága, sem a küzdelem. Egyedül 
voltam nagy túlerővel szemben, és csak ravaszsággal szabadulhattam meg a kőtipi falaitól és 
vasbéklyóimtól. Halálos bosszút fogadtam azok ellen, akik megütöttek. Két napig hallgattam, senkihez 
sem szóltam egy szót sem, nem fogadtam el se vizet, se ételt, és harmadnapra mindent jól 
megfontolva, hívattam a fehér főnököt, és megmondtam, hogy mindenbe beleegyezem. Hogy önként 
elmegyek a rezervátumba, hogy mindent megnézek saját szememmel, és azután visszatérek a 
népemhez, és rábeszéllek titeket, hogy kövessetek. 

A fehér főnök kegyes volt. Nevetett, és mindent elhitt Nevetett, és azt mondta, hogy megjött az 
eszem, hogy megértettem, a fehérek ereje nagyobb mindannál, amire a sevanézok képesek. Azután 
feltételezve, hogy már mindenbe beletörődtem, hosszan faggatott népünk dolgairól. Tudni akarta, 
honnan vesszük a sárga fémet, amelyből asszonyaink karperecé és fülönfüggője készül. Ismerni akarta 
a Néma Harcosok Barlangjába vezető utat és a Sós Sziklák Völgyének ösvényeit, kérdezősködött 
síremlékeink és totemjeink, orvosságaink és Varázslataink felől. Érdeklődött népünk felől, az összes 
törzsekről - hány egészséges férfi van, mennyi nő, agg és gyermek, milyenek a lovak és a sátrak, 
milyen a fegyverünk. Mindent elmondtam neki. Nagyon örvendezett, állandóan nevetett, és szavaimat 
beszélő papíron rögzítette. De szavaimban nem volt igazság. Ha azokon az utakon akarna járni, 
melyekről tőlem hallott, élete végéig tévelyegne, sárga fém helyett sót lelne, a Néma Harcosok 
Barlangjába vezető út helyett pedig elpusztulna a Fekete Sziklák közt Hazudtam neki, noha harcoshoz 
ez nem méltó, noha csak egyféle beszéd illik hozzá. De megértettem, hogy a fehérek erejére csak 
ravaszsággal válaszolhatok. 

Ötödnapra azután, hogy vállaltam a rezervátumot, eljött hozzám a két cree és két fehér őr. A 



rezervátumba akartak kisérni. A fehér főnök elhitte, hogy jó szántamból megyek, de amazok nem 
nagyon hitték. A creek a szemembe mondták, hogy nem hisznek, és ügyelni fognak lépteimre és 
álmomra, mert megvertem őket Állandóan dühöngtek, sőt rám vetették volna magukat, de a fehér őrök 
nem engedték. Csak amikor a creek ittak a tüzes vízből, jött egyikük hozzám, már nem mint ellenség, 
hanem mint barát. Úgy látszik, a tüzes víz szelleme eszébe juttatta, hogy valaha maga is szabad népből 
származott, mert elkezdte, hogy a sevanézok derék férfiak, hogy maga is szeretne egy szabad nép 
harcosa lenni, úgy, mint a sevanézok és a siwasok, akik a saját erdeikben élnek, és senki sem őrzi sem 
lépteiket, sem gondolataikat. 

A cree siránkozott, mint egy vénasszony, de szavai nem voltak teljesen értelmetlenek. Elmondta, 
hogy a fehérek ereje nagy, hogy valóban nagyobb, mint a Nagy Szellemé, mert a Nagy Szellem nem 
tudja megvédeni sem fiait, sem földjüket, sem szabadságukat a fehérek fegyverétől és tolvajlásától. De 
mégis azt állította, hogy a sevanézok, ha akarják, megőrizhetik szabadságukat. 

És most jól figyeljetek, testvéreim. A cree szerint a fehérek nem fordítják egész óriási erejüket a 
sevanézok ellen, mert ez túlságosan költséges háború volna. Nem érdemes sok ezer harcost küldeni 
egyetlen más nép ellen. A fehérek jutalmat ígértek Wap-nap-aónak, ha ezen a télen a sevanézokat a 
rezervátum felé kergeti, vagy ha kicsikarja ígéretünket, hogy az Ontario-tóhoz költözünk. De Wap- 
nap-ao kevés embert kap a Királyi Lovascsendőrségtől, és ha megszökünk előle, ha nem egyezünk 
bele, akkor néhány évig megint békességünk lesz, mert vannak olyan fehér főnökök, akik már most azt 
mondják, hogy nem érdemes a Királyi Lovasésendőrség embereit elveszteni és egy kis népet hajszolni 
az ország összes rengetegeiben. így mondta a cree, és bár megzavarta a tüzes víz, igazat beszélt Onnan 
tudom, hogy igazat beszélt, mert másnap, amikor félelem fogta el, kérlelt, hogy szavait el ne 
ismételjem egyik fehérnek sem. 

Éppen másnap hagytam el a kőtipit, két lovas csendőr és a két cree őrizete alatt, és elindultunk a 
rezervátumba. A fehér főnök kegyességében még lovat is adott, mert hét napig kellett utaznunk, és ő 
már barátjának tekintett. 

Egész idő alatt délkelet felé lovagoltunk. A sík vidéken sok fehér embert lehet látni, akik kő- és 
fasátrakban laknak. Az ösvényeik is kővel vannak kirakva, az erdeik pedig gyérek, vad nem járja, félig 
kihaltak. Több ott a kivágott fa, mint nálunk a szikla. A fehérek elűzték onnan a vadat, és azokban az 
erdőkben minden szabad nép éhen veszne. És mondom nektek, hogy ha a sápadtarcúak eljönnek 
hozzánk, felépítik sátraikat és útjaikat a vadonban, akkor itt is kihal az erdő, és elpusztulnak az utolsó 
szabad népek. 

Ezt forgattam fejemben, amikor őreimmel lovagoltam, és bár szívem telve volt bánattal és 
gyűlölettel, vidámságot színleltem, tettettem, hogy örülök a rám váró életnek. Amikor az őrök azt 
akarták, hogy tüzes vizet igyam, még az ivást is színleltem, utánoztam a creeket, énekeltem és 
táncoltam az esti tábortűznél... ötödnap letértünk a fehérek útjáról egy valamivel sűrűbb erdőbe, és 
átkeltünk egy széles folyón. Aznap este, amikor megálltunk éjszakai pihenőre, magam kértem a tüzes 
vizet, ugrabugráltam és kurjongattam, mutattam, hogy a szellem egészen megszállt, hogy gondolataim 
megzavarodtak, és lábam egyre gyengébb. A sápadtarcúak és a creek kinevettek úgy, ahogy az 
emberek nevetnek a táncoló medvebocson, amelyet vadméhek támadtak meg. Ők maguk is nótáztak és 
táncoltak, bőven vedeltek, és még többet nevettek, amikor színleltem, hogy a tüzes víz teljesen főbe 
vert, földre tepert, és felfordította a gyomromat 

Jóval előbb végignyúltam, mint ahogy ők aludni tértek. Halottként hevertem. Megállapították, hogy 
nem kell engem őrizniük, és mert a tüzes víz nekik is megszédítette fejüket, egyikük sem maradt a tűz 
mellett, hogy vigyázzon rám. 

És akkor megszöktem. Magammal vittem az összes lovakat, és egész éjszaka észak felé 
száguldottam, és csak derengéskor eresztettem hármat szélnek, magammal pedig csak egy hátaslovat 
és egy tartalékot vittem. Nem kíméltem a lovakat. Egész idő alatt északnak, mindig észak felé 
vágtattam. Elhagytam a Rabszolga Tavat. Félnaponként váltottam lovat. Nem adtam sem magamnak, 
sem nekik pihenőt. 

Harmadnap megálltam az óriási Folyónál, és a Nagy Szellemhez fohászkodtam, mert megint 
országunk határához értem, és már tudtam, hogy meglátom testvéreimet, és bár megbecstelenített a 
rabság, de mégis visszatérek hozzájuk, s elmondom nekik a cree szavait Elismétlem mindazt, ami 
javára válhat népemnek, akár testvérként fogadnak a harcosok, akár elűznek, mint gyáva görényt. 

Amikor átkeltem a folyón, vízbe fulladt az egyik lovam, és másnap hófúvás kezdődött. Éjszaka 
nem bírtam tüzet gyújtani, és a farkasok megölték a másik lovamat. 




Kimerültem, mert nem volt ennivalóm, és a hóban keserves volt az út. Éjszakánként farkasok 
gyűltek össze a fák alatt, amelyeken meghúzódtam. Nem volt fegyverem, és egyre inkább 
elgyengültem. Gyorsan elfogyott lovam húsa, amelyet a farkasok öltek meg. Gonosz szellemek 
üldöztek. Rettegést és kínokat hoztak, leterítettek az egyenes útról, ingoványba vezettek. 

De a jó szellemek védelmeztek. Még a Királyi Lovasésendőrség üldözésétől is megóvtak, a tábor 
felé vezettek. 

Két nappal hazatérésem előtt láttam két lovas csendőrt, amint a pusztában lovagoltak, de Key-wey- 
keen friss hóval borította el nyomaimat, és még kutyáik sem találtak rám. A visszatérésem előtti napon 
a gonosz szellemek még egyszer utamat állták. Éhes hiúzt küldtek rám. Szerencsére nagyon fiatal volt. 
Csak a mellemet szaggatta fel, és megsebesítette karjaimat. 

El kellett jutnom hozzátok, és a jó Manitu még egyszer erőt adott kezemnek, megfojtottam a hiúzt. 
És azután, amikor már nem bírtam menni, és amikor azt hittem, hogy már sohasem látlak titeket, két 
fiút vezérelt hozzám. Manitu így vezetett el népemhez. 

A következő napokon a dobok ismét a központi táborba hívták az összes törzseket. Ifjú harcosokat 
küldtek ki őrködni délre, és a Vének Tanácsa éjjel-nappal hányta-vetette, milyen utakon távozzék 
népünk, és hogyan tüntessük el nyomainkat Wap-nap-ao elől. A harcosok nappalaikat és éjszakáikat 
állandóan a vadonban töltötték, noha a hó már magas volt, és rendszerint üres kézzel tértek vissza. 
Apám mégis megparancsolta, hogy ejtsenek el minden vadat, mert még mindig csekély volt a télire 
szánt élelmiszerkészletünk. Hiszen abban az évben csaknem egy teljes vadászhónapot elvesztettünk, 
mert menekülnünk kellett Wap-nap-ao elől. Éppen ezért húzódott el annyira a tanácskozás apám 
sátrában, mert bajosan lehetett olyasmit határozni, ami ne fenyegette volna népünknek vagy a 
szabadságát vagy az életét 

Ha ugyanis megindulnánk észak felé, a szarvasok és jávorszarvasok nyomában, a Királyi 
Lovasésehdőrség körülvenne bennünket a síkságon, és vagy kiirtaná összes harcosunkat, vagy 
engedelmességre szorítaná a törzseket Biztonságban csakis a Sós Sziklák Völgyében lehettünk. A 
völgy bejáratát harcosaink a legnagyobb túlerővel szemben is megvédhették. De készleteink nagyon 
csekélyek voltak. A Sós Sziklák Völgyében pedig télen a legkiválóbb vadász sem ejthet el még csak 
egy hitvány nyulat sem. 

Élelmünk - apám szerint - legföljebb három hónapra futotta, és akkor is csak kemény éhezéssel. 

És mi lesz, ha a tél elhúzódik? Az idén a vadludak korán elrepültek dél felé... 

A tanácskozás utolsó napján azonban Magas Sas, a sevanézok főnöke így szólt: 

- A szabad sevanézok népe a Sós Sziklák Völgyébe megy. Ez lesz a legnehezebb tél, amit valaha is 
megélt Ha Manitu úgy akarja, egyikünk sem pillantja meg a közelgő tavaszt és senki sem tér vissza a 
sevanézok tavához. De közel költözünk a Néma Harcosok Barlangjához, ahol őseink alszanak, és 
ahová szellemük gyakran visszatér az örök Nyugalom Honából. Talán kieszközlik Giche Manitu 
pártfogását számunkra, és tavasszal visszavezetnek minket vadászösvényeinkre. így határozott a 
Vének Tanácsa, és ezeket a szavakat hirdetem ki összes testvéreinknek. 

Amikor két nappal később bevonultunk a Sós Sziklák Völgyébe, a mozdulatlan égből hó hullott és 
lábunk alatt megcsikordult az első keményre fagyott rög. 


Fekete hollók, jertek, 

Hordjátok szét testemet. 
Elborítja szememet, 

Jertek, hollók, jertek. 

Szívem egyre gyengébben ver, 
Vérem alszik ereimben, 
Megérintette lábam már 
Az ősök útját, rajta jár. 

Naponta havazott. A sátrak körül egyre magasabb hóbuckák nőttek. Előbb utat, később alagutat 
kellett bennük vájni. Két melegebb nap alatt a hó kissé összeesett, majd ismét sűrűn hullott a hosszú 
éjszakákon és rövid nappalokon. 

Ügy tetszett, hogy nem a Sós Sziklák Völgyében, hanem az örök Nyugalom Honában vagyunk. 
Akkora fagyos, havas csend, akkora némaság honolt itt. 



A völgy bejáratát éjjel-nappal őrök figyelték. A legmesszebbre előretolj felderítők a Rohanó Patak 
Völgyében táboroztak, összefagyva, hallgatagon tértek vissza. Tilos volt tüzet gyújtaniuk, noha 
hosszú, fagyos órákon át kellett őrködniük. 

Más vadászok és harcosok naponta csoportosan nekivágtak á völgynek és a hegyoldalnak a 
szélrózsa minden irányában. Élelem után jártak, de ez hiábavaló vállalkozásnak bizonyult. A Sós 
Sziklák Völgyében, különösen télen, mindenféle vadászat kudarcra volt ítélve. 

Mi, farkaskölykök, főleg nyúlvackokat kerestünk. Könnyebbek voltunk a felnőtt harcosoknál, ezért 
könnyebben mozoghattunk a friss hókupacok között. Owases óvott minket a hegyoldalakról, esetleg 
legördülő hótömegektől, de erre ügyet sem vetettünk. Azonban sem makacsságunk, sem bátorságunk, 
sem naphosszat tartó kutatásunk nem hozta meg az áhított zsákmányt A vackok hó alatt rejtőztek. Még 
Tauha orra sem fedezhette fel nyomukat. Csupán egyszer sikerült egy apró állatka nyomára akadnunk, 
és háromheti vadászat után fehér bundájú, fekete fülű, sovány kis nyállal tértünk vissza a táborba. 
Három hét alatt - egyetlen kis nyúl. 

Nem volt kedvünk nevetni, nem volt kedvünk futkározni. Még mi is hallgattunk a hóval betemetett 
sátrakban. Még mi, farkaskölykök is elnémultunk, megkomolyodtunk, még a fiatal lányok sem 
nótázgattak. Nem csoda. Nem volt helye dalnak és vidámságnak ebben a völgyben, ahol népünknek 
túlságosan szegényes élelmiszerkészletei voltak a hosszú téli hónapokra, és ahol nyolc farkaskölyök 
háromheti vadászattal egyetlen árva nyulat tudott felkutatni; ezt a nyulat nevezik ga-hoan-firónak, 
vagyis annak, „aki az éhség napjaiban táplál”. 

Az éhség már bekopogtatott hozzánk. Nem volt ez még a nagy éhezés, amely megfosztja erejüktől 
a férfiak kezét, és elapasztja a szoptatós anyák tejét. Még egyetlen lovat sem vágtunk le. De a Vének 
Tanácsa naponta csak egy étkezést engedélyezett, mégpedig gondosan kimért adagokat. A vadászat 
bőséges hónapjai után állandóan kevés volt az élelmünk. Egyfolytában éreztük, hogy gyomrunk korog, 
éjszakánként a Fehér Vidra Tavának kövér csukáiról, gyenge szarvaspecsenyéről, medvesonkáról 
álmodtunk. 

Völgybeli tartózkodásunk első hónapjának vége felé Key-wey-keen ismét nagy hófúvást zúdított 
ránk, Négy napig és négy éjszakán át tombolt. Sok tipinél úgy kellett kiásni a beomló alagutakat. 
Néhány sátor összeroppant a hó súlya alatt, és egy család kis híján ott veszett. A hófúvás elükével sok 
sátrat másutt kellett felütnünk. Túlságosan közel estek a hegyoldalhoz, amelyen lavinával fenyegetett a 
csonthó. 

Megérkezésünk óta még nem láttuk sem a napot, sem a holdat Az eget állandóan felhők takarták. A 
Vének 

Tanácsának harcosai egyre komorabban hallgattak. Minden arra vallott ugyanis, hogy a tél hosszú 
lesz és kemény, so kk al hosszabb, semhogy a mi készleteinkkel átvészelhessük. Még akkor sem, ha 
minden lovunkat föláldoznánk. 

A legrosszabb pedig az volt, hogy noha halálos veszedelem fenyegetett bennünket, nem állt velünk 
szemben ellenség. Nem volt kivel harcolnunk, nem volt kivel szemben védekeznünk. 

A sátrakba beköszöntött az éhínség, a sötétség és a fagy, s ilyen ellenségekkel szemben mit sem ér 
a legizmosabb kar, a leggyorsabb nyíl. 

Mi, farkaskölykök, szinte kívántuk az ellenséget Csak jönne el Wap-nap-ao tömérdek harcossal, 
csak venné körül sátrainkat, és kezdene harcot, amelyből senki sem kerülne ki élve. De legalább 
küzdelem volna! Bátor, halálfélelmet nem ismerő, férfiakhoz méltó összecsapás. Minden jobb volna, 
mint a sátraink között keringő éhség surranó léptei... 

Megkaptuk az ellenséget 

A Hócsizmák Havának utolsó napján, estefelé a völgy mélyéből förgeteg tombolása ütötte meg 
fülünket 

Vacsoraidő volt. De a mennydörgés hallatára mindenki kirohant tipijéből, a nők rémülten 
sikítottak, sőt még a harcosok is elsápadtak. 

A völgy felett erős visszhang terjengett, félelmetesen, mint mennykőcsapás visszhangja tavaszi 
vihar idején. Talán a Nagy Szellem megkönyörült népén, és a tél közepén elküldte első tavaszi 
förgetegét? Talán megváltoztatja a természet rendjét, meleget küld nekünk és déli szél leheletét? 

Hiszen a tavaszi égiháborúk mindig annak a szélnek az első lökéseire törnek ki, amellyel 
visszatérnek, a vadludak, a hattyúk és az összes tavaszi madarak. 

Mennydörgés mennydörgést követett, de nem láttuk a villámok fényét. Csak a völgy felől villantak 




fel időnként vörös visszfények, mintha tűzvész dúlt volna a távolban. Azután más irányból is 
mennydörgés hallatszott. A dörrenések felverték a sziklák szellemeit, és azok most hógörgetegeket 
zúdítottak le a hegyoldalakon. 

Végül elült a mennydörgés. Már leszállt a szürkület, és a félhomályból megütötte fülünket két 
lélekszakadva érkező őrünk távoli üvöltése. Úgy ordítottak, ahogy harcosok sohasem teszik, 
hangjukban rémület rezgett. 

Egyenesen apámhoz rohantak. Hasadt Szíj és Éles Szem volt. Az öregebbik. Hasadt Szíj, még az 
íját is elvesztette. Egymás szavába vágva hadartak, és apámnak rájuk kellett rivallnia, hogy 
lecsillapítsa őket. 

Hallgattuk Éles Szemet. Elakadt a lélegzetünk. 

- Megérkezett Wap-nap-ao - jelentette a harcos. - Ma reggel érkezett rengeteg emberrel, de 
megállt az első völgyben, és nem folytatta útját. Parancsunk szerint nem árultuk el jelenlétünket, és a 
felderítők kissé hátrább húzódtak, hogy Wap-nap-ao legényei fel ne fedezzék őket. Wap-nap-ao 
tüstént tábort vert, mi pedig nem hívtunk téged, főnök, mert az emberei fegyvertelenül mászkáltak, és 
semmi sem vallott arra, hogy beljebb akarnak hatolni a völgybe. Csak az első kanyarig, a Függő ököl 
Sziklájáig nyomultak előre, és felásták a havat, mintha vadak fészkét kutatták volna. így hát mi csak 
nevettünk, és egyik felderítőnk nekivágott a hegynek, hogy elszabadítson egy laza hótömböt, és 
lelökje a fehérek hátára. Wap-nap-ao emberei délig ástak a sziklák alatt, majd távoztak. Nem hagytak 
hátra őröket, és eltűntek a táboruk irányában. Harcosaink elmentek arra a helyre, ahol a fehérek ástak. 
De nem értek el odáig, mert megremegett a föld, és óriási lángoszlop tört a magasba. Akkor láttuk 
utoljára Nagy Szárnyat és más harcosokat, akik odamentek. Minket szörnyű szél röpített a hóba, és 
fosztott meg eszméletünktől. Amikor felálltunk, azt láttuk, főnök, hogy a Függő Ököl Sziklái 
lezuhantak-a völgybe. Wap-nap-ao vihart támasztott, felverte a Sziklák Szellemét, villámokat és 
mennydörgést idézett elő, amelyek ezerszer hangosabbak, mint a fehérek fegyverei, és betemette a 
Rohanó Patak Völgyét. Betemette sok egymásra állított lándzsa magasságáig, és arra már soha többé 
nem megy át sem ló, sem asszony, sem gyermek. 

Mire a harcos a végéhez ért, apám sátrában már ott szorongtak csaknem az összes törzsfőnökök és 
a Vének Tanácsának tagjai, összegyűltek, noha nem hívta őket a főnök parancsa, és úgy hallgatták 
Éles Szem szavait, úgy tolongtak a falnál, mintha nem a Vének Tanácsának tagjai, hanem nyugtalan 
ifjak lettek volna. 

Éles Szem befejezte, és csend támadt. Végül Owases szólalt meg: 

- Milyen magasságig temette be Wap-nap-ao az átjárót? 

Éles Szem széttárta karját, úgy válaszolt: 

- A völgy magasságának közepéig, Wap-nap-ao lelökte a Függő ököl mindkét szikláját, 
kőgörgetegek is zuhantak. Arra még egy magányos harcos sem j ut át. 

Már senki sem kérdezősködött. Még én, a fiatal fiú is megértettem, mit jelent ez a válasz. 

A Sós Sziklák Völgyébe csak egy úton juthatott el az egész nép. Nyáron a harcosok és az ifjak, sőt 
a teher nélküli asszonyok is kijuthatnának innen a sziklák közt kanyargó két ösvényen. De télen és 
tavasszal, amíg a nap az egész havat el nem olvasztja, csak egy út volt - a völgyön keresztül. 

A Sós Sziklák Völgyében biztonságban voltunk, mert ezt az utat maroknyi harcos is megvédhette a 
fehérek támadásától. De a fehérek nem akarták elfoglalni, egyszerűen elzárták. 

Fehér Kígyó megnyerte a gonosz szellemek segítségét, betemette a Rohanó Patak Völgyét, és íme, 
már nem kellett harcosai életét kockáztatnia, nyugodtan visszatérhetett táborába. Most a fagy és az 
éhség váltak szövetségeseivé. Ha a legközelebbi két hónap folyamán nem tudunk innen kijutni, a 
rengeteg már egy lelket sem lát meg a sevanézok népéből. 

És nem juthattunk ki. 

Másnap apám, Tanto, Owases és Nepemus elindultak a Rohanó Patak Völgyébe. Owases rám és 
Bagolyra bízta a tartalék hótalpak cipelését, és e kitüntetés révén részt vehettünk a vállalkozáson. 

Egyébként aznap egyetlen harcos, egyetlen ifjú sem maradt a sátrában. Atyám mindet elküldte, 
hogy az egész völgy hosszában igyekezzenek felkutatni minden elképzelhető átjárót, amelyen legalább 
a vadászok eljuthatnának az erdőbe, és élelmet hozhatnának. 

A völgybe délfelé érkeztünk. Az aggodalom hajszolta a felnőttek lépteit. Csak üggyel-bajjal 
maradtunk a nyomukban, és bár a fagy aznap sem engedett, verejték csörgött a szemünkbe. 

Végre megálltunk azon a helyen, ahol Wap-nap-ao a völgybe taszította a Függő ököl Szikláit. 

A völgy itt fél nyíllövésnyi széles volt, és teljesen elborították a kisebb-nagyobb, még ingatag 



sziklák, néhány nagyobb tömbön a csúcsnál meglátszott, hogy akár egy erősebb szélroham is a 
völgybe zúdíthatja. 

Igen - itt már megszűnt az átjáró. Kétfelől a szoros falai két nyíllövésnyi magasságban 
tornyosultak. Előttünk pedig, körülbelül egy nyíllövésnyi magasságig, a gonosz szellemek járhatatlan 
kőgörgeteget halmoztak fel. Hat felderítőnk tetemére borították. De voltaképpen betemették vele egész 
népünket. 

Fürkészve néztük a felnőttek arcát, szerettünk volna árnyalatnyi reményt kiolvasni vonásaikból. 
Hiába. Egyetlen szót sem ejtettek ki Csak Owases húzódott apámhoz, és a csúcson fennakadt 
sziklatömbökre mutatott. 

Apám hátat fordított a kőhalmaznak, s csak ennyit mondott: 

- Visszafordulunk. 

Úgy távoztunk onnan, mintha a Néma Harcosok Barlangjából indulnánk. Még nappal volt, de 
előttünk a nagy éjszaka tátongott, amely után számunkra már nem virrad fel a nap. Nem néztünk 
egymásra. Némán vonultunk. 

És e kk or távoli kiáltás törte meg a csendet: 

- Magas Sas! Magaas Saaas! 

Ki kiáltott? Az első pillanatban azt hihettük, hogy a sziklák szellemei csúfolódnak a szabad 
sevanézok főnökével - annyira gúnyos volt a hang. 

De ember kiáltozott. Elsőként Tanto fedezte fel, és megmutatta: a szurdok sziklafalának peremén, 
egy hatalmas kőtömb mögül maga Wap-nap-ao hajolt elő. A visszhang visszaverte, megsokszorozta 
gonosz szavait. 

- Magas Sas, elzártam a völgy kijáratát. Ha akarom, újra kinyithatom. A villámok 
engedelmeskednek nekem, és ahogy a sziklákat egy helyre szórtam, úgy el is távolíthatom őket. Még 
ma megteszem, ha megfogadjátok a Fehér Atya parancsát, és a rezervátumba vonultok. Elűzöm tőletek 
az éhséget, és mindenki húst kap. Ha nem engedelmeskedtek, a sziklák itt maradnak. Én eltávozom, s 
a halál marad veletek. Hallasz engem. Magas Sas? 

Apámra pillantottunk. Akkor láttam először és utoljára, hogy arca eltorzul haragjában és 
elkeseredésében. Mozdulatlanul meredt Wap-nap-aóra. 

Amaz megint kiáltozni kezdett: 

- Engedelmeskedj, sevanézok főnöke, engedelmeskedj. Mit válaszolsz? 

Atyám kitépte Tanto kezéből a nagy vadászíjat, és villámgyorsan nyilat helyezett a húrra. Arca 
kivörösödött az erőlködéstől. Az íj megcsikordult a jeges levegőben, a húr tompán jajdult. 

De a nyílvessző, noha csaknem elérte a szurdok peremét, mégsem árthatott ellenségünknek. 
Túlságosan magasan állt. A nyíl röpte meggyengült, akár a sebesült madáré. Anélkül, hogy elérte 
volna Wap-nap-aót, heggyel lefelé visszahullott, és a sziklagörgeteg tövében, mélyen a hóba fúródott 

- Ez a válaszotok? - üvöltötte Wap-nap-aö. - Magas Sas! Emberek, térjetek észre! Itt várok, 
Magas Sas! Itt várok! 

De apám sarkon fordult. Mi is megindultunk a nyomában. Meneteltünk a völgy félhomályában, és 
üldözött bennünket Wap-nap-ao egyre halkabb, egyre távolibb kiáltása. 

Végül teljesen elnémult. 

A Nagy Szellem megfeledkezett rólunk. Teltek a kurta napok és a hosszú éjszakák, teltek a 
hónapnak érzett hetek. Elcsendesültek az asszonyok és a lányok. Elcsendesült a kisgyerekek zsivaja és 
kacagása. Az egyetlen dal, amelyet ezekben a napokban a Sós Sziklák Völgye hallott, a halotti ének 
volt, amellyel a betemetett harcosok feleségei búcsúztatták férjük lelkét. 

Két héttel a szurdokbeli események után a halotti ének még egyszer visszatért hozzánk. Bár a 
gyerekek mái - elnémultak, és az aggok naphosszat állatbőrökbe burkolózva, lehunyt szemmel hevertek 
sátrukban, noha még kevesebb élelmet osztottak, mint kezdetben - még senki sem halt éhen. 

Ennek ellenére a halotti ének megint visszatért. 

A völgy elzárása óta a harcosok és az ifjak nap nap után felkerekedtek, hogy átjárót keressenek a 
hegyekben. Elsősorban a nyári ösvényeket kellett megvizsgálni. Tudtuk ugyan, hogy eddig még senki 
sem kelt át rajtuk télnek idején - most azonban az életünkről volt szó. Nem átkelésről, hanem életről. 

Ezeken az ösvényeken kívül a völgyben keresztül-kasul látszottak a hótalpak nyomai. 
Felkapaszkodtak a hegyoldalakon, eltűntek a sziklák beugróiban. A legkiválóbbakat apám a Fekete 
Sziklák Völgyének mélyébe küldte, a Néma Harcosok Barlangjának irányában. Mások a völgyet dél 
felé elzáró hegycsúcsokon próbálták átverekedni magukat. 





Végül tíz nappal a kanyon elzárása után, késő éjszaka boldog kurjantások verték fel az álomba 
merült tábort Talpra szökkentünk. Ki kiáltozott? Sárga Mokaszin és Paipusiu, a Kis Bagoly - aki 
Tantóval együtt nemrégiben állta ki a vérpróbát - rontott be apám sátrába. 

Átjárót találtak! 

Bár késő éjszaka volt, atyám első szavaik után nyomban elküldött engem Owasesért és Nepemusért 
- a Vének Tanácsából ők ketten úgy ismerték a Sós Sziklák Völgyét, mint a tenyerüket 

A két ifjú harcos sugárzott a boldog büszkeségtől Sárga Mokaszin vitte a szót, de Kis Bagoly, noha 
hallgatott, lépten-nyomon kézmozdulatokkal, bólingatásokkal segítette a szónokot. Egyébként ő 
ébresztette fel kiáltásával a tábort - és most apám sátra körül lépések csikorogtak a hóban. A tipit 
pedig nemcsak kisfiúk vették körül - mint általában -, hanem sok harcos is megjelent, elsősorban 
azok érkeztek futva, akiknek már nagyon legyengült a családja, és apró gyerekek sírtak sátrukban. 
Mialatt Sárga Mokaszin beszámolt, apám szeme Owases és Nepemus arcát fürkészte. Sárga Mokaszin 
pedig pillanatonként Kis Bagolyra tekintett hogy társa megerősítse szavait. 

Jaj de boldog voltam! Megnyílt előttünk a szabadsághoz vezető út... Sárga Mokaszin és Kis 
Bagoly előző éjszaka dél felé indultak, és a Sas Szirt felé igyekeztek. Kis hágó volt ott, amelyet 
sohasem használtak, hiszen arra kanyargóit a sziklák közt a völgy. Eddig tehát senki sem vette útját 
dél felé a Madarak ösvényén. 

Hiszen odalent, a Rohanó Patak mentén ott haladt a széles és kényelmes kanyon. 

De most Sárga Mokaszinnak eszébe jutott a Sas Szirt alatti hágó. Evekkel ezelőtt, még mint 
farkaskölyök sasfészket keresett azon a tájon. Akkor eljutott egészen a hágóig, amely mögött meredek 
hegyoldal lejtett a Néma Sziklák Völgye felé. És onnan? Onnan az út egyenesen a rengetegbe vezetett! 
A hágó utáni hegyoldalak pedig so kk al enyhébbek, mint a Sós Sziklák Völgyében. 

Sárga Mokaszin barátjával, a Kis Bagollyal a hágó felé tartott Csekélyke élelemmel kerekedtek fel 
előző éjszaka. Csali annyit akartak tudni, megközelíthető-e a hágó, és szemügyre venni a hóborította 
hegyoldalakat, hátha akad számukra némi lehetőség. 

Kezdetben az út rendkívül keservesnek bizonyult. Időnként vissza kellett fordulniuk, új irányba 
indulniuk. Délig alig egyharmadát tették meg a hágóhoz vezető útnak. 

De azután felfedezték ugyanazt a sziklás, de enyhe vízmosást, amelyen Sárga Mokaszin egykor 
feljutott a hágóra. Ettől kezdve már sebesen haladtak. Csak az alkonyat állította meg őket. A kis hágó 
egészen közel volt, legfeljebb két nyíllövésnyire. 

- Ott át lehet kelni, főnök - hajtogatta Sárga Mokaszin -, a hó magas, de járható. 

Apám Owasesra tekintett Néma kérdés volt ez. Öreg tanítónk válaszára azonban sokáig kellett 
várnunk. Annyira sokáig, hogy Paipusiu nem bírta ki a hosszúra nyúló csendet. 

- Owases atyánk - kiáltotta -, még fiatal fiúk is átkelhetnek arra! Én... 

Owasesnak váratlanul megremegett az arca, mint egy bekerített farkasé. Paipusiu elharapta szavát 
Rettenetes haragra gerjedhetett Owases, ha ezúttal nem bírt uralkodni mindig mozdulatlan, szinte 
kőből faragott arcán. Paipusiu lehorgasztotta fejét, mint egy kis Úti. 

- Kevés év - kezdte látszólag nyugodtan Owases -, Úti ész. Ki mer szólni, ha az idősebbek 
hallgatnak? 

- Bocsáss meg, atyám... - suttogta Paipusiu. Owases azonban rá se hederített. Nepemus felé 
fordult. 

- Óhajt-e Nepemus elsőnek szólni? 

Nepemus nemet intett. Ekkor Owases lehunyta szemét, és lassan, halkan tagolva szavait, 
mondatait, kifejtette véleményét: 

- Ismerem a Sas Szirt alatti hágót. Jártam ott sok évvel korábban, mint ahogy Sárga Mokaszin 
kikerült anyja keze alól. De télen nem voltam ott soha. Tudom, hogy a gonosz szellemek minden télen 
hógörgetegeket zúdítanak le a Sas Szirt alól. - Nepemushoz fordult: - És mit mond testvérem, 
Nepemus, a Sas Szirtről? 

Nepemus bólintott: 

- Nepemus kétszer telelt a Sós Sziklák Völgyében. És tudja, hogy télen a Sas Szirt alatti hegyoldalt 
kerülni kell. 

Csak ennyit mondott. Én pedig első ízben meredtem rá és Owasesra szinte haraggal. Hogyan? A 
bölcsességük ró 1 és merészségükről nevezetes harcosoknak kisebb a szíve, mint az ifjú Sárga 
Mokaszinnak és frissen avatott Paipusiunak? Hiszen ezek ketten jóformán elérték azt a küszöböt, 
amely mögött a szabadság vár ránk - Owases és Nepemus pedig ahelyett, hogy nyomban tanácsot 



adnának, hogyan és mikor lépjük át ama küszöböt, kortól megrokkant aggként viselkednek, akiknek 
gyengeségük miatt reszketve mérlegelmük kell minden lépésüket. 

Sárga Mokaszin is ilyen gondolatokat forgathatott fejében. 

Arca szemmel láthatóan elborult, és amikor megszólalt, hangjából szemrehányás csendült: 

- Owases atyánk és Nepemus so kk al többet tudnák a Sós Sziklák Völgyéről, mint az egész nép 
összes ifjú harcosai együttesen. De Paipusiu és én ma két nyíllövésnyire megközelítettük a Sas Szirtet. 
Magas Sas engedje meg, és Sárga Mokaszin s Paipusiu holnap átmegy a hágón. 

Nepemus kissé előrehajolt. 

- Vajon Sárga Mokaszin azt hiszi - kérdette fenyegetően hogy Nepemus elfordítja szemét a Sas 
Szirttől, mint egy rémült nyúl? A gonosz szellemek felébresztéséhez nem kell egy nyíllövés. Néha egy 
lépés is elegendő. Vajon Sárga Mokaszin és Paipusiu elfeledkeztek arról, még túlságosan keveset 
tapasztaltak ahhoz, hogy másokat oktassanak? 

Magas Sas felemelte kezét, és Nepemus elhallgatott Apám hangja szelíd volt és barátságos. 

- Az ifjú harcosok jól tették, hogy elmentek a Sas Szilihez. De Owases és Nepemus jobban tudják, 
mit kell tenni, és kinek kell megkísérelnie az átkelést. Nemcsak azt kell elhatározni, ki menjen, hanem 
azt is, hogy minek. Mert még ha a harcosoknak sikerül is átkelniük a Sas Szirtnél, nem képesek erre 
sem az asszonyok, sem a gyerekek! Akkor hát miért keljenek át? Vadászni? A hó magas, kemény 
fagyok jönnek. Még a legjobb harcosoknak is sok napig kell nyomot keresniük, hogy jávorszarvast 
vagy szarvast ejthessenek el. Az éhség pedig továbbra is vendég lesz a Sós Sziklák Völgyében - itt 
Owaseshoz fordult. - Miként vélekedik testvérem a Kövér Kereskedőről? - Owases szeme megvillant. 

- A Kövér Kereskedő nem áruló - jelentette ki. Apám bólintott. 

- A Kövér Kereskedő nem aljas ember. De nagyon szereti, ha a sevanézok prémet hoznak neki. 
Legjobban pedig azt szereti, ha valaki sárga vassal keresi fel. Azért bármit megad, amit akarunk. Ad 
húst, füstölt halat és zsírt. 

- A Kövér Kereskedőt látogatják a Királyi Lovascsendőr ség emberei - figyelmeztetett Nepemus. 

Owases tagadólag intett 

- De a Kereskedő nem akarja, hogy a sevanézok rezervátumba vonuljanak. Akkor ki hordaná neki 
a medve-, vidra- és jávorszarvasbőröket? 

- Tehát mit teszünk? - kérdezte apám. Owases felemelte kezét. 

- A hágón három harcos megy át. Sárga vasból készült karpereceket visznek a Kövér 
Kereskedőnek. Óvatosan kell haladniuk, inkább éjszakánként. Visszafelé élelemmel megrakott 
szánokat hoznak, és átvontatják ezeket a hágón. Ha visszatértek, ugyanazon az úton elmennek mások. 
Ha néhány naponként sikerül szánokkal élelmiszert hozni, az éhség nagyját elűzzük, és népünk 
tavasszal kikerül a Sós Sziklák Völgyéből a szabad rengetegbe. 

- Igen - helyeselt apám. Owases pedig hozzáfűzte: 

- Engedje meg testvérem. Magas Sas, hogy Owases vezesse holnap Sárga Mokaszint és Paipusiut a 
sziklák szirtjére. 

- Owases atyám! - ujjongott Paipusiu. Boldogan vigyorgott, füléig szaladt a szája. Mosolya 
visszatükröződött Nepemus arcáról és Owases szeméből. Szép volt ez a mosoly, mint az élet és a 
szabadság reménye. 

Apám beleegyezett. 

Azt is elhatározták, hogy ha szerencsésen visszatérnek, utánuk ugyanazon az úton Nepemus, Tanto 
és a wikmincz törzsbeli Fekete Szarvas indul el. 

A harcosok szétszéledtek. Az első három nyomban hozzálátott a készülődéshez. Hallottuk, hogy a 
sátorból kilépőket faggatják a kint szorongó harcosok. A gyors, halkan ejtett mondatokból néha 
kicsendült egy hango-sabb szó. Valaki vidáman felkacagott. 

Nem jött szememre álom. Még soha senkitől semmit úgy nem irigyeltem, mint Sárga Mokaszintól 
és Pai-pusiutól a holnapi vállalkozást. Átlépik a Sós Sziklák Völgyének átkozott határait, szabadok 
lesznek, megmentik egész népünk életét. 

Kicsi a mi népünk. Úgy fogy, mint ahogy tavasszal a hó olvad - meghajlik sorsa előtt, akárcsak a 
kurta, téli nap az éjszaka előtt. 

De ha ezúttal sikerül elűzni az éhséget tipijeinktől, talán sok évi nyugalom és szabadság vár ránk. 

Elmúlt már a Nagy Tecumseh ideje. A sevanézok egyébként már akkor is gyengék voltak ahhoz, 
hogy megküzdjenek a fehérekkel. Most pedig már csak az éhes farkascsorda elől menekülő szarvas 
fürgesége maradt számukra. Ha azonban Owases, Sárga Mokaszin és Paipusiu átkel a Sas Szirt alatt. 



nevüket hosszú évekre emlékezetükbe vésik a sevanézok. Az asszonyok énekeket zengenek 
tiszteletükre - a tanítók elmesélik tetteiket a farkaskölyköknek. 

Másnap szürkületkor apám nagy csapatot küldött a betemetett kenyonba. Megparancsolta, hogy 
vonják magukra Wap-nap-ao csendőreinek figyelmét. Nepemus, Tanto és Fekete Szarvas viszont 
Owases nyomát követte, hogy megfigyelje útvonalát a Sas Szirt alatti hágóhoz. Az öt legidősebb 
farkaskölyök kérlelésére - köztük voltunk Bagoly és én -, amelyet egyébként Nepemus is támogatott, 
apám megengedte, hogy mi is elmenjünk a Sas Szirt alatti nagy hegyoldalba. 

Fagyos idő volt, mint az egész elmúlt hónapban, és a nap nem kukkantott ki a felhők mögül. 
Súlyos, szürke felhők telepedtek a hegyekre. Színüktől megszürkült az egész világ, még a hó, még a 
hegycsúcsok is. 

Owases még éjszaka elvonult társaival Mire a mi kis csoportunk elérte azt a helyet, ahonnan 
szemmel tarthattuk hármuk útját - ők már magasan jártak, csaknem a meredek felénél. 

Mi, farkaskölykök rőzsenyalábokat hoztunk magunkkal a táborból (mert a Sós Sziklák Völgyének 
központi részében legalább fában nem szűkölködtünk), és kis tüzet gyújtottunk. Vidámak voltunk 
aznap. Sőt, boldogok. Ügy éreztük, hogy már túljutottunk a nehezén - ezennel rálépünk a jó vadászat 
és a vidám élet új ösvényére. 

De Nepemus menten elvette a kedvünket a kacagástól és tréfától. A leghangosabb fiút. Fekete 
Szarvas öccsét egyszerűen, a legcsekélyebb figyelmeztetés nélkül, dühösen lerántotta lasszójával! 
Nyomban elnémultunk. 

A büntetés túlságosan szigorú volt a vétekhez képest. Engedelmesen, de sértődötten bámultunk 
Nepemusra. Hiszen mindig ugyanolyan igazságos volt, mint Owases. Akkor hát ezúttal miért büntette 
ezt a kis hibát ennyire keményen? 

Amikor azonban elkaptam Nepemusnak a hegyoldalon kapaszkodó apró figurákra szegezett 
tekintetét, megértettem haragjának okát. Azt is felfogtam, hogy miért figyeli Nepemus és Tanto olyan 
komoran amazokat. A felnőttek egyáltalán nem bizakodtak annyira és nem voltak olyan nyugodtak, 
mint mi. Népünk sorsa forgott kockán, és mi vihogtunk, badarságokat fecsegtünk, mint a kisfiúk, 
amikor csukákra vadásznak a sekély vízben. Szítottuk a kis tüzet. 

A sátrakban megszárítgatott gallyak szinte füst nélkül lángoltak. Némán üldögéltünk. Csak a 
lángoló fa halk pattogása zavarta meg a hósipkás hegyek tökéletes csendjét. 

Meredten néztük Owases és a két harcos távoli, hangyává zsugorodott figuráját. Néha eltűntek 
szemünk elől a havas sziklák zegzugaiban, néha annyira lassan kapaszkodtak, hogy úgy éreztük, egy 
helyben topognak. 

Mintha maga az idő is megállt volna. Ólomlábon vonszolódott. Csak a parázstól lángra kapó ágak 
recsegése-ropogása jelezte lusta nesztelen múlását. Tanto és Nepemus néha egy-két halk mondatot 
váltott, igyekeztek emlékezetükbe vésni a hágóhoz vezető utat. 

Elmúlt dél. Elmosódó árnyaink ismét hosszabbodni kezdtek a szürke havon. Egyre gyakrabban le 
kellett hunynom a szemem, annyira kimerültem a fölfelé haladó, havat taposó apró figurák szüntelen 
figyelésétől. Szemhéjam alatt vörös és fekete karikák táncoltak, pihék suhantak sűrűn, fekete 
hóförgetegként. Ennek ellenére makacsul erőltettük szemünket. Amazok már közeledtek a hágóhoz, 
már csak kis távolság választotta el őket a sziklaküszöbtől. 

Végül mindnyájan felálltunk. Változatlanul csend volt. Szemünk könnybe lábadt. Sűrűn törölgettük 
kezünk fejével. Halántékom lüktetett. Tekintetem elhomályosult, szem elől tévesztettem a küszöbhöz 
közeledő harcosokat. 

És akkor - akkor valaki felkiáltott. Valaki közülünk. Nem tudom - senki sem tudja, hogy ki. Talán 
Bagoly vagy Tanto, vagy Nepemus? Vagy talán valamelyik fiú? 

Úgy hangzott, mint sebesült madár kiáltása. 

íme, egyszer csak magán a hágón fehér felhő szállt fel. Először apró felhőcske volt. Alig tenyérnyi. 
De még ez a kis fehér porfelhő is nyomban elborította a három parányi árnyat. Azután nőtt, és lefelé 
siklott. A légben tompa dübörgés szállt, mint vihar távoli visszhangja. 

Mennyi ideig tartott? Egy percig vagy egy örökkévalóságig? A lavina fehér felhője a völgy felé 
csúszott, szétfolyt a hegyoldalon, mint a halál folyója. 

Elsőnek Tanto iramodott fölfelé, Nepemus pedig, mielőtt követte volna, vállon ragadott engem, és 
az arcomba ordította: 

- Jöjjenek a harcosok futólépésben, lándzsákkal! Megparancsolom, hogy rohanjanak az Összes 
harcosok, akik a táborban vannak!,.. Kövessék a nyomunkat! 




Egész éjszaka és az egész következő napon folyt a keresés. Szürkület előtt rábukkantak Paipusiura, 
akinek csak a karja tört el, és enyhén megnyomódott a mellkasa, de a kővel elkeveredő hótömegben 
nem sikerült fellelni sem Owasest, sem Sárga Mokaszint. A hegyek gonosz szellemei nem engedték el 
áldozataikat. 

Másnap délben - szerencsére a keresők éppen kissé lejjebb vonultak, hogy megpihenjenek - a 
szellemek újabb görgeteget löktek le. 

Este apám megparancsolta, hogy hagyják abba a kutatást. A levegőben melegebb szél lélegzete 
érződött - a havas hegyoldalakon ez félelmetessé válhatott, mint maga a halál. A Sas Szirt úgy függött 
fölöttünk, akár a Sötétség Szellemének ökle. 

Hallgatva tértünk vissza a táborba. Mi hallgattunk, s fölzendült a halotti ének. 

Ó, fiaim, gyermekeim. 

Hallgassátok intelmeim. 

Az intő szót hallgassátok. 

Uratoktól fogadjátok, 

A Nagy Széliéin szól hozzátok. 
Törzsek, népek, totemetek 
Egyesítve, áradásként 
Sodorja a fehéreket. 

Mint a hömpölygő Tawansentha. 

Visszatérésünk után Tanto a sátrába hívott. A völgy fölött szállt a halotti ének. Én annyira 
kimerültem, hogy a vacsora után nyomban elaludtam, anélkül, hogy álmok vagy látomások kínoztak 
volna. 

De nem sokáig pihenhettem. Tanto riasztott fel, a vállamat rángatta. Késő éjszaka lehetett, mert 
már a gyászdal is elhallgatott. A sátorban mégis kis tűz pislákolt, bátyám és Tinglit pedig fel volt 
öltözve, mint fényes nappal. 

Keservesen tértem magamhoz. Néha úgy térünk vissza álmunkból, mint nagy útról vagy mint a 
túlvilágról. Ezúttal pedig úgy éreztem, hogy mérhetetlenül messze jártam, idegen, de békés világban. 
Csak a sült hús, a kövér medvesonka csodálatos illata ébresztett fel igazán. Talpra szökkentem, de 
ugyanakkor bizonytalanul pillantottam Tantóra. Lefekvés előtt egyszer már ettünk. Mit jelentsen ez az 
éjszakai lakoma? Hiszen apánk szigorúan megparancsolta mindenkinek, hogy az éhezés határáig 
takarékoskodjék az étellel. 

Tanto, miután fölébresztett, a tűzhöz telepedett, Tinglit mellé, aki olyan nyugodtan foglalatoskodott 
a hússal, mintha a sátorban halomban tornyosult volna a leghosszabb télre is elegendő élelem. 
Értetlenül fogadtam rám szegezett tekintetüket. Egy pillanatra megcsapott a félelem, mint jeges szél 
fuvallata. 

- Sat-okh - szólt rám Tanto -, ülj mellém. 

- Hallgatlak, Tanto. 

Leültem Tinglittel szemben, és a tűz fölött melengettem gémberedett tenyeremet. A sült pompásan 
illatozott, de... de elhatároztam: nem eszem. Az ijedtséget harag váltotta fel, 

- Én - böktem ki - nem eszem. 

Tanto türelmetlenül legyintett. 

- Nem azért ébresztettelek fel, hogy egyél. 

- Akkor jó. 

Bátyám elmosolyodott. Egy pillanatig hallgatott Tinglitre tekintett, és felesége mosollyal válaszolt, 
de ebben volt valami különös, talán elfojtott rettegés vagy rejtett fájdalom. Tanto kinyújtotta felém a 
kezét: 

- Velem tartasz-e? 

- Hová? 

- A Sas Szirten át. 

Ajkam megmozdult, de egy szót sem bírtam kinyögni. Csak bólintottam. Tanto folytatta: 

- Jól figyelj rám, A Sós Sziklák Völgyébe a fehérek zártak bennünket. Most a völgynek más neve 
lesz, ha semmi sem változtat életünkön. A Sevanézok Temetőjének fogják hívni. Az egész völgy a 




Néma Harcosok Barlangjává lesz. Ki beszél majd rólunk az embereknek? A sakálok és a keselyűk? 

- Hallgass, Tanto - suttogtam rimánkodva. 

- Ezt a fehérek tették - ismételte meg, mintha nem hallaná esdeklésemet. - És te meg én fehér 
asszony fiai vagyunk. 

- Tanto! - kiáltottam. 

Tanto felemelte hangját: 

- Azok vagyunk. És anyánk ma itt járt. Itt volt, amikor aludtál, és medvehúst hozott. Ezt mondta: 
„Fiaim ereiben fehér és vörös férfiak vére folyik. Fiaim - folytatta - vállát nyomja és az én vállamat is 
a fehérek óriási bűne a sevanéz nép ellen, minden gaztettük és árulásuk. Ezért - mondta anyánk - 
fiaimnak el kell menniük, és meg kell menteniük a haláltól és éhségtől ezt a szabad népet, és útjuk 
előtt fogyasszanak medvehúst, mint a csatába induló harcosok.” 

- Anyánk itt volt? - kérdeztem. 

- Igen - suttogta Tinglit 

- Hallgass rám, Sat-okh - ismételte meg szigorúan Tanto -, a gonosz szellemek két nagy 
hógörgeteget taszítottak le a Sas Szirt alól. Megölték Owases atyát és a derék Sárga Mokaszint. De 
most már nincs több havuk, sem erejük, hogy újra embert öljenek. A Vének Tanácsa elhatározta, hogy 
a Sas Szirt alatt nem szabad keresni a vadonba vezető utat. De ezt az utat mutatja nekünk Owases. 
Szelleme megvéd, és biztonságos ösvényen vezet majd minket. 

- És apánk? 

- Senkinek sem szabad erről tudnia. A főnök és a Vének Tanácsának parancsa ellenére indulunk el. 
Csak mi megyünk, mert csak kettőnk ereiben csörgedezik fehérek vére, és bűnüket csak mi viselhetjük 
vállunkon. 

Szemem előtt felderengett a fehér felhőcske látomása a sziklahágón és a belevesző apró, emberi 
alakok. Kezemet a tűz fölé nyújtottam, és a lánghoz érintettem. 

- Lemossuk ezt a bűnt, Tanto - ígértem. - Lemossuk, még ha belepusztulunk is. 

- Nem pusztultok - biztatott Tinglit. 

Ettől kezdve már alig szóltunk. Némán táplálkoztunk. Tinglit egy falatot sem evett. Étkezés után 
Nyírfalevél még egyszer megvizsgálta hótalpainkat, a maradék zsírral bekente a szíjakat, megvarrta 
bekecsem rongyos ujját. Egyébként mi is keveset fogyasztottunk - csak annyit, hogy erőre kapjunk, és 
elűzzük fáradtságunkat. A többi húst az útra szántuk. 

Végre elérkezett az időnk. A lehetőségekhez képest könnyen öltöztünk. Mindegyikünk két 
karperecét vitt magával a sárga vasból. Kettőt anyánk ajándékozott nekünk - a másik kettő Tinglité 
volt. Elhatároztuk ugyanis, hogyha egyikünk elpusztulna is, a másiknak folytatnia kell az utat a Kövér 
Kereskedőhöz, és a segítségét kell kérni. Én ugyan még sohasem jártam nála, de ismertem az utat a 
Medve-tóhoz, a Kereskedő lakóhelyéhez. Egyébként jó ember hírében állt. A mi vérünkből is volt 
benne. Indián anyja a cree törzsből származott. A Kereskedő különösen a siwasokkal tartott 
barátságot, akiknek két törzse most velünk együtt a Sós Sziklák Völgyébe szorult. És végeredményben 
olyan prémekkel kereskedett, amelyékkel a siwasok és sevanézok látták el. 

Tanto apámhoz és Owaseshez hasonlóan biztosra vette, hogy a Kereskedő hajlandó rajtunk 
segíteni. 

De eljutunk-e hozzá? 

Amikor felkerekedtünk, az éjszaka még fekete volt, akár a leégett erdő. Alig múlt éjfél. Szerencsére 
ismét beállt a fagy, és elűzte az esti szellő melegebb lélegzetét. 

A tábor mély álomba merült. Nagy ívben megkerültük, hogy a kutyák meg ne szimatoljanak 
bennünket. Amikor rátértünk a Sas Szilihez vezető ösvényre, hátranéztem. A sötétség mélyén vörös 
csillagként lángocska viliódzott - Tinglit a sátor küszöbén állt. Bár nem láthatott minket, intettem 
neki, és hangtalanul búcsúszavakat suttogtam. 

Tanto azonban egy pillantást sem vetett hátra. Nagy vándorlások lassú, de hosszú lépteivel haladt 
elöl. Nem sietett. Utunkat kitaposta Owases, Sárga Mokaszin és Paipusiu - sok órányi időnk is volt. 

Az óriási hegyoldal tövébe - amelynek csúcsán a Sas Szirt fehér árnya látszott - abban az időben 
érkeztünk, amikor az ég keleti fele még éppen csak szürkül. Itt Tanto megállt, a Sas Szirt felé fordult, 
és magasba emelte karjait. 

- Owases atyánk - kiáltotta -, Owases atyánk! 

Megborzongtam. A völgy falai mentén szálló visszhang válaszolt kiáltására - és úgy tetszett, hogy 
nem a visszhang, hanem a harcos távoli hangja, a pirkadat előtti sötétségtől elfojtott hang válaszol 




Tantónak. 

- Owases atyánk - ismételte meg Tanto hallgasd meg fiaidat. Tanto és Sat-okh hív, a sevanéz 
népből, a Bagoly nemzetségből. Te adtad nekünk a nevünk. Te vettél el bennünket anyánk kezéből, és 
vezettél rengetegben, hegyekben, ügyeltél lépteinkre, és megtanítottál bölcsességedre. Most elibéd 
járulunk, Owases atyánk. Segíts át bennünket a Sasok Szilijén, vezesd lábunkat, űzd el a gonosz 
szellemeket. Nyomodba lépünk, hogy megmentsük a sevanéz népet és a siwasok két nemzetségét. 
Segíts rajtunk, atyánk, Owases! 

- ... Owases - felelte a távoli hang. 

Tanto pedig leeresztette karját, és megtette az első lépést a Sas Szirt felé vezető meredeken. 
Követtem. 

Már jó magasan jártunk a völgy felett, amikor a pirkadat utolért bennünket. Az út egyelőre nem 
volt nehéz. Ledöngölték hótalpaikkal a sevanézok, akik előző nap erre kapaszkodtak, hogy 
megmentsék betemetett testvéreiket. 

Tanto továbbra is elöl haladt, de amióta a hegyoldalra értünk, gyakran ellenőrizte, hogy lépést 
tartok-e vele. Egyébként már lassított, noha az emelkedő itt még szelíd volt, és az ösvény, amelyen 
haladtunk, a legkényelmesebben és legbiztonságosabban kerülgette a meredek kapaszkodókat és a 
hóval telt katlanokat a sziklatömbök között. Szótlanul meneteltünk. A porhó ropogott a lábunk alatt. A 
nap világosabb volt az előzőknél. A szürke felhők most ezüstösen csillogtak, mint halpikkely a 
verőfényben. A kemény fagy nem enyhült. Sőt, talán erősödött 

Nem emeltem fel a fejem, nem nézelődtem, meredten figyeltem talpam alatt a nyomokat. Vajon 
melyik volt Owasesé? Láttam arcát, mély, sötét szemének villanását. Talán még tanítóm hangját is 
hallottam. Szavak nélküli hangját, vagy inkább visszhangját. Úgy, mint ahogy valakit a sátor falán át 
hallunk. 

Vezetett minket, Tantót és engem, az erdők ösvényein, folyókon és tavakon át, életünk minden 
útján attól a naptól kezdve, amelyen elhagytuk anyánk sátrát. Még két nap sem telt el azóta, hogy 
eltűnt szemünk elől a fehér hófelhőben... 

És mégis, megint vezetett minket. Követtük nyomát, hótalpunkkal azokra a helyekre léptünk, 
amelyeket az ő lába jelöl ki. Továbbra is pártfogónk és tanítónk marad. Ma halálosan veszélyes úton - 
a Nap Útjához egészen közel - vezetett minket, hogy elhárítsa a balsorsot az utolsó szabad nép feje 
felől. És valahányszor felvillant előttem a Sas Szirt alól felkerekedő fehér felhő, valahányszor 
hatalmába kerített a rémület, összeszorult a szívem és a torkom - mindannyiszor segítségül hívtam 
tanítóm emlékét, szigorú hangját és a legbölcsebb barát pillantását. 

Már jókora utat tettünk meg, amikor Tanto az első pihenőt engedélyezte. Akkor néztem először 
körül, tekintetem végigpásztázta a Sós Sziklák Völgyét, és első ízben pillantottam fölfelé. A hágóhoz 
vezető útnak már csaknem a felét magunk mögött hagytuk, noha messze volt még a dél. Kisebb 
sziklák és kövek tömege miatt most nem láttuk sem a völgyet, sem a hágót. Ennek ellenére az ezüstös 
felhőkre világosan kirajzolódtak a Sas Szirt óriási, fehéres-szürke körvonalai. Felénk hajolt, mintha 
fenyegetne, vagy talán valamit ígérne. Gyűlölettel szemléltem. Ellenség volt. Owases és Sárga 
Mokaszin gyilkosa. Eddig nem mertem rápillantani - féltem, hogy felülkerekedik bennem saját 
rettegésem, hogy megijedek a szirtet lakó gonosz hegyi szellemektől, De most már nem volt 
szívemben hely a rémület számára. Tudtam, hogy most egyszerűen gyűlölöm Owases és Mokaszin 
haláláért. És hogy egyenlő ellenfélként küzdők meg vele. 

Nem szóltunk egymáshoz. Tanto kevéske ételt osztott ki önmagának és nekem. Kényelmesen 
végignyúltunk egy napos sziklán, és rágcsáltuk az ízes medvehúst, amely még nem fagyott meg. 
Egyszer csak Tanto a jobbjával rámutatott valamire - felpattantam: a Sas Szirt felől nagy madár szállt 
felénk, a völgy felé tartott, de a fönti széljárat nyomására ismét a hegyek felé fordult, és lassú 
szárnycsapásokkal eltűnt a havas csúcs mögött, éppen ott, ahol a hágónak kellett lennie, összevillant a 
szemünk. Jel volt talán? Kedvező vagy rossz előjel? Erre csak Keserű Áfonya tudna válaszolni és 
magyarázatot adni, hogy a madarat a gonosz hegyi szellemek küldték-e kémkedni, vagy Owases futára 
volt, tehát utunkat mutató kalauz. Tanto szemében és az én gondolataimban bizakodás birkózott az 
aggodalommal, bátorság a rettegéssel. De egyet mindketten megértettünk; bárminek is kell történnie, 
történjék mihamarább. Ne késlekedjünk. Előre. 

Megint felerősítettük hótalpainkat, és nekivágtunk az útnak. Nyomát sem éreztem fáradtságnak. A 
néhány falatnyi hús friss erővel töltött el, úgyhogy kissé szaporábbra fogtam lépteimet. Közvetlenül 




Tanto sarkában kapaszkodtam, s ezzel nagyobb sietségre ösztökéltem. 

Csak amikor haragosan visszapillantott, igazodtam újra lassúbb, de rendíthetetlenül egyenletes és 
megfontolt lépteinek ritmusához. 

Az út különben egyre nehezebbé vált. 

Egyre-másra erős kapaszkodók tűntek fel előttünk. Bár kitaposott nyomokon törtettünk, lábunk 
egyre gyakrabban megcsúszott a meredek lejtőkön, a hó alól egyre gyakrabban bukkantak elő a 
hegyoldal alsó részét borító sziklatörmelék éles szélei. Erősen ügyelnünk kellett, hogy el ne törjük a 
hótalpak keretét, el ne szakítsuk a hálójukat. 

Kis híján felkiáltottam, amikor egyszer hátrapillantottam. A véletlen furcsa játéka folytán arról a 
pontról kilátás nyílt a völgynek csaknem az egész nyugati részére, és a mélyben összeérő két szi kl afal 
közt felfedeztem sátraink parányi foltjait, a füst árnyékát, mozgás és élet nyomait. Úgy ért ez, mintha 
szeretteim üdvözöltek volna - megtorpantam. 

- Sat-okh! 

Tanto haragos, halk hangja elszakított táborunk képétől. Bátyám egyébként nemcsak azért állt meg, 
hogy engem hívjon. Nyilván ráeszmélt, hogy le kell vetnünk a hótalpakat. A hó alatt rejlő kövek 
túlságosan veszedelmesek voltak. A vadonban teljesen megbénulnánk, ha hótalpaink megsérülnének. 

Hátunkra erősítettük hótalpainkat, és folytattuk utunkat. Most már megértettem, hogy tegnapelőtt, 
miközben a hágón vonuló harcosokat figyeltem, miért véltem időnként, hogy egy helyben topognak. 

Már rátértünk a legnehezebb útszakaszra. A hegyoldal egyre veszedelmesebbé vált. Amint 
előrenyomultunk, mindkét oldalunkon egyre meredekebbé váltak a sziklafalak. 

Tanto nem gyorsította, de nem is lassította lépteit. Most már éreztette hatását a fáradtság. Ha 
lehalkítottam kapkodó lélegzetemet, hallottam bátyám lihegését. A jeges levegőben megfagyó 
leheletünk rászállt szemöldökünkre és szempillánkra, ugyanakkor homlokunkról és halántékunkról 
csörgött a verejték. 

A tetejébe már olyan magasra jutottunk, hogy megcsapott bennünket a hegyi szél. Kezdetben 
inkább csak hűvös fuvallat volt. Most azonban már egyre gyakrabban rohamozott, gyorsította röptét. 
Néha hátulról támadott vagy oldalunk felől, néha meg marokszám szórta szemünk közé a porhót 

Tanto ismét megállt. Először nem értettem, miért. De amint körülnéztem, ráeszméltem. 
Ráeszméltem, hogy lábam miért süllyed már hosszabb idő óta mélyen a hóba. 

Most már csak Tanfo nyomát követtem. Jobb felől, a meredek hegyoldalon, elhagytuk azokat az 
utolsó nyomokat, amelyeket a mentők a halálosan hosszú alkonyi órákban, éjszaka és az egész 
következő napon, az elsodort harcosok keresése közben hátrahagytak. Nagy ívben kikerültük a lavina 
útját, fejünk fölött nőtt a Sas Szirt árnya. Valahol itt maradt Owases, valahol itt pihen Sárga Mokaszin, 
a vidám és derék vadász, a fiatal szarvasnál fürgébb lábú futó. 

Nem akartam a magasba nézni. Néha úgy éreztük, hogy már nagyon közel vagyunk, és 
pillanatokon belül kitárul szemünk előtt a szabad táj képe. De én már ismertem a hegyek hamisságát - 
azt a képzelődést, mintha a csúcs hol közeledne, hol messzire szökne. 

Most már csigalassúsággal botorkáltunk. Tanto roppant óvatosan kereste az utat. Dárdájának 
nyelével minden lépése előtt megtapogatta a havat. Ennek ellenére többször hólepte sziklahasadékba 
csúszott. A szél erősödött, belekapott a hátunkra szíjazott hótalpakba, igyekezett lesöpörni bennünket a 
hegyoldalról. Tíz-húsz lépésenként pihenőt tartottunk. Fejünk fölött meredezett a Sas Szirt ezüstös 
hóval borított sziklafala. Hol van a hágó? Tőlünk jobb kéz felől a tegnapi lavina teknő jenek peremén 
- ennek a katlannak a bal szélén kapaszkodtunk fölfelé - óriási hótömeg csüngött. Még a lavina sem 
tudta lesodorni. Ránk vár talán? 

A teknő keskenyedett. Már annyira meredek volt, hogy voltaképpen hóborította, jeges sziklalejtőn 
kúsztunk. Kifulladtam. De sem Tanto, sem én nem álltunk meg egyetlen pillanatra sem. Nem tudtuk, 
egy, két vagy talán csak fél nyíllövésnyire vagyunk-e a hágótól. Igaz ugyan, hogy érzésem szerint fél 
nyíllövésnyire lehettünk. De ez talán képzelődés volt, a hegyi szellemek ravasz csele. Csak egyet 
tudtunk biztosan - hogy már elértük a legveszedelmesebb, a halálosan veszélyes helyet. És ezért nem 
szabad megpihennünk. Minden lépésünk életet ér, minden perc döntő fontosságú. 

Végül óriási sziklával kerültünk szembe, amely még a Sas Szirtet is eltakarta. Választhattunk: vagy 
megkerüljük és a csüngő hótömeg alá jutunk - vagy felkapaszkodunk rá ezen az oldalán, amely a 
függőleges sziklafalhoz támaszkodik. 

Tanto csak egy másodpercig habozott, övébe dugta kesztyűjét, elővette kését, és a szikla 
jégpáncéljába fokokat vésett, hogy kezünk-lábunk megkapaszkodhassak, 



A kőtömb szinte függőlegesen tornyosult előttünk, összehúzott szemmel meredtem rá. Ha 
lezuhanunk ezen a helyen, látszólag nem nagy baj, de esés után ezen a jeges felületen senki sem tud 
megkapaszkodni. Le kellene csúsznia a völgy felé, felriasztani a lavinát és saját halálát... 

Szorosan Tantóhoz simultam. A sziklatömb töve és a sziklafal között meglehetősen széles hasadék 
tátongott, amelyben kényelmesen elférhettem. 

Tanto már három fokot vájt a jégbe, és embermagasságra kapaszkodott. Harkályként tapadt a 
sziklához, és éppen a negyedik fokot véste, amikor hirtelen feljebb, a feje fölé pillantottam. 

Felkiáltottam: 

- Gyere le, Tanto! Gyere le! 

Szerencsére hitt nekem. Habozás nélkül lesiklott - én kezemmel támogattam, s így nem vesztette el 
egyensúlyát -, s azonnal befurakodott a Sas Szirt és a sziklatömb közötti hasadékba. Lekuporodtunk. 
A fejünk fölött pedig egyre fenyegetőbben zúgott a felriasztott lavina. 

Amikor ugyanis tekintetem fölfelé vándorolt, észrevettem, hogy a meglazult hótömeg lassan, de 
könyörtelenül összeroppan, lecsúszik a szikla fölött, a szélroham fehér porfelhőt sodor, és hó¬ 
patakocskák siklanak a fejünk felé... Sötétség borult ránk. Hogy meddig tartott? Nem tudom 
megmondani. Nem gondoltam Semmire, nem láttam semmit Nem is fogtam fel tüstént, hogy éppen az 
a sziklatömb oltalmaz minket, amely legyőzhetetlen akadálynak tetszett. Váratlanul dübörgő, éjsötét 
förgeteg szívébe kerültünk. Hallottuk, fejünk fölött miként zúg a mennydörgés, mint egy óriási 
vízesés. És mégsem ragadott el bennünket a hógörgeteg, szele nem fojtott meg bennünket. A dübörgés 
elvonult lefelé, a völgy felé... 

- Tanto - suttogtam. 

Bátyám hangja ünnepélyesen csengett. Mérhetetlenül komoly volt 

- Hála neked, Owases atyánk - fohászkodott 

A lavina visszhangja elhalt a völgyben. Kibújtunk a sziklahasadékból. A meglazult hótömeg eltűnt 
A katlant mintha kisöpörték volna, előbukkant köves feneke. 

Most már kikerülhettük a sziklatömböt Tanto elindult. 

Nekem egy szempillantásra még hátra kellett maradnom, hogy megigazítsam meglazult 
hótalpamat. Tanto eltűnt a szikla mögött. 

És ekkor megütötte fülemet kiáltása: 

- Sat-okh! Sat-okh! 

Megmerevedtem. De nem ijedtemben vagy a gyengeségtől. Egyszerűen bátyám hangjából, a 
kicsendülő határtalan örömből megértettem, hogy Tanto már a hágón áll, szeme elé tárul a szabad 
világ tágasán, mint a vadon, ezüstösen csillognak a jég födte tavak, folyók, és mindezt megvilágítja a 
fehér hó, mint ifjú lány arcát a mosoly. 

Még sohasem hallottam szebb dalt, mint ahogy Tanto hangja csendült akkor, a Sas Szirt alatti 
hágón. Egy szempillantással később már mellette termettem. 

Körülöttünk tombolt a szél. Előttünk pedig a hólepte hegyoldal szelíden lejtett a Néma Sziklák 
Völgye felé. A következő alacsony, erdős domblánc mögött felfedeztük a rengeteget, a mi erdőnket, a 
szabad emberek otthonát. A mi hazánkat. 

Hála neked, Owases atyánk! 

Elmeséljem-e nektek, hogy a következő két napon miként vándoroltunk a Medve-tó felé? 

Amikor ma igyekszem visszaemlékezni rá, az óriási boldogságon kívül voltaképpen nem sokat 
tudok emlékezetemből előcsiholni. Igaz ugyan, hogy a nagy feladatnak csak egy része volt mögöttünk. 
Ügyelnünk kellett arra, hogy a fehérek keze közé ne kerüljünk, hogy eltüntessük nyomainkat, vagy 
legalábbis leplezzük igazi irányunkat. 

Azonkívül: hogyan fogad minket a Kereskedő, vajon segít-e? Vajon nem rettentik-e Wap-nap-ao 
emberei és a fehér hatalmasságok bosszúja? Mi pedig vajon visszatérünk-e a Sós Sziklák Völgyébe a 
segítséggel? Hazatérőben a hágó gonosz szellemei nem állnak-e bosszút első vereségükért? 

Mindezek a gondolatok megfordultak fejünkben. És ma már jól látom, hogy az átkelés a hágón 
jóformán csak a kezdet volt, az első győzelem a hosszú és veszedelmes harcban. De akkor? Akkor úgy 
éreztük, hogy csaknem mindent elvégeztünk. Hittünk Owases pártfogásában - abban, hogy gyámolító 
szelleme elkísér minket legnehezebb vállalkozásain kr a. Biztosra vettük, hogy ha sikerül átlépnünk a 
Sas Szirt alatti kőküszöböt, akkor már minden gyerekjáték lesz, akárcsak egy medvebocs elejtése. És 
éppen ezért örömujjongásunkon kívül nem sok ragadt meg emlékezetemben a Medve-tóhoz vezető 





útról. 

Két napig tartott. Csak egyetlenegyszer aludtunk és pihentünk, akkor is röviden. Az utolsó napon 
és éjszakán hófúvásban meneteltünk. Aznap Tanto késével leterített egy veszett, magányos farkast. 
Nekem estefelé sikerült két kövér nyulat lőnöm. 

Az első éjszakán farkasok vették körül azt a fát, amelyen aludtunk, de szerencsére észak felől más 
vadászat hívó szavát hallották és elszáguldottak. A második éjszakán a hóförgetegben eltévedtünk, és 
szürkületig tévelyegtünk a rengetegben, hiába kerestük a Medvetóba torkolló kis folyócska medrét. 
Csak pirkadatkor bukkantunk rá. 

És végre a harmadik nap estéjén elértük a tó északi szélét. A gyorsan leszálló téli homályban apró, 
vöröses fény villant fel a szemközti parton. 

Tanto megparancsolta, hogy várjak rá. Ellenőriznie kellett, hogy a Kereskedő egyedül van-e - nem 
tanyáznak-e nála Wap-nap-ao emberei. 

Éjszaka volt, mire visszatért. Engem pedig várakozás közben elnyomott az álom, és valószínűleg 
bóbiskoltam, miközben a Kereskedő házába igyekeztem, bóbiskoltam, miközben üdvözöltem, és 
elfogyasztottam - négy nap óta első - meleg vacsorámat. Mindebből ugyanis semmire sem 
emlékszem. Semmire, csak a kavargó porhóra és a sötét éjszakában csillagként rám hunyorgó, apró, 
vörös fényre, amelyet mintha Key-wey-keen sodort volna a földre. 

A vadászösvényekről eltűnt a hó, 

Olvadt vízzel rohan a, zúgó folyó. 

Kuniu, a sas, szárnyát kitárta, 

Indította röptét felhők irányába. 

Fenem a késemet, megtörnöm a puzdrám. 
Friss hús illatozik ma még itt a pusztán. 

Mai napig sem értem, a Medve-tónál lakó prémkereskedőt, miért nevezték Kövér Kereskedőnek. A 
félvér Roger - egy kanadai francia és egy cree törzsbeli indián nő fia - valószínűleg sohasem volt még 
annyira sem hájas, mint például az a két fehér, aki Wap-nap-aó-val a táborunkba látogatott. A 
Kereskedő abban az időben már megette kenyere javát. És csak Tantónak hittem el - mert ő már 
régebben ismerte -, hogy ez a Kövér Kereskedő, ez a szikár, hajlott hátú, hallgatag férfi, fekete, indián 
szemével és deresedő, homokszínű hajával. Csak hajszíne és több napos borostája miatt nem néztem 
fajtám bélinek. Sőt - kire is emlékeztetett már az első pillanatban, szinte elemi erővel? Tudjátok, kire? 
Owasesra! Igen, tanítónkhoz hasonlított keskeny, mozdulatlan ajka és mélyen ülő, szigorú szeme. 

Gondolatomat nem árultam el bátyámnak. Úgy éreztem, hogy sérti a legderekabb és legbölcsebb 
sevanéz emlékét. De hiába igyekeztem szabadulni ettől a gondolattól. És talán ezért - noha gyűlöltem 
minden sápadtarcút, akár a csörgőkígyó ivadékait - könnyebben elhittem, hogy a Kereskedő nem csal 
bennünket kelepcébe, nem szolgáltat ki Wap-nap-aónak, könnyebben bíztam benne, noha voltak olyan 
pillanatok, amelyek során - először azóta, hogy kikerültünk a Sós Sziklák Völgyéből - feladtam 
minden reményt. 

Kezdetben Tanto sem bízott a Kereskedőben. Az első estén, amelyre én egyáltalán nem 
emlékszem, őt is legyőzte a fáradtság. Csak annyit mondott a Kereskedőnek, hogy megszöktünk a 
völgyből, amelyet elzárt Wap-nap-ao a csendőreivel. De nem említette sem azt, hogy sárga vasból 
készült kaipereceink vannak, sem szökésünk célját. Elhatározta, hogy erről csak másnap reggel szól. 
Később bevallotta, attól tartott, hogy a Kereskedő kihasználja törődöttségünket és álmosságunkat, s 
kirabol bennünket. Tanto közvetlenül az ajtónál tért pihenőre - úgy, hogy tudta nélkül senki sem 
léphette át a küszöböt. 

A Kereskedő ébresztett fel álmunkból. Helyesebben a tűzön melegített hús és füstölt hal illata. Az 
éjszakai havazás után verőfényes nap köszöntött be; a Kereskedő sürgölődött a szobában, világos 
fémtányérokat helyezett az asztalra, és a tálakat megrakta hússal. Amikor tekintete összeakadt az 
enyémmel, felemelte kezét. 

- Üdv neked, főnök fia! - köszöntött mély, rekedt hangon. 

- Üdv neked! - feleltem mogorván. - A nevem Sat-okh. 

A Kereskedő bólintott. 

- Szép nevet szereztél - jegyezte meg, és akkor, annál a bólintásnál fedeztem fel először, hogy 
hasonlít Owaseshoz. 



Némán falatoztunk. A Kereskedő méhsörhöz hasonló sötét, édes folyadékot készített. „Kávé”-nak 
nevezte. Nem akartam felhajtani (azt hittem, hogy tüzes víz), de a Kereskedő eloszlatta aggályomat 
Igyam meg, ajánlotta, mert elűzi a fáradtságot, és megsokszorozza ereimben a vért. Hallgattam rá. 
összesen ennyi hangzott el az étkezés alatt. 

Életemben először láttam, hogyan élnek, hogyan étkeznek és laknak a fehérek. A ház barlanghoz 
hasonlított, nagy ügyességgel vastag tölgyfa gerendákból építették. A tűz nem a barlang közepén, 
hanem kőhajlékban lobogott Étkezéshez nem ülnek a földre, hanem fatuskókra. Minden furcsa volt, 
idegen és - bölcs. Igen, bölcs. Gyűlöltem a fehéreket, de megértettem, hogy az így épített ház 
sokszorta melegebb, mint a mi sátrunk, hogy a kővel körülvett tűzhely jobban melegít, és a sötét 
folyadék valóban elűzi a fáradtságot... 

Az étkezés után Tanto elővette inge alól Tinglit egyik karperecét, és a Kereskedő elé tette. 

- Mennyi élelmet adsz ezért? - kérdezte. 

A Kereskedő gyorsan az asztal fölé hajolt. Kezébe vette a karperecét, körmével megkarcolta, 
hosszan mérlegelte tenyerében. Végül felpillantott. 

- Két szánt... a legfinomabb hússal és zsírral megrakodva - ajánlotta. 

Tanto lehunyta szemét. Én is éreztem, hogy az örömtől orcámba tódul a vér, és elfordultam a 
Kereskedőtől, hogy elrejtsem szemem csillogását 

- Testvérem - kérdezte Tanto -, igazat mond? 

A Kereskedő ökölbe szorította asztalon pihenő két kezét. 

- Vajon Magas Sas fia, Tanto - válaszolt fenyegető kérdéssel -, hallott-e arról, hogy valaha is 
megcsaltam volna vörös testvéreimet? 

- Nem. 

- Tehát megismétlem: ezért a karperecért két zsírral és hússal megrakott szánt adok, és kutyáimmal 
magam is segítek elvinni a szánokat oda, ahová vörös testvéreim kívánják. Tudom, hogy a sevanézok 
éheznek a Sós Sziklák Völgyében. Szívesen segítek rajtuk, ha sikerül elkerülni a Királyi 
Lovasésendőrség őreit. 

- Ez nem veszélytelen dolog - vetettem oda lenézően. 

- Hallgass, Sat-okh! - förmedt rám élesen Tanto. Akkor fedeztem fel első ízben halvány mosolyt a 

Kereskedő arcán. 

- Fiatal testvérem nem ismeri a Kövér Kereskedőt. Merre jöttetek ki a völgyből? 

- A Sas Szirt alatt. 

- Micsoda? 

- A Sas Szirt melletti hágón. 

A Kereskedő ámulattól tágra nyílt szemmel meredt ránk. Végül fellélegzett. 

- Veletek tarthatok - jegyezte meg. Ekkor Tanto elővette a másik karperecét. 

- Hajlandó vagy két másikat hajtani? 

A kereskedő felállt, némi habozás után válaszolt: 

- Igen. 

Tanto is felemelkedett. 

- Testvérem készítse elő a szánt az útra. 

A Kereskedő gondolataiba mélyedve bólintott, zubbonyába süllyesztette a karpereceket, és a 
kijárathoz lépett. Kitárta az ajtót, és eltűnt. Egymásra pillantottunk Tantóval - mint győztes vezérek 
egy nagy csata után. 

De ekkor futólépésben visszatért a kereskedő. 

- Wap-nap-ao! - kiáltotta lihegve. 

Tanto a késéhez kapott. Én is kirántottam a magamét, és a Kereskedő háta mögé ugrottam. Elárult 
minket? Ha áruló, az életével fizet! 

De a Kereskedő ügyet sem vetett a villogó pengékre, az asztalra szökkent, és az alacsony 
mennyezeten kis csapóajtót nyitott fel. Remegett a keze. 

- Itt bújjatok el. Gyorsan bújjatok el! - hajtogatta az ajtóra pillantgatva, amely mögül már távoli 
csaholás hallatszott 

Tanto megértette. Bízott a Kereskedőben. Egyetlen ugrással a rejtekhelyen termett Majd engem 
húzott maga után. 

Alacsony, sötét helyiségbe kerültünk. A Kereskedő feladogatta prémes bekecsünket, hótalpainkat 
és dárdáinkat felnyújtotta azt a nagy medvebőrt is, amellyel takaróztunk. 



Végül pedig visszaadta a karpereceket. 

- Tegyétek el - kérte. - És hallgassatok! 

Betette a csapóajtót, amely vastag, gyalulatlan deszkákból készült, és a réseken át figyelhettük a 
szobában zajló eseményeket 

A Kereskedő egy pillanatig még szétnézett, ellenőrizte, nem maradt-e utánunk áruló nyom - végül 
kisétált az ajtó elé. 

- Nem árul el minket? - leheltem Tanto fülébe. 

- Hallgass! - suttogta hangtalanul. 

Ezek voltak a legkeservesebb percek. Még annál is rosszabbak, mint amikor fejünk fölött először 
dördült meg a lavina. A Kereskedő barátságos embernek látszott, és semmi esetre sem ellenségnek. De 
talán feltámad benne a fehérek áruló vére? Hallottuk a kunyhó előtt kavargó kutyák kaffogását ostorok 
pattogását és a fehérek kiáltozását. A Kereskedő ritkán szólalt meg, mély hangja beleveszett a 
lármába. 

Úgy megszorítottam késem markolatát hogy szinte fájt Megfogadtam, hogy élve nem kerülök a 
kezük közé. A szívem mérhetetlenül lassan vert, fülemben lüktetett a vér. 

Az idegenek sorra beléptek a szobába. Egyikük sem tekintett fölfelé. Egymás után szállingóztak, és 
valamit beszéltek zizegő, kemény nyelvükön, amelyből Tanto - és én még kevésbé - egy árva szót 
sem értettünk. És ha rólunk tárgyalnak - és csak halogatják a támadás pillanatát, hogy szívünket annál 
hosszabban gyötörje a bizonytalanság, a remény és a rettegés? A rettegés nem magunk miatt, hanem 
mindazokért, akiket meg kellett mentenünk. 

Hatan léptek be, és még mindig nem láttuk Wap-nap-aót. Végül ő is feltűnt a küszöbön. 
Közvetlenül utána a Kereskedő is visszatért a kunyhóba. 

A lovas csendőrök szemmel láthatóan szörnyen kimerültek és megéheztek. Nyomban nekiestek az 
ételnek. Nem tudtak némán, méltósággal táplálkozni, úgy, ahogy felnőtt harcosokhoz illik. 
Egyfolytában dobálóztak a szavakkal, rikoltoztak, mint a vénasszonyok, vihogtak, mint a fiatal lányok. 
Csak Wap-nap-ao és a Kereskedő hallgatott mélységesen. A Kereskedő egyébként kissé félrehúzódott, 
és így kívül esett látómezőmön. Egyszer csak összerezzentem. Megütötte fülemet a Kereskedő cree 
táj szólásban feltett kérdése: 

- És mit csinálnak a te vöröseid? 

Wap-nap-ao fölkapta fejét. Dühösen válaszolt valamit a fehérek nyelvén - egyik embere is 
megtoldotta néhány bosszús szóval. Arcomon éreztem Tanto gyorsuló lélegzetét. Úgy látszik, ő sem 
értette, miért kérdezősködött a Kereskedő cree táj szólásban. Ez volna az árulás kezdete? Vagy pedig a 
Kereskedő azt akarja, hogy mi is megértsük szavait, és ostobasággal határos könnyelműségével 
felkelti az agyafúrt Wap-nap-ao gyanakodását? 

A választ maga a Kereskedő adta meg. Ismét hallottuk nyugodt hangját 

- Ne bosszankodj, Wap-nap-ao - csitította. - Én rosszul beszélem a te nyelvedet, te az enyémet. 
De mindketten jól ismerjük a cree nyelvet. 

Tehát a Kereskedő és Wap-nap-ao a fehérek két különböző népéhez tartoztak? Éreztem, hogy 
Tanto a vállamba markol. 

Wap-nap-ao dörmögött valamit az orra alatt. Úgy látszik, a Kereskedő meggyőzte. Úgy ült, hogy 
kitűnően láttam ráncok barázdálta, szőke, borostával benőtt, sovány arcát, amely még kimerültén is 
kemény és félelmetes volt 

A Kereskedő megismételte kérdését: 

- Mondd hát: mit csinálnak a te indiánjaid? 

Wap-nap-ao vállat vont 

- Semmit 

- Semmit? 

- Azt hiszem, úgy akarnak éhen dögleni, mint farkasok a ketrecben. 

- De ők nem farkasok, Wap-nap-ao testvérem, hanem emberek. 

- Tudom. 

Az egyik fehér egy percre kiment a ház elé, és rögtön visszatért Világos fémből készült kis palackot 
állított az asztalra. A többiek örömrivalgással fogadták. Világos, átlátszó folyadékot töltögettek a 
bögrékbe. 

- Gyere, igyál, Kereskedő - hívta Wap-nap-ao. 

- Tüzes víz? 



- Igen, igen - nevetett Wap-nap-ao come here, Francois, fór a little tüzes víz. 

A Kereskedő az asztalhoz lépett. Nem nevetett De felhajtotta a bögre tartalmát, és Wap-nap-ao 
mellé telepedett Ismét megmarkoltam a késemet. Mi lesz, ha a tüzes víz szelleme megzavarja a 
Kereskedő eszét, és ráparancsol, hogy áruljon el minket? 

De a Kereskedő hangja továbbra is nyugodtan, közömbösen csengett: 

- Mi hasznod abból, ha a sevanézok elpusztulnak a Sós Sziklák Völgyében? 

Wap-nap-ao feléje fordult, és összehúzta a szemét. 

- Hát te meg mit faggatsz így felőlük? 

Most a Kereskedő vont vállat. 

- Jól tudod, hogy a sevanézok és a siwasok prémeket hoznak ide cserébe. Ha rezervátumba 
hajszolod őket, nekem is mennem kell innen. 

Egy szakállas-férfi, akiben csak most ismertem fel az egyik nálunk járt követet, megint töltögetett a 
tüzes vízből, és valamit mondott a saját nyelvén, amit a többiek vaskos röhögéssel fogadtak. 

Wap-nap-ao nem hahotázott, hanem gyorsan felhajtotta bögréjét. Világos, hideg szemén árnyék 
vonult át. 

- Ez igaz? - kérdezte a Kereskedő a szakállas szavai nyomán. 

- Igaz. A jelek szerint elhatározták, hogy inkább éhen halnak, de a völgyből nem mozdulnak. 

- Akkor hát mit teszel? 

- Majd csinálok valamit. 

-Mit? 

Wap-nap-ao elővette pipáját. Megtömte sárga dohánnyal, rágyújtott. Arca felélénkült. 

- Még mindig túlságosan erősek ahhoz, semhogy megpróbáljam erősza kk al elfogni őket De egy 
hónap múlva kellőképpen legyengülnek, és még a legkonokabbakat is puszta kézzel kiemelhetem. 
Erősítésért megyek a főnökhöz. Ha kapok vagy harminc embert, egy hónap múlva dinamittal kinyitom 
a völgyet, és egyetlen lövés nélkül foglyul ejtem az egész népet. Még hálásak is lesznek, hogy 
megmentem őket az éhhaláltól. 

- És most nem szöknek meg előled? 

Wap-nap-ao fölnevetett 

- Ki, és merre? A hegyek rengenek a lavináktól. A betemetett kanyonon senki sem jut át. 
Különben is otthagytam négy emberemet. Maguk a harcosok talán még kitörhetnének a völgyből, de a 
családjukat csak nem hagyják ott. 

- Igen - ismételte meg lassan a Kereskedő -, a családjukat nem hagyják. 

Wap-nap-ao mérgesen morgott valamit a saját nyelvén. 

Emberei már befejezték az étkezést, és sorra pihenőre tértek. 0 azonban még nem feküdt le. 
Továbbra is az asztalnál üldögélt. Szeme csillogott a kéken gomolygó pipafüstön keresztül. 

A Kereskedő is rágyújtott. Végre megjegyezte: 

- Kellemetlen dolog éhen halni. 

Wap-nap-ao először hevesen megrándult, mintha ütni akarna, de erőt vett magán, és hátával a 
falnak támaszkodott, mint aki szörnyen elcsigázott 

Most a hangja is rettentő kimerültén kopogott. 

- Ide figyelj, Francois - kezdte. - Ide figyelj, te ostoba Kövér Kereskedő. Én a legkevésbé sem 
kívánom, hogy éhen dögöljenek. Naponta imádkozom azért, hogy önként jöjjenek ki abból az átkozott 
völgyből, adják föl az átkozott szabadságukat, és vonuljanak végre az átkozott rezervátumukba. Én 
nem kívánom a halálukat. Én még azt sem akarom, hogy rabságba kerüljenek. Nekem csak a parancsot 
kell végrehajtanom. 

- Miért? 

- Te nem tudod, miért? 

- Nem. 

Wap-nap-ao ajkához emelte a bögrét, noha már üres volt. 

- Azt hittem, hogy az egész vadon tud róla - jegyezte meg. 

A Kereskedő savanyú arcot vágott 

- A vadon talán tudja, én nem. 

Tanto marka összébb szorult a karomon. Minden szavuk belénk fúródott, mint nyilak a sebesülten 
menekülő jávorszarvasba. Wap-nap-ao vállat vont. 

- Megígérték, hogy ha rezervátumba vezetem a sevanézokat, felmentenek a szolgálat alól, jutalmat 



kapok és teljes nyugdíjat. Érted? Nem őrmesteri nyugdíjat, pedig az vagyok tizenkét éve, mióta a 
vörösök a dárdájukkal először szántották föl a hátamat, hanem hadnagyit Érted? 

- Nem. 

- Te, Kereskedő - Wap-nap-ao hangja fenyegetővé vált ne ingerelj. Nekem négy gyerekem van. 
Az anyjuknak nemcsak fehér vér van az ereiben. A gyerekeimnek sem. Ha nem hagyok nekik elég 
pénzt, a gyerekeim éhezni fognak, mint... 

- Mint azok a Sós Sziklák Völgyében? 

Wap-nap-ao az asztalra csapott 

- Miért nem engedelmeskednek a vörösök a törvénynek? 

- Ez nem az ő törvényük. 

- De az enyém és a tiéd! 

A Kereskedő elnémult. Wap-nap-ao hevesen lihegett mintha sokáig futott volna. Vajon a harag 
okozta? Vajon csakis a harag? 

Lassan felemelkedett, és a Kereskedő fölé hajolva kijelentette: 

- Ha mi nem engedelmeskedünk a törvénynek, összezúz téged és engem. Érted? 

A Kereskedő váratlan alázattal bólintott 

- Értem. 

Egy pillanatig farkasszemet néztek. Végül Wap-nap-ao lustán ásított. 

- Délben ébressz fel minket. 

- Nem töltitek itt az éjszakát? 

- Nem. 

A Kereskedő biccentett, mintha közömbösen csodálkozna kissé. Wap-nap-ao pedig végignyúlt a 
borúkon. Egyszeriben elnyomta az álom. A Kereskedő kiment. 

Most már tudtuk - nem árul el minket. Sokkal többet tudtunk. Tanto marka meglazult a karomon, 
az én ujjaim is elengedték késem markolatát. Lehunytam szememet, és magam előtt láttam hol a 
Kereskedő arcát, hol Owases szemét. A szobában hangosan szuszogtak az alvók, az udvaron 
percenként felugattak és morogtak az ebek. Nyilván a Kereskedő etette kutyáit Igen - bizonyára 
megetette őket a Sós Sziklák Völgyébe tervezett út előtt. Mert ha a fehérek délben eltávoznak, mi 
kevéssel utánuk felkerekedhetünk a Kereskedővel a völgy felé. 

A nap lustán vonult a föld felett. Világos foltja egyre közelebb vándorolt az ablakhoz. Lassan telt 
az idő. A kutyák már régen elnémultak. És végül az ajtóban megjelent a Kereskedő, és valamit 
mondott a fehérek nyelvén. Árnyéka a küszöbön delet mutatott. 

Wap-nap-ao emberei kelletlenül kászálódtak. Szörnyen esetlenül készültek az úttá. Csak Wap-nap- 
ao éles parancsára szedelődzködtek szaporábban. 

A Kereskedő a nyitott ajtóból búcsúzott el tőlük. 

Mindent hallottunk: a kutyák csaholását, a szánok csikorgását a havon, az ostorok pattogását. 
Azután minden eltávolodott, elhalkult, elhalt. Visszatért a csend, ránk borult, mint a tavaszi szellő 
gyengéd lehelete. A küszöbön mozdulatlanul sötétlett a Kereskedő árnyéka. 

Végül meghallottuk hangját: 

- Wap-nap-ao eltávozott. Testvéreim előjöhetnek. 

- Bocsássa meg a Kövér Kereskedő Magas Sas fiának, hogy gondolatban megsértette őt. Azt 
hittem, hogy fehér testvérem Wap-nap-ao barátja, és többre értékeli az ő törvényét a szabad sevanéz 
nép életénél és szabadságánál. Most tudom, hogy fehér testvérem nagy harcos és derék férfi, 
gondolatai világosak és tiszták, mint a napfény és a víz. A sevanézok sohasem felejtik el a Kövér 
Kereskedőnek barátságát, és mindig barátai lesznek, Magas Sas fia pedig mindig testvére lesz. 

Ezeket mondta Tanto, amikor elhagytuk rejtekhelyünket, és megálltunk a Kereskedő előtt, aki 
merev arccal hallgatott bennünket. Amikor Tanto befejezte, én is felemeltem kezem, és megszólaltam: 

- Sat-okh, Magas Sasnak, a sevanézok főnökének kisebbik fia is mindig a Kövér Kereskedő 
testvére marad. 

A Kereskedő vállamra tette kezét. 

- Anyám a cree törzsből származott - mondta egyszerűen. 

Azután az asztalhoz ült, és tömködni kezdte pipáját. Aggódva egymásra pillantottunk bátyámmal. 
Mit jelentsen ez? 

Tanto a Kereskedőhöz lépett. 





- Vajon testvérem elfelejtette, hogy a Sós Sziklák Völgyébe kell indulnunk? - kérdezte. 

A Kereskedő nemet intett. Hellyel kínált maga mellett, és hosszan, némán szívogatta pipáját. 
Habozva, értetlenül ültünk le. 

- Testvérem talán megtagadja? - kérdezte újra Tanto. 

- Nem. 

- Akkor hát miért nem készülődünk az útra? 

- Mert tanácskozni akarok fiatal testvéreimmel - magyarázta meg végre a Kereskedő. Kő esett le a 
szívemről. Tehát nem szegi meg szerződésünket. Tanto is megnyugodott, elővette Tinglit karperecéit, 
és a Kereskedő elé helyezte őket. 

Az öreg megforgatta, megint jól megnézegette, méregette az ékszereket, és végül megkérdezte: 

- Vajon a sevanézoknak sok ilyen karperecük van? 

- Van elég - válaszolta Tanto. 

A Kereskedő kis ideig még eljátszogatott a karperecekkel, s végül az asztalra tette őket 

- Testvérem úgy véli, hogy ez kevés? - kérdezte megint Tanto. 

- Nem. 

- Kíván-e többet látni? 

A Kereskedő nem felelt Ekkor Tanto intésére előszedtem zubbonyomból anyám karperecéit a 
főnök feleségének kaipereceit. Ezek voltak népünk legnagyobb és legszebb ékszerei, vöröses fényben 
csillogtak, s madár- és állatfigurákat véstek beléjük. 

Láttuk ra a Kereskedő halkan füttyentett. Olyan óvatosan vette őket kezébe, mintha félne, hogy 
széthullanak ujjai közt Gondos vizsgálat után elém tette a karpereceket, noha nem nyúltam értük. Még 
mindig hallgatott, és valamit forgatott a fejében, mi pedig vártuk szavait Végre félretette pipáját és 
felemelte a fejét 

- Segíteni akarok a sevanéz népen - jelentette ki. 

- Fehér testvérem... - kezdte Tanto, de a Kereskedő egy intéssel félbeszakította. 

- Úgy akarok segíteni a sevanézoknak, hogy az egész nép kikerülhessen a völgyből - suttogta. 

- Mi?... - kiáltott fel Tanto, én pedig talpra szökkentem. 

A Kereskedő halványan elmosolyodott. Elszégyelltük magunkat a heves kitörés miatt, Visszaültünk 
az asztalhoz, és vártuk a házigazda további magyarázatát 

- Mindjárt elmondom, hogyan akarom véghezvinni - kezdte végre az öreg. - De előbb valamit 
meg kell magyaráznom Magas Sas fiainak. Meghallgatnak-e? 

- Igen - suttogta Tanto. Nekem pedig egyetlen szó sem jött ki elszorult torkomon. 

- Fiatal testvéreim hallgassanak meg hát figyelmesen - szólt a Kereskedő. - Ugyanis meg kell 
érteniük, ha segítek a sevanézoknak megszökni a Sós Sziklák Völgyéből, megszegem a fehér főnökök 
törvényét, és ezért súlyos büntetés jár. Csak egyet tehetek, utána elszökhetem messzire, ahová a fehér 
főnökök Keze már nem ér el. De akkor itt kell hagynom házamat, mindenemet, amim van. Ért engem, 
Tanto testvérem? 

Én nem értettem, de Tanto bólintott. 

- Öregember vagyok - folytatta a Kereskedő -, és nincsenek sem testvéreim, sem nővéreim, akik 
olyan békésen élhetnének, mint a ti népeteknél az öregek. 

- És hogyan érheted el, hogy a sevanézok kijussanak a völgyből? - faggatta Tanto. Első ízben 
nevetett fel a Kereskedő jókedvűen, hangosan. De nyomban elkomolyodott, mert elkapta aggódó 
pillantásomat 

- Sat-okh nem hisz nekem? - kérdezte. 

Nem válaszoltam. 

- Jól hallottátok-e, amit Wap-nap-ao mondott? 

- Igen. 

- Hallottátok, hogy a betemetett kanyonban Wap-nap-ao csak négy csendőrt hagyott? 

- Hallottuk. 

Nem értettem, hová akar a Kereskedő kilyukadni, de úgy lestem szavát, mint a farkasok közé 
szorult vándor a megmentőinek hangját. 

- Négy embert könnyű meglepni - jegyezte meg a Kereskedő. 

Tanto vállat vont. 

- Még ha megöljük is őket, Wap-nap-ao embereinek halála nem nyitja meg a völgyet. 

- Senkit sem ölünk meg - dörmögte az öreg. - De ha senki sem akadályoz meg benne, én ki tudom 



nyitni a kanyont, ugyanúgy, ahogy Wap-nap-ao betemette. 

Csend támadt. Vártam ezt az ígéretet, mégis, amikor a Kereskedő fennhangon kimondta, nem 
tudtom hinni a fülemnek. Tanto sem szólt egy árva szót sem. 

A Kereskedő észrevette, hogy nem bízunk benne. 

- Nem kérek a sevanézoktól jutalmat, amíg a kanyont ki nem nyitom - jelentette ki keményen. 

- Hogyan képzeled, fehér testvérem? - kérdezte Tanto, és hangja ugyanúgy remegett, mint az én 
szívem. 

A Kereskedő feléje hajolt. Most úgy pergett a nyelve, mintha egyszeriben mindent meg akarna 
magyarázni. 

- Amikor kissé idősebb voltam nálad, főnök fia, földalatti barlangokban dolgoztam délen. Azokban 
a barlangokban vasat ásnak ki. Ott megtanultam villámmal széttörni a sziklákat, ugyanúgy, mint Wap- 
nap-ao tette a Rohanó Patak Völgyében. A sziklákat szétvető villámokat a fehérek dinamitnak nevezik. 
Wap-nap-ao táborában még jócskán akad dinamit. Elég ahhoz, hogy szélesre tárja a kanyont és 
nemcsak a harcosok, hanem az asszonyok, az aggok és a gyerekek is átkelhessenek rajta. Csak meg 
kell lepnünk, és le kell fegyvereznünk a Királyi Lovascsendőrség embereit Foglyul kell őket ejteni, 
hogy meg ne akadályozzák a sziklák lerombolását. De nem szabad őket megölni. Ha elpusztul 
valamelyikük, nem segítek a sevanézokon, értitek? 

- Egyik sem pusztul el - biztosítottam. Tanto is bólintott így hát a Kereskedő folytatta. 

- Még valamit el akarok mondani testvéreimnek. Még az ősszel fülembe jutott, hogy a 
sevanézoknál az idén rövid volt a vadászidény. És ezért nagy élelmiszerkészletet hozattam. 
Gondoltam, hogy télen prémekre cserélem el a sevanézokkal és siwasokkal. Nem gondoltam, hogy 
Wap-nap-ao a Sós Sziklák Völgyébe tudja zárni testvéreimet. Most, ha a sevanézok kijönnek a 
völgyből, átadhatom nekik az egész élelmet, és ebben az évben az éhség eltakarodik sátraiktól. De... 

Itt elharapta szavát, mintha nem akarná befejezni a mondatot. Tanto feszült figyelemmel meredt rá. 

- Testvérem mit forgatott fejében? - faggatta. A Kereskedő széttárta karját 

- Ha kinyitom a kanyont, menekülnöm kell Wap-nap-ao bosszúja és a fehér főnökök büntetése 
elől. Ezért az élelmiszert nem cserélhetem el bőrökre. 

- Testvérem - faggatta tovább Tanto - sárga vasra óhajtja cserélni? 

- Igen. 

Tanto halványan elmosolyodott. 

- Milyen jutalmat kíván testvérem a völgy kinyitásáért, és mennyi sárga vasat kér az élelemért? 

A Kereskedő lehunyta a szemét, és egy pillanatig ajka hangtalanul mozgott. Úgy bámultam, mint 
egy varázslót. Mélységes tiszteletet és igazi barátságot éreztem iránta — hiszen nemcsak, hogy nem 
árult el minket, nemcsak nemesen viselkedett, hanem most még menekülést is ígért az egész népnek, 
megcsillogtatta a reményt, hogy a sevanézok kijuthatnak a Sós Sziklák Völgyéből, élelmiszert 
kaphatnak, legyőzhetik az éhséget. Ennek ellenére benne is akadt, mint minden fehérben, gyengeség és 
ostobaság. Mert miféle férfi az, aki nők ékére és karperecére vágyik? Hallottam róla, hogy a fehérek 
nagyra becsülik a sárga vasat, de nem tudtam megérteni ezt a nevetséges dolgot 

Végül a Kereskedő feltekintett. 

- Mennyit ajánlanak fel nekem a sevanézok? - kérdezte tétován. 

Tanto vállat vont. Gondolkodott egy pillanatig. 

- Annyit, mint háromszor tíz hússal és zsírral megrakott nagy szánért - jelentette ki nyomatékkal. 

- Háromszor tíz? 

- Igen. 

- Háromszor tíz ilyen karperecét? - hitetlenkedett a Kereskedő, és az asztalon heverő vastag, 
csillogó karperecekre bökött 

Tanto rám nézett. Szemében diadal lobogott de száját lebiggyesztette, és nem is titkolta enyhe 
megvetését. 

- Igen - erősítette meg. - Ezt ígéri neked a sevanézok főnökének fia. 

A Kereskedő felpattant az asztal mellől. 

- Megyek, előkészítem a kutyákat az útra - vetette oda, és kifordult az ajtón. 

Még teljes napsütésben, jóval napnyugta előtt két kutyafogat indult el a Medve-tó mellől észak felé 
a Sós Sziklák Völgye irányába. Az elsőt Tanto, a másodikat a Kövér Kereskedő vezette. 

Életem első viadala, ember ellen vívott küzdelme előtt álltam. A Kereskedő azt kívánta, Hogy 
kíméljük meg Wap-nap-ao embereinek nemcsak életét, hanem testi épségét is. Megígértük, 



megfogadtuk Owases emlékére. De mégiscsak harc lesz. És a Királyi Lovascsendőr ség senkinek sem 
ígérte meg, hogy megkíméli Magas Sasnak, a sevanézok főnökének fiait. 

Tanto és a Kereskedő elhatározták, hogy a fehér megelőz minket, és nyíltan felkeresi Wap-nap-ao 
táborát A Kereskedő ugyanis ellátta magát tüzes vízzel. Terve szerint megkínálja a kanyon őreit, mert 
a tüzes víz szelleme először megzavarja az ember eszét, dalra, ordítozásra, táncra bírja - majd mély 
álmot borít szemére, amelytől alszik, mint télen a feketemedve. Sőt, feltételezte, hogy ilyen csikorgó 
fagyban a fehérek éjszakára nem is állítanak őröket. Ha pedig megtennék, felajánlja, hogy átveszi az 
éjszakai őrséget, és később fehér bagoly huhogásával hív bennünket. 

A négy csendőrön kívül mástól nem kellett tartanunk. 

Wap-nap-ao visszatérése csak egy hónap múlva volt esedékes. Ha tehát sikerül kinyitni a Rohanó 
Patak Völgyét... 

A súlyos szánok késleltették utunkat, noha a Kereskedő fürge kutyái előzőleg jócskán pihentek. A 
fagy egyre keményebbé vált. Éjszakánként hatalmas máglyát kellett raknunk, és még napközben is 
meg-megálltunk, hogy elkerüljük a nagy fagyban erőiködőkre leselkedő betegségeket. 

Lassú vándorlásunkat lidérces álomnak éreztem. Gondolataim a közelgő harc esélyeit latolgatták. 
Tudtam, hogy a Kereskedő szándéka helyes és bölcs, amikor a tüzes víz segítségével ólmos álmot akar 
ellenségeink szemére borítani. Megértettem, hogy nem kívánja halálukat, hiszen azt már én sem 
kívántam. De jobban szerettem volna, ezerszer jobban szerettem volna szemtől szembe, nyílt 
élethalálharcot vívni a Királyi Lovascsendőrökkel. És még az a tudat sem űzte el türelmetlen 
aggodalmamat, hogy éppen Tanto és én - tehát a vérpróbától még meglehetősen messze levő legényke 
mentjük meg az egész nép életét és szabadságát. 

Az éjszakai pihenőkön nem jött szememre álom. És amikor végre elbóbiskoltam, lidércek és 
látomások kínoztak. Az álom hosszú, gyötrő óráiban hol magával Wap-nap-aóval tusakodtam - néha 
nagyobb volt a szürkemedvénél, néha mérges kígyóvá zsugorodott -, hol az égből zuhanó óriási lavina 
elől menekültem, hol a Királyi Lovasésendőrség egyenruhájába bújt farkascsordával viaskodtam. 

Háromnapi vándorlás után végre a hegyek lábához érkeztünk, a Néma Sziklák Völgyének 
környékére. A csendőrök táborától alig félnapi könnyű menetelés választott el bennünket Elhatároztuk, 
hogy itt egyelőre elválunk. A Kereskedő az egyik üres fogattal folytatta útját Mi pedig terv szerint 
szürkületkor követjük őt, kutyáinkat és készleteinket pedig a pihenőhelyen hagyjuk. Útközben nem 
láttunk farkasnyomokat, és üvöltésüket sem hallottuk. Sem a kutyákat, sem az élelmet nem kellett 
tehát féltenünk. Ennek ellenére a biztonság kedvéért az élelmiszeres zsákokat fára erősítettük, az 
ebeket pedig úgy kötöztük meg, hogy támadás esetén legalább védekezhessenek. 

A Kereskedő úgy indult, hogy még naplemente előtt elérje Wap-nap-ao táborát. A tiszta és 
mozdulatlan levegőben a fagy egyre keményebben éreztette fogát, és alkonyaikor annyira 
megerősödött, hogy gyakran hallottuk reccsenő ágak pattogását, a fehérek fegyverének ropogásához 
hasonló éles csattanást. A kutyák tüstént mélyen beásták magukat a hóba, mi azonban még tüzet sem 
gyújthattunk. 

A nap csigalassúsággal siklott az ég nyugati peremére. A hegyek ormai sokáig teljes verőfényben 
ragyogtak. A legközelebbi dombvonulat mögül előbukkant a völgyet övező, napfényben lángoló 
hegylánc. A sziklák közt az éles, madárcsőr alakú Sas Szirten úgy villogott a hó, mint sok-sok fényes 
nyílhegy. 

Végre a lenyugvó nap vérbe borította a hegycsúcsokat. Most már gyorsan változtak színeik, 
váratlanul kihunytak, mint a haldokló tábortűz lángjai. Felettünk, mérhetetlen magasságban, felvillant 
az első csillag. 

Elindultunk. 

A sűrűsödő félhomályban csendesen, nesztelenül száguldottunk a Kereskedő nyomában, akár a 
farkasok. A nyom a vadon peremén vezetett bennünket. Lábunk alatt enyhén csikorgóit a hó. Az 
éjszaka előbb koromsötét volt, majd ismét megvilágosodott a csillagok fényétől. A hegyek mögül 
kidugta keskeny, szinte fehér szarvát az új hold. 

A hegyek fala közeledett, egyre magasabbá és sötétebbé vált. Úgy éreztem, hogy az egész rengeteg 
hallja szívverésünket. Már kivettem a sziklahátak ismerős rajzát. Ez már a Rohanó Patak Völgyének 
vidéke volt. A csillagok éjfélt jeleztek. 

A holdfényben fehéren ragyogó hómezőn néhány sötétebb foltot fedeztünk fel. Közvetlenül a 
kanyon bejáratánál sötétlettek. Wap-nap-ao tábora! 

A Királyi Lovasé sendőrség sátrai nyílt, lapos térségen álltak. Ez a fehér főnök előrelátását 



bizonyította. Szerencsére mégis odalopakodhattunk annak a sziklafalnak az árnyékába, amelyet 
kettévágott a völgy. Elmúlt éjfél. A csillagok mozdulatlanul ragyogtak a fejünk fölött A fagy átjárta 
minden porcikámat, szemem könnybe lábadt, szinte fájt a lélegzés. De mégsem a hidegtől remegtem. 

Végre egy árnyék moccant meg a sátor mellett Fehér bagoly huhogását hallottuk. Egyszer, kétszer, 
háromszor ... 

És én azt hittem, hogy itt harc lesz! 

Nem küzdöttünk, egyáltalán nem volt semmi, amivel dicsekedhetnénk, ötéves Útik is 
véghezvihették volna azt, amit mi tettünk. Ugyanis helyettünk már mindent elvégzett a tüzes víz 
szelleme. 

Amikor a sátrakhoz surrantunk, a Kereskedő már várt minket. És nevetett. Igen - szinte 
fennhangon! 

Bevezetett minket a fehérek sátrába, és itt már nem csodálkoztunk vigyázatlanságán, s nem is 
nehezteltünk rá. 

Olyanok voltak, mint az érzéketlen fatuskók. Csak egyikük motyogott valamit álmában, amikor 
gúzsba kötöttük a kezét. A többiek semmit sem éreztek. 

És ezek harcosoknak nevezték magukat? Ezek ítélték halálra, éhezésre és rabságra a sevanézok 
szabad népét? Jaj, de megvetettem őket! Szívemben még a gyűlölet számára sem maradt hely. Erősek 
voltak, hatalmasak - és ugyanakkor szörnyen nevetségesek és gyengék. Fegyverük még a sziklákat is 
szétrombolta, ők meg nem tudtak ellenállni a tüzes víz szellemének. Agyafúrtságukkal hatalmukba 
kerítették egész földünket, de ugyanakkor olyan törvényeket hoztak, hogy ha valaki etetni akarta 
gyermekeit, mások gyerekeit éheztetnie kellett Ezerszer gazdagabbak voltak a vörös bőrű népeknél, és 
nem tudtak jólétet biztosítani saját törzseik öregeinek. Bátrak voltak, mint Wap-nap-ao, de 
vitézségüket nem arra használták, hogy harcosként küzdjenek meg harcosokkal, hanem asszonyok, 
aggok és gyerekek éheztetésére. Tudtak nemes lelkűek lenni, mint a Kereskedő, de nemességüket 
felváltották sárga vasból készült karperecekre. 

Továbbra is csodáltam, de már nem gyűlöltem, csak megvetettem őket. Még a Kereskedőt is 
megvetettem! 

0 ugyanis roppant izgatott volt. Ujjongott a könnyű győzelem miatt, de egyidejűleg rémüldözött, 
mint- egy erdőben eltévedt kisfiú. Tudta, hogy Wap-nap-ao csak egy hónap múlva tér vissza, de néha 
úgy viselkedett, mintha egy nagy csendőrcsapat már bekerített volna minket a kanyon torkolatánál. 
Ráadásul pillanatonként faggatta Tantót a megígért karperecekről és súlyukról - meg akart 
bizonyosodni arról, hogy beváltjuk ígéretünket. Végül már én sem válaszolgattam kérdéseire, és ekkor 
lassan lecsillapodott, helyrebillent lelki egyensúlya. 

Tanto parancsára átvettem a foglyok őrzését. A Kereskedő még az éjszaka során megtalálta az 
egyik sátorban a dinami tót, Tantóval még egyszer ellenőrizte a köteléket a foglyok kezén-lábán, és 
nekivágott a völgynek. Engedelmeskednem kellett bátyám parancsának. A Kereskedő lefegyverezte a 
fehéreket, de korai kiszabadulásuk ennek ellenére veszélyeztethette volna eddigi sikerünket. 

Ha valaki a Sós Sziklák Völgyében megjósolta volna, hogy négy foglyul ejtett lovas csendőrt fogok 
őrizni - ezt különleges megtiszteltetés ígéreteként fogadtam volna. Ennek a puszta reménye 
mérhetetlenül büszkévé tett volna. Most azonban nem örvendeztem - a büszkeségről már nem is 
szólva. 

Nyomorúságos foglyok voltak. Csak viszolyogva üldögéltem sátrukban. Bűzlöttek a tüzes víztől, 
nyögtek, horkoltak, álmukban jajgattak, mintha a mérges ital szelleme egyfolytában könyörtelenül 
gyötörte volna őket Hajnal felé gyengült a fagy. 

Pirkadat előtt az első szélroham megrázta a szomszédos fákat. Amikor pedig kivilágosodott, a 
hegyek felett ködöt és felhőfoszlányokat pillantottam meg, amelyek hóvihart jeleztek. 

A fehérek nem ébredtek fel, noha tüzet gyújtottam a sátorban. A füst nem szállt fel a sátor felső 
nyílásán. A szél földre szorította hajfonatát, zavaros szalagot terített a sziklák lábához. 

Ismét kiléptem a szabadba. A nap fénye egyre zavarosabbá vált. A felhők közül sebes 
felhőfoszlányok bukkantak elő, gomolyogva gyülekeztek az őserdő fölött, és kelet felé rohantak. 

Én pedig egyre nyugtalanabbá váltam. 

A kanyon még mindig hallgatott Vajon állja-e szavát a Kereskedő? Eszembe jutott a völgyben 
keresztben heverő óriási kőhalmaz, a sziklák alá temetett harcosok, Wap-nap-ao villámainak dörgése 
és véres villanásai ... A kanyon csendjében néma fenyegetés rejlett 



Egyszer csak rekedt ordítás hangzott a sátorból. Fölébredtek! Amint megpillantottak, elhallgattak, 
majd ismét kitört a zsibongás, mintha vénasszonyok civakodtak volna. Ordítoztak a maguk nyelvén, és 
én semmit sem értettem, csak azt, hogy nem tudják megőrizni méltóságukat, ügyet se vetnek arra, 
hogy kinevetem őket, hanem tehetetlenül rángatják köteléküket, hánykolódnak rémületükben, és 
üvöltenek dühükben, mint az éhségtől eszeveszett kutyák. 

Végül egyikük rárivallt társaira, és azok elnémultak, ö pedig megszólított a sevanézok nyelvén, 
egyre-másra összekeverte és kegyetlenül törte a szavakat Nagy jutalmat ígért, ha megszabadítom 
kötelékeitől, megígérte, hogy főnököt farag belőlem, nekem adja a fegyverét és lovát, elhalmoz 
ajándékokkal. Én csak nevettem. 

Azután megfenyegetett. Majd megint ígérgetett - és ismét fenyegetőzött. Közelebb léptem, erre 
torkán akadt a szó. Ellenőriztem kezén a szíjat - haragtól és rémülettől lángoló szeme közé néztem. 
Nem bírtam tovább a hallgatást 

- A fehérek olyanok, mint a vénasszonyok - jegyeztem meg, és kifordultam a sátorból. 

Ők megint összevissza kiáltoztak a maguk nyelvén, de hirtelen elnémultak - egy szempillantás 
alatt. 

Mert megremegett a föld! 

A kanyonból rettenetes dördülés hallatszott, majd egy második, harmadik... Végigszállt a rengeteg 
felett, nekivágódott a hegyek falának, visszaverődött, és végül elcsendesült; a vihar cafatokra tépte. 

Eliramodtam a kanyon felé. De nem. Visszafordultam. Nem hagyhatom el a foglyokat 

Szinte sírtam dühömben. Vajon mi történik ott? Mi történik a kanyonban? Olyan voltam, mint 
világtalan a csatában - tanácstalanul álltam a nagy események közepette. Mi történt a völgyben? 

És íme, végre fölfedeztem Tantót. Rohant, mintha sebes szél sodorta volna. Arca ragyogott a 
boldogságtól, mint a legfényesebb csillag. 

- Sat-okh! Sat-okh! - harsogta. - A Kereskedő kinyitotta a kanyont! Kinyitotta a kanyont! 

És így népünk még egyszer megmentette szabadságát és életét 

A sevanézok és a két siwas nemzetség még aznap elhagyta a Sós Sziklák Völgyét. A Kövér 
Kereskedő elindult a jutalmával dél felé. Harcosok kísérték, hogy átvegyék tőle a maradék 
élelmiszerkészletét. 

Másnap a kezdődő hóviharban az egész nép észak felé vonult, a Fekete Tavak irányába. Ott kellett 
találkoznunk a Medve-tó felől érkező csapattal. 

A foglyoktól elvettük fegyverüket és a sítalpakat hogy ne szegődhessenek a nyomunkba. 
Élelmiszerrel elláttuk őket Nem akartuk, hogy éhen pusztuljanak. Az éhhalál túlságosan kegyetlen 
dolog ahhoz, hogy akár gonosz és aljas embereket is erre ítéljünk. 


A folyó felett már dal szárnyal, 
A préri megtelt hóvirággal, 
Vádlódtól zeng a nádas, 

Napba vette útját a sas. 

Cserélj bundát, Mokwe testvér, 
Meleget hoz délről a szél 


Akarjátok-e tudni, hogyan ízlett a szabadság? 

Még sokáig nem élvezhettük igazában boldogságunkat - sok keserves napot kellett átvészelnünk 
attól a perctől, hogy elhagytuk a Sós Sziklák Völgyét 

A tél utolsó hónapja összeesküdött ellenünk, hófúvást, északi förgeteget, fagyot zúdított ránk. 
Északra, egyre csak északra kellett menekülnünk, hiszen fejünk fölött lebegett Wap-nap-ao 
visszatérésének és bosszújának veszedelme. A hóviharok betemették nyomunkat, de ugyanakkor 
szörnyen megnehezítették menetelésünket, amely voltaképpen állandó menekülés volt 

A hófúvások után derűs napok következtek. A fagyott hó úgy villogott, hogy bántotta a szemünket, 
és a jeges levegőtől minden lélegzetvétel késszúrásként fájt a torkunkban. - Az észak felé vánszorgó 
menet fölött- sok-sok napon át csak egyetlen hang hallatszott - a jeges szél süvöltő éneke. 

Csak húsznapi menetelés után álltunk meg néhány napos pihenőre. A húsz nap fáradalmait nem 
bírta ki az egyik aggastyán, nem állta ki a Wikmincz nemzetségbeli Fekete Toll öthónapos kislánya 
sem. Keserű, még mindig nagyon keserű volt a szabadság első néhány hete. 



Talán Wap-nap-ao szabadította ránk a kemény fagy és a hóförgetegek gonosz szellemeit? 

De éppen pihenőnk idején megváltozott a szél iránya. Ezt követően lehullottak az első olvadt 
cseppek a vadonban. A levegő megtelt párával, a tavakon és a folyókon megszürkült a jég. Napról 
napra hangosabban recsegett a repedező jégpáncél, és végül... végül kizöldült az első rügy a nyírfán, 
feketévé váltak a hegyek, és bár a sűrű fák és a bozót árnyékában még kitartott a hó, a tavak és folyók 
vize már megcsillant, és megáradt a korai, gyors tavasz jeleként. 

A kikelet még sohasem száguldott át ilyen sebesen a rengeteg fölött. Ezt nemcsak az én 
emlékezetem állapította meg. Ezt hajtogatta a farkaskölykök új tanítója - Nepemus is; sőt, 
megerősítette ezt népünk legöregebb harcosa, Tinglit nagyapja, a Nagy Róka is. 

Az északi szél fordulásától a vadludak első kiáltásáig alig három hét telt el! Akarjátok-e tudni, 
milyen volt abban az évben a sevanézok szabadságának hangja, színe, illata? 

Mint Wawa, a vadlúd és a nyomában száguldó déli szél hangja. Mint a nyírfarügyeknek, a mókus 
új bundájának és a hóvirágoknak a színe. Mint az avar, a napsütés, az első zápor, a folyami hullám és a 
gyenge fenyőtűk illata. Ügy ízlett, mint a nyúlpecsenye, a frissen sült hal és a nyírfa leve. 

Higgyétek el, ez volt életem legszebb tavasza. És nem so kk al többet tudnék ifjúságomról mesélni, 
mert szebb emlékem nincs. 

Ezért hamarosan elbúcsúzom tőletek. Befejezem történetemet, hazám vadonjáról, a Sós Sziklák 
Völgyéről és a szabad sevanézok népéről. 

De mielőtt megtenném, még elmesélek egy vadászatot, amelyet bátyám, Tanto rendezett néhány 
nappal az Avatás és Esküvő Tavaszi Ünnepe előtt; ez az ünnep a Vadludak Táncával kezdődik. 

Azt hiszem, hogy ez kötelességem. Azt akarom, hogy úgy emlékezzetek bátyámra, a sevanézok ifjú 
harcosára, ahogy azon a vadászaton viselkedett, ahogy a Megölt Ló Sziklájának tövében megküzdött a 
feketemedvével. Szeretném, hajói megértenétek, miért vívta meg azt a harcot. 

Az Avatás és Esküvő Tavaszi Ünnepét mindig az első tavaszi holdtölte előestéjén tartják. 

És íme, egy héttel holdtölte előtt Tanto a Megölt Ló Sziklájának környékén egy hatalmas Mokwe, 
fekete, magányos medve nyomát fedezte fel. Másnap elindultunk, a nyomon. Tanto elhatározta, hogy 
az ünnepi tűz körül medveagyar füzérrel a nyakán járja el a győzelmi táncot 

Mégis más okból vívta meg a harcot - és a küzdelem várakozásunktól eltérően zajlott le. 

Szokásunk szerint virradat előtt kerekedtünk fel. Éjszaka a szél súlyos esőfelhőket sodort fölénk. 
Alighogy elhagytuk a tábort, meleg, tavaszi felhőszakadás zúdult ránk. A szél képünkbe vágta a 
vízcseppeket, és megtáncoltatta az esőt a fák hegyes csúcsain. 

A folyó mentén igyekeztünk a Megölt Ló dombjai felé. A szél szembefújt, úgyhogy nem kellett 
ügyelnünk. Vad nem szimatolhatott meg bennünket, a zápor elnyomta lépteink neszét Tanto egyébként 
a friss nyomot a sziklák tövében vette észre. így hát szinte futólépésben nyomultunk előre. 

A tavaszi eső sohasem tartós. Ez azonban csak délfelé állt el, épp amikor elértük azt a helyet, ahol 
Tanto előző napon a remete nyomaira bukkant. 

Kis tisztás volt, és valóban nem sokáig kellett keresgélnem a fekete Mokwe nyomait: a patakocska 
agyagos partját ledöngölték az óriási mancsok, az égerfákról a ragadozó letépte a kérget, és felfalta a 
háncsot. 

A mancsok nyomainak láttán, és miután megállapítottam, milyen magasságban szaggatta le Mokwe 
a fácskák kérgét, gyors pillantást vetettem Tantóra. Bátyám mosolyogva hunyorított De én? Úgy 
éreztem magam, mintha dühös vöröshangyák nyüzsögnének a tarkómon, vállamon, szívemen. 

Mokwe bizonyára óriási volt. Valószínűleg még annál a medvénél is nagyobb, amely évekkel 
ezelőtt megkergetett bennünket a vadméhek odújánál; és biztosan sokkal nagyobb volt a tél elején 
leterített halászó bundásnál. Tanto mosolyára mosollyal válaszoltam. De ahogy elfordult, a tőlem 
telhető legnagyobb figyelemmel körülnéztem. Előző napi nyomok voltak, de nekem úgy tetszett, hogy 
rám tapadt a ragadozó vérben forgó szemének szúrós tekintete. 

Tanto nem adott időt az elmélkedésre. Elindult. Egykettőre megfeledkeztem kezdeti 
aggodalmamról. A nyom csábította szememet. Lépésünk egyre könnyedebbé vált, úgy osontunk, mint 
a farkasok vagy a vadászok. Most már lassan, óvatosan lopakodtunk. Szemünkkel, fülünkkel és 
orrunkkal faggattuk a vad felől az erdőt. Szólt hozzánk lábunk alól a fü, szóltak a meghajló ágak, a 
letaposott növények, a fákról leszaggatott moha. 

Enyhe, erdős hegyoldalon kapaszkodtunk fölfelé. Már elmúlt dél, de még egyre fokozódott a 
tavaszi, párás hőség. A fák mögül feltűntek a Megölt Ló Sziklájának körvonalai, a nyom egyre 



kivehetőbbé vált: feldöntött kövek, amelyek alatt Mokwe hangyákra vadászott, lehántott égerfák, egy 
félrelökött korhadt fatörzs. 

Végül kiértünk az erdő szélére. Előttünk füves hegyoldal emelkedett a sziklák felé. Kanaha egykor 
megölte Manitu lovát, és a Nagy Szellem sziklává varázsolta élettelen paripáját, s elrejtette a domb 
belsejébe. A föld fölött csak egy lófej alakú szikla és kicsavarodott, széles hasadékkal átvágott kőnyak 
maradt. 

Tanto megmarkolta a karomat. A közelben, az erdei bozótban éjszakázhatott Mokwe. A hegyoldal 
magas füvében már nyilvánvalóan mai nyom látszott Egyenesen a sziklafal hasadékához vezetett. 

A szerencse kedvezett nekünk. Ismét szembefújt a szél. Mokwe rosszul lát, úgyhogy bátran, 
rejtőzködés nélkül elindulhattunk a friss nyomon. 

Tanto felgyűrte bekecsének ujját, levette hátáról dárdáját, megvizsgálta, hogy kése könnyedén 
kijár-e tokjából. Én nyílvesszőt helyeztem íjam húrjára. 

Csak a sziklahasadék előtt álltunk meg. A széltől kérdeztük: hol a fekete Mokwe? A szél azonban 
hallgatott. Még semmit sem jelentett nekünk, sem a szimatunk, sem a tekintetünk, sem a hallásunk. De 
a sziklák közül bármikor előbukkanhatott a veszedelem - vadászból bármikor vaddá válhattunk. így 
hát a sziklák árnyékába húzódtunk, amely mintha keselyűszárny árnyéka lett volna. Nesztelenül, 
hangtalanul mozogtunk, még a lélegzetünket is visszafojtottuk. 

Tudjuk ugyan, hogy az efféle percek hamar elröppennek, mégis minden egyes lépést szörnyen 
hosszúnak érzünk. A világ félelmetes hallgatásba merül. Szívünk szemünkbe, fülünkbe hajtja a 
vérünket, eltompul a látásunk és hallásunk. Mert minden harcot félelem előz meg. Ezt kell legyőzni 
még az első döfés és összecsapás előtt. 

Mokwe azonban nem bujkált a sziklák közt... A szi kl ahasadéknak már csak egy fordulója volt 
előttünk. Mögötte a sziklás hegyoldal a Gonosz Vidra Patakja felé lejt. Vajon ott vár minket Mokwe? 

És éppen amikor az utolsó sziklanyúlványt hagytuk volna el, lövés dördült. Fehér emberek 
fegyveréből, pontosan olyanból, amilyet a Királyi Lovascsendőrség használt. 

Földbe gyökerezett a lábunk. Láttam, hogy Tanto szemében a gyűlölet fekete lángja lobban. Tehát 
megint itt vannak? És megint lopják az őserdőnket? A józan ész visszavonulást tanácsolt, hiszen a 
fehérek többen is lehettek. De a gyűlölet hangja erősebb volt a józan észnél. Vártunk... 

És íme, mielőtt elhalt volna a lövés visszhangja, a sziklák fölött felharsant a sebesült Mokwe 
üvöltése. És azután? 

Azután emberi ordítás ütötte meg fülünket. Halálra rémült ember kiáltása. Nem kellett látnunk, 
fülünk mindent elárult: a fegyveres férfit meglepte a medve, és a lövés csupán sebet ejtett a ragadozón. 
A fehér nyilván egyedül volt, mert több lövés nem csattant Mokwe már valószínűleg a sarkában járt. 
Az illető nem tudott bátran, némán meghalni. Tanto tétovázott Ez azonban csak egy szemvillanásig 
tartott. Mit parancsolt a józan ész? Mit követelt a gyűlölet? De az illető segítségért, élete 
megmentéséért könyörgött... 

Tanto előreszökkent, mint egy hiúz. Kirohantunk a hegyoldalra. Egy nyíllövésnyire fehér embert 
fedeztünk fel - a Királyi Lovascsendőrség vörös ingét viselte -, amint eszeveszetten menekül egy 
óriási, fekete Mokwe elől. A fehérnek a rémület megzavarta a maradék eszét, mert hegynek fölfelé 
futott - a medvék pedig lejtőn lefelé lassabbak. 

Odalent legalább fák kínáltak menedéket, igaz ugyan, hogy úgysem érte volna el őket. De fönt nem 
volt számára mentség. Semmi, csak ... mi. 

A férfi vörös inget viselt. A Királyi Lovascsendőrség ingét. De ezt már elárulta nekünk 
fegyverének dörrenése. Mégsem torpantunk meg, rohantunk a harcba, a bajba jutott megmentésére. A 
szél süvített a fülünk mellett. Abban a percben már csak egy ellenségünk volt: az embert fenyegető 
halál. 

A fehérnek nem is láttam az arcát. Éppen egy hatalmas sziklatömbre kapaszkodott. Ez sem 
menthette volna meg. A medve már a sarkában volt. Jobb mancsával a menekülő után legyintett, és a 
férfi visszahullott a sziklafalról, mint egy szél sodorta kő. Szerencsére kissé lejjebb gurult a 
medvemancsok alól. Már nem hallottuk a hangját. 

Mokwe megfordult, hogy áldozatára rontson. De félúton megállt, meghallotta harci kiáltásunkat. 

Abban a pillanatban Tanto elhajította tomahawkját A szekerce megvillant a napon, a vadállat 
szájába csapódott, és felhasította állkapcsának jobb oldalát. 

Első célunkat elértük. Mokwe elfeledkezett a fehérről. Most már csak minket látott. 

Nem kellett volna látnia. Egyik nyilat a másik után eresztettem útjára - egyet, kettőt, hármat... De 



kezem remegett a veszett rohanás után, nem bírtam eltalálni dühtől lángoló szemét Tanto haragosan 
rám förmedt, de a negyedik nyíl is elvétette a célt, és lesiklott a ragadozó domború homlokáról. 

Mokwe már ott volt hatalmasan, véresen, rettenetesen. 

- Meghalsz, Mokwe! - üvöltöttem, és lázasan megfeszítettem íjamat - Meghalsz! 

Az ötödik nyílvessző végre eltalálta a bal szemét, Mokwe felbődült, mintha villám érte volna. 
Karmával letörte a nyilat, de a nyílhegyet nem bírta kitépni. így hát mancsait kitárva, kőlavinaként 
zúdult az eléje lépő Tantóra. 

És Tanto - az én bátor bátyám - még egy féllábnyit sem hátrált. A sziklatömbnek, vetette hátát, 
felemelt karjának teljes erejével Mokwe torkába döfte dárdáját, és a dárdanyelet a kőnek támasztotta. 
A medve felhördült, üvöltése most óriási varjú károgásaként hangzott. 

Én a szekercéért ugrottam. 

Mokwe Tantót rohamozta, de a dárda nem hajlott meg. Tanto a dárdanyél végét egy 
sziklarepedésbe dugta, és a medvemancs rövid volt ahhoz, hogy bátyámat elérhesse. És még mielőtt 
odahajítottam volna testvéremnek a szekercét - Tanto kése felvillant a fenyegető mancsok közt. 

Halálos csend támadt. 

A vén, magányos, legyőzött Mokwe testvér megremegett. Mancsai lassan, roppant lassan 
lehullottak, hörögve felsóhajtott. 

Tanto felkapta a szekercét. A medve háta mögött termett, és végre... lecsapott. Ez volt a végső 
csapás. 

Mokwe a földre rogyott. 

Szótlanul bámultuk. Még mindig kapkodtuk a levegőt. Végre Tanto megtörte a csendet: 

- Bocsáss meg, bátyám ... bocsáss meg, Mokwe. 

- Bocsáss meg - mondtam utána, összeszedtem a nyilaimat. Tanto kitépte dárdáját és kését a még 
remegő testből. Ott álltunk fölötte, amíg végleg elcsendesült. Félelmetes, magányos szelleme most 
bizonyára lefelé haladt, a Gonosz Vidra Patakja felé, hogy szürkületkor a Nap Útján az örök 
Nyugalom Hónába távozzék. 

- Ég veled, nagy testvér - suttogtam. 

Lenéztünk a hegyoldalon. Hol van a férfi, akinek védelmében szekercénk és késünk leterítette a 
vén remetét? 

Néhány lépésnyire hevert, mozdulatlanul, arccal a földre borulva. Vajon elkésett a segítségünk? 
Nem kerülhette el sorsát? 

Tarkóját vér borította. De lélegzett. Amint föléje hajoltunk, halk jajdúlás ütötte meg fülünket. Úgy 
látszik, estében elvesztette az eszméletét. Tanto a hátára fordította. 

Ekkor felismertük az arcát: Wap-nap-ao volt! 

Tanto visszahőkölt. Hiszen viperához, a Fehér Kígyóhoz ért. Azt hiszem, hogy én fel ki áltottam. 

Nem tudom, meddig tartott, míg a fehér kinyitotta szemét. Végül mégis kinyitotta, tekintetében 
értelem csillant. Felsóhajtott egyszer, kétszer. Először rám meredt, azután pillantása bátyámra 
vándorolt. 

Láttam: egyszeriben felismerte, hogy ki áll fölötte. Fel kellett ismernie, mert váratlanul lázasan 
felemelkedett fektéből, kezével a földnek támaszkodott, ernyedt feje kókadozott. Szeretett volna talpra 
szökkenni, de erejéből csak arra futotta, hogy felüljön. 

Megértette, hogy roppant gyenge. Arca közömbössé vált. Lehunyta szemét Wap-nap-ao mégsem 
volt gyáva görény. Megint harcosra emlékeztetett. 

- Megöltök? - kérdezte. 

Nem néztem Tantóra. A szívem üres volt, nem gondoltam semmire. Vártam. 

Végre egy perc múlva, amely talán hosszabb volt, mint egyik-másik emberi élet, felcsendült 
bátyám hangja. 

- Már megint a sevanézok nyomában szaglászol, Wap-nap-ao. 

Ez nem volt kérdés. Tanto egyszerűen fennhangon kimondta gondolatát. Megöli - villant át 
agyamon megöli... 

Bátyámra tekintettem. Arcán egy izom sem rezdült. Amikor megszólalt, hangja ismét közömbösen, 
nyugodtan csendült, mint a főnököké a Vének Tanácsában. 

- Nem azért védtelek meg Mokwétól - felelte hogy most megöljelek. Csak annyit mondok: ha 
talpra tudsz állni, távozz innen. Holnap harcosok jönnek a medvéért. Nehogy itt találjanak. Ismétlem: 
távozz. 




Wap-nap-ao szeme kerekre nyílt Ajka remegett, mint egy vénasszonyé. Tanto pedig intett nekem, 
és a Megölt Ló Sziklája felé fordult. 

A szél most a hátunkba fújt Követtem szótlan bátyámat Ekkor meghallottuk a sápadtarcú kiáltását: 

- Főnök fia ... testvérem ... rézbőrü testvérem ... 

Tanto vissza se pillantott. Folytattuk utunkat. Már a sziklahasadék felé kapaszkodtunk. A 
könyörgés még egyszer megismétlődött - és még egyszer... végül elcsendesült. 

A Megölt Ló Sziklája fölött egy sas egyenesen a nap felé repült. Mi beléptünk a sziklahasadék 
árnyékába. 

Még három évig maradtam népem körében, majd sorsom mérhetetlenül távol sodort 
szülőföldemtől. A három év alatt Wap-nap-ao már nem tért vissza a Sós Sziklák Völgyébe. De a mai 
napig is fülemben cseng hangja, amint hiába hívta rézbőrű testvérét, a sevanézok ifjú harcosát. 

Ezzel a visszaemlékezéssel befejezem történetemet. 

Felemelem kezem - egy tavaszi dallal, életem legszebb dalával búcsúzom tőletek: 

A folyó felett már dal szárnyal. 

A préri megtelt hóvirággal. 

Vadludaktól zeng a nádas. 

Napba vette útját a sas. 

Cserélj bundát , Mokwe testvér, 

Meleget hoz délről a szél. 

